
Krik nevinných

	 

	Nad najvyššími strechami a vežou kostola v Blatnici sa skláňali tmavé mračná. Koniec tohtoročného augusta bol zatiaľ sychravejší než predošlé, čo sa možno pripísalo na vrub zachmúrenejším tváram tunajšieho obyvateľstva. Už od rána perlilo.

	Vzduch bol presýtený vlhkom a mĺkvom, ktoré tu bolo počas daždivých období cítiť ako samovoľnú entitu.

	Nad cintorínom sa prevaľovala hmla, možno pozostatky oblakov a ich najťažších častí, ktoré pod ťarchou vlahy klesali až po samotnú zem. Špice nových či schátralejších náhrobkov prepichovali dymovú clonu ako štíty hôr cez inverziu. Spoza rohu ošarpanej budovy miestneho družstva sa odrazu vynorila vysoká postava v dlhom kabáte. Muž mohol mať okolo štyridsať rokov, vynímal sa hlavne jastrabím nosom a tmavými pohyblivými očami. V pravej ruke zvieral roztvorený dáždnik, z ktorého sa momentálne rútili vodopády vody. Rozpršalo sa intenzívne, no jeho tvárou to ani nehlo.

	Len v pravom oku akoby preletel záblesk pohoršenia či letmého hnevu. Starostlivejší pozorovateľ by si možno všimol, že muž má jemné pestované prsty a pokožku na lícach akoby pedantne natiahnutú. Na chlapa celkom pružnú a takmer nepoznačenú lopotou. Určite sa o svoj vzhľad staral a napokon… jeho vytŕčajúca reverenda a biely kolárik dávali znať, že to nie je nik iný ako miestny farár, ktorý k namáhavej robote až tak nepričuchol.

	Uberal sa rezkým tempom.

	Skracoval svoju vzdialenosť bocianími krokmi a spod lakovaných topánok mu vyšplechovali fontánky vody.

	Blížil sa k domu tetky Babálovej, ktorá už prežívala sklonok života, a keďže si niesla na chrbte takmer deväť krížikov, všetci tunajší vedeli, že je najstaršou obyvateľkou dediny. V poslednej dobe sa jej pohoršilo, ale na jej stave bolo najstrašnejšie to, že do nej možno, azda i skutočne, vstúpil samotný Zlý.

	Miestny farár Mojmír tomu najprv nechcel uveriť. Odvolával sa na to, že počas svojej kariéry duchovného pastiera sa s ničím podobným nestretol. Avšak potom, ako si Babálovú prezrel, musel usúdiť, že s ňou naozaj nie je niečo v poriadku, hoc doktor (ktorý na jeho popud pricestoval až z Martina) tvrdil, že ide iba o praobyčajnú vyčerpanosť.

	Doktor sa mýlil. Babálová totiž hovorila zvláštne slová. Veľmi zvláštne slová.

	A farár Mojmír pochopil, že je potrebné tento „neduh” vyhnať.

	Kráčal teda pomedzi obrovské kvapky a nad Blatnicou akoby sa čoraz viac zotmievalo. Mraky nadobúdali kamennú farbu a okolité lesy sa úplne stratili v nepreniknuteľnom opare.

	Dom sa ukázal až za chvíľku. V spálni sa svietilo a z komína stúpal pásik dymu. Aj keď bol práve august, u Babálky (tak ju všetci odnepamäti volali) sa kúrilo. Ani sa nečudoval. Tieto dni boli extrémne chladné. Počasie pripomínalo skôr jeseň, než druhotnú fázu leta.

	Zaklopal na dvere a striasol z dáždnika cícerky vody.

	Otvorila Matyšová – jeho veľmi dobrá spoločníčka, ktorá mu vypomáhala s upratovaním na fare i v okolí. Tá, ktorá vždy poznala všetky klebety, ešte čerstvejšie ako teplé rožky, a ktorá mu hocikedy priniesla výbornú jablkovú štrúdľu či horúcu kačacinu. Na tej si vedel aj bezbožne pochutnať.

	Vnútri už akiste čakala stará Liskajová, ďalšia z jeho kresťanskej légie, ktorá farárovi o dušu drukovala a vtierala sa na každom mieste. „Och, Bože! Dobre, že ste tu! Babálka zasa vystrája!” zalamentovala na privítanie Matyšová a jej vráskavá tvár pripomínala stelesnenie nervozity.

	Avšak uprostred spleti kožných brázd zistil, že sa čohosi skutočne bojí. Zrenice mala stiahnuté a úzke. Nevedomý obranný postoj.

	Preto zvážnel. „Zasa rozpráva iným jazykom?” spýtal sa. „Áno! No keby len to!” spľasla dlane.

	„Hádže sa o rub postele ako nejaké lesné zviera. Slintá, kope, hryzie! Tereza ju zatiaľ drží za ramená, aby sa čosi nestalo. Nato, aká je stará, má veľkú silu!”

	Farár iba prikývol a vošiel dnu. Pokožku na lícach a nose mu ovanulo teplo. Ucítil typickú zatuchlinu a kyslastý puch stareckých obydlí.

	Zhora sa ozvalo škriekanie, ktoré o sekundu ustalo, na čo opätovne začul mravčanie, ako keby sa v poli párili mačky. Farár sa rýchlo prežehnal, pričom ho Matyšová napodobnila.

	„Poďte hore! “ ukázala na drevené schody, ktoré viedli na poschodie. Tam sa nachádzala Babálka. Nemocný duch ju napadol a rozožieral jej dušu ako koncentrovaná kyselina.

	Matyašová v modrej sukni (pod ktorou sa mohlo nachádzať ešte dobrých päť vrstiev), a s krajkovou šatkou na hlave, začala uberať vzdialenosť, ktorá ich mohla deliť od samotného Prekliateho.

	Áno, verila tomu. Tak ako všetkému, čo pánko povedali.

	Verila, že takéto Zlo prišlo do ich dediny, aby vstúpilo do tých najbezbrannejších.

	Teda nie do nej.

	Dostali sa až hore a obaja s posvätnou úctou zastali tesne predo dvermi. Zvieracie zvuky ustali, no napätie by sa dalo krájať. Farár Mojmír siahol na studenú kľučku, pričom ešte raz žmurkol na Matyášovú. Tá iba vystrašene prikývla. Bolo rozhodnuté. Vošli dnu a ihneď sa im naskytol odporný pohľad.

	Tetka Babálka sedela na posteli, z očí jej stekali pramene polozrazenej krvi. Mala ich vyvrátené až ku stropu a z pootvorených úst bez zubov trčal kúsok zaslineného jazyka. Bielu halenku mala roztrhanú na množstvo zdrapov, visiacich z nej ako zhnité papraďové listy.

	Nababušená perina bola naverímboha postriekaná machuľami krvi. Babálka ju mala i na rukách, aj tu však vyzerala byť zaschnutá a tmavá. Ako ríbezľové víno.

	Farár hľadal pohľadom Liskajovú, no nikde v izbe sa nenachádzala.

	Ostal šokovane stáť. Matyášová – schovaná v bezpečí za jeho chrbtom – sa usilovne modlila, pričom sa mu zamarilo, že sa sústavne zajakáva, akoby sa mala každú chvíľku zadusiť. Vtom čosi začul. Chripľavý zvuk, ktorý sa ozval spoza druhej strany postele. Akoby cez privretú okenicu zahvízdal fujak. Kradmo sa priplichtil bližšie k opačnej strane a náhle zbadal Liskajovú, ako v zbedačenej polohe leží na koberci a drží sa za hruď. Oči mala purpurové, no stále žila. „Strašne ma buchla do hrude! Možno tam mám čosi zlomené!” bedákala.

	„Nemôžete sa ani postaviť?” spýtal sa šetrne Mojmír.

	„Ešte neviem. Radšej počkám. Tá stvora má silu ako býk! Ešte ma zabije, aj keď nechce! Naozaj!” zalamentovala so slzami na krajíčku.

	Mojmír okamžite vrhol pohľad na to, čo bývalo kedysi Babálkou.

	Práve teraz mala hlavu pootočenú do fyzicky nemožnej polohy. Oči celé čierne, akoby zaliate tušom, a… usmievala sa.

	Len tak sa zubila.

	„Prišiel si?” zareptala okamžite hrubým hlasom. Mojmír sa sekundu na to prežehnal. A Matyášová, neustále zízajúca z bezpečia pri dverách, zvýšila tempo odriekania mantry.

	„Áno, prišiel. Nedajbože sa vám to nepáči?” prižmúrenými očami zazeral na to zbedačené telo, no časť mozgu, kde sa nachádzala ostražitosť, bola našponovaná na maximum.

	V podobnej situácii musel byť pripravený aj na nemožné. Zatiaľ sa nikdy s takými zjavnými prejavmi nestretol. Avšak úzkosť z neho začala postupne opadávať, takže ju nahrádzal odhodlaním.

	„Si si istý, že to chceš? Pozri na tú sprostučkú Liskajku! Môže byť rada, že som jej nedolámala všetky skurvené rebrá!”

	Miestnosťou zatriasol zvonivý smiech.

	„Ty úbohá špina! Dúfam, že to Fero z hrobu všetko vidí! Akú hlupaňu mal kedysi za ženu!” zasyčala na zemi dotknutá.

	Mojmír z toho usúdil, že jej nakoniec až tak zle nie je, a preto sa začal úplne venovať Babálovej. Dumal nad tým, či trpí posledným štádiom posadnutosti, teda samotnou Posesiou. Najprv sa pohrúžil do predpísanej modlitby, pričom dával pozor na ľudskú schránku, do ktorej vstúpilo čosi cudzie.

	Mohla vyviesť hocičo, ale neustále iba chrčala, oči mala kdesi mimo (azda v úplne odlišnej dimenzii), a z pootvorených úst jej na perinu padali žlté hlieny.

	Strašný pohľad.

	„O čo sa snažíš? Chceš ma zmiasť? Alebo chceš zmiasť sám seba?” čudovala sa Babálová.

	Jej tvár akoby ostarla ešte o päťdesiat rokov, obrvy mala zhrubnuté a namosúrené. Z očí jej šľahali blesky zloby.

	Farár Mojmír sa zatiaľ neustále modlil, odriekajúc predpísanú formulku modlitby Pane Ježišu Kriste.

	Náhle si zvliekol mokrý kabát, pod ktorým sa skrývalo liturgické rúcho s fialovou štólou, ktorú vzal do dlaní. Zvolal:

	„Boh, Všemohúci Otec, ktorý chcel, aby všetci ľudia boli spasení, nech je s vami všetkými!”

	Babálová sa v zlomku sekundy zachichotala.

	„Som úplne vlhká! Som mokrejšia ako tie zbastardené lesy naokolo. Som neukojená stará žena, miláčikovia! Len pokračuj, otrok!” zaštebotala hláskom adolescentnej dievčiny.

	Odrazu sa spoza dverí ozval klepot.

	„To som ja, kaplán!” ozvalo sa.

	Kaplán mal trochu tenší hlas, ktorý pôsobil ako hlas ženy, latentné sa vydávajúcej za muža. Preto si aj mnoho ľudí v Blatnici myslelo, že po sexuálnej stránke s ním niečo nie je v poriadku, hoc mal manželku a dve dievky.

	Farár Mojmír sa na okamih zarazil, no hneď potom vydal Matyášovej pokyn, aby neotvárala.

	Strážkyňa izby vyzerala sprvoti začudovane, avšak ako sa na rozumnú pomocníčku patrí, poslúchla, pričom sa chrbtom zaprela o dvere. Kaplán zabubnoval opäť.

	„Je všetko v poriadku? Pribehol som sa pozrieť. Videl som vás ísť sem, tak reku pomôžem!” rečnil naliehavo.

	„Nebude treba! Sme tu až traja a musíme sa sústrediť. Takže môžete pokojne odísť. Teraz by vôbec nebolo vhodné otvárať dvere,” použil Mojmír najsilnejší argument.

	Kaplán stíchol, ale po odmlke prehovoril:

	„Dobre teda. Ako poviete. Idem späť na faru. Treba vystrojiť veci na večernú omšu a nebudem vyrušovať.”

	Následne na to odkráčal a vzápätí sa ozval hlasitý vrzgot, keď sa jeho telo nieslo rozheganými schodmi.

	„Tak, to by sme mali,” vzopol prsty do seba farár. „Nateraz by nám isto nepomohol! Stačia nám naše modlitby a slová od Pána!”

	„Amen!” zabedákala Matyášová.

	„Postavte sa za mňa, blízko k Liskajovej. Dávajte na ňu pozor! Ja sa začnem modliť a vy budete opakovať staré známe Amen. Dobre?”

	Matyášová prikývla.

	„Amen!” vyšlo jej slabučko z pier.

	„Môžete sa modliť koľko chcete! Môžete povolať celú čriedu anjelov, na čele so zbičovaným či neznámymi bohyňami, no mňa nevyženiete! Hostím sa na tejto rozorvanej duši a jej tele. Hostím sa až dovtedy, kým neskape ako chorľavé prasiatko!” zaškriekala Babálová.

	Jej čierne oči zatiaľ žiarili škodoradosťou.

	Farár Mojmír na verbálny útok nereagoval, postavil sa pred posteľ a zatváril sa uvážlivo. Schytil do rúk pripravené Sväté Písmo a preložil ho štólou.

	Následne spustil:

	„Ty, Pane, si moje útočište, zahŕňaš ma radosťou zo spásy!”

	„Amen!” skríkla Matyášová a následne aj Liskajová.

	„Nech je nad nami, Pane, tvoje milosrdenstvo, ako dúfame v teba! Zošli svojho Ducha a všetko bude stvorené a obnovíš tvárnosť zeme! Zošli pomoc z neba a zo Sionu skorú záchranu!”

	Znovu sa ozvalo „Amen”, no len z úst Matyášovej.

	Babálovou trhlo.

	„To je všetko?” zvolala rozrušené. „Toto divadielko myslíš vážne? Nechceš mi ukázať aj čosi iné? Však vieš čo…”

	Farár sa iba nemo pozeral.

	„Veď ty vieš čo, idiot!” zaburácala ako odrastený chlapisko.

	Jej hlas sa zmenil. Znel hrozivejšie a zachrípnutejšie, ale Mojmír ostal pokojný. Jeho napnutou tvárou nepreletel ani závan pochybností, strachu, či rezignácie.

	Pôsobil dojmom sochy pred finálnym otesaním. Odrazu sa celý prehol, zvraštil, položil dlaň na svätú knihu a pozrel na Babálovú.

	V tom momente nastalo v izbe úplné ticho…

	Marek Mastalič si žil svoj skryto nevýznamný život na kraji dediny, pri ústí do známej Gaderskej doliny.

	Napravo, za väčšími domami (podaktoré slúžili na rezbársku výrobu umeleckých výtvorov, ktoré dotyční majstri prezentovali na dvoroch), stál Mastaličov dvojizbový domček. S dvorom, na ktorom mu pobehovali sliepky a čierny belgický ovčiak. Jeho strážca. Vedel, že zvieraciemu pohľadu a ušľachtilému čuchu neujde nič. Veľkofatranské medvede občas zbiehali do dediny za ľahšou potravou, pretože odpadkov sa, hlavne po nezodpovedných turistoch, povaľovalo naokolo mnoho.

	Ale psí ochrancovia stihli lesných chlpáčov veľakrát zahnať a búrlivým brechotom pobudiť celú štvrť. Preto vlastnili psa mnohé rodiny a štvornohý spoločník sa stal ešte užitočnejším.

	Marek Mastalič kedysi pracoval v martinskej továrni na výrobu obuvi, no časom, ako sa objavila celosvetová finančná kríza, nastalo prepúšťanie, ktoré sa dotklo aj jeho. Strata dobre plateného džobu mu vykrojila na čele hlbšie vrásky, stihol sa však zamestnať v obchodnom sklade a neskôr aj na miestnom družstve. No zovšadiaľ sa musel porúčať. A to vôbec nie preto, že by sa neosvedčil (práve naopak, vždy bol pracovitým zamestnancom), ale postupné personálne škrty sa začali praktizovať skoro všade. Momentálne bol síce nezamestnaný, ale nezaháľal. Snažil sa pomáhať, kde sa dalo. Mal súce ruky, šikovnú myseľ a rozum takisto nemusel naháňať.

	Po večeroch čítaval. Mnoho a rád. Azda by sa časom dostal aj na vysokú školu, čo by po priemyslovke nebol zlý ťah, no zatiaľ preňho neboli vytvorené predpoklady a ani dostatočné financie. Potreboval peniaze a tie nerástli v machu…

	Pred rokom sa rozišiel s priateľkou. Po vzájomnej dohode nakoniec ostal sám a pomaličky si zvykal. Snažil sa žiť kultivovane. Dobre sa obliekal a nechodil po pijatikách. Otec aj matka mu už umreli a súrodencov nemal. Vlk samotár. Rád sa túlal po lesoch. Zbieral huby či iné plody. Občas chytil nejakého pstruha alebo doniesol pár vtáčích vajec. Vystačil si, ale oženiť by sa niekedy chcel. Veď mal len tridsaťpäť rokov, takže život sa ešte pred ním uškieral.

	Do miestneho kostola nezablúdil, v Boha veľmi neveril, všetko okolo neho mu prišlo rozprávkové a priveľmi hmlisté. Realita zvykla byť omnoho priamočiarejšia.

	Konečne sa mu podarilo nájsť prácu a práve mal nastúpiť do malého fastfoodu v martinskom obchodnom centre ako kuchár, aj keď ním vyučený nebol. Zvládal skoro všetko. Možno aj omnoho viac…

	V ten deň bolo sychravo, čo nikomu na nálade nepridávalo. Vyšiel pred vchodové dvere a pozrel na schúlené sliepky pod humnom. Vedľa postával Astor, ktorý ich s akýmsi uvedomelým odstupom pozoroval.

	Marek ho na reťaz nedával. Bolo to nadmieru inteligentné psisko, takže vedel, že žiadnemu domácemu operencovi neublíži, pričom mohol využiť voľný výbeh. Zastrihal ušami a spozornel.

	Oddola z dediny sa približoval malý človiečik so sklonenou hlavou. Na nej mal narazený starožitný klobúk a celý bol odetý vo vojenských maskáčoch. Na nohách sa mu vynímali kanady.

	„Hrboš?” zahundral si len tak pre seba Marek. Jeho krátka briadka, ktorá mu zdobila tvár, sa mierne vychýlila, keď sa pousmial.

	Každý poznal Hrboša. Bol to neobvyklý a svojrázny zjav, aj na takú špecifickú oblasť ako je Gader s Blatnicou a dolinou. Vravievalo sa, že ho matka splodila so svojím bratom, ktorý už nežil, preto sa narodil trochu zaostalý a dementný.

	Marek však rečiam neveril.

	Pravú lopatku mal vykrútenú nahor, takže to vyzeralo, že sa neustále hrbí. No a v tvári vyzeral ako dobromyseľné dieťa (s príliš zhrubnutými obrvami), hoci mohol mať už vyše tridsať. Oblečené nosil skoro stále to isté a Marek si dobre pamätal, ako mnohokrát smrdel.

	Ak ho však naozaj splodila jeho matka, u ktorej (i keď bola po smrti) kdesi pod horou ešte býval… s vlastným bratom, ničomu sa nečudoval.

	Pricupital až k bránke a spod klobúka sa tupo usmial. Zubov mal len pár, aj tie boli hnedé a poobíjané. Marekovi ho prišlo ľúto, no osud býva často nekompromisný a príroda má vštepené vlastné zákony, ktoré fungujú tisíce rokov.

	Hrboš je úplne neškodným človiečikom, o lom bol presvedčený. Takže pri ňom mohol byť otvorenejší a žoviálnejší než pri iných klebetníkoch a zdanlivo solidárnych susedoch. Aj Astor sa okamžite prepol do súcitného módu, podišiel k bránke a oblizol Hrbošovu nadstavenú dlaň, akoby tam bola kocka cukru.

	Vždy bol k nemu milý, až zvieraco zdvorilý, čo pri ostatných návštevníkoch nerobieval. Azda aj to psisko vycítilo, že hrbatý človiečik je kalika bez známok zla.

	„Dobrý deň, Marek,” prehodil Hrboš skoro nadšene, no náhle zosmutnel.

	„Dobrý aj tebe! Čo pobehuješ v tomto daždi?” pristavil sa a poškrabkal za ušami zízajúceho Astora.

	„Idem z družstva a len tak sa ponevieram. Mám rád dážď,” veľavýznamne zdvihol oči k oblohe.

	„To vidím. Teraz však vonku nie je ani dušička, nie?”

	„Je,” zahundral Hrboš. „Videl som dnes kruté veci!” dodal jedným dychom záhadne. „Veľmi kruté veci!”

	Marek sa zarazil.

	Kruté?

	„Kruté veci?” zopakoval myšlienku nahlas. „A čo si takého videl, preboha?”

	Hrboš sa trochu okúňal. Škúlil očami a krútil ramenami, akoby mu ich kropil sírový lejak. Napokon tajomstvo vyklopil.

	„Videl som, ako sa Babálová zvíja!” šomral tajnostkársky. „Babálová? Myslíš starú Babálku? A zvíja?” nechápal ani jedno slovo.

	„Áno. Presne tak. Ona. A zvíjala sa, lebo ju pojedal sám diabol!” Marek si unavene povzdychol.

	„Ach, Hrboš! Viem, že nepiješ, ale niekto ti náhodou čosi neulial? Absolútne nechápem, o čom teraz točíš!”

	Hrboš mu dlho pozeral do korkových očí, pričom sa mu na nahlúplej tvári odohrával hurikán všemožných emócií, až sa zastavil na predošlom otupenom výraze.

	„Nikto nič. Ja nikdy nepijem,” konštatoval. „Babálová sa zvíjala a diabol pojedal jej dušu!”

	„Počkaj! Viem, že je na tom zle, ale diabol? Dušu? Kde si to všetko videl?”

	„U nej doma, nikde inde. Bol tam aj farár a dve ženy. Nerozoznal som dobre, že ktoré. Farár chcel diabla zničiť a zahnať ho preč!” 

	„Takže si zbadal cez okno všetko, čo práve robia?”

	„Áno, videl som, čo robili. Bol som na kopčeku, schovaný za stromom,” uškeril sa. „Oni ma nevideli.”

	„Chceš povedať, že farár vykonával na Babálovej exorcizmus?” 

	„Farár vyháňal diabla, čo pojedal jej dušu. Diabol je zlý duch!” 

	„Sakra, to sú nám teda veci! Vďaka za informácie, Hrboš! Ale prečo sa tak trasieš? Čoho sa ešte bojíš?”

	Marek pozoroval, že celým Hrbošovým telom občas prebehne nutkavá triaška, akoby trpel záchvatmi zimnice. Bol ešte divnejší než obvykle.

	„Bojím sa diabla a toho, že ľudia ho zbožňujú.”

	„Ale, prosím ťa! Kto by zbožňoval diabla?”

	„Neviem. Ale je ich veľa. Viem, čo hovorím. Diabla alebo diablicu.”

	„Diablicu?” Marek iba znudene pretočil oči. „Chceš si spomenúť aj na niekoho konkrétneho?”

	„Nechcem,” rýchlo vydul pery.

	„Dobre teda. Keď nechceš, prosím. Ani to nepotrebujem riešiť. A ako to teda s Babálovou skončilo?”

	„Neviem. Zastreli závesy, ale bol tam škrekot a buchot. Ako nejaké zvieratá!”

	„No, nech je, ako je. Bohvie, čo sa tam vlastne dialo. Len aby Babálka ostala zdravá. Sám netuším, ako prebieha taký exorcizmus. A možno ani náš samotný farár.”

	„Ja viem, ako prebieha. Videl som to vo filme. Ale tento bol divný,” trochu sa obrátil dozadu a bojazlivo prebodával šero medzi chalúpkami. „Môžem už ísť?” vypýtal sa, akoby ho pri bránke držal násilím.

	„Pravdaže. Choď!” nahodil Marek nechápavý úškrn. A Hrboš sa bez ďalšieho slova otočil a ozlomkrky sa rozbehol preč.

	Marek ešte dlho pozoroval tenké cícerky dažďovej vody, vyprskujúce spod jeho podrážok.

	Napokon iba neveriacky pokrútil hlavou a pohladkal Astora za ľavým uchom. Ten však ako zhypnotizovaný sledoval zmenšujúcu sa siluetu krivkajúceho človiečika, až kým sa nestratil.

	„Máš ho rád, čo?” prihovoril sa mu do uhlových očí. Pes naňho pár sekúnd zízal, akoby vyčkával, či ešte niečo dodá, a potom obrátil hlavu smerom k zmiznutému Hrbošovi.

	„Teraz si sa prezradil, kamoš. Máš! Vy by ste teda boli dvojka! To ti poviem,” zazubil sa sám pre seba a odkráčal do domu. Hrboša už radšej neriešil…

	Pomaličky prestávalo pršať.

	Kostol už síce dlho nenavštívil, no exorcizmus a veci s tým súvislé museli byť pre každého obyvateľa planéty peknou zaujímavosťou a on nebol výnimkou.

	S Babálovou sa poznal dobre. Raz jej vymaľoval predsieň a raz opätovne zhlobil prasknutú posteľ. Ľudia si ho občas zavolali (najmä tí starší a imobilní), aby pomohol s nejakou fuškou, čosi narovnal, zrenovoval. V dedine už mal nejaký cveng, takže sa pozývanie na „pracovné návštevy” v poslednej dobe zintenzívnilo.

	Ale vyberal si. Pokiaľ bol nezamestnaný.

	Večer sa mal ešte stretnúť s Romanou Píleckou. S dievčaťom, s ktorým si asi pred jeden a pol mesiacom začal, no bolo veľmi plaché a slušné, čo ho na jednej strane prekvapovalo, na druhej mu však trochu imponovalo. Nedali si ešte ani poriadnu pusu, nieto čosi drzejšie alebo preňho zaujímavejšie, ale napodiv mu to nevadilo.

	Bavilo ho rozprávať sa s ňou. Alebo iba hľadieť do jej lesklých zreníc. Pozorovať rozpaky v tvári, roztržité kradmé pohľady naňho, keď si myslela, že ju nesleduje. Vlastne v tom videl slušný potenciál.

	Vážne vzťahy by sa predsa mali začínať až po dlhšom oťukávam‘.

	Po tom, ako dostal od bývalej priateľky Andrey kopačky, trochu na ženské pokolenie zanevrel. Aj keď sa po päťročnom vzťahu ťažko zvyká na stereotypný život starého mládenca, ale inak sa nedalo.

	Bol si istý, že už dávnejšie niekoho mala, no dôkazmi nedisponoval a neskôr ho to prestalo zaujímať. Žila až v Turčianskych Tepliciach, kam sa toľkokrát zasa netrepal, takže mu nakoniec zmizla z očí, následne aj z mysle.

	Aj keď tvrdila, že rozchod je výsledok ich neustálych hádok a ostrých zvád, bol odlišnej mienky. A čas všetko vymazal a uložil na kôpku chladného zabudnutia.

	No a Romanu stretol u rodinky Píleckých, ktorým bol víkendovo reparovať prasknutý vykurovací kotol.

	Zvidenia ju, samozrejme, poznal, i keď bola o deväť rokov mladšia. Kde tu ju stretával a pozdravili sa, no nič viac. Pri oprave sa však vyrozprávali a čiastočne si aj porozumeli.

	Vyzerala byť živou, usmiatou a milou bytosťou. To mu stačilo. Človek, ktorý by ho časom dokázal duševne naplniť. Páčila sa mu. V podstate už dlhšie. Krátke kukuričné vlasy, vyššia postava a poskakujúce zelenomodré oči. A tie do neba siahajúce nohy! K takým vždy inklinoval.

	No najprv chcel ísť pozrieť Babálku! Teda, ak ostala doma… Možno si ju farárko s kaplánom zobrali na faru, na miestne pozorovanie. Vlastne by mal byť pri exorcizme prítomný aj doktor? Asi hej.

	Ak však skutočne vykonávali podobnú činnosť, o jeho prítomnosti silno pochyboval. Vlastne sa nad takou hypotézou iba usmieval. Pravdaže nie. Nepriviedli by ho.

	Farár by takú hlúposť iste neurobil. Marek pochyboval, že by si na akúsi zvrátenú kresťanskú seansu pozval legitímneho pozorovateľa, aj keď to asi Vatikán nariaďoval. To akoby si ľahol rovno pod gilotínu, čo by mu pri vyhranenej práci nepomohlo.

	Chápal ho.

	V podstate mal farára Mojmíra, ako ho tu každý volal, rád. Bol zvláštny, trochu iný, ale milý. Nemal z neho zlý pocit. Pripadal mu ako roztržitý a čudácky chlap, ktorý sa snažil v mene Najvyššieho ľuďom pomáhať a presviedčať ich o záslužnosti vysviacky.

	Vždy sa mu zdal zženštilý, no to je asi pri duchovných povolaniach daň za ich prácu. A čo sa týka jeho sexuality, Marek bol presvedčený, že sa mu páčia ženy.

	Vlastne to bol len pocit, ale na svoje pocity odjakživa dal. A zvyčajne zvykli aj dobre vychádzať.

	Takže bol momentálne prekvapený nebezpečným opisom vyháňania, ktoré mu predniesol Hrboš. Znelo to síce úsečne, no i tak z neho vychádzalo čosi riadne chladné. Zamrazilo ho i teraz.

	Mal by za Babálkou zabehnúť. Veď sa nič nestane… Len si overí situáciu.

	V sekunde sa tak rozhodol, prehodil cez seba pláštenku, zakuklil sa ako uzimené žieňa a vyrazil naprieč dedinou. Ulice zívali prázdnotou a aj keď dážď utíchol, ľudia ešte stále vysedávali vo svojich vyhriatych domovoch.

	Kto by sa im aj čudoval?

	Konečne sa dostal k Babálovej domisku, zabúchal na dvere a trpezlivo vyčkával. Po chvíľke postup zopakoval.

	Nič sa nedialo. Marek znervóznel, pozrel hore na okno a zistil, že sa svieti.

	Takže musí byť doma! Alebo je tu ešte stále prítomná naša krížová výprava?

	Okúsil pootočiť kľučkou a dverce sa trochu pootvorili.

	No jasné! Babálka sa málokedy zamykala. Aj keď u nej naposledy majstroval, mala vždy deň otvorených dverí. Vkĺzol dnu, ihneď vybehol po schodoch na pôjd, a vošiel do izby. Babálka ležala až po krk zababušená v perine a zazerala naňho veľkými, krvou podliatymi očami. Viditeľne pred nejakou dobou trpela, no na jej tvári i tak poskakoval starecký úsmev.

	Všimol si, že v izbe sa prevaľovala korenistá aróma kadidla.

	„Prišiel som vás navštíviť,” zazubil sa energicky. „Počul som, že sa pohoršilo, tak som premýšľal, že vás obzriem. Ako sa vám darí?” zvýšil hlas, kvôli jej nahluchlosti.

	„Nepohoršilo, Marek! Teraz je dobre!” prehodila vážne, ale pôsobila pritom bystro, až ho to zaskočilo.

	„Naozaj dobre?”

	„Výborne! Farár mi pomohol a všetko rýchlo odohnal.”

	„Bol vo vás diabol alebo nejaký zlý démon?” nadvihol neveriacky obrvy, keďže už pochopil, že sa bál zbytočne.

	„Nie.”

	„A čo teda?” pristúpil opatrne k peľasti.

	„Priveľa dobra,” opätovala mu hrejivý úsmev. „Vyliečil ma, beťár jeden. Vyhnal to dobro ako nejakého nakazeného vrabca.”

	Marek udivene pokrčil čelo, no nepovedal nič. Babálka akiste prekonala dosť akútny šok. To teatro, podivné výkriky a latinské formulky, ktoré sa pravdepodobne pri exorcizme používajú, museli na jej starecký mozog pôsobiť ťažkým mentálnym tlakom. Ešte stále bola mimo, badal, že očami nešikovne pátra po strope. Z jednej strany na druhú a zasa nazad, akoby tam hore sledovala poletujúcu muchu.

	Napokon sa jej kukadlá ustálili a opäť mu venovala pohľad. Tentoraz však vyzeral prázdny a zakalený. Žeby náhle stratila rozum? No o chvíľu jej zrenice opäť zasvietili neskrývanou radosťou.

	„Konečne som silná a zdravá žena! Všetko to, čo ma roky brzdilo, je zo mňa preč. Cítim sa taká voľná. Nespútaná!” zvolala zrazu.

	Marek si zahryzol do pery.

	„Nespútaná? Nemali by ste byť po takom obrade skôr vyčerpaná a duševne zdecimovaná?! Ste si vôbec istá, že vo vás čosi bolo?”

	„Som! Prečo by som nebola? Dobro je predsa v každom z nás. A stále! Teraz už patrím niekomu inému,” zablikala očami. „Cítim sa fajn. Možno by som si aj zakrepčila.”

	„Krepčiť asi nie. Ale som rád, že je nakoniec všetko, ako má byť! Mal som akési zlé tušenie,” zliepal pobavene. Ani sa jej nechcel pýtať, komu vlastne patrí. Viditeľne bola mimo.

	„Farár zo mňa vyhnal dobro! Už som ľahká ako pierko,” ukazovala tri hnedé zuby, ktoré jej ešte v ústnej dutine zostali. „Vyhnal!” dodala a rezolútne mávla rukou.

	Marek nekomentoval. Určite to má babka v hlave popletené. Ktovie, čo s ňou v podstate bolo? Možno iba akási duševná neduživosť a strata vitality, ktorú považovali v kostole za prítomnosť Satanáša. Ktovie?

	Sám tápal.

	„Nemali pri vás niekoho nechať na sledovanie?” nedalo sa mu neopýtať.

	„Pánko povedali, že netreba. Vraj je všetko v poriadku. Ale večer sa na mňa prídu pozrieť,” vysvetľovala mu, ako sa veci majú.

	„Tak potom dobre,” pritakal. „Len by ste mali vedieť, že z vás nevyháňal dobro, ale zlo!” nahol sa pri tom tvrdení poriadne k jej zdravému uchu a nadvihol pritom kútik.

	„Nekrič! Počujem aj rozmýšľam dobre… Idiot!” zahriakla ho nečakane príkro. „Ja viem dobre, čo hovorím, aj farár ti to potvrdí! Vyhnal to hnusné dobro, takže som opäť plná sily!” zvraštila obrvy do pokrivenej masky a na krku jej navreli miniatúrne žilky.

	Marek sa strhol. Asi by mal ísť ešte za Mojmírom, nech mu všetko poriadne vysvetlí! Babálka na tom nie je mentálne dobre, aj keď sa mu videlo, že fyzicky je už všetko, ako by malo byť. A to ju väčšina Blatničanov už popredku zasypávala hlinou.

	„Tak vám teda verím,” zvolil si diplomatickejšiu cestu. „Opraviť nechcete nič? Ak by náhodou?”

	„Vôbec nič!” odsekla.

	„Dobre. Ja teda pôjdem a dúfam, že o pár dní budete ako rybička!”

	„Už teraz som ako šťuka,” ani jej len nehlo žiadnym svalom na tvári.

	Marek radšej iba prikývol a odkráčal z izby. Keď zatváral dvere, akoby mu zo srdca spadol ťaživý balvan. Niečo tam… za jeho chrbtom, čosi v izbovom éteri… To neviditeľné sa mu zahryzlo malými zúbkami do šije a nechcelo popustiť. Akoby vystúpil zo zatuchnutej kobky plnej čiernej mágie. Dačoho zlovestného. Obkolesil ho zadúšajúci pocit. Musí za Mojmírom, popýtať sa, čo to vlastne z jej tela vyháňali a čo Babálke presne bolo? Rozhodol sa, že pôjde aj ihneď.

	Keď vybehol na ulicu, už nepršalo. Mraky sa trhali ako kusiská rozpáranej periny, ba na okamih sa mu zdalo, že kde-tu prekukli lúče slnka. Ku kostolu to bol iba kúsok, no ihneď, ako sa vybral oným smerom, zbadal človeka, ktorého by tu čakal najmenej.

	„Romana?” frkol si len tak pre seba, keď ostal civieť na dievčinu, ako si vykračuje hore cestou, smerom k obecnému úradu. Nezbadala ho, no akoby jej mimozmyslové chápanie navrávalo, že sa má otočiť, obrátiť tváričku a usmiať sa.

	„Marek! Ty mi zahýbaš s Babálkou?” zaškerila sa a ihneď začala cupitať k nemu.

	„Jasné! To si zistila až teraz? Vôbec si si nevšimla, ehm… náznaky? Nič? Ach,” tváril sa mrzuto.

	„Veru nevšimla. Si dobrý! Vieš to skrývať,” priplichtila sa až k nemu a vlepila mu na líce šťavnatý bozk. „Ale ideš od nej, nie?”

	„Hej, idem. Bol za mnou Hrboš a nakecal mi kopec somarín o tom, ako z nej vyháňali diabla… Len som ju chcel pozrieť. Zaujalo ma to.”

	„Veríš Hrbošovi? Ten predsa často trepe!”

	„Ja viem. No vyzeral vyplašené. Veď sa to po dedine povráva, že je s ňou zle nielen fyzicky, ale aj duševne. Že do nej vstúpilo čosi zlé! Teraz už vyzerala lepšie. Aspoň podľa mňa,” pokrčil mimovoľne plecia. „Ale rozprávala úplne od veci. Akoby všetko vnímala naopak. Takže som chcel zájsť za Mojmírom, čo sa vlastne deje. Inak sa mi už zdala omnoho vitálnejšia.”

	„Ty sa teda staráš! Sa bojíš o svojich zákazníkov?” podpichla ho.

	„Tss,” Marek pobavene zvlnil pery. „Len ma zaujal ten Hrbošov výraz a jeho štýl rozprávania. Takýto nebýva nikdy. Akoby sa niečoho fakt bál. Sám neviem. A ty si sa kam vybrala?” zmenil tému, nech sa nebavia len o tom, čo mu kalí myseľ.

	„Mamka ma poslala do obchodu pre nejakú Indulonu a ďalšie masti. Zasa ju bolia nohy ako čerta. Chuderka, stále plače. Musím jej to natrieť.”

	„Ach, jaj. Doktori dnes pomôžu málokomu, čo? Hnusná reuma, nechcel by som…”

	„Neviem,” rezignovane sklopila viečka a prešla si rukou po kratučkých vlasoch. „Ale je na tom fakt biedne, to ti poviem. A dnes večer ma prídeš pozrieť?”

	„Ja som myslel, že skočíme na kávu?”

	„Kvôli mame nemôžem. Aspoň na chvíľku príď ty! Je mi to ľúto. Viem, že zajtra už pracuješ, ale aj tak… Prosím,” chytila ho teplou dlaňou za predlaktie a stúpla si na špičky.

	„Jasné, že prídem, neboj sa toľko. Vieš, že by som bez toho nezaspal,” pritúlil si ju k sebe a Romana sa zatvárila ako maznavé mačiatko. Zatvorila oči a nechala sa láskať mužským šťastím.

	Hneď, ako sa rozišli a každý si šiel po svojom, pridal Marek na beztak rezkom kroku ďalší stupeň. Chcel všetko vybaviť bleskovo, potom sa dopratať domov, uvelebiť na gauč a na chvíľku si zdriemnuť. Cítil sa od rána nejako unavene a vôbec… Večer ho čaká Romana a zajtra nová práca.

	Oddýchnuť si musel. Fušiek po dedine mal tento týždeň aj tak dosť. No peňazí len skromne. Ľudia v Blatnici boli naučení, že všetko robí za vatikánsku menu. Aj čosi ponúkli, ale bola to bieda. Finančný vtip, než reálne ohodnotenie práce. Preto potreboval ísť čo najskôr do roboty. Peniažky sa míňali ako odžité dni a nové samy od seba nepribúdali. Čo už, keď to zatiaľ inak nešlo…

	Dostavil sa až ku kostolu, ktorý sa nachádzal neďaleko toho evanjelického a ihneď vstúpil dnu cez hlavný portál. Ovanul ho typický chrámový chlad a pošmúrne prítmie. Vzadu si stihol všimnúť postavu v liturgickom rúchu, pričom aj ona zaregistrovala jeho. Bol to samotný Mojmír, so svojím zakriveným sokolím nosom a večne poskakujúcimi, akoby nikomu neveriacimi, očami.

	Práve po čomsi šmátral v jednej z dlhých lavíc, no keďže ho tiež zbadal, obrátil sa a vyšiel naproti.

	V kostole sa počas jeho chôdze ozvalo vojenské dum, dum, dum.

	„Čo ťa sem privádza, Marek?” ustarostené pred ním spojil dlane do modlitebnej polohy.

	„Len som sa prišiel spýtať na Babálku,” neokúňal sa so zbytočným vysvetľovaním.

	„Babálovú?” prekvapene pridvihol obočie. „Tá je momentálne v náručí Ježiša a anjelov,” štebotal tenším, posvätné plynúcim hlasom. „Vymietli sme z nej zlo a znovu nastolili v tele a duši pokoj. Božia láska ju oslobodila.”

	Krásna reč, pomyslel si ihneď Marek.

	„Bol som sa na ňu pozrieť a musím povedať, že vyzerala lepšie než naposledy, ale nemal by byť pri takomto obrade prítomný aj doktor?”

	Kňaz naňho príkro pozrel. Ako si len dovolil pochybovať o priebehu svätej seansy?

	„Mal, ale po našej urgencii sa stále nedostavoval a my sme už nemohli vyčkávať na ďalšieho. Proste sa nestalo. Diabol si vykonával svoju zradnú činnosť veľmi svedomito. Podrýpaval jej duševné zdravie neustále. Nedalo sa inak, iba našej farníčke pomôcť.”

	„Hm. To verím. Chcel som to vedieť len pre spresnenie. Takže bol nakoniec vykonaný skutočný exorcizmus?”

	„Bolo to jednoduché vyhnanie zlého,” zatváril sa milo kňaz.

	„Babálová však vraví opak.”

	„Aký opak?”

	„Tvrdila mi, že ste z nej vyhnali dobro a nie zlo. A preto jej je teraz lepšie.”

	„Ach! Je ešte chudinka zmätená a slabá. Pôjdem sa na ňu pozrieť.

	Ale vedz, že jej je teraz naozaj lepšie! Všetko sme konali pod záštitou a milosťou nášho biskupa a Najvyššieho.”

	„Jasné,” prikývol Marek. „Nikdy som na podobné veci neveril, preto ma to zaujíma. A tetka Babálka bola mojím stálym zákazníkom,” nadvihol potmehúdsky kútik. „Musel som mať preto isté starosti.”

	„Všetci ich máme, Marek. Kedy sa ale ukážeš na omši?”

	„Všetko bude, nebojte sa! Všetko,” nedal sa vyviesť z rovnováhy.

	„Len aby. Už som ťa tu dlho nevidel!”

	„Prídem,” vyhlásil Marek rezolútne a začal spätkovať z kostola, akoby ho stadiaľ vyháňal sám Belzebub s päťmetrovou žeravou kopijou. „Ale teraz sa už pracem! Musím si oddýchnuť, zajtra idem skoro ráno do práce, do Martina! Ďakujem za rozhovor a dúfam, že Babálke už bude len lepšie.”

	„Bude! Toho sa neboj. Boh ti žehnaj, Marek!” prekrižoval ho vo vzduchu Mojmír.

	Marek sa teda otočil, odzdravil, a po schodoch zbehol na chodník. Upokojil sa. Nikdy podobným obradom neveril a asi ani nebude, zdalo sa však, že Babálke to nakoniec pomohlo. Tento svet je ešte stále neprebádané miesto. Hlavne ten miniatúrny – v ľudských hlavách! Utvrdzoval sa pri šliapaní domov a zaryl ruky do vreciek na nohaviciach.

	Farár Mojmír stál pred vchodom do kostola. Díval sa na mierne prikrčenú postavu vzďaľujúceho sa Mareka Mastaliča a len tak sám pre seba nesúhlasne pokrútil hlavou.

	„Neveriaci Tomáš! Veď ty raz uvidíš, ako ťa pravá sila stiahne so sebou a povedie do konca vratkého života. Aj ty nakoniec pocítiš lásku!” zapišťal.

	Potom sa náhle otočil na päte, vnoril do svätostánku, a so zaburácaním zatvoril vráta.

	Marek zatiaľ premýšľal. Počul, ako už raz Mojmír pomohol jednému staršiemu rezbárovi, ktorý býval na východnom konci dediny. Ľudia si vraveli, že z j.eho domu občas začuli zavýjanie a zverské škreky, akoby sa po nociach menil na vlka či inú šelmu. Dokonca ich pár presvedčivo tvrdilo, že podozrivého zbadali po večeroch štvornožky utekať do hlbín veľkofatranského lesa, pričom mu oči žiarili ako dve svetlušky. Podobným báchorkám neveril.

	Vedel však, že dotyčný bol naozaj chorý a spustnutý, pretože sa k nemu raz dostavil opraviť nefungujúcu chladničku. Vyzeral strápene. Kričal nezmysly a občas bez príčiny plakal. No po Mojmírovej intervencii, o ktorej sa ešte viedli diskusie minimálne rok, sa starčekovi skutočne polepšilo. Začal vychádzať von. Medzi ľudí. Do kostola však chodiť prestal, za čo ho mnohí hrešili a na verejnosti kárali. Starček následne do dvoch mesiacov zomrel. Znenazdajky skolaboval na ulici, spadol nosom na tvrdý asfalt a ostal ležať ako ledabolo pohodené vrece trávy. Bolo po ňom. Mozgová mŕtvica. Iba tak.

	Konečná!

	Boh má občas veľmi zvláštny zmysel pre humor.

	Nad tým všetkým si teraz lámal hlavu, prepletal nohami a ani si neuvedomil, ako ukrajoval zo vzdialenosti k svojmu domu. Kde-tu kohosi pozdravil a občas len tak, pre seba, zakašľal. Väčšina človečenstva ešte stále ostávala zalezená v kuticiach. Veď pršať prestalo len nedávno. Načo sa pchať von…

	Odrazu sa mu zamarilo, že začul čosi známe… Akoby sa mu do uší zarezal nárek. Zdeseno-plačlivé kvílenie, ktoré sa neustále stupňovalo a zasa tíšilo. Ako na hojdačke.

	Zatriasol hlavou.

	„Čo som už prišiel o rozum?” zahundral si sám pre seba, spravil niekoľko nepravidelných krokov, no opäť ho obkolesil podivný zhluk zvukov.

	Zastavil sa.

	Zrazu sa mu zamarilo, že to všetko, čo jeho uši zachytili, znie ako nástojčivé psie kvílenie na spln mesiaca. Rozťahané a prastaré. Vždy mával podobný pocit, keď videl, ako Astor zazerá na lesknúceho sa nočného pastiera, ktorý sa ligotal na oblohe. Občas naň po večeroch volal vlčím zavýjaním, inokedy iba clivo hľadel. Akoby všetko psie plemeno pochádzalo práve odtiaľ a každému členovi sa občas zacnelo za domovinou.

	Ten zvuk mu pripomenul Astora.

	Tentoraz si však už nebol istý, či za bdelého stavu sníva, alebo je zážitok reálny. Kvílenie totiž znelo tak skutočne! Zdúpnel… A rozbehol sa. Do spánkov mu začala búšiť krv. Prudko zaťal päste a šprintoval smerom k domu, ktorý sa vypínal neďaleko. Premkla ho zlá predtucha.

	Nemával ich v živote mnoho, ale ak prišli, vždy so sebou priniesli čosi nevšedné.

	K plotu dobehol za krátky čas. Taký krátky, že i olympijský bežec by pred ním možno zložil klobúk.

	A následne doslova rozrazil pootvorenú bránku. Nie, nezamykal ju, aj tak tu na dvore nebolo čo ukradnúť. Astora nechal odviazaného a práve teraz ho nikde nevidel. Po rozhrabanej hline kráčalo zopár mokrých sliepok a spupne hliadkujúci kohút. Ani si ho nevšímali. Hľadali čosi pod zub, to bolo momentálne jediné, na čo sa sústredili.

	Zabehol za dom, ale nikde nič. Len kopa blata a halda dosiek. Na pravej strane zhlobil menší kurín a kôlňu, kde odkladal drevo a veci potrebné pre údržbu domu aj okolia. Vbehol dovnútra, no všade sedelo iba prítmie a pach výkalov od hlodavcov. Inak ticho.

	Obehol okolo zbúchanej stavby, nevšimol si však nič divné.

	Začínala sa ho zmocňovať panika. Stopy! Mal by sa pozrieť po nejakých stopách! No odtlačky láb jeho spoločníka boli predsa dávno všade!

	„Astor!” zaziapal najmocnejšie, ako mu pri lapaní dychu šlo.

	Nič. Odnikiaľ sa neprihnal. Neskackal pred jeho nohami a nevyplazoval zaslinený jazyk.

	Predtucha sa vyplnila.

	Astor zmizol!

	Nie! Krucinál! To predsa nemôže byť pravda!

	Rozhodol sa, že ešte poriadne skontroluje plot a jeho okolie. Ak by náhodou ušiel, musel by sa podhrabať. Vrchom by nepreskočil, bolo to príliš vysoko. Ale to by Astor nikdy nespravil. Veď ešte v živote neušiel, ani sa len nepokúsil, aj keď mal bránku chvíľkami otvorenú. Bolo predsa toľko možností…

	Niečo tu nehralo.

	Čosi sa stalo!

	A čo ešte to kruté zavýjanie? Znelo tak skutočne!

	Čo ak ho napadol väčší medveď? To by ale v rozmáčanej pôde isto našiel stopy, možno krv, rozlámaný plot! Ale nič podozrivé si nevšimol.

	Ešte raz sa dôkladne poobzeral… a zrazu predsa len dačo zbadal!

	Na plote sa vynímal kúsoček nejakej látky, len maličký, ale hneď vedel, že sem nepatrí, a že sa tam nemohol dostať iba nedopatrením. Chytil látku do ruky, od hnevu ju v dlani skrkval, a zahromžil: „Svine!”

	A potom zbadal vyšliapaný pás trávy, ktorý viedol od plota a strácal sa v hore. Napriek tomu, že výdatnejšie spŕchlo a tráva sa už stihla trocha narovnať, predsa len bola pošliapaná!

	Ktosi tu bol! Ktosi sa sem votrel a vzal so sebou môjho psa!

	Teraz mu už bolo všetko jasné, hoc taký čin nechápal a lomcoval ním plnokrvný hnev. Hajzli! Kto mohol také čosi vykonať? Prehodili ho cez plot? A zakamuflovali šľapaje na dvore?

	Vbehol do domu a spoza postele zvesil prastarú poľovnícku pušku, ktorú zdedil po otcovi. Poťažkal ju, zamračil sa, a odhodlane vytrielil von, aby sa pustil po stopách, ktoré sa strácali až v tmavom stromoradí.

	Predieral sa vysokou trávou, potom začínajúcimi nízkymi kriakmi a popritom nadával…

	Ak sa mu čosi stalo, ktosi to neprežije!

	Astora bral ako svojho partnera, v dobrom i v zlom. Ten pes si s ním preskákal časy, ktoré by odplašili kadejakého človeka a nikdy ho pritom nesklamal. Ten verný priateľ si zaslúžil, aby po ňom pátral hoc aj pol roka!

	Vnoril sa medzi šedé kmene a ovanul ho hôrny chlad a aróma popadaného ihličia. (Vtedy ani len netušil, ako rýchlo sa jeho pátranie skončí…)

	Kľučkoval pomedzi mokré kriaky, puškou si razil cestu a sledoval pritom lesnú pôdu, doslova vydláždenú popadaným lístím a hnedým ihličím. Vždy bolo zaujímavé zistiť, že kúsok za obydliami ľudí je okolitý vzduch tak vyplnený arómou smoly, teraz aj vlhkého dreva či rašeliny.

	Na zemi si však nič nevšimol. Občas ale narazil na kúsky rozváľaného humusu, takže si bol istý, že napreduje správne. Vyzeralo to čerstvo.

	Prečo by niekto, dopekla, unášal psa?

	Aký by mal dôvod?

	Marek nikomu neublížil, snažil sa skôr všetkým naokolo pomôcť a s každým vychádzať. Pravdaže, za nejakú finančnú odmenu, no občas si za robotu ani nič nevypýtal. Alebo ani nič nedostal. Astor takisto nikdy nikoho nezranil, nezadrhol sliepku ani mačku… Nepohrýzol človeka! Nebol ani vzácnym plemenom!

	Tak prečo?!

	Absolútne nechápal zmysel takého činu.

	Vzdialil sa už od svojho domu hodný kúsok, obkolesilo ho prítmie zeleného oceánu, šepkanie vysokých korún dubov a jedlí.

	A vtom postrehol akúsi škvrnu v diaľke. Akoby pri hľadaní húb zazrel z machu vytŕčajúcu hlavičku smrekáča.

	Zastavil sa, zovrel pevnejšie zbraň v prstoch a zaostril zrak. Nejaká tmavá kôpka pod starším stromom. Nehýbalo sa to. Ani nevydávalo zvuk.

	Bože! Zamrazilo ho.

	Dúfal, že nie je pravda, čo mu aktuálne prišlo na um.

	Zavrčal a rozbehol sa mierne stúpajúcim briežkom za démonickou lesnou vidinou. Dychčal a stoličky zaťal pevnejšie do seba.

	Nakoniec dobehol až k stromu, zastavil, kľakol si na ihličie a chytil to čudo, ktoré sa nachádzalo pod zvláštnym krížom, posplietaným z prútia, zapichnutým hlboko v zemi.

	Na kríži boli na šnúrke zavesené Astorove uši.

	Ešte krvácali, kvapky z nich nevýznamné kropili zem.

	Čierna hŕbka, ktorá sa z diaľky tak vynímala, bola len starostlivo nahrnutá hlina do tvaru narýchlo stvoreného hrobu. Vlastne neohrabanej mohyly.

	Kriste!

	Rovno pod krížom trčala hlava jeho najvernejšieho priateľa a nemého druha. Mal vyplazený jazyk, na ktorom sa navrstvili sinavé škvrny. Oči pedantne vypichnuté… Namiesto nich len široké čierno-červené diery. Akoby mu ich vyžral cudzopasný hmyz. Boli však prebodnuté. Vedel to. Vedel to preto, že poniže hlavy sa týčil v zemi zarazený kolík, obrátený hrotom nahor. K oblakom. Na svojom špicatom konci bol ešte od krvi a psej srsti.

	Po celý čas kvočal celkom ticho. Jediné, čo napovedalo, do akého šoku sa dostal, bola jeho papierovo bledá tvár. Akoby ju niekto napudroval.

	„Nieeee!” zakričal napokon takým hurónskym hlasom, až sa zdalo, že sa zatriasli vetvičky mladých stromčekov naokolo. „Nieeeee! Vy bezcitné kurvy!”

	Schytil Astorovu mŕtvu a ešte stále teplú hlavu, no keď ju nadvihol, uvedomil si, že je odrezaná.

	Telo chýbalo.

	S beznádejou, zakorenenou v zaslzených očiach, okamžite rozhrabal plytký hrob, avšak nič nenašiel. Len pár chrobákov, ktoré sa ozlomkrky pokúšali dostať do bezpečia. Telo jeho štvornohého druha bolo fuč!

	Muselo sa to stať iba nedávno!

	Ešte raz bezmocne zareval.

	Nie! Nieee! Bože!

	Prečo by mu ktosi niečo podobné robil?! Preboha, prečo?!

	Marekove horúce slzy pokropili rozhrabanú lesnú perinu. Bezoká hlava psa naňho zízala ako nejaká atrapa z múzea strašidiel a okolie sa z ničoho nič navrstvilo zlovestným tichom. Zamĺkli všetky živočíchy a vietor na moment prestal jestvovať.

	Akoby sa úplne zastavilo odsýpanie času, v predpokladanom príchode čohosi ukrutného. Striaslo ho. Položil to, čo ostalo z Astora, opäť na hlinu a odvrátil sa. Preglgol horkosť v ústach.

	Naokolo nezbadal žiadne stopy. Hoci bolo v hore pomerne mokro, nevšimol si ich. Azda ho priniesol démon alebo nedobré víly z lesa, ktoré tancujú vo vzduchu pár centimetrov nad zemou. Alebo samotný diabol!

	Možno by mal zavolať policajtov?

	Jeho úvahy sa začínali uberať praktickejším smerom, hoci dušu hlodala plejáda zubov zúfalosti, smútku a zloby.

	Možno… možno… no čo všetko by vyšetrili?

	Asi by sa im tu podarilo nájsť kúsok odevu, alebo celý vlas, alebo čosi iného z potenciálneho psovraha! Ale zaoberali by sa vôbec takou banalitou? Nie je to človek. Ten musí mať pre nich prvoradý význam.

	Naoko by začali vyšetrovanie, spísali zápisnicu a tvárili sa empaticky či nasrdene, ako si mohol ktosi niečo také dovoliť!

	No s pravdepodobnosťou rovnajúcou sa istote, by to bolo z ich snahy všetko.

	Určite by bolo prvým podozrivým nejaké dieťa, či skôr výrastok, ktorý si vytvoril podobne neľudským spôsobom „krajší” deň. Veď v dnešnej dobe je možné všetko. Deti dospievajú predčasne, sú sexuálne vyzretejšie, agresívnejšie, a v každom ohľade bezcitnejšie.

	Nie! Rozhodne to nemohlo byť dieťa! Ani posraný adolescent!

	Neveril tomu. Astora by len tak nepremohol. Aj keď by ho možno predtým čímsi priotrávil. Všetko v jeho mozgu, v zmysloch aj intuícii, mu navrávalo, že dotyčný musel byť tunajší. Azda sused? Ktosi z nadväzujúcej ulice?

	Hlavne niekto nebezpečný!

	Policajti by s tým nehli. Mal by sa vydať pátrať sám. Pomstiť sa psychopatovi podobným spôsobom!

	Kto ho však tak neznášal, že by dokázal vykonať rituálny masaker na zvierati? A nebude nabudúce nasledovať on?

	Zmes otázok, na ktoré zatiaľ nejestvovali odpovede, mu zaplavili hlavu ako voda upchané umývadlo. Prišlo mu nevoľno a na moment ho pochytil dávivý efekt, no keďže žalúdok mal prázdny, nič nepríjemné sa neudialo.

	Čo mám robiť?

	V prvom rade pochová hlavu Astora a pokúsi sa ešte pohľadať v okolí zvyšok tela.

	Určite zdrhli! A možno ho ten ancikrist, alebo banda podliakov, kdesi odhodili ako práchnivé poleno. Každý, aj keď len štipku logický variant, bol pravdepodobný.

	Naháňať nikoho nemôže. Netuší kadiaľ.

	Les má milión skrytých cestičiek.

	Keď Astora pochová, zájde za Romanou a všetko jej povie.

	Musel sa toho kyslastého svinstva zbaviť a niekomu sa zdôveriť. Možno mu dokáže čosi osvetliť. A pomôcť mu, aby mu nepreskočilo.

	Otočil sa k lesu, vzal pušku, a zahol za prvý strom.

	Najprv ešte skúsi prezrieť okolie!

	Vnáral sa topánkami do mäkkého machu, ktorý po daždi pôsobil ako špongia, pričom jatril po všetkom atypickom. No aj keď prekutral, v čoraz širšom okruhu, okolie Astorovej popravy niekoľkokrát, nič si nevšimol. Najprv síce zbadal zopár ledva viditeľných stôp, ktoré sprvoti nedokázal identifikovať, ale po dôkladnom preskúmaní usúdil, že také plytké odtlačky zanechalo menšie zviera. Pravdepodobne líška či kuna.

	To bolo všetko.

	Vrátil sa na miesto, kde ležala zakrvavená Astorova hlava, a ešte raz sa beznádejne obzrel po okolitej zeleni. Potom sa skrčil a starostlivo zahrabal odrezanú časť tela pod hlinu. Oddrapil uši a takisto ich pochoval. Čudesný kríž vytiahol zo zeme a šmaril vedľa. Zareval pritom od nahromadeného zúfalstva. Uľavilo sa mu.

	Spraviť z jeho popraviska posvätný hrob… Nie je to divné?

	Zarazil sa. Možno je, ale aspoň dá takýmto činom najavo, že ho to nerozhádže. Dokáže z prekliatej pôdy vraždy spraviť čosi honosnejšie a duchovne významnejšie. Svoj pravý „mramorový” hrobček však bude mať doma na poličke. Pod vysmiatou fotkou, ktorá tam stála už rok. Naozaj vyzeral, akoby sa na nej škeril. Od ucha k uchu.

	Tam položí aj kvetiny a ešte raz si poplače. Zvykol si naňho ako na vlastného brata, ktorého nikdy nemal.

	Kolík, ktorým bol asi psík oslepený, takisto hodil nabok a kdesi v spodných zákrutách mysle si plytko uvedomoval, že práve ničí miesto činu a v podstate tým pochováva možnú pomoc polície. Nevadilo mu to… Pomôže si sám.

	Tak, ako vždy!

	Pošliapal nohami po navrstvenej zemine, aby ju udupal do súvislej plochy, a potom sa na moment zadíval na urovnanú pôdu, ktorá mala byť poslednou spomienkou na jeho druha.

	Krvi tu však mnoho nebolo.

	Ako viem, že ho zamordovali práve tu?

	To netušil. A vlastne to ani nebolo dôležité. Chvíľku len tak postával, rozjímal a zatínal špinavé päste, pričom si chabo uvedomoval, že opäť začalo mrholiť. Rozhodol sa, že sa pomodlí. Aj keď kostol a všetky pobožné aspekty neuznával… pomodlí sa.

	K Bohu ako takému. K Bohu, ktorý mu pomôže! K svojmu rozhnevanému, nemilosrdnému a mocnému Bohu!

	Rozkročil sa ešte viac a privrel viečka.

	„Otče… Prosím ťa pomôž mi napraviť túto krutosť! Pomôž mi nájsť vraha a rovnakým spôsobom mu vytrhnúť oči, rozškriabať hrdlo, odrezať uši, vyrvať vnútornosti, a pred jeho bolestivou smrťou ho ešte prinútiť, aby to všetko zožral! Pomôž mi, aby bolo spravodlivosti učinené zadosť! Nech trpí tak, ako ešte nikto predtým netrpel! Amen!” zašepkal na jediný dych a zaplavil ho rumenec.

	Následne sa prihrbil, nabral kúsok hliny z čerstvého hrobu, požmolil ho medzi prstami a opäť hodil na zem. Prudko zvrtol telo a začal sa vracať smerom k chalupe. Bola mu zima. Prechádzala celým telom ako pochorobná triaška. Rozpršalo sa ešte viac a kvapky, nahromadené v hustých korunách stromov, padali na zem poredšie, ale v obrovských rozmeroch.

	Zrýchlil krok, stiahol bradu ku krku. Neustále si popritom všímal okolie. Hľadal vraha. Alebo aspoň niečo netradičné, čo by mu pomohlo dostať sa k nemu…

	No žiadne znamenie sa nezjavilo.

	Konečne sa dotrepal k chalupe, vbehol dnu a ihneď si uvedomil, že ho na dvore nikto nevíta. Ostal prázdny a obyčajný. Akoby nekompletný.

	Mobil mal odložený kdesi v kuchyni na kredenci. Aj keď ho často nepoužíval, ani nejako neuznával, dnes sa bez podobných čačiek zaobíde ťažko, takže si ho musel zaobstarať.

	Chcel zavolať Romane. Mali sa síce stretnúť až večer, no ak sa bude dať, mohli by skôr. Náladu mal na bode mrazu. Zničujúcu.

	Akoby mal horúčku a mozog mu chcel silou mocou vytiecť z lebky. Tak hrozne to bolelo. Vnútorne krvácal, hoci sa snažil pôsobiť racionálne. Avšak úplne to nešlo…

	Vytočil Romanu a hoci ho nechala hodnú chvíľku vyzváňať, nakoniec zodvihla.

	„Ahoj… Práve mažem mame nohy. Čo sa stalo? Mali sme sa zísť až o dve hodinky,” šeptala ukradomky.

	Na moment ostal zarazene mlčať.

	„Ja viem. Viem! Volám ti len…” preglgol, „lebo sa stala strašná

	i«

	vec!

	„Strašná vec? Čo, prepána?”

	Opäť sa mu začali do očí tlačiť nechlapské slzy, no dokázal ich zahatiť.

	„Astor je mŕtvy,” zašepkal, akoby práve prišiel o hlasivky.

	„Čože? Čo si to povedal? Astor? Mŕtvy?! Čože?”

	„Áno. Niekto ho zabil!”

	„Prepána, Marek! To nie je možné! Kto by také čosi urobil? Taký zlatý a obľúbený psík,” začínal aj jej na druhom konci linky preskakovať hlas. „Čo mi to vravíš?”

	„Neviem… kto. Zabili ho. A dosť nechutným spôsobom.”

	„Ako to myslíš?”

	„Zamordovali ho ako prasa! Rituálne zavraždili! Odrezali mu uši aj celú hlavu!” odmlčal sa a preglgol nahromadenú hrudu kypiaceho zúfalstva.

	„Bože!” Romana už kdesi o kilometer nižšie, smerom na Martin, slzila. „To nie je možné! Takí ľudia tu predsa nežijú. Ježiši! Isto nežijú! Nemohlo to byť zviera?”

	„Nemohlo. Chcel som sa len s tebou porozprávať. Potrebujem to. Aj naživo,” dodal monotónne.

	„Dobre, dôjdi! Nejako to s mamou vymyslím. Toto musí pochopiť. Alebo… radšej jej nebudem vravieť nič.”

	„Hej, radšej jej nič nevrav, fa teda idem.”

	„Dobre, rýchlo príď! Je mi z toho úplne zle. Bože, Marek, toto je fakt strašné!”

	Obliekol sa, nenáhlivo zjedol kus studenej šunky s rožkom, a zapil to pohárom mlieka. Neponáhľal sa. Aj keď by si s Romanou veľmi rád podebatoval, už vedel, že mu neujde.

	Pozeral na Astorovu podobizeň, vnáral sa do jeho hnedých očí a civel na vycerené zubiská.

	Mal vtedy takú dobrú náladu! Aspoň na tejto letnej fotke. A už nikdy nijakú mať nebude.

	Rozloží sa v nepríjemne zapáchajúcu substanciu, ktorú nakoniec vstrebe zem. (Ktovie, kde je jeho telo?) Pamätal si, že sa vtedy boli kúpať v Blatnickom potoku, poniže umelého jazierka a Parku národov, ktoré navštevovali hlavne turisti, a nachádzali sa práve na rázcestí dvoch dolín. Gaderskej a Blatnickej. Tu sa v lete s Astorom čľapkali v menšom plese. Teda skôr on a Marek ho iba sledoval.

	Presne vtedy, keď vybehol celý zmáčaný na breh a rozžiarené naňho zaštekal, si ho odfotil. Nakoniec fotku zarámoval a neskôr postavil na poličku. Akoby tušil, že ho má zachytiť v takej podobe.

	Astor bol hromozvod. Keď sa rozišiel s Andreou a poblúznili ho ťažké chvíle, bolo to práve toto uslintané psisko, ktoré mu dodávalo energiu a na oplátku zasa bralo z tej negatívnej, aby sa načisto nezbláznil.

	Práve Astor mu pomohol vyhrabať sa z duševnej močariny a straty životnej rovnováhy. Len on…

	Dojedol, opláchol sa, a prezliekol si špinavé šaty. Už nemohol… Náhle schmatol mobil a vyšiel von, na zablatený dvor, aj keď už nepršalo. Počasie si dnes skúšalo aprílové blúznenie pomerne pozadu, čo mu však žilami netrhalo.

	K domu rodiny Píleckých sa doteperil veľmi rýchlo, ani si neuvedomil, že zvolil také extrémne tempo. Akoby sa pretekal s neviditeľnými duchmi mŕtvych zblúdencov. Prezvonil Romanu, čo bol signál, že čaká na rohu pri čerstvo zrenovovanej zastávke.

	Sadol si na drevenú lavicu a len tak, zamračene, civel do prázdna. Okolo zastávky hvízdal vietor a občas sa mu zazdalo, že v ňom počuje šepotať Astorovo meno. A možno to ani nebol prelud. Prišla sa s ním rozlúčiť jeho duša, ktorá už putovala na ceste do psieho raja.

	Onedlho pricupitala Romana. Mala na sebe športový komplet a v pravej ruke opatrne zvierala poskladaný modrý dáždnik, ktorý práve nepotrebovala. Pribehla a sadla si mu na kolená, pričom ho dojato objala.

	„Je mi to tak ľúto, ani nevieš ako,” zaúpela a fňukajúc ho bozkala na bradu.

	„Aj mne. Je to drsná bolesť. Ale reálna.”

	„To ti verím. Tento svet je neskutočný! Ako mohol niekto čosi podobné urobiť?” skôr konštatovala, ako sa pýtala.

	„To netuším, no očividne mohol.”

	„Zatvorila by som ho na dvesto rokov! Už nikdy by odtiaľ nevyšiel! Sviňa! Inak, nechcela som ti to prezradiť skôr, pretože podľa mňa nebola vhodná chvíľka… Ale minulý týždeň mamka vravela, že rodine Grupáčovcov zmizla ich siamská mačka a večer ju našli ukrižovanú na zadnej časti humna! Úplne vykrvácala, chuderka. Strašné! Len mi napadlo, či…”

	„Mohol to byť ten istý podliak!” prerušil ju rýchlo a vážne si zahryzol do spodnej pery. „Máš pravdu. Mohol! To fakt sa také niečo stalo?”

	„Áno, že vraj áno, ale nechceli to rozpitvávať. Vie o tom len mama, keďže práve debatovali pred ich domom, keď ju jej vnučka našla. Na takéto veci je niekedy informačné embargo a niekedy to dotyčný vytrúbi do sveta. Asi záleží od povahy.”

	„Chápem. Ja nič vytrubovať nechcem. Myslíš, že podobných prípadov je viac?”

	„Tak to naozaj netuším! Bože, až ma trasie pri pomyslení na to, že tu niekomu načisto preplo a takto kruto týra zvieratá!”

	„Ani ja to nechápem. Veď sme civilizovaná obec. Žiadne vyšinuté indivíduá tu nepoznám. Aspoň zatiaľ,” sykol nemohúco cez zuby.

	„Nechceš sa teda popýtať Grupáčovej? Možno by nám čosi vysvetlila. Ukázala… Ale aj tak je podľa mňa najrozumnejšia možnosť zavolať policajtov, nie? Toto presiahlo všetky medze. Veď je to vražda!” opäť jej preskočil hlas a vzlykla.

	„Je. Ale policajtov volať nechcem. Neverím im! Nemám s nimi dobré skúsenosti. To je celé. Radšej sa pokúsim na niečo prísť sám. Možno som dávnejšie niekomu ublížil,” mykol ramenami. „Neviem, ale je to možné. Skúsim sa ešte poriadne prehrabať vo svojej minulosti.”

	„Prosím ťa! To nie je pravda! Ja viem, že pri havárii tvojho otca a matky vlastne,” preglgla ďalšie slovo, „nič nevyšetrili. Chápem tvoj skepticizmus, ale toto je celkom iné,” naliehala vľúdne. Práve totižto ďobla do Marekovej nezahojenej rany.

	„Otec a matka sú po smrti, to už neriešme. Ale áno, je to tak. Toho hajzla, čo zrazil mojich rodičov na prechode, nikdy nechytili. Zmizol ako zasraný duch! Nič sa nevyšetrilo a ja som ostal sám, až do konca života. Polícia je buď úplne prehnitá, alebo nemohúca. Oba varianty sú strašné!”

	Odmlčal sa a sprudka vydychoval.

	Romana si všimla, že žily na sluchách má navreté. Ako kľukaté hady pod ružovou prikrývkou.

	„Dobre. Políciu teda nechajme tak,” uznala komplikovanosť jeho pocitov. Toto veru riešiť nechcela. „Čo by si urobil? Myslím, že sa môžeme popýtať starej Grupáčovej aspoň na niečo. Vychádzam s ňou dobre.”

	„Môžeme. Nie je to zlý nápad. Ktovie, či to nespravila nejaká mladá chamraď! Možno vyšinuté deti, čo sa hrajú na čiernu mágiu.”

	„Určite nejaké detiská! V okolí tvojho domu si prezrel všetko? Kde si vlastne Astora našiel?”

	„To ani nechci vedieť. Niekto ho musel dostať u mňa pred domom a dovliecť do lesa. Len niekoľko stoviek metrov povyše dvora. Sviňa jedna!” zaškrípal vynervovane zubami. „Akoby sa mi vysmieval!”

	Romana si preľaknuto zakryla ústa.

	„To je strašné! Nechcela by som to vôbec vidieť! Už počúvať o tom je neuveriteľné! Je mi z toho na vracanie.”

	„Aj mne,” priznal Marek.

	„Môžem povedať mamke, že ideme preč a skočíme za Grupáčkou. Čo ty na to?” navrhla ešte a neodliepala od neho vlhké oči.

	„Hneď teraz?”

	„Áno, prečo nie?”

	Z ničoho nič sa k nemu privinula a objala ho okolo ramien.

	Tvár si profilom priložila na nepokojne sa dvíhajúcu chlapskú hruď. Marek ostal prekvapený, no hneď sa cítil sebaistejšie, a do tela akoby mu prenikla sedatívna látka z uvoľňujúcej injekcie.

	Zbadal, že aj Romane opäť začali vyliezať zo slzných kanálikov ďalšie kvapky.

	„Je mi to naozaj ľúto, Marek. Ani nevieš ako! Dúfam, že toto všetko sa vyrieši a už nikdy sa taká vec nestane!”

	„Verím, že nie,” zachrapotal, zatiaľ čo ju mocnou rukou hladil po drieku.

	„Poďme sa teda pozrieť ku Grupáčke. Aspoň sa jej dačo popýtam, keď už nič iné.”

	Horko-ťažko sa pozviechali, Romana sa otriasla a usušila si vlhké oči aj líca, pričom sa nasilu usmiala.

	„Poďme! Dúfam, že to nakoniec nebude nejaký duševný mor, ktorý sa nám rozšíri po dedine. Ešte skočím povedať mame, že sa zdržím.”

	K starej Grupáčovej to nebolo ďaleko.

	Pobrali sa smerom na blízku obec Mošovce. Prešli cez dve dlhšie ulice, až narazili na starší, poriadne veľký domisko, postavený vedľa hlavnej cesty. Romana nelenila a už aj zvonila na hlavnú bránku, ktorá vzhľadom na rozsiahle machule hrdze proklamovala, že toho prežila naozaj dosť.

	Po pár sekundách hrozivo zavŕzgala, otvorila sa, a v ich zornom priestore sa zjavila staršia žena s krajkovou šatkou na hlave, ktorá jej komicky zoštíhľovala tvár. Romana si všimla, že ju má uviazanú zle, akosi nižšie, no o Grupáčke každý vedel, že nie je práve udávateľkou módnych trendov.

	„Ahoj, Romanka,” prehovorili piskľavq ústa s pár zubmi a už aj zaostrila na druhého prichodiaceho.

	„A ty si kto? Vari Marek od Mastaličov? Poriadne dlho som ťa nevidela. Vyrástol si ako topoľ!”

	„Som to ja, teta. Áno,” tupo sa usmial, no myšlienkami bol stále s Astorom. S jeho hlbočiznými dierami namiesto očí a nehybným sinavým jazykom bez známok vitality. Na moment si predstavil, že z tých očí vyliezajú slizké larvy. Bodajú doňho kosoštvorcovým okom a potom sa schuti rehlia.

	Iba na ňom. Na jeho detskej nemohúcnosti.

	Rýchlo zo seba striasol kruté myšlienky a sústredil sa na situáciu pred ním.

	„Prišli sme kvôli jednej veľmi dôležitej a zároveň strašnej záležitosti, teta,” nedala jej Romana šancu povypytovať sa na celý Markov rodokmeň.

	„Akej, moja?” zaostrila na dievča.

	„Tuto Marekovi sa stala podobná bolesť, ako vám, asi pred mesiacom. Niekto mu totižto zabil psíka!” stíšila hlas.

	Grupáčka vyplašené spľasla dlane.

	„Čože? Psíka? Zavraždili ho ako moju milú Kleopatru?” vyklopila so zdeseným vzdychnutím.

	„Áno. Presne tak. Zavraždili,” tvárila sa seriózne Romana.

	Grupáčka venovala spýtavý pohľad Marekovi, ihneď na to sa opäť zahľadela na Romanu, a o sekundu znovu rôntgenovala zrakom vysokého muža. Akoby hľadala, o koho sa má oprieť, kto jej vyklopí celú pravdu, vysvetlí, čo sa to v Blatnici deje… No najprv by potrebovala štipnúť do chrbta dlane, či je to všetko skutočnosť a nie len prelud.

	„To je strašné!” držala už ruky vzopäté, ako pri odriekaní Anjelpána. „Kto môže niečo také vykonať?”

	Marek iba bezmocne mykol ramenami.

	„To by som aj ja rád vedel! Zakrútil by som mu krkom ako kanárikovi! Skončil by sto razy horšie než Astor!”

	„Tvoj psík bol tiež uk… u… ukrižovaný, a pribitý o dvere maštale, ako naša Kleopatra?” zakoktala Grupáčová.

	„Och, nie! To nie! Našiel som ho v lese, pričom ešte ráno behal po dvore. Musel sa tam niekto priplichtiť a omráčiť ho. Alebo priotráviť. Potom odvliecť do lesa a zabiť. Svine špinavé!” zamračene si odpľul na vlhkú vozovku.

	„Veru, svine!” papagájovala Grupáčová. „Ale Pánbožko im to oplatí rovnakou mincou, to sa nebojte, moji milí! Budú sa škvariť v ohni! A ešte sa aj rúhali. Veď naša Kleopatra visela dole nohami, ako kedysi Pán Ježiš na kríži! Len naopak!”

	Na moment nastalo ticho, ktoré akoby ešte viac zvýrazňovalo ťaživé zúfanie visiace nad ich hlavami.

	„Budú,” pritakal Marek. „No najprv si musíme pomôcť sami.”

	„Popýtal si sa susedov? Či niekoho nevideli? Čosi nezačuli?” opáčila tetka rozumne.

	„Ešte nie,” zavrtel hlavou Marek. „Ale určite popýtam. Ktovie, čo všetko sa za mojím chrbtom dialo. A takisto musím kdesi zohnať Hrboša. Ten sa tam predtým ponevieral. Keď už nič, s veľkou pravdepodobnosťou si mohol čosi všimnúť.”

	„Hrboš Mičulkin?” spýtala sa Grupáčová.

	„Áno, presne ten.”

	„Pochybujem, že ten by čosi zbadal alebo bol nejako v skántrení zapletený. Je na tom biedne s rozumom,” zakrútila ukazovákom popri spánku a sprisahanecky nadvihla obrvy.

	„Ále, by ste sa začudovali, koľko má ešte filipa,” oponoval Marek. „Popýtať sa ho však musím. Nevšimli ste si niečo divné aj pri vašej mŕtvej mačke? Predmet alebo čosi?”

	Grupáčová naňho najprv iba zazerala, zrazu sa zadívala do prázdna, akiste listujúc v hrubej knihe pamätí. Potom hlasito preglgla.

	„Moja cica mala vypichnuté oči a ten oplan, či oplani, jej ešte odrezali uši. Tie ležali na zemi a sliepky do nich zobali!” hlas jej začal z ničoho nič preskakovať, vzopla ruky ako pri modlitbe, a starecké oči jej sčervenali od slz.

	Také zväčša bývajú slzy bolesti.

	Marek to vedel dobre. Až priveľmi.

	Ostal ako obarený. Dokonca pootvoril ústa, no ihneď ich priklepol na predošlé miesto, pretože si uvedomil, že nechce dať Grupáčke znať, že v ich prípadoch je spojitosť. Dokonca výrazná.

	Skoro identická tortúra bola vlastne vykonaná na Astorovi. Nadvihlo mu žalúdok a pocítil bodnutie v podbruší. Chvíľku zhlboka dýchal, pričom sa dostával z najhoršieho. Romana naňho uprela zrak. Iba jej dal pohľadom znať, aby Grupáčovej nič neprezradila. Pochopila.

	„To je strašné,” hundral ťažkopádne. „No Astor mal odrezanú hlavu a nebol ukrižovaný. Vražda prebehla inak.”

	„Svätý Jozefko na nebesiach! Anjeli a Apoštoli ochraňujte nás!” prekrižovala sa zhrozene babka. „V dedine sa usídlilo zlo! Nahlásime to rýchlo žandárom!”

	„Ešte chvíľku počkajme, teta! Ja sa pokúsim zistiť viac, dobre?” bleskovo jej protirečil, pretože práve podobný priebeh nechcel pripustiť. –

	Grupáčová sa na moment tvárila zmätene, zvraštila obrvy, akoby lúštila krkolomnú tajničku, no napokon prestala.

	„Chápem. Chceš dačo vypátrať sám! To nie je najhorší nápad, milý môj. Voľačo by si mohol zistiť aj o našej nebohej Kleopatre, nech jej je zem ľahká,” prežehnala sa rýchlejšie než katolík po dlhej omši. „Tí zlosynovia za taký čin musia zaplatiť!”

	Skoro epický sa pritom zadívala za obzor. Marek iba súhlasne pohmkal.

	„Presne! Tak vám zatiaľ ďakujeme, teta. A hneď ako niečo zistím, zastavím sa za vami a oboznámim vás so všetkým, čo viem.”

	„Budem veľmi rada. A budem na teba čakať,” poklepkala ho priateľsky po ramene. Romana takisto slušne odzdravila a babička sa pomalým kolísavým krokom pobrala nazad, do svojho obdĺžnikového sveta, za studenými múrmi domu.

	Na okamih ju ešte odprevádzali sklenenými pohľadmi a keď sa stratila vo dverách, Marek informoval:

	„Takže pôjde o niekoho organizovanejšieho! Ktovie, koľko zvieracích obetí sa tu v dedine nachádza?”

	„Je to pravdepodobné,” smutne súhlasila Romana. „Ja len pevne dúfam, že už nie sú žiadne!”

	„Len aby neboli ľudské!”

	„To si robíš srandu? Na niečo také ani nemyslím!”

	„Nikdy nevieš. Ideš so mnou? Vrátim sa k domu a popýtam sa čosi susedov. Niekto musel niečo zbadať alebo začuť.”

	„Jasné, že idem. Už ťa v tom samého nenechám “ zaštebotala.

	Marek iba kývol. Obrátili sa nazad k Blatnici a ďaleko v pozadí sa z mrakov vynoril skalnatý vrcholok atraktívnej Ostrej. Pršať by už nemalo, dumala počas kráčania Romana a popritom občas pozrela na Mareka. Ten vyzeral neustále ako zatvrdnutý odliatok zo sadry.

	Z jeho tváre sa nedalo vyčítať nič. Snáď iba zaklinený, ale o to prirodzenejší, človečenský strach.

	Dostavili sa až k jeho domu a Marekove vnútornosti zdrapila fantómová ruka zúfalstva. Drmala nimi, žmýkala, a jemu prišlo zrazu nevoľno. Prehol sa k bránke a chvíľku sa zdalo, že každou sekundou vyvráti obsah žalúdka na zem.

	„Je ti zle?” zľakla sa Romana.

	„Iba trochu,” šomral, keď sa opäť vzpriamil. Tak, ako rýchlo sa nevoľnosť zjavila, tak zázračne zmizla.

	Pozeral na vlastný zelený dvor. Na metre štvorcové plochy, ktorá bola ešte včera Astorovým domovom a teritóriom, kde vládol iba on.

	No dnes sa všetko zmenilo. Prišla smrť. V podobe diabolských rúk a chúťok niekoho, kto si nemohol privlastniť oslovenie človek.

	Možno tak diabol!

	Komu mohol Marek v minulosti ublížiť, že by mu prichystal podobnú odplatu? Nespomínal si. A nemá to niečo spoločné s posadnutou Babálkou?

	Kto by vlastne potreboval zabíjať zvery obyvateľom obce? Pomstiť sa? Vidieť tiecť krv. Len tak z nudy! Podivnej úchylky. Choré, ale možné…

	„Okolo tvojho domu sú len dva ďalšie, kde by to mohli zbadať,” obzerala sa Romana navôkol a Marek si všimol, že občas šibne očami do tmavých zákutí hory, z ktorej sa po daždi dvíhali pásiky pary.

	Analyzovala. Aj ona sa bála.

	Vlastne, kto by sa v takejto situácii nestrachoval… Možno aj o život.

	„Poďme k Balážovcom!” zavelil rázne. „Starý cigán bude isto doma. Ten sa zo svojej chyže nehne. Možno je s tými stenami aj zrastený. Bez fľašky piva ho síce nevidím, ale je možné, že čosi zbadal. Alebo počul…”

	Už sa aj hnal k susedovmu nevábne vyzerajúcemu domu. Pôsobil ošarpané, na mnohých miestach sa akoby posmešne vyškierala zošúpaná stierka. A na dvore v miernom vetre plápolalo množstvo sušiacej sa bielizne.

	„Ostatní sú preč?” vyzvedala Romana.

	„Určite. Jeho žena aj sedem cigánčat isto kdesi žobrú, možno ešte čosi horšie. Doma ani nebývajú. Ver mi. Ale na to, že sú Rómovia, problémy s nimi nemám. Správajú sa slušne. Takže vychádzame dobre.”

	„To je fajn počuť,” pritakala.” Ideš mu teda zaklopať?” opäť sa akosi nútene obzrela k lesu, plnému vyzývavých ihličnanov.

	„A poriadne! Ten starý vajda je už istotne rozvalený na gauči a len tak drieme.”

	Hneď na to, akoby chcel podtrhnúť vyslovené, zabúchal na vchodové dvere. Dlhú chvíľu sa zvnútra neozvalo nič. Žiadny šuchot ani počuteľný šelest nedávali poznať, že je niekto v dome.

	Marek nahodil výraz – no, nevravel som to?

	A zopakoval celú procedúru ešte raz. Tentoraz hlasitejšie. Romaninou šijou až myklo, keď hrmot zatriasol oknami, ktoré boli osadené blízko vchodu. Odrazu čosi začuli.

	Akoby sa za stenami pohlo dačo obrovské, na moment zastalo, no opäť sa dalo do pohybu.

	„Veď už idem! Boha jeho, už idem!” sprevádzal šuchotanie zachrípnutý nosový hlas, akým disponujú rómski obyvatelia. Romana sa pousmiala, avšak nepatrný pohyb jej pier okamžite zmizol, pretože si rýchlo pripomenula vážnosť situácie.

	Vráta sa otvorili a v závane smradu a tepla sa vynorila hnedastá tvár s brčkavými čiernymi vlasmi a fúziskami, pripomínajúcimi mrožie kly. Všimla si vypúlené oči, ktoré sa leskli únavou či nadmernou spotrebou alkoholu. Na spečatenie druhej teórie držal pupkatý cigán nedopitú fľašu piva. To, že je zavalitý a poriadne obrastený sadlom, videla celkom zjavne, pretože sa neunúval prehodiť si niečo cez seba, takže obaja civeli na jeho „vypracovanú” hornú časť tela.

	„No čo je? Čo sa deje, sused?” zízal neveriacky na Mareka a pohľadom zdravil Romanu.

	„Dnes mi zmizol Astor! Našiel som ho v lese mŕtveho! Že či ste čosi nevideli, nezačuli… Musel ho ktosi odvliecť!” vyšplechol zo seba rýchlo, akoby mal ústa plné vriacej vody a bál sa, že ak to nedokáže, povedať dostatočne bleskovo, obarí sa.

	„Tvoj pes? Zmizol? My s tým nemáme nič spoločné!” zamračil sa a ruky aj s fľašou zdvihol do brániaceho sa gesta.

	„To viem. Nad tým som nepremýšľal. Len… či ste niečo nevideli!?” naliehal pokojne.

	Cigán sa zamyslel, poškrabal sa za odstávajúcim uchom, a napokon rezignovane zvraštil tvár.

	„Veru nevidel. Ani nič nepočul. A deti a žena sú preč už dva dni. Šli za rodinou do Kremnice.”

	„Vôbec nič? Ani nejaký zvuk?” zopakoval jednu z možností.

	Cigán iba krútil hlavou.

	„Nie! A kde si ho našiel? Ako ho zamordovali?” odpil si z rozhojdaného moku.

	„V lese. Mal odrezanú hlavu aj uši! V jeho akože hrobe bol zapichnutý kríž z nejakého prútia.”

	Róm sa začudoval.

	„Prečo by niekto také čosi robil, ak nechcel psa zjesť?” krútil nechápavo hlavou. „Vravíš, že kríž bol z prútia? Z akého?”

	„To neviem. Možno…”

	„Hrab?”

	„Je to možné, vlastne pravdepodobné, keďže ho tu rastie na okolí veľa!”

	„Mohol by. Používa sa v starej mágii. Ale my s tým nemáme vôbec nič. Ani iní cigáni z dediny! O tom by som vedel. Ak chceš, tak si to prever.”

	„Nie, to nebudem… Vravíte, že v mágii?” pootvoril ústa Marek.

	„Tak, tak. Presne tak vravím! Niekto ti chce zle, sused,” pevne vyhlásil Róm. „Teraz ma už však nechaj! Musím si pospať. Migréna!” buchol si palcom po temene a zatváril sa seriózne.

	„Pravdaže! Sme vám zaviazaní!” vplietla sa do rozhovoru Romana. „Veľmi pekne ďakujeme za informácie. Len si oddýchnite a my teda pôjdeme!”

	Róm na ňu fľochol pohľadom a súhlasne zabručal. Zodvihol pivovú fľašu na znak pozdravu, hneď na to pootočil hnedé telo, a zabuchol im dvere pred nosmi. Zmizlo príkre teplo, vyparil sa mäsitý smrad.

	„Môžeme sa popýtať ešte v druhom dome,” podvihla nevinne ramenná a popritom obrátila pohľad inam. „Podľa mňa neklamal, len som už nedokázala dýchať ten puch,” vysvetľovala rýchly postoj.

	„Nie. Neklamal, tým som si istý. Aj keď jeho výzor by mohol vravieť iné. Nejaký čas ho poznám. Ani on, ani jeho kumpáni to neboli… Takže máš dnes panský noštek, hej?” vytrčil zuby.

	„Ha, ha! To vôbec nie, len mi to prišlo dosť hnusné, to je všetko. Hrozne smrdel! Myslíš, že to mohla byť nejaká mágia? Ako spomínal? Čo sa týka prútia z hrabu?”

	Marek iba sklonil hlavu.

	„Neviem. Cigánske čachre machre, na to veru nie som. Oni majú celý život obkolesený čarami a iným vnímaním sveta. Ťažko povedať. Ale aj ja viem, že sa kedysi hrab používal na všelijaké rituály. Nič to však nerieši.”

	„Už ale máme indíciu. Ja by som si dala na našich rómskych spoluobčanov pozor. Pár ich tu ešte žije, však vieme.”

	„Dám, dám. Neboj! Ale potrebujem sa poriadne popýtať. Poďme skúsiť ešte sváka Ignáca! Ten starý dedo asi videl pramálo, je už skoro slepý, no viem, že uši má ako zajac. Za to ručím.”

	„Tak šupitom!” schytila ho nežne za ruku. „Čosi sa dozvieme.”

	V drevenom domčeku, pripomínajúcom archaický zrub, nebolo potrebné klepať viackrát a hneď na prvý pokus zaškripotali pánty. Zhrbený dedko vystrčil špicatú bradu a nos s obrovskými dierkami, z ktorých trčalo ochlpenie. (Tak starček zastrihávač určite nepozná, dedukovala Romana.)

	Oči mal modré, no okolo nich kazili dojem masívne spuchnuté vačky. Mohol mať okolo deväťdesiat rokov a keď prehovoril, pomyslela si, že môže mať pokojne aj vyše stovky. Jeho hlas znel tak neuveriteľne trasľavo a slabo, že jej pochudnutého uja prišlo ľúto. No staroba je svojská dáma. Nešetrí nikoho.

	„Čože ste prišli, deťúrence?” žmúril na nich, akoby mu do očí padli poobedné lúče slnka. To skutočné však bolo schované za mrakmi. „Dobrý deň,” pozdravil slušne Marek.

	„Ale, to si ty? Marek od Mastaličov? Potrebuješ niečo?” žmúril ešte dôslednejšie.

	„Potreboval by som sa iba čosi spýtať. Nerušíme?”

	„Ale vôbec nie,” mávol rukou kostlivca, obalenou modrastou kožou. „Aj tak nemám čo na robote. Nie ako kedysi.”

	„Stala sa mi dnes hrozná vec! Ja len, že či ste niečo zvláštne ráno nepočuli, nedajbože, nezbadali? Niekto totižto uniesol Astora a neskôr ho hnusne zavraždil!”

	Starec udivene skrútil obočie.

	„Tvojho vlčiaka? Ktosi skántril? Čože to je dnes za bedač, keď ešte úbohého psa mordujú,” zareptal s hnusom v matnejúcich dúhovkách.

	„To by som aj ja rád vedel! Ale prisahám, že sa nezastavím, dokiaľ to nezistím. Astor bol ako môj brat!”

	„Pes je dobrý priateľ, Marek. Veru dobrý,” pritakával mu zúčastnené. „Ja som však nič nevidel. Vieš dobre, že zrak mám mútny. Akoby som pozeral cez popršaný oblok.”

	„Pravdaže viem. No nič zvláštne ste dnes ani nepočuli?”

	Starec sa zahĺbil.

	Ešte o dobrý centimeter zvraštil beztak prísne obrvy, no jeho tvár sa nevyjasňovala.

	„Veru… na nič si nepamätám. No viem, že tadiaľto šla skoro ráno skupinka ľudí. Poviem ti, vôbec sa nerozprávali. Boli ticho ako vlci pred košiarom. Ale počul som, ako sa hýbu. Všetko naokolo bolo totiž mŕtve.”

	„Ste si istí, že to boli ľudia?” udivene reagoval Marek. „Neviete, koľko ich bolo? Aj ste sa na nich skúsili pozrieť?”

	„Iba cez okno. Vracal som sa práve zo záchodu. Moc som však nevidel, no jeden bol vysoký a chudý. A povedľa neho ešte dvaja. Viac neviem, pretože som si šiel ľahnúť. Tak ti pomôžem ťažko. A bohvie? Azda to mohli byť cezpoľní.”

	„Veď ja nikoho dopredu obviňovať nechcem! No celkom ste mi pomohli. Okolo môjho domu sa teda neobšmietali?”

	Starec sa zatváril previnilo.

	„Marek môj. Možno aj hej, no čo keď som ja, stará hlava, potreboval ďalší spánok? Nepozeral som po nich dlho. Tak ti poviem, že naozaj neviem.”

	Marek iba mávol rukou.

	„No a čo!? Treba oddychovať a hlavne ráno. Ja som strašne rád, že ste mi dali aspoň nejaké indície. Možno to boli skutoční páchatelia a obzerali si terén. A ten váš opis mi pomôže. Ďakujem pekne!”

	„Niet za čo, synak. Dúfam, že tú zberbu chytíš a žandári s nimi naložia, ako sa patrí. Keby som ja mal psa a zabijú ho, bijem to všetko do krvi tiež!” vysunul bojovne sánku a zaťal vetchú päsť voľnej ruky. Druhou sa totiž po celý čas pridŕžal zárubne.

	„To vám verím,” usmial sa Marek. „Tak už si nič iné nevybavíte? Môžeme ísť?”

	„Veru nič. Ale keď tak premýšľam… Ten vysoký predsa len povedal akési slovo, ktorému som rozumel, aj keď ho nevyslovil hlasno. No začul som to. Inak boli ticho ako myšky. Vravel to druhému, či druhej, to už neviem… čo kráčal vedľa. Len neviem, ako znelo. Niečo akoby z latinčiny. Agus? Alebo čosi také. Fakt neviem, aj keby ste ma zastrelili,” starček mykol chudými ramenami a stále nechcel zhodiť z tváre masku previnilého.

	„Agus? Latinsky?” vklinila sa do dialógu Romana. „To znie zaujímavo. Aj keď, ktovie? Ale môžem to slovo, či nejaké podobne foneticky znejúce, pozrieť na nete.”

	„Skús! Nazri,” schvaľoval jej úmysel sváko. „Ja naozaj netuším, čo je to za slovo. Iba som zachytil útržok.”

	„Nevadí. Občas aj z útržkov poskladáme zmysel,” usmiala sa.

	„Presne tak,” prisvedčil unavene. „Presne tak to vo svete chodí.”

	Marek sa odrazu skľúčil.

	Idiot! Úplne zabudol na podstatný fakt. Predtým, ako šiel hľadať Astora, všimol si na plote kus cudzej látky. Ako mu to mohlo vypadnúť z hlavy? Veď to môže byť sakra dôležité!

	Musia sa vrátiť k plotu a preskúmajú látku bližšie. Rozlúčil sa so starým susedom. Aj tak videl, že ho zmáha slabosť. V takých rokoch vydrží človek asi málo a aj také státie vo dverách môže oslabiť svalstvo a kĺby. Ignác sa vrátil do teplého domu a oni s Romanou ostali v uličke. Sami.

	Odrazu ním previal závan beznádeje.

	Prekĺzol mu celým telom, no z ničoho nič opäť zmizol. Ako neviditeľný prúd elektriny. Zaťal do seba zuby. Nepoddá sa! Už len z princípu si nenechať skákať po hlave, či dovoliť dakomu špárať sa do záležitostí jeho sveta, nemôže nechať Astorovu smrť premlčanú. Nikdy!

	A nakoniec, kvôli samotnému Astorovi. Privykol si naňho ako na ľudskú bytosť. Už v tom ani nevidel rozdiel.

	Hajzli zmagorení!

	„Musím ti ešte niečo ukázať. Úplne som na to zabudol,” prihovoril sa kráčajúcej Romane.

	„A čo také?” prehla vlnky nad očami.

	„Predtým, ako som šiel hľadať Astora do lesa, našiel som na plote kúsok nejakej látky, ktorá tam skôr nebola. Ten zdrap ma utvrdil v tom, že Astora ktosi uniesol… Možno aj zabil. Hneď na to som za plotom objavil aj pošliapanú trávu, čiže som tušil, čo sa stalo a vybral sa po stope do lesa.”

	„Skutočne?” pevne mu zovrela do dlaní studené prsty. „Nezahliadol si nikde odtlačok obuvi? To by mohlo pomôcť. Ale aj kúsok látky je vynikajúci! Len by sme to museli posunúť polícii,” dodala skleslejšie, pretože sama netušila, čo na to povie.

	„Takú stopu by som určite polícii posunul! To sa nemusíš báť. Aj keď celý ich systém nemusím, v podobnom prípade by nám mohli pomôcť. Dúfam!”

	Už sa dostali až k bránke a Marek opatrne odomkol. Neustále si pritom všímal okolie, či dakde nezahliadne čosi oškreté, odtlačené, obité. Zdeformované… Skrátka čosi, čo by mu udrelo do očí a presvedčivo kričalo, že tu ktosi snoril. A napokon sa dostal dnu, pričom akoby sa mu svojím drzým činom vysmial priamo do ksichtu.

	Dnes mal hektický deň.

	Najprv Hrboš, následne Babálka, potom kňaz Mojmír. Kto z nich by mu mohol čosi také vyviesť? Muselo sa to stať, keď sa rozlúčil s Hrbošom a šiel za starou Babálkou. Azda vtedy, keď sa ešte trepal za Mojmírom?

	Kňaz je poriadne nepravdepodobnou možnosťou. Koniec koncov by to vlastne ani časovo nestíhal. Babálku musel vylúčiť takisto. Ak by jej nepomáhal samotný Satan, psovražda by bola pre ňu veľká porcia.

	Hrboš! ziapala jeho myseľ.

	On je jedinou alternatívou!

	No nechcel konať unáhlene. Ale bolo jasné, že Hrboš na to mal. Nechápal však motív.

	Takže partiu potulných osôb, azda vytvorenú iba fantáziou Ignáca, mohol vyškrtnúť? Možno, no ešte nechcel.

	Hrboš sa nemohol chváliť prílišným intelektom, ale na podobné svinstvo by predpoklady mal. A konal by samostatne. Vždy bol samotár. Ale prečo?

	No čo sa šialenec pýta prečo? Vykoná čin a potom prijíma následky. Nepremýšľa. Uskutočňuje. Vlastne by mohol mať po boku nejakú pomocnú partiu. Tým by sa vysvetľoval aj Ignácov postreh. To mu ale zasa prišlo nepravdepodobné.

	Nemohol a ani nedokázal vylúčiť nič. Nedalo sa.

	Veril však, že isté súvislosti začnú po čase do seba zapadať.

	Hnali sa cez dvor a z cesty im lenivo odskakovali guľaté sliepky. Ani sa nenamáhali tento nedôstojný vpád ľudských bytostí komentovať kotkodákaním. Marek sa zamračil. Neustále hĺbal nad tým, prečo by mu niekto chcel ublížiť. A v podstate ublížiť aj Grupáčovej, ktorej mačka skončila ešte horšie.

	Je však možné, že obidva prípady spolu nesúvisia, no nejaký uhundraný škriatok mu uprostred lebky šomral, že je to iste naopak a v ďalších dňoch si musia dávať všetci pozor. Pretože nikto nevie, koho zviera bude obeťou…

	A možno sa ňou stane človek.

	Romana ostala ticho. Neprišlo jej náležité čosi podotýkať. Hnali sa za kusom cudzej látky, ktorú tu mohol nepozorný vrah zanechať.

	„Kriste, je toto možné?” Marek soptil hnevom a zaklial.

	„Nie je tu! To som tušila!” komentovala Romana.

	„Kurva, nie je! Som si úplne istý, že ten zdrap látky tu dnes bol! Dopekla! Pozri,” ukázal za plot, na mierne pokrčené steblá trávy. „Ešte stále vidno stopy. Furt je to pomliaždené!”

	Romana si šla oči vyočiť, no zbadala len obyčajnú odrastenú trávu, ktorá bola na niektorých miestach zlomená a pravdepodobne pošliapaná, čo si však vôbec nevysvetľovala ako fakt, že sú naokolo stopy.

	„Asi sa vrátil a napravil chybu,” odvážila sa riecť.

	„Prečo nemám nejakú kameru, ktorá by zaberala aspoň časť dvora? Isto by som ho zbadal!”

	„To nevieš. Možno by ju najprv zničili. Ak by ju našli, pravdaže.” 

	„Skryl by som ju dobre, ale to je jedno. Musím nájsť Hrboša!” 

	„Čože? Myslíš, že to mohol byť on?”

	„Neviem to určite, ale rozhodne je to podozrivý človek. A pri Astorovi sa vždy obšmietal.”

	„Ale veď si skôr rozumeli, nie?”

	„Možno naoko hej. Neviem,” pokrčil srdnato ramenami.

	„Hrboš mi nepríde ako zlý človek! Má aj tak ťažký život!”

	„A kto ho nemá? Možno ho má o čosi horší než ostatní. Vyzerá ako neviniatko, no nikdy nevieš. Treba ho preklepnúť,” na moment sa zarazil a pozrel do hory ponad plot. „ Asi by som sa mal teraz vrátiť na miesto činu a prezrieť ešte raz okolie,” sykol.

	Romana zvraštila koreň nosu.

	„To nemyslíš vážne?! Naozaj sa chceš vrátiť na to príšerné miesto a opäť si privodiť všetku bolesť? Nestačilo ti?”

	„Musím,” klopil oči. „Ktovie, či som si čosi nevšimol, či na niečo nezabudol? Astora, alebo skôr jeho hlavu, som síce pochoval, no vrátiť sa tam potrebujem. Pochopím však, ak nepôjdeš. Nie je to pekný pohľad, aj keď už nič brutálne neuvidíš. No aj tak.”

	Romana ostávala zachmúrená. Jej pekná tvárička sa zmietala v guláši uvažovania, pochybností, zlosti a strachu. Nakoniec zapichla oči do priateľa a prikývla.

	„Pôjdem! Celý život by som si vyčítala, že som tam s tebou nebola a nevidela to miesto. Aj keď ma to tam dvakrát neláka. Asi ma teraz ovládla väčšia zvedavosť než strach.”

	„Tak sa pridaj. Veď môžeš stáť naboku a nemusíš sa pozerať,” bručal spokojnejšie. Hneď na to ju schytil za ruku a obaja prebehli cez bránku, popri plote, až na východiskový bod, kde Marek objavil stopy. Aj teraz si sám pre seba hundral.

	„Tých podliakov mohlo byť aj viac! Aspoň podľa trávy. A to žiadny stopár nie som!”

	Romana ho síce začula, no nekomentovala. Občas sa aj žena prichytí pritom, že nevie, čo riecť…

	Začal kráčať prvý a ticho ju viedol do kráľovstva dreva a zelene. Obklopili ich nízke stromčeky a vysokánska húština, až sa napokon vnorili do lesa.

	„Ešte som ti nespomenul Babálku. Teda, čo mi rozprávala, keď som sa s ňou stretol.”

	„Čo také?” snažila si neoškrieť pokožku na tvári o ostré vetvy.

	„Farár z nej vraj vyháňal diabla! To už sme uňho raz zažili. No ona mi celkom presvedčene tvrdila, že z nej nikto nevyháňal zlo, ale naopak, dobro! A dokonca bola tomu rada!”

	„Poriadne divné! Ale zasa si musíš uvedomiť, že prežila traumu, hlavne psychickú, i keď aj tú fyzickú. Ja teda vo vyháňanie diabla neverím, ale ju to mohlo poznačiť. Asi je poriadne zmätená. Uvidíme neskôr. Ak chceš, zastavím sa za ňou a prehodíme pár slov.”

	„Nie, to nemusíš. Aspoň nie teraz. Ale nebolo by zlé čosi pozisťovať. Aj fakt, či jej niekto takisto nezabil domáceho maznáčika?”

	„Dobre, ešte sa dohodneme a navštívim ju. Dúfam, že už nikomu nepreplo a žiadne zviera nezavraždil! Ani sa mi nad tým nechce uvažovať. Bolí ma z takých vecí mozog!”

	Marek sa odrazu zastavil, vystrčil pravú ruku, akoby chcel z bezpečnostných dôvodov zbrzdiť jej ďalší krok.

	„Počkaj! Už sme tu. Ten strom spoznávam,” hláskoval ako prvák, lúskajúci krkolomnú vetu v šlabikári. Romana zastavila.

	Ocitli sa pred smrekom, ktorý sa týčil do nebies štýlom nekonečne rastúcej fazuľky. Rovno pod ním, akoby bol práve on mramorovým pomníkom hrobu, sa črtala rozkyprená zemina.

	A to bolo všetko.

	Marek neveriacky zízal na zem, miestami švihol pohľadom po okolí, no neustále sa vracal k bodu posledného odpočinku priateľa.

	„Oni… on sa vrátil,” šepol bledý ako krieda, pery sa mu triasli a na krku vystúpili ostré kontúry šliach.

	„Už tu nič nie je?” odvážila sa po chvíľke prehovoriť Romana.

	„Nie. Nič! Asi len zem a zhnité korienky.”

	Zohol sa a prstami prehrabol hlinu. Zašiel hlbšie, bagroval poriadne hlbokú aj širokú jamu, no nezbadali nič. Len pár skrúcajúcich sa červíkov.

	„On mal ešte takú odvahu vrátiť sa a urobiť toto?!” šepkal stále potichu, akoby sa načisto zbláznil. Romana naňho vyľakane pozrela. Dokonca sa jej zamarilo, že v tóne Markovho hlasu začula prvky obdivu.

	„Odniesol si jeho… ehm,” nevedela, čo dodať.

	„Áno. Odniesol si Astorovu hlavu! Pozri nabok,” ukázal roztraseným prstom.

	Zbadala maličký odtlačok topánky, alebo tenisky, čo bol neklamný fakt, že tu niekto musel prešľapovať.

	Nepatril totižto jemu.

	„Vyzerá to byť nakoniec robota jedného človeka. Viac stôp tu nevidím,” zhodnocoval situáciu.

	„Jedného psychopata,” dodala Romana.

	„Nechal som tu jeho hlavu a on si po ňu prišiel! Zver to byť nemohla. Nie sú tu žiadne iné stopy, okrem odtlačku chodidla. Z toho by ale pravdepodobne nikto nič nezistil. Kreatúra!”

	„Vidím.”

	„Šialené! Je to možné? Toto nie je normálne! Po mne niekto istotne ide! “ vopchal si prsty do rozstrapatených vlasov povyše uší a vystrúhal katastrofický výraz.

	„Neverím tomu. Nejaká banda, alebo jeden idiot, si robí strašnú prdel a kdesi v pozadí sa na tom zabáva! Možno skončí ešte horšie ako Astor!”

	„Ak sa mi dostane do rúk, tak určite! Škoda, že ten odtlačok nie je väčší. Skúsim ešte pozrieť naokolo. Ktovie, čo nájdem. No i tak mi napadá len jediný možný páchateľ.”

	Spýtavo nadvihla obočie.

	„No predsa Hrboš!”

	„To nemyslíš vážne? Mne sa teda vôbec nezdá, že Hrboš by také čosi dokázal! Poväčšine mi dokonca pripadá najnormálnejší z dediny,” vystrelila rukami k oblohe a zatvárila sa znechutene, akoby práve vyklopil najnemožnejšiu hlúposť.

	„Ja viem. Ty ho máš rada. Ja ho ale takisto môžem. No v tomto prípade potrebujem uvažovať racionálne. Emócie a iné taľafatky musia bokom!”

	„Veď to je na tom komické, že ty teraz racionálny nemôžeš byť! Si ovládaný hnevom,” reptala tichšie. Hádať sa jej momentálne nechcelo.

	„Máš recht. S tým sa škriepiť nedá. No i tak sa s ním porozprávam!“

	„Chcem byť pritom,” výhražne našponovala hlas.

	„Prečo?”

	„Aby si neurobil nejakú hlúposť.”

	Iba sa zazubil.

	„Dobre, súhlasím, ale je to celkom vtipné. Neboj sa, nechcem Hrboša zmrzačiť. Len sa ho na pár vecí spýtam. Mám na to právo!”

	Obišiel hrubý kmeň smreku a náhlivo prezeral každučkú piaď zeme vôkol neho. Následne si čupol a spod stiahnutých obŕv sledoval okolité kríky, mach a ihličnany. Nič extra si však nevšimol. V okolí troch metrov sa nachádzalo plno bobkov, čo bol neklamný znak toho, že vysokej sa tu darí, ak sa aj za posledné roky nepremnožila. To bolo však všetko, čo zistil.

	Pricupkala za ním Romana.

	„Hrozné miesto. Ide tu z toho strach,” šepkala s obavou, zaseknutou v hlasivkách.

	„Premýšľaš tak preto, že vieš, že tu zomrel Astor. Ja takisto. No inak je to pekné miesto,” odpovedal náhlivo, zatiaľ čo sa neustále venoval pátraniu po prípadných stopách votrelcov. Podišiel ešte pár metrov dopredu a do bočných strán, no napokon zastavil.

	Vložil ruky vbok a odpľul si.

	„Nič tu nenájdeme. Je to mŕtve. A doslova. Nevieš, kde býva Hrboš, pokiaľ nie je doma? Ten chalan môže byť všade.”

	Romana sa na moment zadumala.

	„Tuto, povyše stráne za kopcom a horou, je rozheganá búda, ktorá kedysi slúžila poľovníkom. Hovorí sa, že najviac času trávi práve tam. Také prechodné sídlo,” tvárila sa udivene.

	„Tak tam poďme!”

	„Teraz? No dobre,” mykla ramenami. „Ale rozhodne idem s tebou!”

	„Veď som povedal, poďme,” pokrčil čelo. „Aspoň sa presvedčím o mojej teórii a ak tým zločincom nie je… Hrboš vždy o dianí v Blatnici, čo-to vie. Pomôže nám. O Babálke mi hovoril vlastne tiež on.”

	„Áno, vie toho veľa. Ja mu ale dôverujem.”

	„Nehádam sa s tebou,” rozpačito pretočil dúhovkami. „Ja som zasa rezervovanejší. V podstate okrem teba a mňa sa staviam bokom skoro ku každému.”

	„Hej, to som si všimla! Na jednej strane to môže byť fajn. Cítiš sa taký rozumný a podobne, no na tej druhej možno niekomu ubližuješ!”

	„Veď uvidíme. Dá sa k tej búde dostať aj odtiaľto?” nechcelo sa mu teraz riešiť podobné somariny.

	„Jasné, dá. Kdesi napravo by mal byť modrý turistický chodník. Ideš iba ďalej po značkách a potom prudko doprava. Raz som tam bola s babami. Ale len sme sa tak obšmietali naokolo a trhali kvety na lúke. Hrboša som tam nevidela.”

	„Možno stál kdesi za oknom a úchylné si vás obnažoval!”

	„Vtipné! Hrboš je slušné chalanisko, to mi nevezmeš. Poďme teda tam a uvidíme. Nie je to ďaleko!”

	Začali sa terigať strmým kopcom, ktorý obrastali stromy už poredšie a Marek sa stále nervózne, no aj so skrytou úzkosťou, obzeral navôkol, či nespozoruje pohyb alebo vec, ktorá mu podrví vnútornosti a naplní ho od vrchu až po končeky prstov nenávisťou. A takisto strachom o to najdrahšie… O život.

	Keď sa vyštverali na pahorok, zočili pred sebou vyšliapaný chodník a hneď na prvom strome sa vynímala modrá značka.

	Ako predpovedala Romana.

	„Teraz pekne po chodníčku, po pár minútach zabočiť doprava a sme tam,” konštatovala.

	Marek si zotrel z čela cícerok potu.

	„Takéto fušky, to už nie je pre mňa,” prudko sa vydýchaval a rukami sa popritom zaprel o kolená.

	„Ty si už len staré capisko,” usmiala sa a ihneď na to pridala do kroku.

	Marek ju po vynútenom oddychu nasledoval a obaja ostali ticho, až kým sa nedostali k obrovskému kameňu, akiste sopečného pôvodu, pri ktorom Romana zavelila na zabočenie vpravo.

	Hneď, ako tak urobili a vystúpili po miernom briežku pár metrov, ocitli sa sčista-jasna na veľkolepej horskej lúke obsiatej tisíckami kvetov. Uprostred, na okraji lesa, skromne a trochu nakrivo postávala chajda.

	„Nevybral si zlé miestečko,” konštatoval Marek a začal rezkejšie vykračovať naprieč pasienkom.

	„Veď ja ti hovorím, že Hrboš je rozumný chalan. Len má ťažký život,” húdla si stále svoje Romana.

	„Absolútne sa s tebou nehádam. Ale vrahom môže byť dnes aj archanjel Gabriel, čo myslím nadnesene, no chápeš. Dôveruj, ale preveruj!” vztýčil ukazovák a hnal sa pomedzi vysokú trávu, bodliaky a zmätene poletujúci hmyz.

	Keď došli k chate, uvedomil si, že tráva už skoro vôbec nie je vlhká od dažďa a na oblohe sa spoza ustupujúcich mrakov vystrkuje slnko. Jeho lúče neboli silné, ale uspokojivé a v tomto momente aj príjemné.

	Chata vyzerala staro, ale čisto. Pôdorys mohol mať okolo päťdesiat metrov štvorcových.

	Špecifické sa mu zdali hlavne okná, ktoré boli dosť miniatúrne. Zato dvere akoby niekto vystaval pre lesného Atlasa.

	Mohlo to byť praktické, hlavne kvôli zime, ktorá vedela byť v horách Veľkej Fatry neúprosná, a maličké okná zabraňovali priechodu mrazu do obydlia. Zato masívnosť dverí akoby všetko kompenzovala.

	„Takže tu sa nám Hrboš skrýva?” zahundral a hneď aj nazrel cez špinavé sklo dovnútra. No zbadal len šedé prítmie, ktoré bránilo, aby videl, čo sa dnu nachádza.

	„Asi tu nie je,” frkol.

	„Hádam si nečakal, že nás tu bude vítať s kaviárom a obloženou misou?”

	„To nie, ale mohli sme aspoň pokecať. No dnu by som sa aj tak rád pozrel.”

	„Skúsila som dvere. Je zamknuté.”

	„Nevadí. Možno ich nejako vyvalím. Veď to nie je jeho.”

	„Ale všetci to už tak nejako berú! Prosím ťa, neznič mu to,” zhrozene jej zrumeneli líca.

	„Však mu nechcem nič rozbiť, ani len rozhádzať! Iba sa mrknúť dovnútra,” šibol očami a pozrel na ňu, akoby nechápala najobyčajnejší fakt v Mliečnej dráhe.

	„Veď sa s ním môžeme stretnúť a otvorí sám!”

	„Bože, hádam si nemyslíš, že ak niečo skrýva, tak to predtým neuprace? Proste si prezriem interiér. Nechcem ho z ničoho viniť. Ver mi!”

	Hneď sa aj postavil pred vyzývavé drevené vráta a ustúpil pár krokov dozadu. Z tváre mu sršalo odhodlanie. Romana už radšej nereptala. Sama videla, že by to bolo zbytočné. Na to ho istý čas poznala. Keď si niečo zaumienil, neodhovorila by ho ani pomocou najhorších elektrošokov.

	Marek napol svaly na lýtkach, zaprel sa špičkami do zeme a vyštartoval. Jeho mocné telo narazilo do drevených lát a dvere zaprašťali. Romane sa zamarilo, že vydali plačlivý tón, podobný ľudskému stonaniu.

	„Piči!” Marek si pošúchal boľavé rameno, no opäť cúvol a odhodlal sa na druhý pokus. Rozbehol sa o stupeň rýchlejšie, ozvalo sa tupé buchnutie, jeho výkrik plný námahy aj bolesti, a dvere sa rozleteli.

	Vybafol na nich kúdol drevnatého prachu.

	Hrbošova tajomná komnata mohla poodhaliť tajomstvá.

	„Sakra, dúfam, že som si nič neurobil!” obzeral sa pozdĺž celej pravej ruky, pričom akoby ju röntgenoval, no už sa aj vnáral dovnútra.

	Romana chvíľku počkala, nech si pán Tvrdohlavý prezrie svoje strašlivé zranenia a napokon, keď zistil, že sa mu nič nestalo, dokonca si ani neoškrel kožu pod tričkom, vkročili.

	V Markových zreniciach však zahliadla obavy a zrniečka strachu, ktorý nechcel dať znať, no ako pravá žena mala na také podnety kvalitný receptor.

	Interiér bol zahalený plášťom tmy a sotva dýchateľného vzduchu. Zatiaľ, čo Marek sa bezhlavo vnoril dnu, ona šikovne našmátrala vypínač po ľavej strane dverí.

	Zažala. Bol tu teda aj nejaký zdroj elektriny.

	Marekom viditeľne trhlo, ale nedal na sebe nič znať. Hral svoju „chlapskú” úlohu do natrénovaných detailov. Ukázal sa im dubový stôl, pri ňom úhľadne naaranžované stoličky, takisto z tvrdého dreva. V pozadí stála kuchynská linka bielej farby, ktorá už bola na mnohých miestach oškretá, takže vyzerala ako obrovská mapa so súšami a machuľami, predstavujúcimi vodné plochy.

	Na kredenci bola len doska na krájanie a jeden veľký nôž. Inak nič, iba kuchynská pustatina. V náprotivnej strane miestnosti sa vynímala osamotená zelená fotelka a vedľa nej fľaška nedopitej vody.

	To boli všetky náznaky toho, že tu niekto občas zavíta a prinesie so sebou závan civilizácie.

	Hrboš tu však chýbal.

	„Si si istá, že sem chodieva?” ohŕňal Marek nosom.

	„Pravdaže som. Videla som ho tu predsa a mnoho ľudí vravieva, že ho tu zbadali taktiež. Veď na tom nič nie je!”

	„Jasné, že nie je. Ale vyzerá to tu také upratané, že sa mi skôr zdá, akoby tu nikto nebol roky a nie, že nám tu Hrboš prebýva ako v nejakej haciende.”

	„Možno je len poriadkumilovný,” cvakla nervózne sánkou.

	Marek neodpovedal.

	Namiesto toho prikročil ku kuchynskej linke a začal rad radom otvárať tých zopár skriniek a zásuviek, či niečo zaujímavé nenájde alebo naňho čosi nevyskočí.

	Zásuvky však boli plné hliníkového príboru, otváračov na konzervy, štopľov, dezertných tanierikov…

	V skrinkách našiel niekoľko pohárov, nádobu s mletou kávou a kilo kryštálového cukru. Keď sa naň lepšie prizrel, všimol si na etikete vyrazený dátum spotreby, ktorý mu navrával, že pochutina je čerstvá.

	„Mhm. Takže sem asi fakt chodieva,” uznanlivo krútil nosom a už-už chcel odložiť cukor naspäť, keď odrazu vytreštil oči. Spoza pohárov vytiahol maličký štvorcový papierik.

	Zašuchotal ním a potom naňho vyjavené hľadel. Bola to fotka. Farebná fotka, na ktorej ho čosi extrémne zaujalo.

	„Čo je tam?” opýtala sa Romana.

	Marek jej nazúrene otrčil predmet pred tvár. Prsty sa mu pritom triasli od zlosti.

	Na fotke sa totiž od ucha k uchu vycieral Astor.

	„To je skutočne on?” schytila ošúchanú fotografiu medzi palec a ukazovák, pričom neveriacky pretočila dúhovky.

	„Áno,” potvrdil Marek.

	„Bože, na čo si ju tu Hrboš nechával?”

	„To mi povedz ty!” doslova syčal a ona každou chvíľkou čakala, že schytí z kredenca kuchynský nôž a s revom a nepríčetným výrazom v tvári vybehne von, hľadať vraha.

	„Možno si ju tu nechal iba tak. Veď si sám tvrdil, že on a Astor boli veľkí kamaráti, nie?” cítila, ako sa jej začína triasť hlas.

	Marek preglgol.

	Videla, že je rozzúrený. A poriadne. No i tak sa snažil ako-tak ovládať a nevybuchnúť, za čo mu ihneď prikotúľala pár bodíkov sympatie.

	„Áno, to potvrdzujem. Hrboš si s ním skutočne rozumel ako málokto. Akoby medzi nimi existovalo akési duševné puto, ktoré nechápal nik iný, len oni.”

	„Tak prečo to nemôžeš vidieť takto aj teraz?” prosíkala.

	„Snažím sa. Ale niečo mi navráva, že Hrboš je nebezpečný. A že ho možno odrovnal kvôli nejakej malichernosti. Pri takýchto ľuďoch nevieš, čo sa im práve odohráva v mozgu!”

	„Ale chod, Marek! Prosím ťa, nevybuchni, keď sa s ním stretneme, dobre? Nechaj mu priestor, nech sa môže obhájiť. Ak bude naozaj vinný, sama mu vyškriabem oči!” dodala pevne a zatisla stoličky.

	Marek cítil, že to myslí vážne.

	Celý jej zjav ho akosi upokojoval a dodával mu vedrá optimizmu, hoci ho v momentálnej chvíľke nemal z čoho čerpať. Cítil sa ako kaučuková loptička, ktorú si nejaký človek z roztopašnosti hádže o betón.

	Niekto ho ťahá za nos a na druhej strane je aj nevýslovne ukrutný – vskutku život ohrozujúca kombinácia!

	„Dobre,” rezignoval a klopil viečka. „Nebudem nič podnikať, pokiaľ sa nevyjadrí. Ale aj zaňho pevne dúfam, že je nevinný! Teraz ešte prekutrem ostatok.”

	„Možno sa vráti sem… nazad,” premýšľala.

	„Tomu veľmi nedávam, ale je to možné. Hrboš je ako duch. Ten sa fakt môže zjaviť hocikde,” stále rozhnevane sa otočil a začal prehliadať ďalšie časti provizórneho nábytku kutice. Romana si čoraz pevnejšie uvedomovala, že Marek môže Hrbošovi reálne ublížiť.

	Rozhodla sa, že tomu musí zabrániť a postihnutého ochrániť.

	Nechala Mareka, nech sa vybúri na všemožnom haraburdí, ktorého tu síce ležalo poskromne, ale predsa.

	Prehadzoval staré rukavice, drevené doštičky, kusy starostlivo naukladaných látok, prázdne fľaše z kompótov… Začula ho, ako občas zakľaje, soptí a čosi si šomre. Chcel by silou-mocou nájsť odpoveď na svoju tajničku.

	A ihneď prvé podozrenie ho uchvátilo.

	Vedela, že to je zle.

	No musela dbať na fakt, že Marek sa potrebuje vybúriť. Nájsť aspoň štipku mentálnej rovnováhy. Otriaslo to ním. Aj ňou by to otriaslo. Vlastne každým, kto má v sebe aspoň zamak cítenia. Aj k zvieratám.

	No práve keď otvoril (skôr vylomil) nasilu almaru kolosálnych rozmerov, ktorá sa vypínala v kúte miestnosti, obaja skoro súbežne vykríkli od prekvapenia.

	Pretože ho obaja naraz zbadali.

	Samotného Hrboša!

	Drepel na spodku prázdnej skrine, rukami si kryl tvár, akoby sa týmto jednoduchým úkonom stával neviditeľným, a pomedzi rozkonárené prsty na nich žmúril vystrašenými okáľmi. Prvé, čo si v zlomkoch ubiehajúceho času všimla, bol fakt, že sa mu bočná strana brucha trasie ako rozhojdaná kaluž. Lomcovala ním panika. Opäť jej ho prišlo ľúto.

	„Ty malý vyjebanec!” zanadával s krikom Marek a už aj ťahal menšieho soka za časť košele von z naivnej skrýše. Hrboš začal kvíliť, vlastne vydával zvuky, ako keď sa zraní nešikovné šteňa. Zneli smutne a vyčítavo.

	„Čo mrnčíš?” postavil ho pred seba a teatrálne sa zahnal k poriadnemu pohlavku. Hrboš sa skrčil, akoby nad ním práve preletela nadzvuková stíhačka, a ostal v sklonenom postoji.

	„Nič som Astorovi neurobil! Prisahám na vlastnú rodinu!” žalostil. „Všetko som počul, preto som sa bál vyliezť. Najprv som sa skryl, lebo som nevedel, kto ku mne ide!”

	„Neklam mi, kriste!” zatriasol ním ako s čerešňou plnou plodov.

	„Naozaj neklamem! Mám Astora rád! Čo sa mu vlastne stalo?” po lícach mu začali tiecť slzy a zmývali z nich špinu.

	„Ešte sa robíš, že nevieš?” zahučal mu do ucha Marek, no bolo vidieť, že sa začína mierniť. Akiste sa aj on pomaličky presviedčal, že Hrboš má len pramálo znakov „kántriča chlpáčov”.

	„Naozaj neviem,” fňukal. „Astor je mŕtvy! Môj milý Astor! Jediný pravý kamarát!” začal sa metať, akoby chcel dať najavo, že sa mu rúca celý svet. Romana v tom momente prikročila k obom kohútom a položila svoju dlaň na Marekovu pravačku.

	„Nechaj ho,” zasoptila. „Nechaj ho, prosím ťa!”

	Najprv na ňu iba fľochol očami.

	Tvár mal neúprosnú a zamračenú. No i tak si bola istá, že Marek urobí, ako mu povedala. Na to ju mal až priveľmi rád. Ak ju už nemiluje?

	Bolo to pravdepodobné.

	Stále zvieral Hrboša ako nejakého neposlušného králika. Visel v jeho rukách úplne bezmocne. Prebodával ju popritom vyčítavými očami. Videla, že sa mu v nich lesknú slzy. Síce len zamak, ale predsa, a ak sa takéto kvapky objavia v oku hocijakého chlapa, vôbec to nie je dobré znamenie. Pre muža je to potupa pred sebou i okolím.

	„Pusť ho!” zašeptala, avšak hlas mala kovový.

	V tom okamihu Marek Hrboša naozaj pustil zo zovretia vyblednutých prstov a ten sa zviezol na zem. Ihneď sa však bleskovo postavil a oprášil beztak špinavé nohavice.

	„Nikdy by som Astorovi neublížil,” hlesol pokojne. „Nikdy!” zasyčal.

	„Kto mu mohol teda ublížiť, ha?” ešte stále napaprčené ho okríkol jeho premožiteľ.

	„Viem, že okolo tvojho domu sa ponevierali nejakí ľudia! Traja. Jeden bol vysoký,” stále sa s vervou oprašoval, akoby sa práve vyváľal v kope trusu.

	„Hovoríš traja?” zamiešala sa do rozhovoru Romana. „Presne to ti tvrdil starý Ignác, nie?” kukla na Mareka.

	Marek ostal zarazene stáť.

	„Áno. Presne,” vydoloval z dna hltana.

	„Vidíš! Vravel som,” reagoval ponížený Hrboš.

	„Bol si tam? Bolo to tak nejako nad ránom? Teda skoro ráno?”

	Hrboš sa zamyslel.

	„Áno. Išiel som práve sem. Chcel som ísť pozorovať srnky ku krmítku. Chodia tam ráno… Ešte bolo prítmie. Nevidel som poriadne.”

	„Ale vravíš, že šli traja a boli to muži?” spytoval sa Marek o poznanie miernejšie.

	„Traja. Vyzerali ako muži, ale to zasa človek nevie. Úplne sa to nedalo rozoznať,” vysvetľoval trpezlivo.

	„Pravdaže. Budem však predpokladať, že napokon išlo o troch chlapov. Nevieš, či niečo hovorili? Boli mladí, starí, či akí?”

	„Koľko mali rokov netuším. No začul som čosi v cudzom jazyku. V takom občas hovoria v kostole.”

	„Latinčina,” povzdychla si začudovane Romana.

	Hrboš len pridvihol ramená. To už nevedel.

	„Latinčinu môže použiť občas každý. Hlavne trtkovia, čo sa hrajú na mágiu!” mudroval Marek.

	„Presne,” zadumaná Romana iba prikývla.

	„Ktovie, čo za podivíni to mohli byť? Takže potenciálnych páchateľov by sme mali? Vyzerá to tak, že prechádzka troch pánov v raňajšom prítmí, blízko môjho domu, nebola náhoda!” vyhlásil Marek.

	„Ale prečo sa potom neschovávali? Prečo by sa správali tak strašne okato? To je poriadne pritiahnuté za vlasy, nie?” oponovala Romana.

	„Možno práve to, že sa tu takto verejne ponevierali, ich malo ochrániť pred nejakým obvinením. Aj tak nikto nevie, kto to mohol byť.”

	Rozhodila rukami.

	„Asi… Nič to však nedosvedčuje. Nevieš, čo vlastne povedali? Teda, mám na mysli latinské formulky a výrazy, ktoré asi použili, keďže to máme potvrdené z dvoch zdrojov,” obrátila sa smerom k otrasenému Hrbošovi.

	Ten iba zahanbene krútil krkom.

	„Neviem. Znelo to zvláštne, ale viem, že vysoký muž to povedal s nenávisťou! Tú som cítil.”

	„Neznelo to podobne ako Agus?” spomenula si rýchlo na Ignácovo zistenie, ktoré sváko odpočul z vyhriateho interiéru domčeka.

	Hrboš najprv pokrútil sklonenou hlavou, ktorú nosil nižšie hlavne kvôli fyzickej anomálii, no za zlomok sekundy sa mu dúhovky rozsvietili. Opäť však rýchlo vyhasli.

	„Keď si to vyslovila, akoby sa mi na moment zamarilo, že ho vysoký muž povedal, no napokon neviem. Nechcem hovoriť hlúposti. Radšej ostaňme pri tom, že sa to na Agnus podobalo. Ale Agnus, nie Agus. Takto nie, skôr Agnus,” skoro vypľul poslednú vetu.

	„Agnus? Čo to znamená?” zadíval sa na Romanu od rozhovoru dlhší čas ukrátený Marek.

	„Baránok! To nemusím ísť ani nikde hľadať! Agnus Dei predsa znamená Baránok Boží! Hm! Že mi to netrklo. Používa sa ako symbol Ježiša. Asi iba v kresťanstve.”

	„Ale to iste nepovedal!” náruživo vykríkol Hrboš. „Nejaké slovko tam dodal, ale Dei to nebolo!”

	„Tak čo teda?” Romana sa chytila nitky.

	„Neviem. Ale bolo to čosi iné.”

	„Najprv tvrdíš, že si poriadne nič nepočul, a teraz už aj hovoríš, čo ten muž povedal, či nepovedal?” neveriacky ho okríkol Marek.

	„Áno. Tvrdím! Vyjasnieva sa mi. Povedal čosi zlé. A Agnus Dei to nebolo!”

	„Ty hrbatý tárajko!” nahol sa tesne k nemu, takže Hrbošovu strachom pokrkvanú tvár pokryli jazierka slín.

	Ten sa prehol dozadu, no Marekov hrozivý výraz sa nad ním neustále vznášal len na niekoľko milimetrov, akoby ho chcel nenávisťou zlomiť v páse.

	„Myslíš si, že nás odrbeš? Mňa určite nie!” ukazovákom mu tvrdo ďobol do čela, tváriac sa, že kostnatý kus jeho tela je ostrý nôž, ktorým mu prešpikuje lebku.

	„Romana ti možno verí. Nezalievam jej to. Predsa len, je to žena a má súcit, no ja ti nezhltnem ani posranú slabiku. Rozumieš?”

	„Prestaň, Marek! Prestaň!” okríkla ho spomenutá a už ho aj ťahala od Hrboša.

	„Všetko vidíš iba čierne a ja sa ti nečudujem. Dobre? No pred chvíľkou si už vyzeral pokojnejšie. Všimla som si, že Hrbošovi začínaš veriť a napokon si nemôže na čosi rozpomenúť a už hysterčíš?!” vlepila mu do očí výčitku.

	„Ty by si si také slovko zapamätal? A ešte aj do písmenka?” dodala.

	„Čo tam v ten čas robil? Ak to nebol on?” hodil jej pred nos nadurdené protiotázku a pohľadom pritom sekal do všetkých možných častí tela ospevovaného.

	„Už som povedal, že som šiel pozorovať vysokú,” bránil sa Hrboš.

	„Smiešne! To by predsa mohol tvrdiť hocikto. Máš dobré alibi, pretože ťa nikto nevidel. To som tam v to ráno pokojne mohol byť aj ja! Alebo hocijaký človek z dediny. Nikto by nikoho nezbadal. Vymyslel si si to!”

	„Nevymyslel!” nezvyšoval hlas Hrboš, pretože sa bál, že ho Marek napadne a ublíži mu. Sily veľa nepohral a jeho telo nebolo úplne v poriadku. Už sa taký narodil. Neriešil to, aj keď v mladosti sa zúčastňoval mnohých lekárskych vyšetrení či rehabilitácií. Napokon mu však nič extrémne nepomáhalo, a tak sa zmieril s ťažším životným údelom a prijal ho taký, aký je. Nevadilo mu to. Bol iný. No malo to aj zvláštne čaro či výhody.

	„Nemusel si to vymyslieť,” opäť miernejšie zaintonovala Romana. Bola presvedčená, že takéhoto Mareka ešte nikdy nevidela, nepočula.

	Vydesil ju.

	Hneď nato sa Hrboš zapotácal, akoby mu prišlo zle, okamžite sa narovnal, zachmúril škaredú tvár, o sekundu ju vyjasnil, až napokon nečakane zaceril zuby do krivého úsmevu.

	„Už to mám!” vykríkol nadšene, akoby sa predtým nič nestalo a oni si len nenútene džavotali pred pohostinstvom.

	„Čo?” skríkli obaja naraz.

	„To slovo! To druhé slovo. Bolo to malum! Áno malum!” víťazoslávne zvolal na všetky strany. „Malum!”

	„Malum?” zopakovala Romana. „Si si istý? To mi nič nehovorí, aj keď z latinčiny nejaké to slovko poznám.”

	„Áno, už som,” skoro spieval. „Je to malum!”

	„V tom prípade fakt netuším zmysel. Škoda. Možno by nám pomohlo,” mrkla s ľútosťou na Mareka.

	„Ale to predsa môžem ľahko zistiť! Len sa na moment pripojím na internet a vyhľadám ho. Myslím, že to zožerie pár centov,” prišiel zrazu Marek s veľkolepým návrhom a Romane sa zdal opäť plnší optimizmu. Akoby sa v ňom zo sekundy na sekundu zablokoval mechanizmus na továrenské vyrábanie beznádeje.

	Aj oči mu svietili hrejivejšie.

	„Vidíš, že si si spomenul, že ho vôbec máš! Výborne! Skús to,” vyčarila letmý úsmev.

	Marek zapol mobil, chvíľku doňho ťukal prstami, až napokon obrátil displej k nim, aby sa pozreli, a frajersky proklamoval výsledok.

	„Vidíš? Aj ty vidíš?” oboril sa na Hrboša. „ Je to zlo. Obyčajné zlo!”

	„Zlo?” prekvapene stiahla pery. „To by mi teda ani vo sne nenapadlo!” Romana sa mierne primračila, no jej výraz ostával sústredený.

	„Ani mne,” pridal sa z úzadia Hrboš.

	„Takže Agnus Malum musí v podstate značiť niečo ako baránok zla,” vylúštila tajničku ich polemiky.

	„Baránok zla? To znie ako z nejakého lacného filmu,” konštatoval Marek a nespúšťal oči z Romany. Takáto zahĺbená a rozkročená, s rozcuchanými pšenično-žltými vlasmi, sa mu zdala neuveriteľne príťažlivá. Akoby ani nemohla patriť jemu. Vlastne ešte ani celkom nepatrí, uvedomoval si.

	„Znie to určite negatívne. Sama neviem. Azda to predsa len boli nejakí psychopati, ktorí sa vyžívajú v rituálnom vraždení zvierat!”

	„Svine! Také odporné svine treba nechať trpieť, aby si vyskúšali, aké je to prežiť bolesť, ktorú nosia.”

	„Že môžu vôbec podobné obludy na svete existovať?!” opýtala sa Romana vzdialeného lesa, keďže teraz nikomu nevenovala pozornosť.

	„Môžu. A možno sme zatiaľ zistili len povrch ich špinavostí!”

	„Cítil som, že sú zlí,” dodal zronene Hrboš. „Astor bol môj kamarát. Pomôžem vám ho pomstiť!”

	Aj keď Romana očakávala Markovu štipľavú reakciu, ten sa na počudovanie odmlčal, čím dal najavo, že začína veriť, že ich neduživý spoluobyvateľ nie je nebezpečný a tobôž by nikomu neublížil.

	Práve keď prevracala v mysli horúci úsudok, ozvalo sa z dediny intenzívne zvonenie kostolného zvonu. Na takýto čas veľmi nezvyčajné. Istotne ešte neprešla celá hodina a takisto nikto nezomrel.

	Alebo?

	Všetci traja sa otočili tvárami k Blatnici a načúvali ponurému umieračiku.

	Znel hrozivo, akoby dunel z iného sveta, skrytým pod hábom tmy a z tých končín preniknú na svet iba zlomky zvukov. Či prízraky.

	„Sakra, že by dožila Babálka?” prekvapene pozeral Marek.

	„Je to najpravdepodobnejšie. Veď už bola na tom zle!” odtušila Romana.

	„Keď som ju bol obzrieť, tak sa mi práveže zdala omnoho pokojnejšia aj energickejšia.”

	„Zdravie je niekedy klamlivé.”

	„Hej. Kdesi som počul, že práve blízko pred smrťou býva človek najvitálnejší. Akoby si kúpil lístok na poslednú hodinku adrenalínovej dráhy, po ktorej vydýchne.”

	„Zdá sa, že bije strašne dlho,” pripojil sa Hrboš a napínal uši. „Nemám z toho dobrý pocit.”

	„To zatiaľ ani ja z teba, ale na fakte, že niekto zomrel, to nič nemení! Kto by mal z umieračika dobrý pocit?”

	„Nikto,” zasipel nervózne Hrboš.

	Marekova neprimeraná agresia mu už liezla na nervy. Ak neprestane, odíde! Alebo mu povie svoje, rozhodol sa.

	„Skutočne zvoní dlho,” špúlila ústa Romana a nechala svoje bubienky masírovať systematickým bim-bom-bum.

	„Asi odišiel ktosi dôležitý,” poznamenal Marek.

	„Je to možné. Takých je tu dosť.”

	„Ale nebuďme priveľmi sentimentálni. Nesvedčí nám to,” usmial sa na ňu trochu.

	„Ako chceš,” mykla ramenami. „Pôjdeme pozrieť do dediny?”

	„Asi by sme mali. Ten bláznivý zvon neprestáva. Je čoraz desivejší.”

	„To áno. René z neho vôbec nemá dobrý pocit,” oslovil sa zrazu v tretej osobe Hrboš a Marek si z ničoho nič spomenul na jeho krstné meno, ktorým ho volali, keď boli deti.

	No časom mu ktosi vymyslel priliehavú prezývku Hrboš a spolu s jeho čoraz masívnejším kopcom, vystupujúcim medzi lopatkami, sa i ona pevnejšie usadzovala v spoločnosti. Zdomácnela. Z Reného sa zrodil Hrboš.

	Jemu samotnému asi prezývka nebola príjemná, no zdalo sa, že si na ňu zvykol. Avšak samotný Hrboš vedel, že si nezvykne. A to nikdy!

	To sa ani nedalo.

	„Tak poďme! Možno sa čosi zaujímavé dozvieme aj ohľadom tých nepríjemných udalostí, čo nás postihli,” zalamentovala Romana a už aj sa zberala nadol, smerom k viditeľným strechám domov v Blatnici, ktorým vládla kostolná veža.

	Hrboš aj s Marekom ju poslušne nasledovali a hoci si každý momentálne myslel svoje, ani len nemukli. Nechali sa unášať vírmi interných, zväčša negatívnych, myšlienok. To sa obzvlášť hodilo k napaprčenému Marekovi.

	Umieračik vyzváňal a akoby sa vôbec nechystal utíchnuť. Keď začali náhlivo klesať k Markovmu domu, už všetci traja vedeli, že musel zomrieť ktosi významný…

	Spätná šliapačka nebola zdĺhavá a za pár minút sa vynorili na kraji dediny, na čo Marek ako prvý zbadal svoj príbytok, kde sa poslednýkrát videl s Astorom.

	V tom istom okamihu zachytil plačlivú melódiu smutnej piesne, ktorá sa pomaličky rinula z miestneho rozhlasu len pár metrov od jeho dvora.

	Melódiu práve striedala ďalšia, ešte ponurejšia, takže ho mrazivé pocity prinútili vyvolať na koži zimomriavkovú pláň.

	„Toľkoto humbugu! Kto mohol umrieť? Tie piesne sú hrozné. Normálne sa mi chce plakať,” priznala sa Romana, ktorá sa vynorila z lesíka, a napokon ukázal Blatnici neatraktívnu tvár aj Hrboš.

	„Tam niekto stojí na ulici,” ozrejmoval, čo zbadal.

	Keď sa oným smerom Marek prizrel, skutočne zočil akúsi babičku, ako žalostne hľadí na revúci amplión rovno nad jej hlavou. Každý tón akoby ju ešte viac hlobil k miestnej asfaltke.

	„Neviete nám povedať, kto to umrel?” pokojne sa jej spýtala Romana a babka na ňu uprela zaslzený pohľad. Zvidenia ju Romana určite poznala, no nateraz si nevedela spomenúť na priezvisko, tobôž meno.

	„Vy to neviete?” zahabkala roztraseným a viditeľne rozrušeným hlasom.

	„Nie. Boli sme v lese,” priznal Marek.

	„Nuž,” rozhodila rukami, „umrel náš pánko! Pánbožko si ho povolal tam hore, k sebe. Náš dobrý farárko zomrel!”

	„Čože?” Romanu akoby čosi neviditeľné nasilu prehlo. Akoby jej niekto do chrbta udrel presne mierenú ranu päsťou. Vyvalila zelenomodré oči, naostatok ostala mlčať, a v kútikoch sa jej liahli teplé slzy. Vôbec ich nedokázala zahatiť. Aj keď vedela, že si úplne zničí starostlivo vrstvený mejkap. Nedalo sa.

	Ostala šokovaná. Aj Marek sa zháčil. Miestneho farára mal rád, i keď sa občas nezhodli. Trošku roztržitý, svojím spôsobom zženštilý, no zato činorodý chlap, ktorý by podlá neho neublížil ani mravcovi. Prečo by ho jeho šéf povolal k sebe tak skoro? Koľko mohol mať vlastne rokov?

	Túto otázku nakoniec vychrstol i nahlas.

	„To nevieš, synak?” pokarhala ho smutne starenka. „Pánko mal štyridsaťdeväť rokov. Presne o týždeň mohol osláviť päťdesiatku!”

	„Tak to ho mohol Najvyšší ešte sedem dní nechať pobudnúť na zemi,” zašomral si nahlas Marek, no hoci ho počuli všetci, tetka predsa len obsah nedešifrovala.

	„A neviete, čo sa mu stalo?” zajakávala sa Romana, akoby práve stála pred skúšobnou maturitnou komisiou.

	„Povráva sa, že infarkt,” sprisahanecky zovrela pery. „Chudák, mohol sa ešte dožiť toľkých pekných dní, no ak ho chcú hore, tak aj bude,” spresnila im dôvod smrti ako správna žiačka duchovného.

	„Takže zomrel iba pred chvíľou? Veď som sa s ním ešte rozprával. Nemôžem tomu uveriť!” ozval sa opäť Marek, no dôraznejšie, aby ho starší človek začul.

	„Áno! Liskajová, ktorá mu vždy pomáha, ako sa len dá, a za to jej Pán Boh žehnaj, išla plačúca dole ulicou, akurát keď som niesla rožky a mlieko z obchodu. Reku, čo sa stalo? No a ona, zadúšajúc sa cez slzy, mi povedala… Pánkovi zlyhalo srdce, vraj prišiel aj doktor z Martina, no ten už len potvrdil, že je na druhom svete. A teraz všetko rýchlo obriaďuje kostolník Paľko.”

	„To je fakt strašné! Ako môže človek len tak rýchlo odísť?” skoro šeptala Romana, pričom si nervózne prehrabávala krátke vlasy. „Mal toho naozaj veľa. Veď šiel tam, pomohol tu, ani ručná práca mu nebola cudzia.”

	„To fakt len občas,” prerušil ju ironicky Marek. „Aj keď mi jeho smrť stále nejde do hlavy.”

	„Možno ho zmohlo vyháňanie zla,” hlesol zozadu Hrboš.

	„Ten jeho exorcizmus?” Marek sa ani nenamáhal zakryť skepticizmus v hlase.

	„Áno.”

	„Ktovie? Ale o tom fakt pochybujem. Zdravie človeka je ako vietor. Niekedy proste absolútne nevieš, ako bude fúkať. Len či ho nemá na svedomí tá banda, čo zamordovala Astora!” tíšil hlas, aby mu babka nerozumela.

	„Tomu neverím!” doslova až myklo Romanou. „ Aj keď dnes sa dejú v Blatnici veľmi divné veci. Priam neuveriteľné!”

	„No vidíš! Všetko je možné! Ak nejakým bláznom preplo, nezastavia sa pred ničím. Vydali sa na halyvúdsku vražednú misiu.”

	„Veď o to ide… že mi táto téza pripadá riadne pritiahnutá za vlasy.”

	„Možno ani nie sú z Blatnice.”

	Romana len benevolentne spustila ramená.

	„Nikto netvrdí, že sú. To by ma práveže desilo ešte viac. Netvorme radšej konšpirácie. Farára jednoducho zradilo srdce. Strašné! A hlavne dnes. No niekedy sa to stáva aj mladším. Skôr by som sa zaňho pomodlila.”

	„Kostolník Paľko ho uložil do obecného chladiaceho boxu a stará sa spolu s Matyášovou o jeho nebohé telo,” zavzlykala tetka a utrela si usoplený nos. Jej malé krtie oči dostali tmavočervený nádych a v tieni najbližšieho domu vyzerali ako dve sušené hrozienka.

	„Ak chcete, môžete sa pomodliť tam, lebo o pár minút sa tam istotne prihrnie celá dedina. Je to strašné! Vraj ho našla Liskajová. Ležal u seba… vnútri kostola.”

	„Veľmi pekne ďakujeme za informáciu. Práve som sa chcel čosi podobné spýtať,” zanôtil netrpezlivo Marek. Na maličký moment zauvažoval aj nad možnosťou vyčerpania Mojmírovho organizmu počas jeho pseudoexorcizmu, čo by bolo možné. No neustále mal ako rakovinový tumor v mozgu vyklíčenú myšlienku, že za všetko môže strašlivá sekta, ktorá sa práve dnes rozhodla zasadiť Blatnici a jej obyvateľom nemilosrdný úder.

	„Veru poďme!” vytrhla ho zo zasnenia Romana.

	„Nepôsobil u nás síce ako farár dlho, ale pri spovediach bol vždy milý a stihol mi dať dokonca birmovku,” dodala.

	Marek z Romaniných slov, a spôsobu akým ich vyslovovala, usúdil, že sama nevie, ako sa so starenkou rozlúčiť, a tak pokojne všetkým oznámil, že sa ide ďalej, na čo nikto nič neriekol.

	Rozišli sa s nariekajúcou babkou, a tá sa pohla svojím smerom.

	Keď vykročili, ešte neustále zrakom kontroloval všetko naokolo, akoby čakal na príchod čohosi prekvapivého. Občas mrkol aj na Hrboša. Asi mu predtým krivdil, no ospravedlňovať sa nemienil.

	A ktovie?

	Veľakrát býva vinný ten, o kom si to všetci myslia najmenej.

	Ponáhľali sa. Vlastne ani nemuseli, mŕtvy farár asi ťažko utečie, no akosi ich všetkých čosi hnalo, štúralo do chrbtov a nechcelo prestať. Akoby sa za nimi hnala búrka s krupobitím a chrám bol jediným miestom, kde sa dá ukryť.

	Keďže Hrboš už od malička kríval na ľavú nohu, ktorú mal poniže členka mierne vytočenú, o poriadny kus zaostával, no Marek s Romanou si to nevšimli.

	„Myslíš, že ho mohol niekto zabiť?” uprela naňho vlhké zreničky.

	„Netuším. Ale dnes je možné všetko. Však vieme!”

	„Bože! To hádam nie. Možno bol s Liskajovou alebo Matyášovou. Teda, keď sa to všetko udialo. Oni budú určite vedieť viac. Keď tak nad tým premýšľam, už sa mi tam ani nechce.”

	Marek sa na ňu chvíľku zarazene díval, no z chôdze nepoľavoval.

	„Prečo? Zľakla si sa?”

	„Ani nie! To zasa nie. Len sa mi akosi nechce pozerať na mŕtveho farára. Najprv Astor, teraz Mojmír. Je toho príliš.”

	„To je. Ale zaujíma ma to. Teba nie? Možno je všetko nejako prepojené, ale vôbec nemusí. No i tak sa chcem povyzvedať viac. Mŕtveho farára vidieť nepotrebujem. O to mi fakt nejde.”

	„Tak sa povypytujeme Liskajovej, hm? Je pri ňom. Určite nám to nejako vysvetlí. Teda, ak sa bude dať. Kostolník bude isto proti. Poznáš ho! Pánbožkár až do špiku kostí.”

	„Neboj sa, ak by robil problémy, čosi vymyslíme. Inak,” otočil sa a udivene pozeral naokolo. „Kde je Hrboš?”

	Romana zastala a takisto nazrela za chrbát. Skutočne! Hrboš kdesi zmizol a ani nezaregistrovali kedy a kam.

	„Ja som ti vravel, že je divný,” nervózne znížil Marek tón.

	„Ale, prosím ťa, vždy bol predsa taký! Robil si, čo chcel, behal, kde sa mu zapáčilo. To nie je nič nového.”

	„Ja ti neviem. Len aby si nebola nepríjemne prekvapená. Ja už ho odsudzovať nejdem. Koniec koncov, skutočne to vyzerá, že je nevinný, ale nikdy nevieš. Správa sa podozrivo!”

	„Veď uvidíme. Nech si behá. Už sme aj pri kostole. Poďme radšej povyzvedať, čo sa dá! Hrboš si išiel po svojom, tak to je, a viac sa mi to riešiť nechce.”

	Marekovi sa to síce riešiť chcelo, ostal však mlčať.

	Teraz sa nepotreboval rýpať v nejakej kôpke fekálií (celkom živo si ich predstavil v podobe Hrboša), radšej nechal jazyk za zubami a spoločne vošli do oázy chládku v chráme. Všade navôkol vládlo ticho, čo bolo znamenité.

	Ešte tu teda nikto pred nimi nebol. Asi sa nemilú zvesť dozvedeli fakt medzi prvými.

	„Počkaj!” zarazila sa Romana. „Obecná chladnička na mŕtvoly je predsa v budove fary, nie?”

	„Máš pravdu. Že mi to prv nenapadlo,” natiahol Marek obočie. „Tak poďme tam! Ani sa tu nezdržujme.”

	„Takže ste sa prišli rozlúčiť s pánkom?” ozval sa odrazu spred oltára priškripnutý hlas.

	Obaja zaostrili očami a v preskakujúcom svetle elektrických sviec zočili Liskajovú, ktorá práve ťažkopádne vstávala z lavice.

	„Áno! Dúfam, že vás nerušíme?” ospravedlňujúco zanôtila Romana.

	„Pravdaže nie. Len som rozjímala,” odsekla, akoby im chcela medzi riadkami oznámiť, že pravdou je úplný opak.

	„Mojmír práve odpočíva na druhej strane. No jeho telo je v chladničke, ako ste práve tvrdili,” uškrnula sa na nich so skrytou zlosťou, rozloženou v pórovitej tvári.

	Hnevá sa na nich? Ale prečo? hĺbal Marek. Azda sa mu to iba zdalo. Všetko navôkol… Tá atmosféra, aróma, či až nesvetské ticho, akoby ho znovu naplnilo podozrievavosťou.

	„Môžete nás k nemu zaviesť? Chceli by sme sa rozlúčiť, ak je to možné,” zabŕdol do rozhovoru.

	„Môžem! To nie je problém!”

	Romana sa trochu ostýchala a párkrát preglgla, no predsa len položila otázku, nad ktorou práve dumala.

	„Vy ste nášho farára našli? Teda, keď už bol… ehm…”

	„Mŕtvy?” prerušila ju Liskajová. „Áno, našla. Jeho srdce to nezvládlo.”

	„Nezvládlo… Ale čo presne?” nie celkom diplomaticky zo seba vypľul Marek. Vedel, že Liskajová a Mojmír si boli blízki.

	No naprotiveň tomu sa mu nezdalo, že by reagovala príliš precitlivené.

	Naopak, situáciu zvládala až s podozrivým pokojom.

	„Nezvládol vnútorný boj,” prebodla ho okáľmi. „Nie, nebojte sa. Netrpel žiadnou nemocou či fyzickou anomáliou. Proste si ho nebo pozvalo na druhú stranu,” nervózne jej šklblo kútikom úst, „k sebe. Našla som ho ležať na posteli. Práve odriekal modlitby a ja som iba odbehla pozrieť vedľa, či sa varí voda na kamilkový čaj. Keď som sa vrátila…” odrazu sa zasekla a pokúšala sa prehltnúť guču, ktorá jej znenazdajky vykvasila v hrdle, pričom jej dole lícom skĺzla drobná kvapôčka. „Keď som sa vrátila, mal už len otvorené ústa a zavreté oči. Akoby mu ich ktosi privrel. Akoby driemal,” plakala.

	„Takže mu zlyhalo srdce?” celkom potichu sa spýtala Romana, hoci tá veta znela skôr ako oznámenie osudového faktu.

	„Áno. Vraj ho mal slabšie. Tak konštatoval doktor, hoci žiadne lieky nebral. Pri pohrúžení sa do modlitieb si ho jednoducho Pán povolal.”

	„Musí to byť strašná rana!”

	Pozrela na ňu.

	„Nie. Ani nie. Tam mu bude lepšie!”

	„Prečo?”

	„Tu ho aj tak nikto nechápal! Mal to ťažké. Snáď len ja a stará Matyášová. Možno ešte pár ľudí.”

	„Môj názor je, že sa v tomto celkom ľudsky mýlite,” neodpustil si Marek rýchlu poznámku.

	„Skôr si myslím, že nie. Skôr verím, že sa to už ani presnejšie podať nedá!”

	„Dobre, nechajme to tak! Nemá zmysel sa škriepiť o podobných veciach.”

	Už aj vstúpili do neveľkej budovy, kričiacej čistotou a arómou, ktorá veľmi pripomínala jej pachovú sesternicu v interiéri kostola.

	Liskajová bez slova zabočila doprava a neskôr už zostupovala úzkymi schodíkmi, strmo klesajúcimi nadol. Keď sa dostali naspodok, objavili masívne dvere, pripomínajúce vstup do mäsiarskeho boxu. Len v estetickejšom prevedení.

	Liskajová ich s námahou otvorila, pričom všetkých okamžite ovanul príkry chlad, v ktorom sa miešala aróma niečoho prirodzeného, voňavého, no zároveň odpudzujúceho.

	„Tak. Tu teraz rozjíma a dumá Mojmír. Náš farár,” zašomrala ticho, akoby ho ani za onen svet nechcela zobudiť zo spánku.

	Navôkol panovalo prítmie.

	Miestnosť mohla mať päť krát štyri metre a vyzerala striedmo až primitívne zariadená. V strede sa vynímala obrovská antikorová skriňa s dvoma dvierkami, ktoré sa na nej ťahali odspodu až navrch. Ako kolosálny zips.

	„Je to chladnička pre tri rakvy, ale asi tušíte, tentoraz tam leží jedno telo. Položili sme ho s kaplánom úplne dole. Iba ho na chvíľku vysuniem a vy sa pozrite a rozlúčte. Je to pre naše spoločenstvo veľká strata. No pre mňa obzvlášť. S farárom sme sa za tie roky naozaj spriatelili,” fňukala, hoci sa silou-mocou premáhala.

	Romana ju precítene chytila za rameno, ale Liskajovou pri tom úkone tak trhlo, až sa jej zazdalo, že sa rameno oddelí od tela.

	„My to vieme! Určite vám za to celá obec poďakuje. Tak sa s farárom rozlúčme!” spojila ruky dole, pod pásom, ako vychované dievča.

	Liskajová však vyzerala namrzene, takže si u nej týmto okázalým gestom nešplhla.

	Otvorila dverce a von vybehol pásik studenšieho vzduchu.

	Vykúkali na nich tri obrovské zásuvky, do ktorých sa ukladali ľudské telá – či rakvy a telá v jednom balení. Zo spodnej zásuvky trčali spodky nôh. Bosé a bledé ako koža kalibrovaného kuraťa.

	Smrť je taká hrozná a bezcitne priama! uvedomil si s bázňou zahryznutou v duši Marek. Ako rýchlo dokáže človeka zbaviť všetkých pôvabov? A to videl ešte len Mojmírove chodidlá.

	Liskajová na nič nečakala a s monotónnym šuchotom vytiahla zásuvku von.

	Mojmír mal privreté oči a vlasy rovnomerne sčesané dozadu.

	Zabalili ho do vyzdobenej plachty a ruky mal prekrížené cez opadnuté prsia. Hoci ešte nebol nijakým spôsobom upravený, v pre –

	blesknutiach matného svetla z pokazenej neónky vyzeral, akoby ho pred momentom niekto starostlivo napudroval. Bola to však pudrenka smrti. Takú si chtiac-nechtiac vyslúži každá ľudská bytosť, ktorá ukončí životnú púť.

	Nastalo ponuré ticho.

	„Na to, že už nie je medzi nami, vyzerá dobre,” utrúsil o minútu ledabolo Marek, pretože sa mu už mĺkvo zdalo nekonečné. Zarezávalo sa mu pod kožu štýlom ostrého skalpela.

	„Vyzerá, akoby bol ešte s nami, však?” dojato spľasla dlane Liskajová.

	„Áno, ale čo to má za škvrnku na boku čela?” ukázal prstom Marek a vyšetrovateľsky stisol pery.

	Liskajová zrazu len tak pozrela na Romanu, prekvapene sa zachmúrila, podišla bližšie k studenej Mojmírovej hlave a pozrela na škvrnu, ktorá vystupovala povyše ľavej sluchy a mierne ju prikrýval strapec vlasov. Ihneď však odtrhla zrak inam, na čo iba jedovato hodila rukou.

	„Neviem, vážne neviem, preboha! Je to len akási pigmentová šmuha, nič viac. Už aj tak je to jedno. Je na onom svete!”

	„Máte pravdu,” pritakala uvedomelo Romana. „To je zvedavosť, ospravedlňte ho,” dodala a príkro zazrela na partnera.

	„Nikdy som si ju bližšie nevšimol, aj keď som sa s Mojmírom bavil veľakrát. Akiste bola pod vlasmi,” dodal napokon Marek kajúcne.

	Asi svojou podozrievavosťou prekročil určitú hranicu, bodal si do svedomia.

	„Čo by som mala ospravedlňovať? Ja som takisto zvedavá žena, takže to poznám. A máš pravdu, akiste bola,” usmiala sa milo a vejár stareckých vrások, ktorý jej okamžite obkolesil oči, z nej narýchlo stvoril sympatickejšiu ženu. No len na moment, hĺbal hneď triezvejšie Marek.

	Zatiaľ uvažoval nad tým, že aj teraz, po smrti a zmene vo výraze či napnutí kože a ochabnutí svalov, vyzerá farár akosi jemne, avšak to je pri duchovenstve bežný zjav.

	„Ak sa ho chcete ešte dotknúť, prípadne niečo v duchu riecť a pomodliť sa, idem na chvíľku dozadu. O päť minút som tu,” stroho vyrapotala Liskajová, ihneď sa otočila na päte, a odpochodovala preč.

	Marek s Romanou osameli. Načúvali klepotaniu jej čoraz vzdialenejších krokov, až sa stratili v bezodnej tichosti.

	„To znamienko vyzerá ako znak,” šeptal sprisahanecky Marek a ešte raz sa započúval, či nezačuje Liskajová vracať sa.

	„Mne sa to tak nezdá,” vraštila sa Romana. „Hoci pôsobí naozaj zvláštne, ako namaľované, nezdá sa mi, že by predstavovalo vzorec. Akiste ide len o náhodný tvar.”

	„Uvidíme! Zapamätám si ten znak a neskôr ho môžeš skúsiť pohľadať na nete. Vyznáš sa lepšie,” utrúsil len tak ledabolo, no ona vedela, že to myslí vážne a možno ešte dnes by sa mala do tejto google misie pustiť.

	„V poriadku. Pozriem. Aj tak sme sa nič nedozvedeli. Len to, že mu zlyhalo srdce. Veríš tomu? Ja áno. Prečo by nie. Nechcem hneď konšpirovať, to nemá zmysel.”

	„Máš pravdu. Nemusím sa v tom hneď rýpať, aj keď momentálne je mi podozrivé skoro všetko.”

	Odrazu za nimi čosi zašuchotalo, párkrát tlmene puklo, a keď sa vyľakane obrátili od zosnulého, zočili vo dverách podivne skrútenú a upachtenú postavu.

	„Ahojte,” ozvala sa šeptom.

	„Hrboš?” prekvapene pootvorila ústa Romana.

	„Kde si sa, sakra, stratil?!” na privítanie ho počastoval Marek.

	„Potreboval som byť sám,” vkročil dnu tak opatrne, akoby mala byť podlaha v interiéri zamínovaná. „Nevšímali ste si ma!”

	„Nevšímali? Tak sme asi mali práve nejakú spoločnú tému. Je tam toho! Aspoň si mohol niečo povedať alebo zahučať na odchod!”

	„Nevšímali ste si ma dlhšie,” šuškal Hrboš a zaujato si pritom prezeral miestnosť, až jeho zrak spočinul na farárovej mŕtvole. Výraz na Hrbošovej tvári akoby v momente stuhol. Odrazu vyzeral ako vosková figurína, vystavená kdesi v múzeu hrôzy. Bez mihnutia. S kyslou grimasou.

	„Nevšímali sme si ho naozaj dlhšie, ani neviem, kedy sme sa zarozprávali,” zastávala si ho, ako obvykle, Romana. „Prepáč! Naozaj som to nezaregistrovala. Prepáč nám!”

	Hrboš však už nevnímal, neustále civel na bývalého pánka z Blatnice, lustroval pohľadom jeho telo, vlasy, posmrtný výraz, či plachtu, do ktorej bol zabalený.

	„Ešte nikdy som nevidel služobníka Boha… nebohého,” hlesol napokon a z kútika úst mu na podlahu stiekol cícerok slín. Pôsobil, akoby tú vetu čítal kdesi na slávnostnej tabuli.

	„Tak ho vidíš,” konštatoval sucho Marek. „Ak chceš, môžeš sa s ním teraz rozlúčiť. Nič viac.”

	Romane prišlo akosi nevoľno a mimovoľne sa zaprela dlaňou o roh steny. Celé toto rande s mŕtvolou dávalo jej fyzičke, no hlavne mentálnej stránke, zabrať. Sprvoti sa snažila pôsobiť vyrovnane, avšak jej ženský organizmus sa začínal ozývať. Odrazu jej prišlo zle.

	„Nepôjdeme na vzduch?” spýtala sa. „Hrboš, ideš sa s ním teda lúčiť?”

	„Poďme, nech sa trochu upokojíme a prečistíme myseľ,” reagoval na ponuku Marek.

	„Áno, ja sa ešte rozlúčim a hodím s Mojmírom spoločnú reč. Ak chcete, choďte,” Hrboš im už nevenoval ani len náznak pozornosti a krivkajúc podišiel k pootvorenej truhle. Akoby im chcel teraz ignoráciu vrátiť.

	„Reč?” udivene sa zaškeril Marek na Romanu.

	Tá len nechápajúc nadvihla plecia.

	„Asi nejakú modlitbu.”

	„Aha,” neschádzal mu z tváre povýšenecký úškľabok.

	Vtom vtrhla dovnútra Liskajová.

	„Hrboš, len to nepreháňaj! Máš päť minút! Potom ho zavriem,” zavelila rázne. „A vy už pôjdete?”

	„Áno, asi áno. Nadýchame sa čerstvého vzduchu, zájdeme domov a pomodlíme sa,” povedala Romana, čo jej prišlo na um.

	Liskajová na ňu iba hľadela, oči jej zaslzené svietili a hoci tu bola zima, dole čelom sa krivolako skotúľala kvapka potu.

	„Tak dovidenia!” vyšlo jej chvatné z úst.

	Kráčali z kostola a ich nálada ostala stáť na bode mrazu. Marek sa zadíval kdesi do diaľky, pričom neustále podozrievavo hĺbal nad netradičným Hrbošovým správaním. Dokázal by tento cvok vykonať tie strašlivé veci, ktoré sa udiali?

	V podstate sa o smrti Mojmíra nič prevratné nedozvedeli.

	Všetko prebiehalo zvláštne, vyumelkovane. Akoby pripravene. Ktovie, či mu naozaj zlyhalo srdce? Ktovie, či Liskajová čosi neskrýva? Už na prvý pohľad pôsobila odpudzujúco.

	A ešte spôsob, akým sa s nimi rozlúčila?!

	„Pekne nás vyprevadila, čo?” prelomil mlčanie.

	„To hej. Táto žena je sympatická ako liter octu,” podotkla Romana.

	Marek sa usmial.

	Dobre videl, že Romana je skutočne vyvedená z miery, čo sa jej nestávalo často. No chcela byť na starú Liskajová milá, a to sa nie vždy vypláca. Preto ju tento ošemetný, ale pod vplyvom rôznych okolností emotívny moment, vnútorne rozložil.

	Za dobrotu, na žobrotu…

	„To je! Najviac ma ale štve, že sme tam ani nemuseli ísť.”

	„Ako to myslíš?”

	„Veď sme sa v podstate nič nedozvedeli! Len to, že pomerne mladému človeku zlyhalo srdce… Zomrel, a to je asi všetko. S pripadom Astora to nemá nič spoločné,” sťažoval sa.

	„Ako vieš?”

	Marek ostal zarazene stáť a od údivu si skoro opľul špičky topánok.

	„Prečo, ako viem? Nechápem!”

	„Nemôžeme vedieť, či to nemá s Astorom nič spoločné. Podľa mňa vôbec nie je náhoda, čo sa teraz za taký krátky čas udialo v slede toľkých znepokojujúcich udalostí. Možno to do seba zapadá.”

	„Dobre, nevravím, že vôbec nemôže,” zvolil obranný tón. „Ale príde mi to nepravdepodobné.”

	„Uvidíme,” nôtila veštecký.

	„Inak, ten znak alebo znamienko, čo som zbadal na Mojmírovom čele, istotne niečo znamená. Neverím, že to bol len výstrelok prírody. Na to vyzeralo až priveľmi rovnomerné. Aj som si ho celkom dobre zapamätal, hádam aj ty… Pozrieš ho na nete?”

	„Áno, zapamätala a pozriem. Som zvedavá. Možno je to naozaj nejaký znak, sama neviem. Ako keď sa označujú kravy na statku. Alebo ako kedysi ciachovali čarodejnice.”

	„Fúha, krásna predstava! Bohvie, či Mojmírovi čosi nespravili. Možno je takisto obeť nejakého šialeného sprisahania! A že vraj nejdeme konšpirovať!” zarehlil sa nasilu.

	„Nó, môj milý. Podľa mňa môžeme mať vo viacerých prípadoch pravdu!”

	Napokon sa pobrali domov. Marek ešte vyslovil myšlienku, či sa za nimi neprihrnie Hrboš, no nič podobné sa nestalo, a tak sa pohli až k domu Romaniných rodičov.

	„Vraciaš sa dosť neskoro, však?” previnilo prekrúcal očami jej budúci partner.

	„Ani nie, veď som už mame všetko podrobne vysvetlila. Len sa trochu bojím, aby ju neboleli nohy. Nie je na tom najlepšie.”

	„To ti verím. Moja mamka mala kedysi takisto reumu. Asi však nie takú silnú ako tvoja.”

	„Ale aj ty by si sa mal ísť vyspať. Zajtra prvý deň v práci… Bude sa ti vôbec dať? Po tom všetkom?”

	Sklonil hlavu a na dlhý moment bezmyšlienkovite pozoroval pár kamienkov voľne sa povaľujúcich pred ich bránkou.

	„Sám neviem. Bol to pekelný deň!”

	„To bol. Ani sa mi nechce veriť, čo všetko sa stalo… Veď si to zoberme. Astor, Mojmír, zvláštne Hrbošovo správanie. To, čo sme sa dozvedeli od Ggrupáčky o jej mačke. Jednoducho hrôzostrašné!”

	„Veru strašné,” zasa sa na moment obšmietal. „Možno by sme mali predsa len zavolať políciu. Ale asi až po pohrebe Mojmíra, čo ty na to?”

	„Prečo až po pohrebe? A inak, vôbec to nie je zlý nápad! Chválim.”

	„Neviem. Mám takého tucha, že sa ešte čosi premelie. Možno sa niečo nekalé vyplaví na povrch, preto by som počkal. Ktovie, čo by napokon naše bezpečnostné zložky objavili,” dodal sarkasticky.

	„V pohode. Počkajme. Som aj zvedavá, čo znamená to farárovo znamienko na čele.”

	„To aj ja. Aj keď to nemusí znamenať nič. Prečo mám však taký pocit, že Liskajová čosi skrýva?”

	„Ohľadom Mojmíra?” Romana spozornela.

	„Áno. Veď aj vyzerá na to, že by najradšej vykynožila pol dediny a ani by pri tom nemrkla viečkom. Typická xantipa.”

	„Asi máš pravdu,” vzdychla si ubolene. „Ťažko povedať. Ale ja už radšej pôjdem. Som riadne unavená, aj keď sa to možno nezdá. Dúfam, že sa pekne vyspinkáš. Teda, aspoň toľko, čo potrebuješ.”

	„V pohode, veď aj ja. A vynasnažím sa,” iba si odfrkol a už aj sa nahol k nej a vlepil jej na ústa ten najšťavnatejší bozk, aký v danej situácii zvládol. Na moment sa mu zazdalo, že do Romaniných vlhkých útrob preniká aj celá jeho doráňaná duša. Akoby hľadala pokojnejšie útočisko.

	Romana sa prekvapene zazubila.

	„Ďakujem! Dnes by som to teda nečakala,” ostýchavo sa obrátila smerom k domu a s trvácnym úsmevom odkráčala.

	Marek šiel opäť domov, no s oveľa zmysluplnejším a o kus menej zúfalejším pocitom, s akým ho naposledy opúšťal. Ten pubertálny bozk, s ktorým sa konečne rozlúčili, akoby doňho vstrekol niekoľko mililitrov endorfínov, rozohrievajúcich všetky molekuly tela.

	Cítil sa lepšie. A to nielen duševne, ale i fyzicky.

	Ruky vopchal hlboko do vreciek a premýšľal, ako si zajtra poradí v novej práci. Neskôr hútal, ako sa zmení jeho doterajšia existencia bez oddaného Astora…

	Kto to milé psíča zabil a nakoniec si ešte dovolil odpratať mŕtve telo do hory?

	Hĺbal aj nad smrťou Mojmíra a nad prísnymi očami Liskajovej. Nad vlniacim sa bruchom rómskeho suseda. Nad Romanou a jej nákazlivým smiechom…

	Napokon si spomenul na Hrboša. Azda to dnes neprehnal a zbytočne neprilieval žeravý olej na jeho nešťastnú existenciu.

	A vtom sa ocitol pred bránkou.

	Ani si neuvedomil, ako prešiel toľký kus cesty. Sliepky sa už krčili pri kuríne. Zazerali naňho akosi otupelo, ale nevidel žiadnu kuraciu výčitku či výkričník v očiach.

	Bola to však len hydina, vtáky, ktoré mu nemohli rozumieť. Rozhodne nie tak, ako mu vedel čítať myšlienky mŕtvy strážca dvora. Prišlo mu clivo, a tak musel zahnať chmúrne myšlienky.

	Pobral sa k dverám, pričom našmátral kľúče. Odrazu však zastal a prestal vsúvať pravý kľúč do dierky. Kdesi napravo zazrel tieň.

	Obzrel sa tam najrýchlejšie, ako mohol, no všetko okolo vyzeralo statické. Na krajinu už sadalo šero neskorého večera. Avšak začul šuchot… Za plotom, v prítmí stromov. Okamžite vyrazil vpred, až kým sa nezachytil rukami vrchnej časti plotu.

	„Kto je tu?” zahrmel nahlas. Možno preto, aby vystrašil potenciálneho ohrozovateľa, alebo kvôli tomu, aby zahnal obavy v žalúdku.

	„Tak kto tu, kurva, sliedi?” zakričal.

	No navôkol už líhala tma a jej garde – pokojný večer.

	Nikde ani hláska či pohyb. Bol si však istý, že čosi zbadal a následne začul. Ešte na moment jatril prižmúrenými očami a srdce mu bilo rovnako, ako to predviedol kostolný zvon. Vlastne intenzívnejšie. Z úvah ho zrazu prebudilo drnčanie mobilu.

	„Do prdele!” prekvapene zahromžil a pozrel na rozsvietený displej. Volala Romana.

	Chvíľku sa ešte zarazene díval na jej rozžiarené žltkasté meno, až napokon vypol hlasitosť, na čo mobil zmĺkol.

	Mrkol na okolie, ihneď na to opäť na displej.

	Má jej to zodvihnúť? Teraz? V tomto momente? Nervózne zazeral na les. Asi by mal. Aj tak už je diabol, čo tu sliedil, za horami, za dolami. Možno volá kvôli čomusi dôležitému.

	„Áno? Čo sa deje?” napokon prijal hovor, pričom stíšil hlas, čo už bolo aj tak zbytočné, no akýsi varovný mechanizmus uprostred lebky ho k tomu prinútil. Romana bola na linke.

	„Ahoj. Prečo znieš tak vyplašené?” odpovedala protiotázkou. „Ani sa nepýtaj,” skoro ho nebolo počuť, „zasa som tu čosi zazrel a začul! Niekto mi snoril okolo plotu, ale už musel zmiznúť. Vlastne som naňho ziapal, takže je iste preč!”

	„To skutočne? Nemohlo sa ti to zdať? Si vysilený a ostražitejší než inokedy. Každý šuchot ti musí byť podozrivý, no nie?”

	„To je pravda. Ale toto bolo až k posraniu skutočné! Ten psychopat, či banda psychopatov, mi nedajú pokoja!”

	„Bože, nechce sa mi tomu veriť!” stonala neisto. „Myslíš teda, že ak tam niekto bol, mohli byť viacerí?”

	„To neviem. Ťažko posúdiť, ale mohli.”

	„To by trochu nahrávalo faktu, ktorý som dnes zistila. Vlastne našla pred chvíľkou na nete!”

	„Ohľadom toho znaku na Mojmírovi?”

	„Áno, toho. Je to zaujímavé, ale aj poriadne strašidelné!”

	„Takže to nebola nejaká nečistota kože?”

	„Podlá mňa nie, aj keď možné je všetko… Jednoducho som si dala vyhľadať podobný symbol, o aký tam šlo, a zistila som, že sa jedná o tri podivne prepletené šestky, čiže číslo šelmy, ale možno aj číslo človeka.”

	„Šesť, šesť, šesť?” začudovane zvýšil hlas. „To je predsa znamenie Satana, alebo čosi podobné, nie? Máš to v každom krváku! Možno aj v nejakej metalovej kapele!”

	„To áno, ale význam troch šestiek je trošku odlišný. Ak ti to reprodukujem správne, to číslo je spomenuté v Zjavení Jána, v Svätom písme a Novom zákone. Spomína sa tam, že príde šelma, ktorá bude označovať týmto trojčíslím ľudí alebo, nedajbože, konečné obete.

	Pričom bez znaku si nebudeš môcť dovoliť dôstojne žiť. V podstate bude podľa zmyslu toho, čo som čítala, potrebné pre ďalšie jestvovanie. To číslo budeš musieť mať, inak v spoločnosti neprežiješ.”

	„Hm. Dobre, dobre. Verím ti!” nervózne vychrstol. „Chceš naznačiť, že Mojmír nosil ukryté vytetované miniatúrne číslo diabolskej šelmy?”

	„Nie vytetované, skôr vypálené. A podľa mňa áno.”

	„Čo to ale, dočerta, znamená?!”

	„To veru neviem.”

	„Podľa mňa sa teraz mýliš. Mojmír bol dobrý farár, aj keď mal svoje muchy.”

	Na druhej strane ostalo ťaživé ticho.

	Romana si odkašlala. Akiste to ňou pohlo.

	„Ja neviem. Možno sa mi to naozaj len zdalo a ja ako sprostá konšpirujem tam, kde nemám. No keby si videl, ako sa Liskajová zatvárila, keď si si to znamienko všimol. Akoby ju šiel ktosi zaklať! Až neskôr som si to vlastne uvedomila.”

	„To sa ti mohlo tiež iba zdať, nie?”

	„Áno. Všetko sa mi mohlo zdať, ale takisto nemuselo. Napadá mi teraz jedna vec. Náhodou si nejaké znamienko či znamenie nezbadal aj na Astorovej hlave? Alebo inde? Viem, znie to surovo, ale malo by to zmysel. Tie znamenia mohol niekto vypáliť posmrtne,” opatrne zatiahla. Nechcela Mareka ešte viac rozdráždiť. Už i tak pôsobil ako na ihlách.

	„Nie, nevšimol. Bol som v takom šoku, že by som si nevšimol, ani keby ho niekto ozdobil pudrenkou a nalíčil ako klauna,” štekol.

	„Ja to chápem. Prepáč. Asi nad tým všetkým veľa premýšľam. Nechcela som ti nič pripomínať.”

	„To áno, podľa mňa teraz premýšľaš príliš. Poďme radšej spať a oddýchnime si. Zajtra mám šichtu skoro celý deň a bohvie, čo to bude za robotu. Možno odtiaľ pobežím už po dvoch hodinách,” strnulo sa v prítmí uškrnul.

	„Iba ak by sa ti tam nepáčilo, pretože oni ťa určite nikam nepošlú. Ani to nechápem, ako všetko zvládaš a do všetkého sa nejako rozumieš!”

	„Ale kdeže! Vieš, že to nie je pravda,” mávol v duchu rukou. „Zajtra si zavoláme, hej? Rýchlo ma ulož do postele, nech sa vyspím!”

	„Jasné. Tak dobrú nôcku. Poriadne si oddýchni a mysli iba pozitívne, hoci je to ťažké.”

	„Dobrú aj tebe. Pokúsim sa a dám ti potom vedieť ako v robote. Ahoj.”

	Práve keď položil mobil na stôl, niekto mocne zabúchal na dvere, takže mu žalúdok od preľaknutia skoro vytlačilo do ústnej dutiny. Buchot sa o chvíľku ozval opäť. Intenzívny a drsný.

	Predstavoval si, kto môže sa dverami stáť…

	Kde má, sakra, nejaký obstojný nôž? Vlastne zbraň? Áno, kde položil idiotskú zbraň?

	„To som ja,” prichrípnutý hlas mu oznamoval, že sa nateraz nemusí báť.

	Alebo práve áno? Obozretne sa primračil.

	Na nočnú návštevu sa práve dovliekol Hrboš.

	„Čo tu, preboha, o takomto čase chceš?” spustil neprívetivo, no dvere ešte neotvoril.

	„Prišiel som, pretože som opäť našiel čosi zlé,” znela Hrbošova mrazivá odpoveď.

	„Zlé? Dopekla, čo zasa?”

	„Kone… Mŕtve kone!”

	Tentoraz sa už na opozitné komentáre Marek nezmohol a prudko otvoril. Hrboš sa akoby ešte viac prikrčil. Jeho oči pôsobili smutne deprimujúco, dokonca sa, ako zvýraznenie tejto prazvláštnej chvíľky, spustilo z neba mrholenie.

	Iba tam tak stál, na pravej ruke si žmolil bruško palca a nesebaisto vydychoval.

	„Aké kone? Kde si ich videl?”

	„Na farme, smerom k Mošovciam. Len som sa prechádzal. Nemám na tom žiadnu vinu,” hneď sa bránil, pretože očakával sírovú spŕšku Markových slov.

	„To si tam akože bežal, keď si sa rozlúčil s Mojmírom?”

	„Áno. Bolo to smutné. Potreboval som sa prejsť a myslieť na niečo dobré. Lepšie. Chcel som ísť ďaleko, no nie do lesa. Lesa sa teraz bojím. Môže tam byť zlo!”

	Marek iba znechutene pokrútil hlavou.

	„Bože. Ja fakt niekedy neviem, či ti veriť, alebo si zo mňa robíš srandu.”

	„Nie. Nerobím. Boli tam. Tri mŕtve kone.”

	„Za ohradou?”

	Medzi Mošovcami a Blatnicou sa totižto nachádzal menší rodinný ranč rodiny Kulášovcov, kde chovali zdravé a pomerne kvalitné plemenné žrebce. Tie mnohokrát využívali na platené vychádzky po okolí pre ubytovaných turistov či na čoraz vyhľadávanejšiu hipoterapiu. Marek o nich vedel, no nikdy sa tam nezastavil. Kone ho extra nevábili.

	„Áno, za ňou. Mali rozpárané bruchá, z ktorých tiekla čierna krv. Ale nespravilo to zviera. Poznal by som to.”

	„Rozpárané bruchá hovoríš?” prekvapene sploštil nos. „To znie poriadne hnusne, ale po dnešnom dni som už asi iba čakal na nejaký doraz. Bol si aj pri nich?”

	„Nie, len za ohradou. Neodvážil som sa a nechcel som, aby tam ostali moje stopy. Majitelia spali. Išiel som hneď za tebou. Musíš vedieť, že som nevinný!”

	„A myslíš, že si mi to teraz nejako dokázal?” uškeril sa nad jeho prostotou.

	Hrboš tam iba tak stál a na jeho tvár a temeno padal čoraz silnejší dážď.

	„Neviem,” nadvihol skleslo ramená. „Dúfam.”

	„Mal by si hlavne zavolať policajtov! Ja už na toto fakt nemám nervy! Nech to vyšetria. Celú tú vyšinutú komunitu vrahov zvierat!” prskol jedovato Marek.

	„Nemám telefón, ale zavolám z pošty. Je tam za peniaze. Zavolám ich.”

	„Dobre, skús to! Budeme ti všetci vďační. A teraz už choď! Ja sa potrebujem hlavne vyspať, ak sa mi vôbec bude dať.”

	Hrboš zaujato prižmúril.

	„Ideš do novej práce?”

	„Áno, hovoril som ti o tom?”

	„Počul som, ako vravíš Romane. Mám dobré uši.”

	„Tak to teda máš, ale keď si mal počuť niečo podstatné, tak si nezachytil nič, že?”

	Hrboš ostal iba zaskočené civieť, ale ihneď nato sa zachoval duchaprítomne a zaprotestoval.

	„Neboj sa! René vysliedi vraha Astora! Nedá sa odradiť!”

	„Len aby René nevysliedil sám seba, však?” neodpustil si. „Ale už to nebudeme riešiť. Choď a zavolaj na políciu! Spíšu s tebou zápisnicu.

	To bude prvý pozitívny krok, aby si podal pomocnú ruku k dolapeniu vraha Astora. Ver mi.”

	„Dobre,” rýchlo pritakal. „Urobím tak. Spíšem s nimi zápisnicu. Poviem im, čo som videl. Poviem im aj to, že Mojmír nezomrel prirodzene. To budú prekvapení,” s elánom rozšíril zorničky.

	„Čo to rozprávaš?! Akože nezomrel prirodzene? Veď dostal infarkt!”

	Hrboš pokrútil hlavou.

	„Nezomrel na infarkt. Bolo to niečo iné.”

	„Iné? A čo?! Oboznám ma hneda teraz. Horím nedočkavosťou.”

	„Neviem. Ale cítim, že v tom tkvelo zlo. Také, ktoré sliedi v lese!”

	„Myslíš zlo, čo zabíja zvieratá v dedine?”

	„Možno,” mykol reflexívne plecami.

	„Počúvaj ma! Nehovor mi tu v hádankách ako nejaká veštica! Keď nevieš, tak sa nepokúšaj vymýšľať.”

	„René to cíti. Je tu zlo, no ešte naň nenatrafil!” nasrdene zvýšil hlas.

	„A čo ešte René cítil?” neostávalo mu nič iné, ako byť posmešný.

	„Teraz len únavu. Pôjdem zavolať na políciu a poviem im všetko. Aj to, čo cítim! Musím tak spraviť, aby sme dostali podliaka, čo zabil Astora!” odvetil a purpurové líca sa mu ešte viac rozhoreli. Panenky výstražné iskrili. Odrazu vyzeral ako niekto, kto to poriadne prehnal s pálenkou.

	„Dobre,” mávol Marek obozretne rukou. „Tak choď! Neskôr o tom pokecáme. Teraz ma už nechaj spať. Sám som zvedavý, čo naši strážnici vyriešia.”

	Hrboš, alias René, sa naňho dlho-predlho zúčastnené zahľadel, prstami si pritom húžval vrecká na nohaviciach a napokon, akoby sa prebral z nejakej internej kómy, rezko vykročil a zmizol.

	Marek iba neveriacky pokrútil hlavou. Je to zjav, uvažoval už riadne unavený. A exemplárny.

	Narovnal si kríže a zabuchol za sebou dvere.

	 

	
Po pohrebe

	 

	Slnko pražilo až prisilno.

	Na to, že sa september ledva začal, sa po prvotných dažďoch držalo teplo na nadpriemerných číslach.

	V správach dokonca dôležité poznamenali, že takýto horúci štart mesiaca si nevedia vybaviť ani pamätníci. Podľa záznamov meteorológov teploty prekonal iba rok 2006, ktorý bol však extrémny vo všetkých smeroch.

	Marek kráčal popri Romane a nežne ju oblapil okolo pása. Smerovali dole dedinou, k domu jej rodičov. Všetko nedôležité, pojmúc počasím, mu momentálne vírilo hlavou, akoby nesúvislými myšlienkami potreboval vytlačiť zlý pocit z Mojmírovej poslednej rozlúčky.

	To množstvo ľudí, nesmierny nárek, neskôr až podivné ticho a podozrievavé pohľady, ktoré vyplnili priestor okolo čerstvého hrobu, sa mu určite nadlho zaryjú do pamäte. Vôbec sa tam necítil dobre.

	Natískala sa však otázka, kto by sa aj na pohrebe dobre cítil?

	No v zlom pocite tkvelo čosi väčšie. Akoby šípil v ovzduší dačo negatívne. Sám si to nevedel vysvetliť, a tak nad tým obzvlášť nehĺbal.

	„Strašne veľa hláv, čo?” prelomil ich sústredené ticho prvou vetou, ktorá mu prišla na um.

	„Keby len hláv, ale aj rúk a nôh,” suchopárne konštatovala Romana.

	„Cítil som sa tam hrozne. To ti poviem.”

	„Veď aj ja. Tá masa umorených ľudí. Ten hrozný nárek. Aj to riadne dlho trvalo.”

	„To veru hej. Inak, všimla si si Liskajovú a Matyášovú?”

	„Pravdaže, veď stáli k jame ešte bližšie než všetci cirkevní hodnostári.”

	„Hold, boli to Mojmírove spolubojovníčky, nečuduj sa.”

	„Veď sa ani nečudujem. A čo som si mala všimnúť?”

	„Obe nevyronili ani len slzu! Len tam tak zazerali. Ako na pranieri.”

	„Fakt?” udivene pretiahla bradu. „Tak to som nepostrehla. Máš dobrý zrak.”

	„Len som na ne občas mrkol. Liskajová je mi už peknú dobu nesympatická.”

	„Presne odvtedy, ako sme boli nazrieť v obecnej chladničke na Mojmíra, však?” zachichotala sa.

	„Asi tak. Nepríjemná stvora.”

	„To je… Zajtra teda robíš?”

	Marek okamžite zvraštil čelo. Nová práca vo fastfoode, odkiaľ prišiel zatiaľ trikrát vyčerpaný, na pokraji fyzických aj psychických síl, mu k srdcu neprirástla. Šéf bol arogantný a egoistický snob, ktorý sa príliš po svojich „poddaných” nepozeral a ani ho ich problémy či výčitky nezaujímali.

	Marek nereptal. Na to on nebol. Ale očkom sa už pozeral po nejakom inom fleku.

	A to stačilo len pár rozťahaných dní. No zavše človek okamžite vycíti, že dané miesto nie je preňho. Takáto nevďačná lopota za malý príjem mu za problémy nestála. Keby sa aspoň partia vydarila, vedel by vydržať. No jeho dvaja mladší kolegovia naňho pôsobili ako párik mentálnych umrlcov.

	Naozaj sa potrebuje zdekovať. Veď zatiaľ má z čoho žiť.

	Neumrie.

	„Áno, robím. Ale mám poobednú, takže pohodička,” dostal zo seba po odmlke.

	„Nehovoríš to veľmi presvedčivo. Vždy keď sa ťa spýtam na niečo ohľadom práce, akosi sa odpovedi vyhýbaš!” chytila ho zľahka za zápästie. Jej hlas však znel naliehavo. Presne tak, ako mal podľa nej znieť.

	„Tak vieš. Nejako mi to k srdcu neprirástlo. Ale dokážem sa s tým vyrovnať. No nechcel by som tam ostávať dlhšie.”

	„Aha ho!!” zvolala. „Takže tak sa nám veci majú! Vedela som, že sa ti tam čosi nevidí, ale že už chceš rovno odísť? To som prekvapená.”

	„Asi to znie unáhlene, no fakt v tom nevidím budúcnosť. Ani ma nebaví neustále baliť placky a plniť ich gyrosom a čerstvou zeleninou. Svoju budúcnosť si predstavujem svetlejšie,” zaceril sa nemohúco.

	Romana mu kostrbatý úsmev opätovala.

	„Takže sa tuto vicišpánovi bridí baliť pravý turčiansky kebab?”

	„To ani nie. Ale asi na to nemám. S tým sa musí človek jednoducho narodiť,” teraz sa už smial.

	„To máš pravdu. Aj miestny zmrzlinár určite odmalička sníva o najlepšej kakaovej.”

	„Tú už od malička vyrába, že áno?” stále mu neschádzal z tváre úškľabok.

	„Vieš, že si nechutný?” zaintonovala naoko namosúrené. „Inak, nechcel by si robiť v miestnej mliekarni? Možno dakoho zháňajú. Aspoň budem mať zadarmo gaderské jogurty,” oblizla si peru.

	„Daj pokoj. Radšej občas vezmem nejakú fušku a zamestnám sa kdesi vo fabrike. To ma bude baviť viac. Alebo si založím živnosť. Služby, či niečo podobné,” pokrčil bradu a nadvihol ramená.

	„To nie je zlý nápad! V tom ťa rada podporím a budem tvoja oddaná zákazníčka. Teraz mi však čosi napadlo. Čo vlastne vyriešil Hrboš s policajtmi a smrťou koní na ranči? Bol za tebou? Úplne mi to počas príprav na pohreb vypadlo.”

	„Vidíš. Veď aj mne… Bol to taký slimačí zhon. Ale áno došiel, no nemal nič nové. Potom, ako na moje prekvapenie skutočne zavolal fízlom, sa musel priznať Kulášovcom, že našiel ich mŕtve kone ako prvý a opäť bol podozrivý, takže si iba zavaril. Teraz už asi podozrenie opadlo, policajti aj tak určite nič nevyšetrujú a nechali ho tak. No a Hrboš behá kdesi po lesoch a možno zisťuje prečo Astor umrel.”

	„Už mu v tom trochu veríš?”

	„Asi áno. Moc na výber nemám.”

	„Som rada. Ja už od začiatku,” snažila sa prepočuť druhú poznámku.

	„To ja viem. Ale zazrela si ho na pohrebe? Ja veru nie.”

	„Za to ja áno! Ha! Stál úplne sám, pod brezou, v kúte cintorína. Potom zmizol. Ale prišiel. A to je dôležité!”

	„Prečo by to bolo také dôležité?”

	„Neviem. Musel by si ho vidieť. Ten smútok a zlosť v jeho tvári hovorili za všetko. Taký guláš emócií som v Hrbošových očiach ešte nezazrela. Určite ho všetko hnevá a škrie. Bohvie, čo ešte videl, veď behá skoro všade. Možno sa mu len o tom nechce rozprávať, ale ťaží ho to.”

	„Tak ho jednoducho prinútime!”

	„Ale, prosím ťa! Nechaj ho trochu žiť. Podľa mňa sa z celej sily snaží vypátrať, kto spôsobil Astorovi to svinstvo. Ešte budeš prekvapený.”

	„Dúfam, že pozitívne.”

	„Inak určite nie, ty skeptik,” pobozkala ho roztopašné na pery.

	Marek si uvedomoval, že v posledných dňoch, keď boli prenasledovaní horibilnými udalosťami, sa ich vzťah akosi utužil. Mali k sebe bližšie. Rozumeli si. Akoby ich oboch obkolesovalo zvláštne vesmírne teplo a závan šťastia, ktorý ich nemal opustiť.

	V podstate už spolu chodia. No nemal by na Romanu tlačiť, aj keď by ju chcel hneď… a tu.

	Páčilo sa mu, že sa to vlečie pomaly a k sexuálnemu vzťahu sa približujú iba kúsok po kúsku. Vedel, že Romana mala jedného priateľa, s ktorým sa rozišla už pred rokom, a vedel aj to, že to nedopadlo dobre. Prichádzal za ňou až zo Sučian a povrávalo sa, že je agresívny a nespoľahlivý. Nakoniec utópiu ukončili.

	Nikto nevedel ako, kde, ani kedy… Len Romana sa začala vláčiť Blatnickými uličkami ako apatický duch.

	Až sa napokon dali dokopy oni dvaja. Nevinne. Pomaličky. Celkom im to šliapalo. A pevne veril, že aj bude.

	„Tak dobre. Ja musím domov. Otec chcel čosi pomôcť a brat je zasa kdesi na obchodnej schôdzke. Však vieš,” zatvárila sa previnilo.

	„To viem. Tvoj brácho bude určite obchodník desaťročia. Podľa mňa už prerástol celú túto kotlinu a chodí sa tu len vyspať,” riekol vážne.

	„Len sa smej. Veď on prestane behať, keď sa mu nebude dariť.”

	Dostali sa až k plotu a už-už sa chceli nadobro rozlúčiť, keď sa zrazu spoza susedného domu vynorila ženská postava. Celá zahalená v čiernom, dokonca aj na hustej blonďavej hrive sa jej hrdil temravý a kvalitný klobúk. Akiste sa sem dostala rovno z pohrebu, čo Mareka aj Romanu prekvapilo.

	Rovno pred nimi totižto práve postávala ich starostka Milada Uhrenčíková. A to osobne. Musela teda z pohrebu odísť veľmi rýchlo, možno aj chvatnejšie, než sa to podarilo im. A to sa fakt ponáhľali.

	„Dobrý deň sa praje,” usmiala sa viac-menej cynicky. „Prišla som vám len niečo oznámiť!”

	Obaja ostali stáť ako obarení. Také „hrejivé” slová od obľúbenej starostky teraz nečakali.

	„Nestarajte sa do Mojmírovej smrti! Liskajová mi povedala, že ho nechcete nechať spočinúť. To je neprístupné! Bol to veľký dobrodinec našej obce. Preto nešpárajte prsty, kam nemáte, a nechajte toho chudáka spať!” zahrmela ako letná búrka, sledujúc hlavne Mareka, a ihneď sa zvrtla na opätku, bleskurýchle kráčajúc dole ulicou.

	Jej vlasy viali spod klobúka ako kukuričné šúpolie a aróma drahého parfumu sa za ňou ešte dlho plazila štýlom nekončiaceho chvosta.

	Marek len civel a nevedel z jej zmenšujúcej sa siluety odtrhnúť oči. Snívalo sa mu, alebo to bola realita? Aj keď podľa nevhodne vyskladaného scenára.

	Starostka sa do nich z ničoho nič energicky pustila!

	Vraj mu nedajú pokoj a nedožičia Mojmírovi večný odpočinok. Pekná sprostosť! Do spánkov mu začal búšiť spravodlivý hnev.

	„Čo jej drbe? To čo malo znamenať?” predral pomedzi zuby najpokojnejšie, ako to v danom momente šlo.

	„Dopekla, ja som ešte teraz v šoku! Veď som s ňou doteraz super vychádzala! Dokonca sme pred mesiacom viedli na ulici skoro hodinový rozhovor. Bola milá a vyzeralo to, že sa o môj život aj zaujíma,” nedokázala ani po dlhšej dobe Romana privrieť ústa.

	„Starostka, a aby sa nevedela trochu pretvarovať? Prosím ťa! Tá hrá už dlhšie najvyššiu farizejskú ligu! Ale je pravda, že aj ja som mal o nej inú mienku. No, čo narobíš? Iba ak…” na moment sa zamračil.

	„Čo iba ak?”

	„Iba ak by jej Liskajová nadrístala fakt poriadnu porciu klamstiev. Potom by jej mohla Uhrenčíková uveriť a všetko zožrať.”

	„Myslíš? Žeby sme tej starej ježibabe liezli až tak principiálne na nervy?”

	„Možno sa vytočila kvôli tomu tajomnému znamienku! Sama si tvrdila, že vtedy reagovala prehnane.”

	„Áno, to by aj potvrdzovalo dôležitosť objavu.”

	„Myslíš, že Mojmírovi by ho tam mohla Liskajová vypáliť? Tak, aby nebolo poznať, že je posmrtné?”

	„Asi áno. Možno tá stará baba patrí k nejakému zoskupeniu.”

	„Jej cynická tvár by mi tam pasovala.”

	„Ale radšej zasa nekonšpirujme. Potom by podobné znamienka boli aj na mŕtvych zvieratách, nie?”

	„Vypálené?”

	„Áno. Pravdepodobne. Ak by šlo o nejakú satanskú skupinu.”

	„Drsná úvaha, to ti poviem,” prekvapene si dal zovretú päsť pred pery.

	„Nó, možno! Len mi to prišlo na um.”

	„Škoda, že už to nemôžeme zistiť. Všetky, vrátane Astora, sú dávno pod zemou alebo spálené.”

	„Iba ak by sa našla ďalšia obeť.”

	„Áno, iba ak. Presne ako vravíš, no dúfam, že sa to nestane.”

	Marek zatíchol, na sekundu sa obšmietal, no náhle akoby dostal potrebný kalíštek odvahy, aby Romane ozrejmil ďalšiu zvesť.

	„Inak… ešte som ti neoznámil, že som dal Hrbošovi jeden starší, ale stále funkčný mobil. Aj so simkou. Má tam nejaký kredit, takže mi zavolá vždy, keď to bude potrebné. Súhlasil, aj keď to pravdepodobne držal v ruke prvýkrát. Taký mobilný panic,” zasmial sa nad vlastným vtipom. „To si mala vidieť, keď som mu to v rýchlosti vysvetľoval. Bol z neho mimo. Ako stodvadsaťročný dôchodca. A to pekne krivdím seniorom.”

	„Skutočne si mu ho dal?” vyjavené piskla. „Podľa mňa super nápad! Pomôže ti!”

	„Chceš tým povedať, že som niekedy super nápad nemal?” nadvihol kútiky.

	„Áno, to chcem. Bolo ich asi…”

	„Dobre, dobre, dobre,” prerušil ju. „Máš pravdu. Ale teraz sa tak nestalo. Už len čakať, čo náš tajný agent povyzvedá. Pretože policajti to majú istotne úplne na háku. Tým by som neveril ani dátum narodenia.”

	„Podľa mňa sa aspoň pokúsia naznačiť začiatok práce. Hádam si nemyslíš, že to nechajú tak? Veď práve naša milá starostka má s políciou z Martina celkom vrelé vzťahy, nie?”

	„Práve toho sa bojím! Čo ak im v rámci vrelých vzťahov nahovorila, aby sa už v ničom nešpárali? Mojmír potrebuje na onom svete odpočívať a naši ochrancovia by ho mohli prebudiť,” spľasol ruky.

	Romana sa zachichotala.

	„Ty si teda vtipálek. Ktovie, čo za komplot sa nám za našimi chrbtami tvorí?”

	Odrazu oboma poriadne trhlo a ich odviazaná konverzácia dostala

	ráznu stopku, pretože ich vyrušil Markov rozdrnčaný mobil. Ihneď ho aj chytil a neveriacky zvraštil tvár.

	„My o viku a vlk…” zašomral neisto, pričom prijal hovor. „No áno, Hrboš! Voláš akosi skoro, nie? Vraj si bol aj na pohrebe, ale rýchlo si zdúchol. Čo sa stalo?”

	Započúval sa, tváriac sa následne čoraz zachmúrenejšie.

	Trel si prstami vystrčenú bradu a občas nesúvisle zamrkal. Romana už ten tik poznala. Chytil ho vtedy, keď bol z nejakej situácie, alebo horúcej informácie, najnervóznejší. Presne tak, ako keď si prvýkrát vyšli na rande.

	„Dobre, dobre. Zatiaľ tam vydrž! Hneď sme tam! Len nepanikár!”

	Odlepil aparát od svojho ucha rýchlo, akoby bol potretý leptajúcou kyselinou, a zhrozene sa zadíval na Romanu.

	„Čo sa stalo?” štebotala vystrašene.

	„Hrboš. Volal, že našiel v lese mŕtvolu! Smerom na Tlstú!”

	„Mŕtvolu? Akú mŕtvolu, prosím ťa!?”

	„Mŕtvolu človeka! Skoro pri Mažarnej jaskyni!”

	Nastalo ticho. Marek preglgol.

	Romana spurpurovela, akoby ju začali hrdúsiť ruky neviditeľného démona. Nakoniec ťaživo vydýchla a zakašľala.

	„Bože, to je… neskutočné! Začali sa tu diať strašné veci! Kristepane!” zachrapčala celkom nemohúco a hneď na to si kvokla.

	„A pri všetkých je, ako vždy, náš kamarát Hrboš!” dodal Marek.

	Okamžite sa však pozrel smerom na majestátny a rozložitý vrch Tlstej. Práve teraz ju zakrýval maličký obláčik. Bez známky dažďa.

	Pocítil úzkosť. Všetky veci, ktoré mal práve oblečené, akoby ho neskutočne tlačili. Odrazu sa scvrkli aj o niekoľko čísel. Jedno bolo isté. Situácia sa začala zamotávať viac a viac.

	„Prosím ťa,” mávla rukou, akoby odháňala dotieravý hmyz. „René sa iba snaží. Buď rád, že čosi zistil. Aj keď, byť rád tomu, že niekto nedajbože umrel, je riadne zvrátené.”

	„Nemal by to ohlásiť polícii? Alebo myslíš, že už čosi ohlásil?”

	„Pochybujem, veď je ti úplne oddaný! Prvému volal isto tebe, však má tvoje inštrukcie aj mobil. Na to vezmi jed. Takže sa bojíš do toho ísť?” podpichla ho a zhlboka vydychovala.

	„Pravdaže nie! Vlastne fízlom som to ani nechcel posunúť. Aspoň

	kým to nepozrieme. Uvidíme, čo nájdeme. Poďme rýchlo na miesto, odtiaľto je to ešte pekný kus šliapačky.”

	„Hovoríš, akoby sme tam nikdy neboli.”

	„Ja teda dosť dávno a teraz v nejakej kondičke nie som.”

	„Veď ani ja. Ale po jaskyňu to ešte zvládnem. Hrozné! Ani sa mi tam nechce trepať, keď si pomyslím, čo môžem vidieť!”

	Jaskyňa Mažarná sa nachádzala vo Vápennej doline, ľavostrannej úžľabiny Gaderskej doliny a štítu Tlstej. Umiestnená bola vo výraznom skalnatom pásme, pričom samotná jaskyňa ústila pod obrovským previsom. Svojou podobou pripomínala rozďavenú tlamu dávneho prehistorického zvieraťa.

	Marek pozrel opäť na Tlstú, ktorá sa čoraz viac vnárala do vatovitého mraku, pripomínajúceho veľký hríb.

	„Poďme, lebo časom možno zaprší. A ktovie, či tam niekto Hrboša s tou mŕtvolou neobjaví? Turistov je tu v okolí habadej.”

	„Čo ak je to ktosi známy?” zatriaslo jej znechutene šijou.

	„Dúfam, že nie. Možno má ale Hrboš halucinácie.”

	„Jasné. Napchal sa hneď zrána lysohlávkami, však?” odvrkla, no vôbec sa neusmiala. Popravde jej už Markov skepticizmus začínal liezť na nervy. Preňho to bolo až príliš jednoduché.

	V podstate primitívne východisko z tohto virvaru, ktorý ich obkolesil ako nechutná aróma jarnej siláže.

	„Pridajme do kroku! Určite pôjdeme vyše dvoch hodín,” zamrmlal Marek a na jej slovný výpad radšej nereagoval.

	Dostali sa blízko jeho domu, kam ústila Gaderská aj Blatnická dolina. Prešli okolo pekne vystavaného parku a jazierka, kde sa ako monument vynímala húfnica z čias povstania.

	Pamiatok na toto obdobie bolo v Blatnici a okolí habadej, keďže sa tu počas SNP viedli siahodlhé boje. Dostali sa rýchlo až k chatovej osade Gader a väčšiemu priestranstvu, kde sa už museli odstaviť všetky vozidlá, keďže ďalej bol automobilom prístup do doliny zakázaný.

	Potom už pokračovali po pomerne dobre upravenej asfaltke. Obkolesili ich vysoké hory a stromy, ktoré sa nad nimi skláňali ako rodičia nad ratolesťami počas spánku. Napravo zurčal potok a v okolí zatiaľ nezbadali ani živú dušu. Oboch ich to naplnilo optimizmom. Bude lepšie, ak nikoho nestretnú…

	„Musím ešte zavolať otcovi,” zasekla sa znenazdajky Romana. „Mala som mu ísť pomôcť, veď vieš. Úplne som na to zabudla!”

	Marek nezastavoval a za chôdze len prikývol.

	„Dobre. Vyrieš to.”

	Romana teda urobila, čo mala v úmysle, pričom jej hovor trval iba niekoľko sekúnd a obsahoval pár trefných a prefíkaných slov.

	„Vybavené,” zaklapla displej.

	„Páni. Ty to s ním vieš!” začudovane ju chválil.

	„Je predsa známe, že dcéry poznajú lepšiu taktiku na tatkov a synovia zasa na matky. Ten starý kódex opačných pohlaví funguje veky.”

	„Niečo na tom bude,” súhlasne bručal.

	Kráčali ešte hodný kúsok, až sa konečne objavila modrá turistická značka, ktorá oznamovala, že ich pochod by mal trvať asi hodinu a pol strmého úseku. To však vedeli už od detstva, poznali to tu.

	Obidvaja mlčali. Predsa len, fyzická únava začínala čoraz vehementnejšie klopkať na pomyselné dvere ich zdatnosti, takže nebol čas na zbytočné reči.

	„Pekne som vyšiel z formy,” zaručal napokon Marek, keď náhle začali stúpať po tesnom chodníčku.

	„Mi niečo hovor. Ako decko by som už dávno bola v cieli.”

	„Ale nemyslím si, že sme až takí starí.”

	„To som nikdy nepovedala,” vyčarila unavený úsmev.

	Cestička sa zvlášť nemenila. Kľukatila sa v podobe serpentín, kde-tu vykukla veľká vápencová skala alebo ich prekvapil vyvrátený strom, keďže pred dvoma mesiacmi sa cez hory prehnala veterná smršť. Napokon sa dostali k „Tlame” do jaskyne, ktorú tak už dávnejšie nazývali, rýchlejšie než im predpovedala turistická tabuľa.

	Nikto tu nebol. Všade vládlo typické horské ticho a prevaľoval sa svieži vzduch.

	Marek sa vydýchal, utrel si z čela pot a poobzeral sa sústredene na všetky strany. Nič zvláštneho si však nevšimol. Pozrel na Romanu, ktorá sa ešte zmorene podopierala o kolená.

	„Nič,” zavrtel hlavou.

	„Ešte naňho nevolaj! Radšej sa poobzerajme naokolo,” snažila sa uvažovať duchaprítomne.

	„Dobre,” pritakal a pomkol sa dopredu, aby prekontroloval okolie jaskyne. Prekračoval nahromadené skaly, pričom si všimol, že na niektorých miestach nechali turisti riadny svinčík. Hromadilo sa ich tu čoraz viac. Gaderská dolina sa stávala vyhľadávanou lokalitou v celoslovenskom aj zahraničnom význame. Starostka so svojím tímom bola asi rada, no jeho to iritovalo. Inklinoval radšej k naturálnemu pokoju, nie rušnému turistickému ruchu.

	Po chvíľke už mal pobehané všetko naokolo, takže rozhodil rukami, aby dal Romane najavo, že tu nikto nie je.

	Tá hneď naštvane zvolala:

	„Hrboššššš! Renééé! Kde siiii?”

	Ozvena jej hlasu sa okamžite odrazila od skalnatého previsu blízko nich.

	„Aha, takže už kričať môžeme!” zafrflal si pobavene Marek a tiež sa do toho vložil.

	Po chvíľke volania sa však nikto neozval, ani nik nepribehol. Hrboš tu s najväčšou pravdepodobnosťou nebol.

	„Ten parchant si z nás robí srandu!” dostával sa do predošlej negativistickej pozície Marek.

	„Asi tu naozaj nie je,” prekvapene vložila Romana ruky vbok takým spôsobom, až mu pripomínala napajedenú matku, zvolávajúcu meškajúcu rodinu na obed.

	„Nie asi, ale určite! Ten hajzlík nás celý čas ťahal za nos. Presne ako som hovoril a ty si si ho zastávala!”

	Romana hrozivo nadvihla bielu ruku.

	„Ale no tak, no ták! Spomaľ, áno? Ešte vôbec nevieš, či sa tu niečo nestalo, a on sa možno skryl. Bohvie, kto ho ešte mohol objaviť? Možno šiel s niekým na políciu!”

	„Blbosť!” krútil hlavou. „To by mi ten podivín dal vedieť.”

	„Aj keď je čudný, mám ho rada,” nedala sa len tak turčianska blondínka. „Poďme to prejsť ešte raz a spolu. Rozdelíme si strany! Ty ľavú a ja pravú, čo ty na to? Možno objavíme stopy.”

	„Skúsim mu najprv zavolať?”

	„Vidíš? Dobrý nápad. Mohli by sme.”

	Marek mlčky vybral mobil a vytočil číslo. Chvíľku sa neozývalo vôbec nič, až napokon mobil prestal reagovať a ostal iba ticho prskať.

	„Doriti, asi tu nie je signál! Alebo je vypnutý. Jeden variant horší ako druhý.”

	„Skús ešte raz.”

	„Ako pozerám, signál mám. Dokonca celkom slušný. Vyskúšam to.“

	Vytočil Hrbošovo číslo opäť, na pár sekúnd sa rozhostilo neprívetivé ticho, a práve v momente, ako chcel stlačiť tlačidlo vypínania, začalo to na druhej strane vyzváňať. Na ich nekonečné prekvapenie však melódia nevyzváňala iba v aparáte, ale aj tu… Kdesi v okolí.

	Vo veľko-fatranskom lese, kde nebolo po Hrbošovi a mŕtvole ani chýru.

	„Kriste! Drnčí to za mnou!” vystrašene sa obrátila Romana. Mala pravdu. Tanečný tón akejsi staršej ľudovky sa ozýval z hromady navrstveného lístia, iba niekoľko krokov za jej chrbtom. Marek tam ihneď priskočil a udivene zodvihol zo zeme Hrbošov (v podstate vlastný) telefón.

	„Žeby sa mu fakt čosi stalo?” opýtal sa s hlavou vyvrátenou ku korunám hory a okamžite začal prekutrávať pôdu a opadané kusy flóry.

	„To hádam nie?!” vytrhla mu telefón z ruky a pozerala naň s výrazom, akoby práve stískala prastarý zbojnícky poklad. Chvíľku ho zvierala v dlani, no napokon párkrát stisla niekoľko spínačov.

	„Čo pozeráš?” vyzvedal nepokojne Marek.

	„Komu naposledy volal? Kto volal jemu? Si tu vyznačený len ty,” hmkala.

	„To je jasné. Veď som mu ho daroval pre naše obojstranné volania.“

	„Aha, zabudla som…”

	Marek popri rozhovore stíhal prezerať každú piaď zeme a po chvíľke musel zhrozene skonštatovať, že sa na tomto kúsku Slovenska muselo čosi udiať.

	Pôda vyzerala čerstvo rozrytá.

	Hoci nikde nezazrel celé šľapaje, vedel, že tu pred chvíľkou mohlo byť aj niekoľko postáv, ktoré akiste zviedli krátky boj. Chvalabohu, že sa tento čin udial na mäkšej pôde, inak by nezistili nič.

	Horší na jeho poznatku bol však fakt, že stopy ďalej nepokračovali. Aj preto, že obďaleč už začínala kamenistá pôda, a pravdepodobne aj kvôli šikovnosti osôb, ktoré chceli ostať nespoznané.

	„Možno sa Hrbošovi naozaj čosi stalo! Alebo to celé narafičil, len nechápem prečo,” stále trval na konšpiráciách.

	„Vôbec nevidno, kam to pokračuje,” zúfalo prezerala to, čo on predtým.

	„To veru nie. Ak si však čisto teoreticky predstavíme, že Hrboš tvrdil pravdu, keď mi volal a oznamoval, že našiel mŕtvolu, tak je

	možné, že páchateľ sa vrátil. Alebo sa zdržiaval len neďaleko a pri konfrontácii Hrbošovi niečo spravil. Ten azda ušiel, možno ho však vrah skonfiškoval.”

	Romana sa nervózne poškrabala po temene.

	„Priam Matlockovská úvaha, detektív. Takže môže byť mŕtvy?”

	„Dúfam, že nie. Je možné, že sa len kdesi smeje.”

	„Tomu ani sám neveríš! Bože! Muselo sa čosi stať! Oznámime to polícii?”

	„Ešte vyčkajme,” pokrútil unavene hlavou. „Najprv prezrime okolie. Nie je možné, aby len tak zdúchli. A presnoril by som aj kúsok jaskyne. Tam môže byť kvalitná skrýša, nie?”

	Romana pozrela na podlhovasté ústie do Mažarnej a striaslo ju.

	„Veľmi dobrá. Ale podľa mňa by sme pred ňou už určite našli nejaké stopy. Je tam teraz mokro.”

	„Len to všetko prezrime. Dnu pôjdem ja. Posvietim si mobilom.”

	Ako navrhol, tak aj spravil.

	Vnoril sa do hltana jaskyne, pričom si dával pozor, aby sa pri jej pozvoľnom zužovaní a splošťovaní neudrel do temena, či inak nezranil.

	Vládlo tu prítmie a vlhko.

	Teplota vzduchu sa okamžite znížila aj o niekoľko stupňov. Svetlo z mobilu nebolo síce pohladením po duši, no dalo sa s ním ako-tak svietiť.

	Nikde však stopy nevysnoril. A keby aj čosi zbadal, vedel, že jaskyňu už dnes museli nejakí turisti navštíviť. Tí do jeho domoviny, s rozľahlými kopcami či tienistými údoliami, dochádzali permanentne.

	„Pod von! Rýchlo! Čosi som našla!” zvolala akoby z obrovskej diaľavy Romana, až ním trhlo. Obrátil sa a bez slova sa vynoril na svetle Božom. Vždy mal zo zúžených miestností či nízkych stropov neprirodzený strach, hraničiaci s klaustrofóbiou, a ten ho neminul ani teraz.

	„Už idem,” šomral si, zatiaľ čo po nej pátral pohľadom.

	Stála pri nejakom pníku, zohýnala sa a prehrabávala zem. Všimol si, že vlasy má trochu spestrené kúskami ihličia.

	„Šmykla som sa tu a spadla,” začala previnilo, keď ho zazrela. „Ale pozri, čo som našla!”

	V prstoch víťazoslávne zvierala čosi špinavé. Nedokázal však absolútne identifikovať, čo by to mohlo byť.

	„Čo je to za hračku?” pristúpil k nej.

	„Nejaký amulet. Vyzerá byť kostený, ale nie som si istá. Pozri na tú podobu. Čo ti pripomína?”

	Marek chytil umelecký objekt do ruky, poťažkával si ho ako horúci zemiak, a divil sa.

	„Čo ja viem. Nejaká zvláštna tvár?”

	„Vôbec nikoho ti nepripomína?”

	„Nikoho,” zvesil gamby.

	Za to Romana sa tvárila víťazoslávne, akoby práve zotrela los s honosnou výhrou, ktorá jej prevráti život naruby.

	„Všimni si ten ostrý nos, vysoké lícne kosti a tenké ústa. Ešte stále nič?”

	„Veru ešte stále nie, milá moja,” bezradne gúľal zrenicami.

	„Tak ja ti prezradím celú tajničku. Podľa mňa je to čistá podobizeň Mojmíra!”

	„Čože? Mojmíra? Si robíš srandu?” hľadel na miniatúrnu ľudskú hlavu, akoby mu práve vyrástla v dlani. Trel ju palcom a ukazovákom, odstránil posledné zvyšky špiny, a pritom na ňu neustále neveriacky zízal.

	„Nuž…” zarazil sa. „Možno, že máš trošku pravdu. Ten jeho špicatý nos sa tu naozaj vyníma,” šeptal, akoby sa snažil o striktný pohľad profesionála.

	„Ja som ti to vravela. Poriadne šialenstvo, že? Čo ak sa jedná o nejakú woodoo bábiku, pomocou ktorej ho niekto zabil?” vyslovila najtemnejšiu myšlienku, ktorá jej práve prebehla po rozume.

	„Uff. To znie už dosť sci-fi, ale môže byť. Ja naozaj neviem. Keď si predstavím, že v našej dedine začína riadiť šialená skupina psychopatov, znie mi to ako najväčšia konšpirácia, akej je ľudský mozog schopný. Chápeš?”

	„Veľmi dobre chápem. No zároveň skoro ničomu nerozumiem.”

	„Tak to sme sa posunuli dopredu.”

	„Nebuď sarkastický. Ja sa naozaj bojím!”

	Nadýchol sa a ešte raz sa s bázňou poobzeral po šumiacom poraste.

	„Dobre. Navrhujem toto. Vráťme sa rýchlo do dediny. Normálne zavoláme políciu a vysvetlíme im, že máme podozrenie, že sa niečo

	stalo nášmu kamarátovi. Ale o Astorovi pomlčím! To ich nemusí zaujímať, o tom by som sa zmieňovať nechcel.”

	„Prečo?”

	„Jednoducho nechcem. Skrátka… Stále im neverím.”

	„Dobre. Ale skúsime im vysvetliť fakt, že Mojmír môže byť obeťou vraždy?”

	„To neviem. Spomenúť to môžeme, ale je to samo o sebe dosť Science fiction, nie?”

	Pokrčila ramenami.

	„Možno. No oboznámila by som ich s tým. Budeš sa nakoniec cítiť lepšie.”

	Znenazdajky ich vyrušilo tlmené písknutie, prichádzajúce z diaľav lesa. Znelo krátko a ostro, ako zvuk dusiaceho sa človeka. Hneď za ním sa ozval výkrik. Áno, obaja ho zreteľne začuli, no vyzeralo to, že ho lesný vánok doniesol z neuveriteľnej diaľky.

	Akoby ani nebol skutočný, ale šlo o hmlistý zvukový klam, strácajúci sa v ovzduší. Vydesene na seba pozreli.

	„Poďme!” zavelil Marek k ústupu. „Aj tak by sme nič nevyriešili, keby sme sa pratali do hory hlbšie. Možno to bol Hrboš a možno len vietor kĺžuci sa medzi kmeňmi.”

	„Áno, poďme preč! Rýchlo!” vystrašene zapišťala Romana. Ich myšlienky sa zrazu zhlukli do jediného možného východiska.

	Urýchlený návrat z tejto strašidelnej scenérie… Rýchlo a bez zdržania nazad, do dediny.

	 

	 

	Vykúpenie

	 

	Števo a Katarína sa už od samého rána nudili.

	Do kostola sa vybrali včasné, ako im nakázali rodičia, potom nasledoval povinný nedeľný obed v kruhu rodiny, na ktorom sa už obligátne napchávali pečenými kuracími stehnami, popučenými zemiakmi s trochou masla, a tým najlacnejším kompótom.

	Keď už mali bruchá plné tak, že ak by ich niekto stlačil, vyvrátia obsah žalúdka štýlom vodopádu, odbehli do izby. Padli na váľandy a začali hľadieť do stropu, pretože potrebovali vytráviť.

	Nedeľa bývala vždy tým prechodným dňom, kedy sa blíži prekliata škola, kedy končí víkend, a potreba ešte niečo zažiť sa mieša s potrebou chystať sa do drevenej lavice. Števo aj Katarína navštevovali tú istú triedu základnej školy v Blatnici.

	On sa učil priemerne. Ona vynikajúco a spoľahlivo.

	On, ako správny chalan, ktorým lomcoval pubertálny štrnásty rok života, stváral rôzne somariny a neprístojnosti, za ktoré sa mu ušlo zopár poznámok či zaúch od otca. Ona sa, naopak, už zaujímala o atraktívnych chlapcov v okolí a mnohí jej záujem opätovali. Alebo sa v ňom predbiehali.

	Avšak ich sestersko-bratský svet bol iný a špeciálny, ako to už pri súrodeneckom vzťahu býva.

	Aj keď sa občas nepekne škriepili, či nedajbože padli ostrejšie nadávky, v samotnom jadre sa mali radi a rozumeli si.

	Ach, nedeľa. Ten nudný a rozťahaný deň! vzdychol si Števo a chcel sa postaviť z postele, no poriadne mu zaškŕkalo v bruchu a navyše sa tam aj čosi nepekne pohlo. Radšej ostal ležať.

	„Si prežratý, čo?” podpichla ho Katarína Sudorová a pobavene sa smiala.

	„Za to ty nie, že? Mizlo to v tebe ako v sude s kyselinou,” odprskol mutujúcim hlasom.

	„Ja sa najem iba raz a potom si dávam pauzu. No ty si ako škrečok z Černobyľu. Musíš sa prepchať, kým ti nepraskne hlava.”

	„Ha, ha! Humorná ako vždy,” rýchlo sa posadil. „Sakra, nechce sa mi vôbec učiť. Kurvafix, vôbec!”

	„Máš pre mňa aj niečo nové? A nenadávaj!”

	„Nie, nič nové, kurva!” zadíval sa na ňu vyzývavo. Jeho hlboké čierne oči, ktoré úplne pasovali k ebenovým kaderiam, vyzývavo blčali, no Katarína v nich zbadala aj čosi iné. Števo nemal náladu. Trochu zúril.

	Postavila sa, podišla k oknu, a zadívala sa na kúsok blízkeho cintorína. Vyzeral byť šerý a neprístupný. Tak by mal, podľa nej, správny cintorín aj vyzerať. Sálalo však z neho čosi negatívne.

	Ale možno si to iba nahovárala.

	„A čo sa máš vlastne učiť?” zašepkala tichšie, keďže sa jej vôbec nechcelo s bratom hádať. Slovne sa naťahovať, to by ešte šlo. V tom určite nad týmto hlupáčikom vynikala. No ak začínalo dochádzať k agresii a ich uštipačné slovné výmeny sa menili na čosi nebezpečnejšie, radšej sa z písmenkového súboja ihneď vytratila. Vedela, že Števo dokáže byť zlý. Párkrát ho zbadala, ako so svojou partiou za školou bije mladších chalanov. A nebol to pekný pohľad…

	Brat jej neodpovedal.

	Za ňou sa zhmotňovalo izbové ticho a aróma ich spotených tiel, či Števových, do prania sa pýtajúcich ponožiek.

	„Hádam si sa neurazil?” neodtŕhala pohľad od obloka. „Nič strašné som ti nepovedala, tak dúfam, že sa cez to prenesieš ako chlap,” uškerila sa popod malý nos. Števo však naďalej mlčal. Katarína sa prekvapene obrátila a to, čo v prvom momente zbadala, v nej okamžite splodilo prílivovú vlnu bezvýchodiskového vrieskania, ktoré potrebovala vypustiť do éteru, no hltan akoby sa zasekol a hlasivky odumreli, takže iba preplnená strachom zapišťala.

	Števo sa totižto zvíjal na posteli.

	Rukami si oblápal šľachami zvýraznené hrdlo a z úst sa mu na posteľ sypali kvantá čiernej… hliny? pýtala sa vydesene samej seba. Áno, celkom určite sa jednalo o hlinu.

	Vypliešťal na ňu obrovské buľvy. Vytláčali sa von z lebky, popretkávané riečiskami červených vlásočníc bledli a matneli.

	Števo sa dusil. Bol to neuveriteľný pohľad, ktorý ju dokonale prišpendlil o zem. Ostala úplne paralyzovaná. Nedokázala ani len pohnúť obočím.

	Jej brat vygrcal ďalšiu porciu hliny, ktorá už zakrývala takmer celú posteľ. Vyplazil veľký jazyk, za ktorý by sa nemusela hanbiť ani odrastená doga, a zamľaskal ním.

	„Nemôže tam byť! Nemôže tam byť! Urobte s tým niečo!” vydralo sa mu hlboko z hrdla akýmsi tenkým hlasom, ktorý jej pripomínal kvílenie hysterickej ženy.

	„Nemôže tam byť?” papagájovala zmyslov zbavená pre seba.

	„Urobte s tým niečo!” zopakoval zoženšteným hlasom Števo, odrazu sa zvalil dopredu a čelom dopadol na kraj postele. V tom okamihu zmizla všetka čierna zemina, vytratil sa piskľavý zvuk, ktorý vyplňoval pozadie scenérie, a jej brat ostal ležať.

	Akoby iba zle zaspal a nič z toho, čo jej oči pred chvíľkou röntgenovali, sa nestalo.

	Bezradne naňho civela a premáhal ju plač.

	V krku jej vyrástol hrvoľ zúfalosti a ukrutánskeho strachu, ktorý potrebovala pretaviť v potrebné slzy. No neprichádzali. Asi jej dnes došla mesačná dávka. (Kvôli písomkám v škole sa totiž naplakala dosť.)

	Števo sa naďalej nehýbal. Ležal dole bruchom a tvárou ostával zaborený v matraci. Veľmi blízko peľasti. Ruky držal pred sebou, prsty voľné a rozkonárené, vyzerajúc, že jeho telo poslednýkrát vydýchlo.

	Prebehla ňou triaška.

	Po hline či jeho slinách, ktorými sa zliepala ako malta, nebolo ani chýru. Jednoducho, tak ako prišla, tak zmizla.

	Bol to len blbý sen? Halucinácia?

	Števo sa zrazu pohol.

	Vlastne len trhol malíčkom na pravej ruke, no úplne to stačilo. Katarína skoro zvýskla od radosti, okamžite k nemu pribehla a chytila ho za zápästie. Mal ho úplne studené. Zdalo sa jej, že zviera rybu v chladiacom regáli.

	Náhle otočil aj hlavu, žmúril na ňu cez zakalené oči, a jeho sestra si všimla, že pod nimi visia spuchnuté vačky.

	Predtým ich také nemal.

	„Čo sa… stalo?!” zachrčal, akoby bolo každé vyslovené písmenko žeravý uhlík, ktorý sa mu derie hrdlom.

	„Čo sa stalo?” bedákala prestrašene. „Odrazu si bol mimo! Začal si

	vracať hlinu! Išla ti z úst ako mäso z mlynčeka. Bolo to neskutočné,” prudko sa rozplakala. A hneď na to ju zasiahla prepotrebná úľava.

	„Hlinu?” nedbal na jej slzy. Hltan ho príšerne pálil, no keď preglgol, nemal v ňom nič. Len ťahavé sliny.

	„Áno, hlinu. Čiernu ako z hrobu! Vyplazíš, prosím ťa, jazyk? Kvôli mne, aj kvôli sebe,” naliehala.

	Števo mlčky poslúchol.

	„Nemáš tam vôbec nič!” nerozumela krutému žartu, ktorý sa práve odbavil na jej psychike. „Absolútne nič. Nie je to ani červené!”

	„Ale muselo sa čosi stať. Bolí ma to! Pamätám si však len to, ako som zamdlel. Viac nič,” konštatoval, akoby ho to ani príliš nezaujímalo.

	Bol predsa chlap. Musel s bolesťou počítať. Aj keď ho navštívila neobvyklým spôsobom.

	„Pánabeka! Rozprával si akýmsi divným hlasom. Zvláštnym, pišťavým. Akoby ženským! Hovoril si, že kdesi niekto nesmie byť a máme s tým čosi urobiť! Neviem kto, neviem kde, ani ako. Ale vravel si to! Prisahám na všetko, čo je mi sväté!”

	„Si si istá?” zízal na ňu ako na ducha, alebo dlhoročného pacienta sanatória. „Nerobíš si prdel?”

	„Určite nie!” stále slzila a krútila pritom hlavou. Števo jej musel veriť. V takejto podobe ju ešte nikdy nevidel a zasa taká dobrá herečka nebola. A jeho samotného pálilo hrdlo ako tisíc diablov.

	Všimol si ešte niečo… Áno. Čosi zvláštne tu naokolo rozvoniavalo.

	„Cítiš tú arómu?” spýtal sa jej, stále sa zadúšajúc bolesťou.

	Až vtedy si to Katarína uvedomila. Navôkol sa naozaj čosi vznášalo. Ľahučký opar niečoho korenistého, možno bylinkového. Akoby niekto pálil voňavé traviny, no vôbec to nedokázala identifikovať.

	A Števo, ten už istotne nie.

	„Áno, cítim. Niečo mi to pripomína. Len neviem čo!” vypľula poslednú vetu na jeden dych.

	„Hm. Akoby tlela poriadna kopa kamiliek,” zahundral si brat popod nos a rukou neustále šúchal ohryzok, aj keď tá pálčivá bolesť vychádzala zvnútra, takže ju takýmto spôsobom nemohol odstrániť.

	„Sakra!” zvolala nadšene. „Máš pravdu. Je to ako kadidlo v kostole, že? Presne!”

	Števo horlivo prikyvoval.

	„Áno, súhlas. Ako v kostole, keď sa farár snaží viac ako treba a zadymí všetko odhora až nadol, že skoro nevidíš.”

	Katarína si sadla na kraj postele a dlaňami sa zaprela o roztrasené kolená. Obkolesil ju chlad, ktorý z ničoho nič vystriedal tú bezprostrednú horúčavu po šokujúcom zážitku.

	„Čo to mohlo byť?” šepla potajomky, akoby sa bála, že to, čo sa pred chvíľkou stalo… čo rozprávalo zo Števových úst… sa znovu prebudí a vráti v ešte hrozivejšej podobe.

	„Neviem,” zavrtel hlavou. „Myslíš, že to bol nejaký duch, ktorý sa do mňa zavŕtal?” vyslovil prvé, čo mu napadlo.

	To, čo Katarína videla a čoho bol Števo bytostným aktérom, nemohlo pochádzať z reálneho sveta. Katarína si to uvedomovala zreteľnejšie ako fakt, že jej momentálne treští v hlave.

	„Myslím, že to mohlo byť hocičo. Ale nie od nás, chápeš?” dole červeným lícom jej stiekla vlažná slza.

	„Z nášho sveta?”

	„Áno,” tvrdo prikývla, pretože si už bola istá, že sa jej nič nezdalo a bratovo telo, možno aj dušu, navštívila cudzia entita. Niečo sa ich snažilo varovať! Ale pred čím a prečo, to nedokázali pochopiť. Počula len, že ktosi niekde nemôže byť a oni sa majú snažiť čosi urobiť! Z takého úsečného poznatku sa nedalo veľmi vydolovať.

	Ibaže?

	Vystrašila sa.

	Ibaže bude mať predstavenie pokračovanie…

	„Takže sa do mňa dostal démon?” vždy chlapsky sa tváriaci Števo odrazu zmrštil tvár do masky bezradnosti.

	„Asi áno. Nie som žiadna odborníčka na duchov, ale obaja sme videli paranormálne aktivity.”

	„No a?” trochu neveriacky spustil ruky. „Čo s tým?”

	„Môže sa to stať hocikomu. Hlavne, ak duch čosi potrebuje.”

	„Počkaj. Duch či démon?”

	„Duch je jednoducho duch človeka, ktorý zomrel. Démon je nejaká zlovestná bytosť zo záhrobia. Aspoň myslím.”

	Števo sa roztriasol ešte viac.

	„A ako zistíme, či to bol duch alebo démon?”

	V okamihu, ako sa mu od jazyka odlepila posledná hláska, vznieslo sa jeho tričko, voľne pohodené cez operadlo stoličky, do vzduchu a začalo zľahka poletovať po izbe.

	Katarína tlmene zapišťala. Odstúpila dva kroky dozadu. Pristihla sa pri tom, že sa bojí aj zakričať.

	Takto v realite to vôbec nevyzeralo ako v tmavých hororoch bez logickej postupnosti, ktorých sa s kamoškami toľko napozerali. Ponorený v skutočnosti dostal človek extrémny príval strachu, takže sa obával len mihnúť viečkom. Nieto ešte hulákať a kliať na všetky strany.

	Srdce sa jej rozcválalo a do spánkov búšila neviditeľná nákova. Bim-bam-bom. Bim-bam…

	„Kriste, kto tu je?” Števo na ňu šuškal, pričom si v poslednej sekunde uvedomil bezmyšlienkovitosť svojho činu. Pretože, ak tu niekto s nimi bol, tak ich veľmi dobre počul… Aj videl.

	Tričko neustále poletovalo, pričom sa držalo predpísaného polkruhu, a naostatok začalo zvyšovať rýchlosť vírenia. Keď sa však dostalo blízko k oknu, to sa ihneď s puknutím otvorilo. (Bolo zavreté! Určite! uvedomovala si Katarína.)

	Vyletelo, akoby sa jednalo o splašenú andulku, ktorá využila chvíľkovú nepozornosť majiteľov a vyštartovala smerom za slobodou.

	Obaja s úžasom sledovali, ako sa necháva unášať záhadným vánkom, až smerom k cintorínu, tam urputne krúži (pripomínajúc jastraba nad oraniskom), vznáša sa, až napokon strmhlav padá.

	Rovno na pomník neznámeho hrobu. Následne ostáva visieť, akoby ho niekto neviditeľný na mramor položil.

	Okno sa náhle s buchotom zavrelo.

	A vtedy už Katarína nevydržala a zdesene zvrieskla.

	„Tichšie, lebo ťa naši začujú,” upozornil ju chlapácky Števo, pričom sa zatváril namrzene. Ak jej mohol v danej situácii čosi vytknúť, nejakým druhotným spôsobom to pomáhalo jemu, aby nepodľahol panike.

	Katarína si zotrela slzy z kútikov očí. Leskli sa ako dva orosené okruhliaky.

	„Čo to malo podľa teba znamenať? S tým tričkom?”

	„Keďže to nie je žiaden drahý superznačkový model, tak dedukujem, že duch ho asi nešľohol,” pokúsil sa odbremeniť situáciu.

	Katarína neodpovedala, nakukla opäť von a sledovala, ako sa pred chvíľou kvitujúce oblečenie trepoce na náhrobku.

	„Čo ak nám chcel niečo ukázať?”

	„Duch?”

	„Áno. Možno práve tým tričkom. Poďme tam, čo ty na to?”

	„Nejako extra sa mi tam veru nechce,” ošíval sa. „Až tak mi k srdcu neprirástlo. Mám aj krajšie kúsky.”

	„Netrep!” zahriakla ho najpevnejším hlasom, na aký sa v rozháranej situácii zmohla. „Vieš dobre, že to myslím vážne!”

	„Neoznámime to najprv rodičom? Ten krk ma stále bolí,” sklopil previnilo viečka.

	„To by asi nebol dobrý nápad. Určite by ti nič neverili a mamka by vyšilovala.”

	Števo sa na moment odmlčal a potom na ňu sprisahanecky žmurkol.

	„Dobre, tak poďme! Ale iba na chvíľku! Nechcem, aby sa mi stalo čosi horšie. Trochu sa bojím!” priznal sa napokon zdráhavo, čím odhalil kus nahej chlapčenskej duše, avšak neuvedomil si, že jeho sestra ju aj tak pradávno pozná.

	„Kto by sa v takejto situácii nebál, prosím ťa? Ale nepotrebuješ to zistiť? Ak chceš, ostaň teda tu. Ja to risknem a pôjdem!”

	„To radšej nie. Čo ak ma znovu napadne. Samého? Idem tam s tebou.”

	Katarína vykúzlila odtieň úsmevu.

	„Som rada. V živote som o takomto dese ani len nepočula, nieto videla. Poriadne ma to vyplašilo. No aj tak tam chcem ísť. Len dúfam, že sa nám nič zlé nestane!”

	„Tak to sa dnes asi prvýkrát zhodneme. V to by nedúfal iba blázon.”

	Vyšli na chodbu, precupotali okolo schodiska, až zašli k druhému, ktoré viedlo kratšou cestou priamo k zadnému vchodu. Našľapovali opatrne a bez najmenšieho muknutia. Nechceli vyrušiť rodičov, ktorí by mali istotne nekompetentné otázky.

	Táto akcia bola jednoducho utajená. Strach a zvedavosť im obalili mozgy ako psychedelická droga. Akoby sa nimi nechali viesť. Bez poriadneho uvažovania. Bez chladného úsudku a kalkulovania. Len zotrvačné kráčali.

	Vynorili sa von z domu, prešli ticho prázdnou ulicou a zabočili k cintorínu, vedľa ktorého sa vynímalo ošarpané družstvo. Boli už na kraji dediny a vietor sa im nenásytne zahryzoval do pokožky.

	Tričko akoby chcelo z náhrobku ujsť.

	Trepotalo sa na všetky strany, šušťalo, a vydávalo rytmický zvuk…

	„Riadne besnie!” poznamenal Števo, aby konečne prerušil mĺkvu atmosféru.

	„Volá nás,” celkom vážne dodala sestra. Otvorili bránku cintorína, a tá očakávané zavŕzgala.

	Po chvíľke ich už od hrobu delilo len pár metrov. Pravdepodobne patril k tým starším, no nové sa už s nimi dávnejšie miešali, takže si vôbec nemohli byť istí. Prešli okolo pomníka, venovanému padlým partizánom, a zamierili rovno k cieľu pochôdzky.

	Hrob vyzeral zaopatrený. Vynímalo sa na ňom aj zopár vencov a dokonca čerstvých kvetov, takže sa oň musel ktosi starať. Sviečky boli zhasnuté. V takom vetre by istotne zhasli, aj keby ich zažali pred pár minútami. Števo sa najprv ošíval, mrkol na Katarínu, no tá mu iba kývla hlavou, nech spraví, čo je potrebné.

	Schytil pevne uchytené tričko a sňal ho z náhrobku. Okamžite sa im odhalilo meno mŕtvej.

	Eleonóra Silvecká.

	„Rok úmrtia 1941,” čítala Katarína.

	Takže pomerne starší hrob, ale zachovalý a upravený. Chcela toto zistenie podotknúť vyjavenému bratovi, keď sa zrazu jedna zo sviec, uložených v svietniku po pravej strane hrobu, samovoľne nadvihla a vzniesla do vzduchu. Už nevykríkli. Len zízali a prestrašene zatínali päste. Sviečka sa vydala vbok, na to sa zniesla k zemi a znenazdajky začala do udupanej hliny čosi vyrývať…

	„Píše!” Števo to skoro zvolal na plné ústa, no nemal na to odvahu. Skutočne čosi usilovne čmárala a o pár sekúnd už mohli čítať úhľadne vyryté vety.

	Rovno pred nimi. V zemi.

	Musíte ho odtiaľto dostať. Potom pochopíte. Nemôže tu ležať! Nemôže!

	Sviečka dokonala svoje dielo.

	Neuveriteľne rýchlo sa opäť odlepila od pôdy, polkruhom preletela rovnakú vzdialenosť ako predtým a znovu sa posadila na predošlé miesto. Nad hrob sa vrátila cintorínska tíš a v ušiach im opäť hvízdal vietor. Števovi odrazu vypadlo tričko na zem, ruky akoby mu pochytil kŕč, prstami zvieral iba chladný vzduch a neveriacky hľadel pred seba.

	Zrazu si uvedomil, že sa mu chce strašne močiť. Mechúr mu pulzoval od napnutia.

	„Koho tým myslí?” zarazil sa. „Teda tá sviečka?” Ani len nepozrel na svoju sestru. Nedokázal totižto oddrapiť zrak od nápisu. Písmo vyzeralo úhľadné, akoby namaľované.

	„Sviečka?” neveriacky naňho zazerala Katarína. „Práve si mal pochopiť, že sa s nami baví tu zomretá Eleonóra Silvecká!” ukázala prstom na náhrobok.

	„Naozaj,” Števo si z ničoho nič uvedomil, prečo sa mu písmenká zdali také pôvabné. Je to vyčačkané ženské písmo! Jasné!

	„No aj tak nedokážem pochopiť, o čo jej ide?” hoci sa Katarína v prvom rade strachovala, pochytila ju akási iracionálna vlna zlosti. Na tohto neohrabaného ducha, ktorý tu s nimi komunikuje v hádankách… Aj na jeho nevyberané spôsoby. Najprv skoro udusí jej brata, potom ich prestraší na smrť, a keď sa má vyjadriť, čo by vlastne potreboval, podsunie im akúsi idiotskú hádanku!

	Už ale vedela, že im nechce ublížiť. To bolo pozitívne. Ani sa nebála… Ide mu predsa o konkrétnu osobu, ktorú majú odtiaľto dostať.

	Počkať? Odtiaľto?

	„Niekto jej vadí,” mudroval Števo.

	„Áno. A už som aj porozumela, že je to niekto z miestneho cintorína.”

	„Počkaj. Myslíš toho starého chlapíka, ktorý sa tu o všetko stará?”

	„Nie. Správcu určite nie,” zavrtela hlavou. „Toho by som vylúčila. Jej vadí ktosi iný.”

	„A kto, prosím ťa?” začínal byť Števo nervóznejší, čo bola hlavná predzvesť jeho možnej agresivity. Preto radšej s odpoveďou neotáľala.

	„Myslím, že ide o niekoho tu. Rovno pred nami!” zadívala sa na rozľahlú, jeseňou zafarbenú, obecnú nekropolu. „Niekoho, kto je už dávno pod kopou hliny.”

	„Tak to máme pred sebou pekne veľa roboty,” s rešpektom si prezeral rozsiahle Blatnické úložisko mŕtvych, v ktorom spočívalo už nespočetné množstvo tiel a možno aj ich nehmotných výplní.

	„Hádam by si to nechcel všetko prezerať? Máš nejaký nápad?” civela naňho ako na pomätenca.

	„Nemám,” odtušil. „Tak čo vlastne budeme robiť?”

	„Momentálne nič. Musíme počkať, či nám ešte čosi neukáže,” nie príliš sebavedome skúmala hroby pred nimi. Všimla si, že nápis v zemi začína pozvoľna miznúť. Akoby bol vyrytý v tenkom ľade, ktorý sa pod silou slnečných lúčov roztápa, až splynie s množiacou sa tekutinou.

	„A ty si myslíš, že nám čosi ukázať chce?”

	„Jasné! Na čo by potom bolo celé divadielko?”

	Ihneď ako Katarína vyhŕkla vetu, zaziapala prekvapivou bolesťou. Čosi ju škrablo na čele. O sekundu zasa.

	A opäť…

	Revala ako tur, pričom si prstami hystericky ďobkala na inkriminované miesto. Nejaká sila ju odrazu otočila čelom k východnej strane cintorína a ona ostala stáť, akoby jej spodky nôh ktosi zalial betónom. Nemohla sa ani hnúť. To bolo prvé zistenie. To druhé ju pálilo ako diabol. Cítila, že dole čelom jej rýchlo steká kvapôčka krvi… A bolesť akoby v istých momentoch nanovo explodovala.

	„Kriste! Čo… čo, čo tam mám? Pozri sa!” zajakávala sa, no Števo už stál nastúpený rovno pred ňou a od údivu otváral negentlemansky ústa až na biologicky prípustnú vzdialenosť.

	„Je tam šípka!” frkol na jeden výdych.

	„Šípka? Do prčíc, nemôžem sa ani pohnúť! Aká šípka?” zakričala naňho, akoby to bola všetko jeho chyba.

	„Obyčajná šípka… a vidím, že stojíš ako soľný stĺp,” konštatoval popudené aj on.

	„Tá prekliata šípka má asi ukazovať, kde je hrob, čo ty na to?” spýtala sa cez bolesť, aj keď neočakávala rozumnú odpoveď.

	„Vyzerá to ako vyškriabané nejakým ostrým drôtom,” proklamoval naprotiveň tomu fascinovane Števo.

	„Ďakujem za skvelý opis! Myslíš, že môže ukazovať k nejakému hrobu? Teda aspoň ja som akýsi vzadu videla!”

	Brat sa obrátil.

	„Áno. Sú tam štyri. Asi nám zúžila výber.”

	„To jej teda pekne ďakujem! Pozrieš sa tam?”

	„Prečo ja?” nechápal naliehanie.

	„Pretože ja sa nemôžem ani pohnúť! Kapišto, preboha?!” zvrieskla napajedené.

	Števo sprvoti iba ohúrene stál, no vzápätí zhltol nové kvapky duchaprítomnosti, obrátil sa, a už aj fujazdil k hrobom, na ktoré akiste

	ukazovala, cez červenkastú šípku na čele sestry, Eleonóra Silvecká. Už len tá myšlienka mu znela ako vystrihnutá z najšialenejšieho sna…

	Na začiatku sa ešte otočil, no jeho sestra ostávala zaseknutá, akoby sa naozaj zakorenila. Ruky spustené pozdĺž tela, doširoka otvorené okále, a ako čerešnička na torte toho tragikomického obrazu sa uprostred čela vynímal krvou nasiaknutý ukazovateľ… Bočil doprava a tým smerom sa akurát uberal. O malý moment už na profil sestrinej tváre nevidel. Značnú časť jej totižto zakryli rozfúkané vlasy.

	Na kraji cintorína stáli štyri hroby.

	podstate to bolo kúsok od mŕtvej Silveckej. Medzi nimi a jej miestom posledného odpočinku sa nachádzal iba dlhý pás vyschnutej trávy. Tu ešte čerstvé hroby chýbali, no v budúcnosti sa budú musieť Blatničania pochovávať práve sem.

	Takže v podstate s týmito hrobmi susedila.

	strede bol jeden čerstvý, s veľkým monumentálnym náhrobkom. Naľavo od neho sa nachádzal len maličký hrobček a napravo dva hroby, ku ktorým po príchode zamieril.

	Peter Sliviak a vedľa neho Irena Sliviaková… pozeral.

	Obaja, akiste manželia, ktorých nemal za života česť poznať. Zistil, že Sliviak zomrel v roku 1978 a jeho žena sa dožila o štyri roky viac. Hroby boli celkom úhľadné a aj pekné, pravdepodobne sa o ne starali deti, či skôr vnúčence.

	Števa to nejako nezaujímalo, ale mal si to tu poriadne prezrieť, a tak si šiel oči vyočiť. Snažil sa, ako to len šlo.

	Rozhodol sa, že najhonosnejší hrob si ponechá nakoniec. Rýchlo teda mrkol na malý hrobček, kde ostal osadený iba archaický kríž, ktorý bol celý prežratý hrdzou. Maličká tabuľka, nakrivo pribitá rovno na ňom, referovala, že tu leží pochovaný Dušan Jašík, ktorý dokonal v roku 1942 a podľa dátumu narodenia zistil, že sa dožil iba päť rokov.

	Chudák! Pomyslel si. Ale v tej dobe asi ľudia umierali mladí často. Teraz sa už konečne začal venovať veľkému masívnemu hrobu, ovenčenému nespočetným množstvom oku lahodiacich vencov, kvetín a dokonca sviečok s nápismi, ktoré ale nečítal. Ohromene totižto zistil, že na náhrobku nie je meno nikoho iného, ako ich zosnulého farára Mojmíra, čo mu skoro vyrazilo dych…

	Takže aj on sa dostal medzi potenciálnu štvoricu, či elitu nepriateľov ducha Silveckej? Bolo to bláznivé, ale aj desivé objavenie!

	Ako teda zistia, kto vlastne vadí mŕtvej?

	Prudko sa obrátil smerom k sestre.

	Tá sa už našťastie skláňala k špičkám svojich nôh. Práve si dosť nemotorne čupla a oblapila temeno hlavy. Takže pocit, že má končatiny vraštené do zeme, bol pravdepodobne preč. Zbadal, že pohla pravou nohou.

	Vystierala ju, akoby ju postihlo mravčenie.

	No vtom si všimol ešte dačo. Zozadu, od vstupnej bránky do tohto divotvorného priestoru plného dusivého smútku a mnohoročného mlčania, sa približovali tri detské postavy!

	Števo preglgol porciu údivu, ktorá mu pomaly skĺzla do žalúdka, kde ostala tiesnivo spočívať.

	Popredu, v rámci zvláštnej trojice, sa terigalo akési chlapča, oblečené iba v čiernej mikine s kapucňou, ktorú malo nasadenú na hlave, a na nohách mu plachtili staršie tepláky. Zdalo sa, akoby bolo mysľou inde.

	Našľapovalo zvláštne, až námesačne. Števovi pripomínalo neskorých opilcov, vracajúcich sa z miestneho pohostinstva, ktorých občas so sestrou len tak pozorovali. Vodkoví zombíci… Tak ich Katarína nazývala.

	Sestry za ním sa držali za ruky, pevne si stískajúc biele prstíky, a Števo zistil, že po lícach im stekajú kropaje.

	Čo sa im, doriti, stalo? pomyslel si udivene.

	Keďže dopredu postupoval aj on, stretli sa pohromade práve pri neustále kvočiacej Kataríne. Objímala si kolená a vzlykala.

	Števo jej však nevenoval pozornosť. Jeho neposedné kukadlá spočinuli na chlapcovi. Ten mal tie svoje akurát úplne vyvrátené a „díval” sa naňho iba vodnatými bielkami.

	Vačky pod nimi pôsobili akosi fialovo, až čierne. Akoby dostal dve presne mierené rany päsťou. Vyzeral hrôzostrašne. Hlavne s tou kapucňou, prehodenou cez temeno, ktorá zakrývala polovicu hlavy.

	Už ich aj všetkých spoznal. Súrodenci Hečkovci!

	Bývali na druhej strane cintorína, z južného boku. Sestry sa zastavili v úctivej vzdialenosti za svojím mladším bratom a neustále si zvierali rúčky, pričom stisk sprevádzali zajakávajúcim nárekom.

	Tentoraz sa obzrela aj Katarína. Števo si okamžite všimol, že šípka z jej čela zmizla. Ona o tom asi ešte netušila.

	„Čo chcete?” zachrčala na prichodiacich ako najutrápenejšie stvorenie vesmíru.

	Mladý Hečko na ňu pozrel svojimi bielymi buľvami a Katarína vyplašené zvrieskla.

	„On musí preč z hliny! Už nie! Nesmie tu ostať! Potom uvidíte, kým je!” zapišťal dutým neľudským tónom chlapec. Sestry za ním ihneď nadstavili vyšší level rumázgania.

	A Katarína od úžasu skoro omdlela.

	„Čo… čo to má byť, sakra?” zarapotala po pauze.

	Chlapec zatiaľ iba postával. Absolútne sa nehýbal, akoby sa odrazu premenil na sadrový odliatok v životnej veľkosti. Sestry sa zasekli tesne za ním a hlávky im ostali zvädnuté. Veľké nehybné buľvy sa do nej neprestajne zabodávali. Vyzerali ako uvarené vajíčka, trčiace z taniera plného tekvicového prívarku. Dokonca aj popraskaná koža na tvári prívarok pripomínala.

	„Kto to je?” už skoro beznádejne hodila očkom na Števa a napokon na sestry. Aj Katarína ich, pravdaže, spoznala, no jej otázka smerovala skôr na bytosť, ktorá sa práve v Hečkovi usadila.

	Toto nebol jeho hlas. Jeho vystupovanie. Jeho obvyklá mimika. Rozprával tu ktosi cudzí.

	„Stalo sa to asi pred hodinkou,” ozvala sa žalostiac jedna zo sestier. Volala sa Jana.

	„A čo takého, Janka?” naliehala na ňu opatrne, aby ju ešte viac nevyplašila.

	Na moment sa odmlčala, no napokon pokračovala.

	„Hrali sme sa v izbe. Jurko zrazu spadol na zem, na chrbát, a ostal ležať! Chrapčal a oči sa mu vyvrátili ako mŕtvemu. Potom začal rozprávať iným hlasom! Vraj, nech ktosi odíde! Vôbec sme ale nechápali kto alebo čo… Hrozne sme sa báli! Neušli sme, lebo rodičia aj tak nie sú doma, a samého sme ho tam nechceli nechať. Nakoniec nám povedal, že máme ísť na cintorín, že nám tam bude všetko vyjasnené…”

	Druhá zo sestier iba neprítomné prikyvovala.

	„Takže ste šli rovno sem?” začínala Katarína rozumieť situácii.

	„Áno,” odpovedala tentoraz ona. Volala sa Mária a disponovala trochu hrubším hlasom.

	„Majka, ty si tiež počula a videla to isté?”

	„Áno.”

	„Nechcem vás prerušovať, ale tá šípka z tvojho čela je úplne fuč,” seriózne sa zaplietol do rozhovoru, na druhú koľaj odsunutý, Števo.

	„Ja viem. Ďakujem. Cítim to a som rada,” rozpačito naňho kukla sestra. „Inak, čo si tam vlastne našiel?”

	„Štyri hroby a jeden z nich patrí samotnému farárovi!” ihneď sa chytil slamky.

	„To naozaj? Mojmír?” nechápala.

	Pri vyslovení jeho mena zrazu malým chlapcom akoby mocne zašklbalo. Zavlnil sa vo vzduchu a začal znenazdajky mechanicky pokračovať smerom k hrobom, odkiaľ sa pred chvíľou vrátil Števo. Všetci za ním civeli s akousi posvätnou bázňou.

	Práve sa v ňom totiž usadilo niečo, bežným jazykom nevysvetliteľné, a to muselo naháňať strach každému všedne zmýšľajúcemu človeku.

	„Musí zmiznúť z tejto svätej pôdy! Musí!” zvolal zrazu Juraj, ako klerik búriaci hypnotizované davy. A pomalinkým, skoro robotickým krokom ukrajoval vzdialenosť medzi ním a delikátnou štvoricou hrobov.

	Skutočne balansoval ako pod vplyvom narkotík a Števovi prišiel na malú tisícinu sekundy komický. Avšak len čo sa otočil a prižmúril na nich lesklými reďkovkami namiesto očí, všetka veselosť z neho zmizla.

	Mohol by mi čítať myšlienky? prišlo mu na um, keď sa mu do žíl vstrebala ďalšia dávka strachu.

	Aj to je možné! Veď práve dnes sa dejú nereálne veci, o ktorých možno bude niekedy rozprávať chalanom vo svojej bande.

	„Poďte za ním! Nestojte!” zahrmel hlas, čo všetci pochopili ako rázne zavelenie ducha (možno napokon aj démona) v chlapcovom tele, takže sa ustráchané pomkli v smere jeho chôdze.

	Blížili sa k štyrom hrobom a vpredu ich viedol položivý zombie kormidelník, čo Katarína v duchu označila za katastrofu na pokraji chápania. No i tak sa terigala ďalej. Neušla, nemohla sa obrátiť a len tak zbabelo zdúchnuť. Čo by si o nej pomysleli ostatní? Čo všetko by sa neskôr rozkríklo po Blatnici a širšom okolí?

	To netušila. Veď ani sama nevedela, či to, čo sa práve navôkol nich deje, nie je iba hmlisté blúznenie, ktoré sa tvári skutočne, no napokon z neho všetci spotení precitnú…

	Alebo sníva iba ona?

	Mohlo sa to koniec koncov zdať len jej.

	Už sa dostavili k hrobom. Chlapec sa nemotorne otočil a znovu ich obdaroval lepkavým pohľadom.

	„Som Emanuel Begáň! Pochovaný, tuhla, pár metrov nabok,” hodil Juraj Hečko hlavou napravo, pričom mu dlhšia štica preskočila zo strany na stranu. „Nemôžeme trpieť takúto nehanebnosť a do neba volajúcu skrivodlivosť, ktorá bola medzi mŕtvymi na cintoríne nastolená! Hovorím v mene všetkých duší, ktoré škrípu zubami na temnej lúke trpiteľov! Je to hanba! Je to lož! Farár Mojmír musí byť odstránený z posvätnej zeme cintorína Blatnického! Inak sa naše duše nevyhnutne vzbúria. Inak to nebude!”

	„Takže predsa!” zvolal užasnuto Števo. „Je to Mojmír! Proti nemu teda prahnú!”

	„Ale prečo?” nechápala vôbec Katarína, zatiaľ čo Jurove sestry sa opäť utápali v plačlivej trýzni.

	„Mojmír je klamár a urážač posmrtného života. Vystrnaďte ho von, nech už nik nevinný netrpí! Potom uvidíte! Musí ísť z hrobnej hliny a pravda bude odhalená! Raz a navždy!” zaburácal znovu hlas z rozpáleného Hečkovho hrdla.

	„Ale prečo? Čo takého urobil?” osmelila sa Katarína, pretože jej toto vyvŕšenie situácie pripadalo ako nonsens.

	Kdesi v pozadí udalostí, ktoré sa práve diali a prelievali vôkol nej ako splašková voda, premýšľala nad tým, že do dnešného dňa neverila v žiadne paranormálne javy či život po smrti. Aj keď im to na náboženskej hodine vtĺkali do hlavy.

	No v dnešné veterné doobedie akoby precitla.

	Hororové veci, spirituálne stretnutia, či preklenutia svetov mŕtvych a živých sa dejú! Dokonca môžu byť na dennom poriadku.

	Zobrala to ako fakt. Viac ho ale nechcela rozoberať.

	Avšak na tomto pohrebnom javisku bola určite tou najvyspelejšou, a podľa jej skromnej mienky aj najvzdelanejšou, takže musela seriózny postoj zaujať. To bolo nevyhnutné…

	A Katarína ho zaujať chcela.

	„Mojmír musí z posvätnej hliny preč!” opäť škriekal chlapec a všetci štyria vyľakane ustúpili o krôčik dozadu.

	Katarína si uvedomila, že Hečko, či entita v ňom, jej na otázku neodpovedala. Akiste nevníma. Možno má iba oznámiť, čo treba spraviť. Azda ju však ani vnímať nedokáže! Veď odkiaľ mohla vedieť, ako také čosi funguje?

	„Čo urobíme?” ozvala sa zrazu Janka, Jurova sestra, a to tak blízko za jej chrbtom, že skoro podskočila od ľaku.

	„Bože,” chytila sa za prsia. „Ty si mi teda dala! Nemôžeš sa za mnou takto prikrádať. Čo urobíme?”

	„Áno,” pritakala Janka a jej výčitku odignorovala.

	„Asi potrebujeme nejakého dospeláka, ktorý by nám uveril. Čo ty na to? A takisto pomohol!”

	„Hej. Ale koho? Moja mama ani otec nepôjdu. Budú sa iba smiať a diviť sa.”

	„Veď naši takisto. Vôbec nikto mi teraz nenapadá. Števo, ty nevieš?”

	Števo sa akurátne zapozeral na mladého Hečka, ktorému už hlava nevládne padala ku krku a všimol si dlhý cícerok slín, visiaci z jeho spodnej pery.

	„Čo ja viem?” spamätal sa. „Čo takto ten chalan, čo nám opravoval strechu na garáži? Vyzeral celkom normálne, čo je u nás v dedine rarita,” uchechtol sa. „A je aj dospelý.”

	„Myslíš Mareka?” Katarína sa víťazoslávne zazubila a vybavila si jeho súmernú mužskú tvár a postavu, ktorá sa jej odjakživa páčila, no kvôli vekovému rozdielu ju Marek Mastalič ignoroval. Zato ona o ňom občas snívala.

	Už len kvôli tomu bol tento nápad rozumný, ba na jej brata až bravúrny! Prikývla.

	„To nie je zlý nápad! Môžeme sa ho spýtať. Isto bude mať pochopenie. Aspoň podľa mňa. Majka? Janka? Súhlasíte?” pozrela na obe sestry, ktoré sa ešte stále vyplašené držali za ruky a ich tváre vyzerali spuchnuté a červené.

	Obe skoro súbežne prikývli. Mareka Mastaliča síce poznali len zbežne, no Katarínin presvedčivý výraz a hrozivý plamienok, ktorý sa v prípade negatívnej odpovede zablyskol v jej očiach, ich presvedčil o tom, že návrh je skvelý po všetkých stránkach.

	„Dobre. Nech nám pomôže. Hlavne, aby sa Jurko zasa vrátil,” utrela si Majka vačky pod očami.

	„A nemali by sme to nahlásiť v kostole?” opýtala sa ešte Janka.

	„Myslíš kostolníkovi? Čo ak nás vysmeje? Veď je to všetko pritiahnuté za vlasy! To, čo sa nám dnes stalo, asi nedokáže úplne vstrebať nikto! Radšej počkajme, ako zareaguje Mastalič. On nám pomôže rozhodnúť sa, čo ďalej, hm?” Katarína si nedala vziať tromf v rukáve a zmietla z pomyselného stola nudný návrh.

	„Súhlasím,” zmohla sa na zaštebotanie dievčina od susedov.

	Na moment sa všetci odmlčali, pretože Juraj Hečko čosi nezrozumiteľne skríkol, zapotácal sa, a o sekundu na.to sa vyvalil do trávy štýlom sťatého stromu. Jeho sestry zjojkli od strachu.

	No Juraj sa začal ihneď zbierať, aj keď sa mu to nedarilo práve excelentne. Po troch pokusoch však konečne nabral stabilitu, prikrčil sa na roztrasených kolenách a vzpriamil.

	Zraky ostatných sa okamžite upreli na jeho očné gule, no našťastie sa po jogurtovo-bielej farbe zľahla zem, takže si vydýchli.

	„Boha! Kde som?” namrzene sa poškriabal po čele aktér ich záujmu.

	„Kde si?!” pišťala Janka, akoby sa spýtal najkompletnejšiu sprostosť. „Sme na cintoríne a práve ty si nás sem dostal!”

	„Čože?” nechápal ani polovicu pointy, ktorú práve vyslovila. „Pamätám si iba, že som odkväcol. To je všetko. Prečo sem? Prečo ja?

	„Vošiel do teba démon!” nariekala tentoraz Majka. „Rozprával z teba a doviedol nás sem! Vybral si ťa ako nástroj!”

	Juraj na ne udivene civel svojimi hnedými okáľmi a analyzoval, či si niekto robí kruté žarty, alebo to všetko myslia vážne. Výsledok ho ale neupokojil. Vyzeralo to tak, že sestry sú vyľakané reálne.

	„Duch?” cedil cez zuby.

	„Áno. Úplne normálny,” vmiesil sa do debaty Števo. „Aj so mnou sa pohral. Ale asi iný!”

	„Akože pohral?” preberal sa letargický Juraj z navodeného spánku. Zdalo sa mu, akoby ho prebudili po dlhej kóme a ešte dlhšej chorobe niekde v nemocnici – na oddelení plnom šialencov.

	„Dusil ma! Potom nás pomocou oblečenia doviedol sem,” úplne vážne zazeral Števo.

	„Aha,” vôbec nechápal Hečko. „A o čo teda ide tým… duchom?” preglgol tak prudko, až sa mu skoro zlomil ohryzok.

	„Neznesú vedľa seba farára Mojmíra. Vraj znesväcuje pôdu! Tvrdí to aj duch, čo sa usadil v tebe. Emanuel Begáň. Mal by byť pochovaný tuto,” ukázal prstom kdesi pred seba a hneď na to sa obrátil k sestre.

	„Nemali by sme ho ísť aspoň pozrieť? Ten hrob?”

	Katarína sa na moment zamyslela a potom rázne zavrtela hlavou.

	„Nie. Načo? Svoje si už povedal. Vystrašil nás celkom vrchovaté, takže si myslím, že tam šmátrať nemusíme. Ja sa aj bojím. Ale ak chceš, prezri si ho,” spustila spodnú peru skoro o centimeter nižšie a nasadila salámistický výraz, ktorý mu vždy pripomínal pudla.

	„Nemusím. Kašlime na to! Nepotrebujem zasa nájsť čosi strašidelné, z čoho nebudem rok spať.”

	„Správny prístup,” pochválila ho sestra.

	„Počkajte!” Hečko pôsobil emotívne. Vlastne sa v jeho tvári miešal ten najsilnejší guláš pocitov, ktoré ešte ako mladý nedokázal potláčať. Uši mu horeli a spánky zalial purpur.

	„Ja sa z toho scvoknem! O čo tu vlastne ide? Farár Mojmír je nejaké zlo, ktoré straší duchov?”

	„Vyzerá to tak,” zašvitorila Majka.

	„Veď vyzeral ako správny chlap! Čo to trepete? Do kostola asi nikoho chodiť nebaví, ale keď som sa s ním rozprával, alebo sme s ním hrávali futbal, vždy bol v pohode. Futbal hral síce ako baba,” uchechtol sa, „ale vychádzali sme s ním. Prečo by bol zlý? Čo ak sú tí zlí skôr duchovia, čo nás napadli?” naznačil vo vzduchu úvodzovky.

	Nastalo ticho ako po predslove na profesionálnej pôde.

	„Oni?” Števo sa poškriabal po brade. „To nie je zlá úvaha,” mrkol na Katarínu, pretože práve teraz potreboval osvietenejší názor.

	„Nie je,” pritakala. „Ale podľa mňa to tak nebude. Vážne to vyzeralo, že im Mojmír vadí, nie?”

	„To áno, ale ak sú to krvilační démoni, mal by im vadiť práve farár?” Števo chytil slinu.

	„Môže byť,” mrzuto sa primračila. „Už sama neviem! Musíme zavolať Mareka. A uvidíme! Možno na to nestačíme.”

	„A povieme o tom aj niekomu inému?” zašepotala odrazu Janka, akoby tu vôkol nich sliedili tisíce uší, našponovaných na najjemnejší šelest. Janka si dávala pozor na jazyk. Bola taká vždy. Už od malička. Nie, ako jej pochabejší súrodenci.

	„Mohli by sme, nie?” pridvihla tenké obočie jej sestra, napravujúc si pásik vlasov, ktorý jej klesol ponad ucho.

	„Ani si nemyslím,” nezdala sa Janke jej úvaha. „Najlepšie by bolo zatiaľ všetko ponechať tajné.”

	„Čo ak sa to stalo aj druhým a tí vyjdú s pravdou na povrch?”

	„Potom sa pripojíme aj my. Povieme, že sme sa báli.”

	„Veď to je aj pravda,” strúhala ustráchanú grimasu Majka. „Aj keď sa v to vôbec nedá veriť. Keby som dnešné veci nevidela na vlastné oči, v živote vám to nezhltnem,” ukázala roztraseným ukazovákom a palcom jej vymeranú časť príbehu, ktorú by nebola ochotná prijať.

	„Dobre, dobre!” pripojila sa Katarína. Práve sa v nej zapol obranný mechanizmus, ktorý doposiaľ mlčal, no keďže prišli na pretras dôležité kroky, jej plán sa zdal byť ohrozený.

	„Ale Marekovi Mastaličovi dnešnú záhadu vysvetlíme, áno? Nemusíme to referovať už nikomu. To mi vôbec nevadí. Len jeden dospelejší človek so svojím názorom, ktorý nás nebude odsudzovať, by s nami mal byť… A on stačí.”

	„Len sa z tvojho Mastaliča neposer! Už teraz si prepotená na všetkých miestach, keď o ňom snívaš, že?” zaškeril sa Števo, pričom sa o sekundu na to ozval zdvojený chichot sestier Hečkových, pretože názor so Števom zdieľali.

	„Ja sa z neho nejdem zblázniť, ty somár! A navrhol si ho ty, nepamätáš?” okríkla ho rýchlo, aby sa jej nedajbože neroztriasol hlas a koža na tvári nechytila rajčinový nádych.

	„Keby som bol tušil, že budeš po ňom takto pachtiť, navrhnem radšej nejakého kmeťa. Ten by nám možno poradil lepšie,” znechutene sa uškieral.

	„Podľa mňa je Marek dobrá voľba, ak sa môžem pridať,” prehovoril zrazu Juraj Hečko. „Kedysi mi pomohol opraviť bicykel a zdal sa byť v pohode. Žiaden namyslený týpek alebo večne nasratý frajer, ak mi rozumiete.”

	„Ja ti rozumiem, ale vysvetli to tuto, mladému,” Katarína ukázala na brata.

	„Tak sa z neho všetci nezbláznite! Bože!” skríkol Števo. „Dobre, vysvetlíme mu problém a uvidíme, či pomôže. Okej?” rozhodil rukami na všetky strany. „Som rád, že si rozumieme!” aj si hneď odpovedal.

	 

	
Hrboš

	 

	Marek sa už ani nedokázal poriadne rozpamätať, ako dlho im to trvalo naspäť do dediny. Vedel len to, že upaľovali, až sa im zapaľovali zadky. Ešte dnes mu búšilo srdce pri pomyslení na ten krkolomný zostup…

	Všetko vyzvonili policajtom.

	Samozrejme sa o to postarala Romana, on by takú vec v biednom rozpoložení nedokázal. Posunula im aj nájdený Reného mobil a kostený amulet s tvarom „Mojmíra”, i keď mal o jeho podobnosti neustále pochybnosti. Takisto im nahlásili samotné zmiznutie Hrboša, ktorý sa ešte neukázal a situácia sa už zdala byť seriózna.

	Podľa toho, čo objavili, bolo veľmi pravdepodobné, že sa mu skutočne čosi stalo.

	I keď policajt, ktorý sa zhováral s Romanou, jeho zmiznutie okamžite bagatelizoval, pretože René bol v policajných kruhoch Turca známy človiečik a kompetentný tvrdil, že ho v minulosti hľadali už dvakrát a vždy sa našiel zalezený kdesi v lese.

	Hrboš bol v podstate hôrny muž. Vábilo ho to tam viac než k ľuďom, ale na tom podľa Mareka nič zvláštne nebolo.

	Aj jeho už okolité človečenstvo pomerne dlho unavovalo a svojich kamarátov, známych, či len bezpečnejších diskutujúcich, si vyberal.

	V súčasnosti musel byť človek opatrnejší ako kedysi. Všetky hrable hrabú k sebe a v prítomnosti to platilo najviac.

	Takže si v duchu zhrnul posledné správy…

	Hrboš sa ešte nenašiel. On sa dohodol so svojím šéfom a v robote dal, po niekoľkých dňoch hokus-pokusovania s jedlom, výpoveď. Bolo mu lepšie. Aj na srdci, aj fyzicky. Nie, fastfood nebol džob preňho… To už veľmi ľahko zistil a škrtal ho z potenciálnych budúcich prác.

	Rozhodol sa, že nateraz si dopraje pár pokojnejších dní. Občas v dedine zatiahne fušku, pričom si nejaké chechtáče privyrobí. To mu bude stačiť, veď našetrené čosi má.

	A hlavne sa bude zbližovať s Romanou. Vytýčil si to ako hlavný cieľ nasledujúcich týždňov. No najprv sa k nej musí pridružiť a spoločne pohľadajú strateného (možno už nebohého) Hrboša. Mala ho asi vskutku rada a jeho stratu niesla zle.

	Sám na nej badal, že ju to vnútorne zožiera, aj keď to nechcela dať na sebe poznať. Už zajtra by sa mali skoro ráno vybrať cez Blatnickú dolinu vyššie do hôr a prehľadať oblasť.

	Sľúbil jej to. Aj keď ho to vôbec nenadchýnalo Nevadí. Kvôli láske predsa čosi vydrží, hĺbal šalamúnsky. Okamžite na to sa prehupol z váľandy na rovné nohy a odrazu skamenel a vyjavené vytrieštil oči na bzučiacu chladničku.

	To, čo práve zbadal, mu akoby naplnilo hlavu bublajúcou vodou.

	Krv sa nahrnula do spánkov a búšila do nich svojimi červenými päsťami, silou-mocou sa domáhajúc vonkajšieho sveta. Pocítil nevoľnosť. Na moment sa mu dokonca zatmelo pred očami, no zatriasol sa ako mokrý pes, a ten slabošský pocit zmizol.

	Na svojej archaickej chladničke totižto zbadal nápis. A nie hocijaký.

	Už dlhšie si z rôznych podujatí či destinácií, ktoré navštívil (nebolo ich až tak veľa, ale čosi sa pošťastilo), prinášal pamätné magnetky, na ktorých sa skvela fotka, či maľba, mesta alebo prímorskej destinácie.

	Magnetky sa časom nahromadili a momentálne už okupovali polovicu dvierok.

	V tejto bizarnej chvíľke sa však zoskupili do výstižného slova, od ktorého sa mu skoro podlomili kolená. Všetky magnetky utvorili šesť úhľadných písmen a dokonca sa nad posledným z nich týčil nepodarený mäkčeň.

	„Krista!” zanadával, keď ním prešla prvá vlna šoku.

	Tu, rovno pred ním, sa týčila krátka, ale o to viac kričiaca vyhrážka.

	SKAPEŠ

	Presne to stálo napísané pomocou malebných magnetiek na bielom podklade bzučiacej chladničky. Skapeš!

	Znova mu prišlo mdlo. Preglgol a okamžite sa otočil, aby čelil neznámemu votrelcovi.

	Skapeš…

	Jeho kuchyňa však zívala prázdnotou, hororové ticho vypĺňal iba koncert domácich spotrebičov. Znel monotónne a naplno si ho uvedomoval až teraz. Sluch, no aj zrak, mal napnutý na maximum.

	Rýchlo prebehol do chodby a zo starého kufra na obuv vybral pušku. Dedičstvo po mŕtvom otcovi. Sám netušil, čo je to za zbraň. Vyzerala tak starosvetsky, že ju zvieral skoro s posvätnou úctou. No vedel, že je nabitá a že aj patrične funguje. Otec sa o ňu staral. Občas poľoval. Pokiaľ neprišla tá prekliata autonehoda a jeho život nepretrhol finálovú pásku…

	„Kto je tu?” opýtal sa studených stien a zbystril pozornosť. Nikto však neodpovedal. Byt mlčal a zároveň čakal. Ten samozvanec, ktorý sa s ním takto zahrával, musel byť nablízku. Veril, že sa dokonca stále nachádza v dome.

	Alebo v tesnej blízkosti jeho múrov.

	„Tak kde, kurva, si!?” zakričal rozzúrene. „Postav sa mi ako chlap!”

	No navôkol sa neustále rozvaľovala tíš, ktorá pôsobila príšernejšie než hukot rozbúreného vodopádu. Nikto sa nehlásil. Pomkol sa teda vpred a prebehol ku vchodovým dverám. Šľachy na krku mu pri tom úkone navreli ako motúzy.

	To ticho bolo treštiace. Pulzujúce. Zničujúce.

	Zabodávalo sa mu do každého atómu bytia spôsobom milióna akupunktúrnych ihličiek. Rezalo a pálilo. Akoby sa zhmotnilo v niečo fyzické. Áno, aj keď si to nechcel pripustiť, bál sa. Dokonca ho strach objímal tak mocne, že sa začal potiť na sluchoch, neskôr na chrbte. Dostal sa až k vchodovým dverám a vtom si všimol, že sú potvorené…

	„Boha, kto to bol?” položil si skôr rečnícku otázku. Kričať už totižto nechcel. Teraz by sa nepatrilo. Momentálne by mohol aj celkom pokojne zomrieť.

	Počkať! Zarazil sa práve v okamihu, keď sa chystal poodhaliť dvere ešte viac a nakuknúť na dvor.

	Čo ak je to iba klamný manéver, ktorý ho má doviesť k myšlienke, že ten parazit, čo bol uňho na návšteve, odišiel? Ale práve naopak, neustále je v dome?

	To nebola zlá úvaha. Obrátil sa a vlhkými očami snoril po najmenšom náznaku pohybu, záblesku svetla, či mihotu tieňa. Interiér domu bol svojím spôsobom mŕtvy. Mal by zasa skontrolovať celý vnútrajšok? Nie je to zbytočné?

	Veď…

	Strhol sa a čelom obrátil späť k dverám. Na dvore sa ozvali sliepky. Vlastne nie ozvali, zrazu kotkodákali ako pominuté. Bola to kakofónia ich úpenlivého škriekania, ktoré mu navrávalo, že bojujú o holý život.

	Takéto vyplašené ich v živote nepočul. Ostali mu po rodičoch, no staral sa o ne. Veď nikdy nebolo nad dobré domáce vajce…

	„Svine, čo tu chcete!” zaziapal už najmocnejšie, ako sa len dalo, no nie preto, aby potenciálneho páchateľa odplašil, ale skôr kvôli prílivu vlastnej odvahy, pretože jej každou sekundou ubúdalo.

	Vybehol na vzduch a zažal žiarivku na verande. Kužeľovité svetlo zalialo polovicu dvora. To… na čo sa mu práve teraz naskytol pohľad, ho určite bude kváriť a prenasledovať do konca života a možno aj za jeho hranice…

	Všetky sliepky boli mŕtve.

	Všetky!

	Krvavá bizarnosť pokrývala celý dvor.

	Všade sa váľalo perie. Odrezané hlávky a ešte stále sa trepotajúce nohy na polomŕtvych telách. Naskytol sa mu odporný pohľad. Kto by to, preboha, mohol urobiť? Takúto do neba volajúcu a nechutnú šialenosť?! Zalapal po dychu a rýchlo pozeral, či ešte niekoho bleskovo nezazrie. Okolie však zaváňalo stoickým pokojom.

	Ako to mohli, dopekla, stihnúť tak rýchlo? Museli tu byť už skôr, než sa objavil samotný nápis na chladničke! Isteže! Polovica sliepok už musela mať biedny skon za sebou!

	Ale bez akéhokoľvek hluku?

	Vlastnil ich dvanásť. Ako kedysi apoštolov. A navyše ešte kohúta. Ich pána. Ironickú metaforu Ježiša. Rozlepenými buľvami hľadal práve jeho.

	Niektoré sklenené oči sliepok ešte prižmurovali, akoby neustále zaostrovali práve naňho. Neúprosné a vyčítavé pohľady na ich chovateľa, ktorý ich nedokázal ochrániť a zabrániť krutému usmrteniu. Všade navôkol sa vnútornosti mixovali s červeno-čiernou krvou.

	Kde tu sa už zlietali prvé muchy. Prišlo mu nevoľno, no len na nepatrnú chvíľku, z ktorej sa otriasol. Opatrne prekračoval pomedzi svojich operených apoštolov, ktorí mučenícky zahynuli.

	Ako to mohol niekto stihnúť tak rýchlo? Veď to nebolo možné. Ale predsa sa stalo!

	Nelomcoval ním rovnaký hnev, či ľútosť, ako pri tragédii s Astorom. To bolo jasné. Predsa len, s hrabavou hydinou si asi nikto nevyvinie vzťah ako so psiskom, ktorý sa na vás díva ľudským pohľadom. No už len ten fakt, že sa mu ktosi votrel do bytu, do jeho bezprostrednej blízkosti, a predviedol obdobne brutálnu ukážku sily a drzosti, ho napĺňal hnevom.

	No i strachom.

	Veď mohol, či mohli, pokojne zabiť aj jeho!

	Práve teraz by jeho odrezaná hlava ležala kdesi medzi dokatova– nými sliepkami a vlastné oči by prižmuroval od záchvevov nervov, až kým by mu z mozgu neodtiekla všetka krv. Zasekol sa.

	A nie je práve prvá myšlienka kameňom úrazu? Čo ak boli páchatelia viacerí? V takom prípade by všetko krásne stihli a nič podstatné by ich nemohlo zastaviť.

	Zahĺbil sa. Tak sa to naozaj mohlo stať!

	Krista, tá špinavá sekta, či čo je to za zberbu, si nedá pokoja! Chcú nás pozabíjať všetkých?

	SKAPEŠ

	Ale ak by ho predsa chceli zaklať, mohli tak už dávno spraviť! Trebárs aj dnes. No nechali ho žiť, takže ho potrebujú vystrašiť? Potrestať?! Asi áno. A aj sa im to celkom darí…

	Práve zatočil k schátralejšiemu kurníku, ktorého predok nebolo od vchodových dverí vidno. A vtom ho zočil. Mŕtveho kohúta! Sprznili ho rozpáraným bruchom a vyvretými vnútornosťami, ktoré z neho viseli ako roztlačený strapec hrozna. O nejakých pár sekúnd si všimol nápis na vrátach od kurníka. Vyzeral byť napísaný (alebo skôr namaľovaný) práve tekutinou najdrahšou.

	Akiste z kohúta…

	Na výstrahu Mastaličovi!

	Určite to bol oznam venovaný jemu.

	Jednoduchý a trefný.

	NESTARAJ SA DO MOJMÍROVEJ SMRTI LEBO ZDOCHNEŠ!

	Takže tu je jadro problému! Niečo sa deje…

	Niečo sa ukulo okolo Mojmírovej osoby či smrti. Čosi, čo už rapídne prevyšovalo jeho chápanie.

	Zdúpnel.

	Nestaraj sa do Mojmírovej smrti, lebo zdochneš! opakoval, neuvedomujúc si dôležitosť krvavého škaredopisu. Niekto sa mu vyhrážal smrťou a podľa zdravého rozumu by to mal nahlásiť na polícii, nech sa tým okamžite zaoberá. No to by nebol on, aby sa mu taká myšlienka bridila.

	Tak strašne neveril službám ochranárov v zelenom, až ho to niekedy prekvapovalo. Tragická smrť vlastných rodičov by však vedela otriasť hocijakým človekom. A nieto ešte nevyšetrená nešťastná nehoda, ktorej vinník vlastne beztrestne žije a dýcha ďalej, akoby sa nič nestalo.

	Veď zahynuli iba dvaja ľudia. No a?

	Kvapka v mori tragédií toho dňa v pomere k celému svetu. Ale preňho boli práve oni dvaja celý svet!

	Preto bol jeho postoj k ochrancom zákona viac ako nedobrý.

	Nevyšetrili nič. Zmietli zo stola ďalší prípad, len aby sa formuláre nekopili a papierovania bolo menej…

	Vedel, že ak by fakt chceli, čosi by sa vypátrať dalo.

	Dokáže sa predsa o seba postarať. Niečo mu síce navrávalo, že už zmizol aj Hrboš a mal by si dávať pozor, lebo sa ďalšieho rána nemusí dožiť, no na druhej strane už mohol dávno „oddychovať” pod vrstvou zeminy. Ak by ho mali skutočne zamordovať, nebolo by mu pomoci. Ale zastrašiť sa nedá. To určite! Okamžite sa rozhodol, že uprace rubínový kúpeľ smrti, ktorý mu sprznil dvor, pričom si ešte bude všímať čosi nezvyčajné. Možno šľapaje… či iné stopy po diabloch.

	Áno, muselo ich byť viac!

	Hneď sa aj dal do roboty. Vyhrnul si rukávy a poobzeral sa po nejakej nádobe, do ktorej by pozbieral telá sliepok a kohúta. Takisto ich hlavy. Za kurínom našiel umelohmotný vandeľ, ktorý mohol kedysi slúžiť ako provizórna vaňa, a začal do neho šmierať hydinu. Predtým si ešte z verandy vzal rukavice. Neskôr ich vyhodí. Musel poupratovať, pretože nechcel, aby susedia čosi zistili. Teraz už všade vládla tma a bežný vidiecky pokoj. Vedel, že ho nikto nevidí a zločinci sú preč, mädliac si ruky nad svojou prasacou prácou.

	Tento prípad vyrieši sám!

	Za pomoci Romany, prípadne niekoho, komu sa dá veriť. Ale musí sa začať správať kamuflovanejšie. Nech zbytočne nepichá do osieho hniezda. To by ho len brzdilo. A keď skončí s aktuálnym svinčíkom, zavolá Romane! Zajtra sa chystajú hľadať Hrboša, ale po takejto udalosti sa treba poradiť.

	Poriadne poradiť!

	Keď už mal kúsky tiel, peria a vnútorností naukladané skoro do dvojtretinovej výšky vandľa, zastavil sa a poobzeral po vnútrajšku dvora, ako dopadol jeho očistný výkon. Skoro na jednotku. Tá neľudská lopota mu dala zabrať, no snažil sa zbierať pedantne, pretože nechcel, aby sa podobná udalosť v nasledujúcich dňoch v dedine rozpitvávala. Občas si všímal okolité chalupy, či všetci spia. Zdalo sa, že áno.

	Ostatky musí neskôr vykydať kdesi k lesu a zapáliť. Tak, aby nebolo cítiť puch zhoreného mäsa. Ale zatiaľ ich nechá zavreté v kuríne. Môže ich posypať vápnom, to by mohlo načas pomôcť.

	Ešte sa rozhodol nabrať pár kíl pilín a presypať nimi trávu na miestach, kde ostávali väčšie machule krvi. Všetko to bolo len dočasné, ale malo by pomôcť. Výhražný nápis na vrátach zmyl studenou vodou. Šlo to dobre. Možno preto, že bola krv ešte čerstvá a kvôli tomu, že chladná voda na ňu vždy pôsobila…

	Ale teraz sa rozhodol zavolať Romane. Neodkladne. Aj keď istotne spí, no musel. Zožieralo by ho to ako mole háby v skrini. Odložil rukavice a došiel po mobil. Vytáčal strašne dlho, už-už si myslel, že ju asi nezobudí, no napokon ospalo zodvihla, pričom v jej hlase začul výčitku.

	„Koľko je hodín, preboha? Čo sa stalo? Je ti niečo?” šepkala zachrípnuto, navyše si riadne zívla.

	„Ahoj. Prepáč, že ťa ruším. Viem, že nás čaká zajtra náročný deň, len som myslel, že by si mala čosi vedieť.”

	„Čo takého?” teraz strieľali z jej hlasu kvantá otáznikov.

	„Niekto sa votrel do môjho domu!” dal si záležať na dôraze vysloveného. „Na chladničke som našiel pozdrav v podobe nápisu skapeš! Ktosi ho dokonca zložil z magnetiek! No a nakoniec,” skoro bolestivo preglgol guču, rotujúcu v hltane, „nakoniec mi niekto zahlušil všetky sliepky na dvore! Hotový masaker! Odrezané hlavy, rozpárané bruchá a znetvorené telá! A ešte ma čakal ďalší nápis na kurníku, ak by som sa predsa len nudil. Stálo tam, že sa mám prestať starať do smrti Mojmíra, inak zdochnem! Čo na to povieš? Krásne vylepšenie večera?” vyhŕkol zo seba na jeden dych.

	Romanou asi práve pretiekol elektrický šok. Na druhej strane linky ostalo podivné mĺkvo. Registroval iba jej tlmený dych a akési statické praskanie prichádzajúce z diaľavy. Následne na to prvýkrát zavzlykala.

	„To hádam nie je možné! Bože môj, ja tomu fakt nerozumiem,” opäť ostala mlčať, no zreteľne počul, že slzí.

	„Kto… kto by mohol byť takýto Satan a robiť podobné veci? Čo ak príde teraz ku mne?” zatriasol sa jej hlas. Strach si s ňou momentálne robil, čo sa mu zapáčilo.

	„To zistíme. Nejako to zistíme! Krista, toho sa nebojím!” hlesol pevne a dumal nad tým, či myslel vyslovené vážne, alebo to vyriekol iba ako formulku na potlačenie neistoty.

	„Ale ako?” tón jej hlasu už prechádzal do hystérie. „Najprv Astor! Následne zmizol Hrboš, teraz bol dokonca niekto u teba doma? Veď to je neuveriteľné! A všetko sa točí okolo smrti Mojmíra!”

	„Áno, presne tak. V tom máš pravdu.”

	„Polícii sme poskytli len štipku informácií, ktoré sa naozaj stali. Nejdeme to ešte napraviť?” zaúpela.

	Marek zneistel. Logika možno velila urobiť tak, ako Romana navrhovala. Ale jeho interné znechutenie políciou bolo silnejšie.

	„Čo keby sme počkali? Skúsime to vypátrať sami, hm?” navrhol.

	Romana stíchla. Azda premýšľala, ako vôbec na podobnú kravinu reagovať. Sami nič nedokážu. Toto bolo väčšie. Akési sprisahanie, siahajúce vysoko nad nich.

	„To sa vôbec nebojíš?” vyhŕklo z nej.

	„Báť sa? Pravdaže sa bojím, no takisto verím vo svoje schopnosti.”

	„Kto by mohol mať niečo proti Mojmírovi? Alebo si ho nakoniec akísi ľudia chránia?”

	„Možno chránia. Vyzerá to všelijako. Azda nejakí ortodoxní katolíci? Na okolí ich môže byť dosť.”

	„Myslíš, že by katolíci vykonali také ohavnosti?”

	„Všetko je možné. Možno kvôli viere? Brali by to ako odpustené Bohom? Neviem, ale možné to je.”

	„Takže nechceš policajtom povedať nič viac?” odbehla od témy.

	„Nie. Zatiaľ nie. Skúsime popátrať na vlastnú päsť. Zajtra poriadne pohľadáme Hrboša, presnoríme každú vetvičku v lese. Azda sa zadarí.”

	Romana iba zaochkala.

	„Myslím si, že je už dávno mŕtvy.”

	„Mŕtvy? Neverím. Hrboš je nezmar. Podľa mňa ho určite v blízkej budúcnosti stretneme a porozprávame sa.”

	„Bodaj by! Bola by som šťastná. Uvidíme… Pôjdeš teraz vôbec spať? Už asi nie, čo?”

	„Sám neviem. Pravdepodobne nezaspím. Počkám si na ráno a vyrazíme. Ty si pospi. Mne to nevadí. Káva napraví všetko,” hodil úškrn.

	„Kiežby. Ja sa teraz bojím. Ešteže sú tu aj naši. Ani nevykročím z izby a pochybujem, že zadriemem. Keď sa začne brieždiť, môžeme ísť, čo ty na to?”

	„Skôr?

	„Áno. O čosi.”

	„Výborne. Nie som proti. Do rána budem ešte v strehu. Dám do poriadku svinčík na dvore a poobzerám sa po okolí chalupy.”

	„Len si dávaj, prosím ťa, pozor! Ak by sa čosi stalo, zošalela by

	i«

	som!

	„Neboj sa, nejako si poradím,” utvrdil ju nacvičené a medzitým hĺbal nad tým, či by nebolo rozumnejšie zakopať mŕtvu hydinu na akomsi polohnojisku za latrínou, ktorú už dávno nepoužíval, no jeho rodičom kedysi slúžila.

	Aj to by bolo riešenie. A rozumné.

	Rozlúčili sa.

	Romana to síce znášala ťažko a najradšej by na linke visela hore– kujúc ešte štyri hodiny, on však potreboval spraviť nejaké neodkladné úkony. Radšej teraz, než čakať a naháňať sa, keď nebude času. Ale kedy je ho dostatok? Akurát sa rozhodol, že sliepky zahrabe do menšieho hnojiska, ktoré sa pomaly zlučovalo s okolitou zeminou.

	Skryje mŕtvoly hlbšie, aby ich nemohla vyhrabať zver. O ostatné sa už postará sama príroda. Ak by chcel hydinu spáliť, musel by ísť hlboko do lesa alebo kdesi na kraj polí. Ten smrad by určite prilákal nejakých ľudí. Jeho závan by sa niesol ďaleko.

	Vzal krompáč a rýľ a pritiahol vandeľ k hnojisku. Vyhrabal rýľom dostatočné množstvo humusu, pričom zistil, že krompáč už ani nebude potrebovať. Všetko bolo poddajné a vlhké.

	Následne na to prekotil „produkt pre kafilériu” priamo do pripravovaného hrobu. Cítil sa ako nejaký diktátor na úpätí Kosovských vrchov, ktorý chce zahladiť stopy masakru. Hneď potom zahrnul pozostatky jatiek množstvom hliny a hnoja, pričom pokrčil nos od nahromadeného puchu.

	Keď bol s prácou hotový, umyl vandeľ hadicou, ktorá sa povaľovala na tráve, a vypláchnutú krv vylial na miesto slepačieho odpočinku. Poriadne sa unavil, napodiv sa však cítil vitálnejšie.

	Pospí si hádam iba hodinku. Ak vôbec dokáže privrieť viečka. Výstražný signalizátor v jeho mozgu totižto neustále blikotal a nechcel prestať. Môže sa ešte všeličo stať! prízvukoval mu energicky.

	Môžeš ešte bojovať o život!

	Z ničoho nič sa obzrel smerom k lesu. Marilo sa mu, alebo čosi počul? Akoby niekto volal jeho meno.

	„Marek! Marek! Marek!” ozývalo sa úlisným hlasom z hlbín zelene.

	Striaslo ho.

	Vedel však, že je to prelud. Je tu sám. Opustený a pološialený.

	Ako uzlík rozdrásaných nervov, do ktorého stačí len pichnúť a nikto, ani on samotný, nedokáže odhadnúť, ako sa zachová.

	Našponoval uši, no už nič zvláštne nezačul. Navôkol neho šepotala príroda, vietor sa kĺzal v tráve a v pozadí bzukotal nočný hmyz.

	Pôjde si radšej ľahnúť.

	I keď si zdriemne iba hodinku, aj to pomôže. A ráno si spraví takého silného turka, že buď otrčí kopytá, alebo ožije. Odložil vandeľ s náčiním a pobral sa dovnútra. Všetky farby sa mu zhlukovali do jednej. V ušiach hučalo a viečka ostali ťažké, akoby mal na nich pripevnené olovené závažia. Myslel už len na jediné. Spánok… Spánok… Spánok…

	Intenzívne drnčanie telefónu ho zobudilo štýlom vedra ľadovej

	vody.

	Splašene sa pridvihol, pretrel si karpinami obložené kútiky očí a neveriacky pozrel na budík uprostred nočného stolíka. Ukazoval päť hodín ráno. Horko-ťažko sa nahol a zatiaľ čo zaklial, vzal vibrujúci mobil. Romana… Samozrejme. O pol hodinky vyrážajú. Tak strašne sa mu nechcelo vstávať a hlavne kvôli Hrbošovi, ktorého stále upodozrieval z nekalých vecí, aj keď Romana ho mala za úbohú obeť. A možno už aj mŕtvu…

	„Ahoj,” sucho zakašľal.

	„Ahoj, sedmospáč! Nechcela som ťa budiť, ale za polhodinku vyrážame do lesov. Tak si si nakoniec pospal, áno?” hlas mala optimistickejší. Úplný opak toho, s ktorým sa bavil nejaký čas dozadu.

	„Trochu áno. A ty? Nebála si sa? Dalo sa ti zdriemnuť?”

	„Bohužiaľ, ja som skoro vôbec nespala! Neustále som videla akési tiene, kyvotajúce sa svetlo, počula tie najšialenejšie zvuky a šepot. Úplne mi hrabalo. Proste sa nedalo.”

	„Takže ideš hľadať Hrboša nevyspatá a neoddýchnutá?”

	„Trošku áno.”

	„A nepresunieme to na inokedy?”

	„To nie! Čo ak sa mu naozaj čosi stalo a ja sa budem do konca života viniť, že som na jeho záchranu nepohla ani prstom! Toto je to najmenej, čo môžeme urobiť. Policajti extra nekonajú.”

	„Mi niečo hovor,” zaznel otrávene.

	„Dala som si kávu a idem. Som dosť svieža. A mimochodom, čakám ťa už skoro pri dome,” dodala veselšie.

	„Čože? To naozaj? Veď sa mi zdalo, že počas rozprávania kráčaš!”

	„Hej. Šla som skôr. Tak poď! Počkám ťa na čerstvom vzduchu.”

	„Dobre. Už padám!” položil hrmotne telefón a okamžite vyskočil z postele. Poohýbal údy, zazíval si, a popretáčal krkom. Následne na to vykročil do kúpeľne, ale keď prechádzal popri chladničke, udivene zastavil. Výhražné slovo, ktoré ho na nej čakalo večer, bolo zrazu preč.

	A to s ním vôbec nehýbal. Stálo tam čosi úplne iné. Meno.

	RENE.

	Nič viac. A nič menej.

	Hrbošovo meno sa vynímalo uprostred dvierok od chladničky a schladilo ho takým spôsobom, akoby sa práve nachádzal hlboko v nej.

	Niekto tu opäť bol! Keď si spal! Vnútri! V tvojom dome! Krista! škriekal nepríčetné jeho vnútorný strážca.

	A ty si spal? Ako také sprosté decko? Mohli ťa zabiť!

	SKAPES…

	Ale akiste nemali záujem, odpovedal si namosúrené. Proste ho chce ktosi riadne vystrašiť…

	Alebo nie?

	Neustále zízal na Hrbošovo pravé meno a stredom chrbta mu zrazu prešla ľadová ruka, až kým sa nezastavila na krku, ktorý zovrela kostnatými prstami. Nedalo sa mu dýchať. Srdce bilo ako o závod a sluchy v okamihu skropil pot. Takú slabosť, inokedy silného organizmu, už nezažil dávno. Musel si dokonca čupnúť a pretrieť koreň nosa aj s kútikmi očí.

	Patrilo by sa dať dokopy.

	Mohli ťa zabiť, ty hlupák! Čo ak sú ešte vnútri? vrieskal stále vnútorný strážca. A čo ak sú už pri Romane? Čo na to povieš, hm?

	To ho prebralo. Preboha! Môžu jej čosi spraviť!

	Okamžite vyskočil na rovné nohy a už aj prebehol k vchodovým dverám. Z takého náhleho vztýčenia sa mu na moment zakrútila hlava. René! Kriste, René! Jeho meno bolo na chladničke! Čo to má znamenať?

	Otvoril, vybehol von, a okamžite zazrel Romanu, ktorá stála na kraji dvora, pričom od nej práve unikalo niekoľko čiernych postáv, ponorených v dlhých plášťoch. Fujazdili, čo im sily stačili, no predsa sa niektoré ešte na pár sekúnd zastavili, nemo naňho civeli a následne popreskakovali plot, či jednoducho prešli otvorenou bránkou.

	Tú bránku si konečne zavri, ty pako! ozval sa zasa strážca.

	Čo máš zakaždým deň otvorených dverí?!

	Ihneď priskočil k Romane a chytil ju za ramená, ktoré sa jej citeľne triasli. Vyjavené vzlykala, oči mala obrovské a priveľmi biele, na spodku popretkávané krvavými žilkami. Otvorené ústa jej odhaľovali tušovo čiernu dutinu, spolu s ďasnami.

	Na dvore vládlo prítmie a svetlo akoby zrazu ostalo iba akousi symbolikou.

	Ovládol ich strach. Oboch.

	Zatínal sa do duše, zmýšľania, nahlodával zakorenenú podstatu správania každého človeka ako výkonná kyselina. A práve teraz mal čas kŕmenia.

	„Nie je ti nič?” lapal po dychu Marek. „Nič ti nespravili?”

	Romana sa stále triasla. Nohy mala mierne rozkročené a podlomené v kolenách. Vedel, že ak by ju teraz pevne nezvieral, okamžite a bez odporu by sa zosypala na zem.

	„Boli tu… Boli tu, pri mne,” zajakávala sa a hlasito pri tom vydychovala. Viditeľne ju ovládal šok.

	„Kto? Kto to bol?” opýtal sa až po chvíľke, ale patrične jemne.

	Romana preglgla.

	„Nejaké postavy. Čierne a strašné! Približovali sa ku mne a ja…” už sa aj nemohúco rozplakala, „ja som nedokázala ani len kričať! Vôbec! Ani len to!”

	„Upokoj sa, zlato. Už som tu! Ušli preč! Boja sa! Odbehli ako splašené srny!” ešte raz sa poobzeral po okolí, pretože sa mohlo opäť všetko zmeniť. Tie príšerné kreatúry azda iba vyčkávali v okolitej tme. Skryté v tieni stromov či za múrmi domu. Pripravené zaútočiť a zmasakrovať ich.

	Úvahy podobného rangu ale Romane hovoriť nesmel. Nechal si ich pre seba. Vlastnú duševnú trýzeň, ktorá mu teraz kalila uvažovanie.

	„Prišli ku mne a… nič nehovorili. Vôbec… nič,” prerývane plakala a medzitým rozprávala. Slová z nej šli ťažko. Akoby chcela cez úzke hrdlo fľaše prevliecť ruku.

	„Neublížili ti? Vôbec sa ťa nedotkli?” nazlostené cedil pomedzi zuby.

	„Nie,” zavrtela hlavou tak energicky, až sa zľakol, aby si nepoškodila nejaký stavec. „Prišli sem, ku mne, chytili ma za ramená, dychčali na mňa ako psy!”

	„Dychčali?” nechápal. „ Myslíš vzrušením?”

	„To neviem. Proste dychčali!” zvraštila pery do vydeseného úškľabku. „Dychčali, ale inak boh ticho. Žiadne slovo! Bolo to strašné, no nemohla som vydať žiadny zvuk. Ostala som nevládna. Vieš, aký je to pocit?” pozrela naňho zarosenými očami.

	„Musí byť hrozný, chápem ťa,” objal ju súcitne a Romaninu hlavu nechal spočinúť na ramene. O pár sekúnd už cítil, ako mu máča slzami pokožku na krku.

	„Ale tieto svine nás nezastrašia!” šepol ticho, no pevne. „Vieš, čo bolo zasa napísané na chladničke? Hrbošovo meno. René! Divné, že?” pokračoval ďalej, zatiaľ čo bezducho hľadel na oblohu.

	„Čože? René?” zmohla sa na zopakovanie oznamu.

	„Áno. Presne tak. Teraz neviem, či to má vyzerať ako podpis, alebo čosi iné.”

	„Myslíš, že to robia naschvál? Aby sme tápali? Čo sa okolo nás deje?”

	„Asi. Aby nás zahnali do úzkych! Z jeho mena nevieme vyvodiť skoro nič. Je toľko možností… Aj keď mu neverím. Sám by sa však predsa nepodpisoval!”

	Romana sa na moment odmlčala.

	„Myslíš, že nás chcú zabiť?” hlesla.

	„S určitosťou to tvrdiť nemôžem, ale podľa mňa nie. Keby chceli, dávno by tak spravili.”

	„Tak načo je to všetko?”

	„Staráme sa do Mojmírovej smrti a tentoraz možno aj do Hrbošovej. To im vadí.”

	„Prečo to hovoríš?” oborila sa naňho nevľúdne. „Hrboš nezomrel! Ja viem, že žije! Viem! Nikomu nič neurobil!”

	„Dobre, dobre, zlato,” pridvihol ruky na obranu, aj keď pred časom tvrdila čosi iné. „Neriešme to teraz. Aj tak nevieme, kde je skutočne pravda. Ale hľadať ho do lesa? Chceš?” opýtal sa, pretože netušil ako zareagovať, aby ju viac nerozrušil.

	„Pravdaže chcem. Ja sa nevzdám!” sykla nenávistné. „Ja mu verím!”

	„Fajn. Môžeme ísť. Momentálne si však musíme dávať väčší pozor. Po tom, čo teraz predviedli, sa obávam ešte viac. Najmä o teba.”

	„Veď aj ja,” striasla sa, akoby zazrela čosi negustiózne, „ale musíme ho nájsť! Možno ten nápis, teda jeho meno… možno nám tým chcú naznačiť, že ho treba hľadať?”

	„To je pekná somarina, prepáč,” pousmial sa rozpačito. „Koniec koncov môže byť aj vodca tej vyšinutej sekty, nie?”

	„Alebo tým dávali najavo, že ho majú,” tvrdo mu odsekla a nedbala na to, čo podotkol.

	Musel uznať, že každá téza obsahovala zrnká logiky a naopak vrstvu konšpiratívnosti. Takže si nechal myšlienky pre seba, pretože by podobné úvahy mohli riešiť celý deň.

	„Dobre. Pôjdeme ho teda hľadať, ale oči musíš mať na stopkách! Takisto ja!”

	„Pravdaže!” zadívala sa ponad strechy domov. Slnko sa už začínalo šplhať na oblohu. Konečne nastal čas brieždenia. Noc bola celkom chladná, takže sa radovali aj tomu, že sa ohrejú.

	„Idem si ešte po nejaké veci. Poď ma radšej čakať dnu,” navrhol a už sa aj pratal dozadu, do interiéru. Romana poslúchla. Ešte stále sa triasla a jej žalúdok akoby plával na žblnkajúcom jazere. Schovala sa do predsiene a trpiteľsky čakala. Marekovi to netrvalo dlho.

	Obul si turistické topánky a lepšie sa obliekol. Hlavne za rána bývalo v hore aj koncom leta chladno.

	„Dnes si na nás pekne vyšliapli, však? Si naozaj v pohode?” zahundral, keď už križovali naprieč dvorom.

	„Začínam sa báť,” prižmúrila. „Ale Hrboša treba pohľadať. Dlžím mu to. Vždy bol ku mne milý.”

	Marek už neodpovedal. Ani nemal čo. Starostlivo zamkol bránku a pobrali sa smerom do Blatnickej doliny. Tam mala ich prieskumná výprava namierené. Okolie však bolo veľmi rozsiahle, takže nemuseli objaviť nič. Kdesi v diaľke zrazu čosi párkrát zaštekalo. Aspoň im to tak pripadalo.

	„Asi srnec. Občas vydáva podobné zvuky,” vysvetľoval Romane, predvídajúc jej vyplašenú reakciu.

	„Znelo to ako Astor,” trpko zovrela pery a okúňala sa.

	„Ten už je v psom raji. Chudák.”

	„Veru chudák. Ale niekto zaňho zaplatí!”

	Marek podišiel kus dopredu a nechal ju za svojím chrbtom. Nechcel, aby vedela, že vnútorne trpí, a pri znovu nastolenej téme o Astorovi rozcitlivel. Romana to však ihneď pochopila, preto sa na čas odmlčala. Tušila, že teraz bojuje s vlastnými úvahami. Hlodali jeho nádej, zadúšali symbolické svetielko, ktoré tlelo z posledných síl v samotnej pivnici duše. Stalo sa mu veľa zlých vecí, no on bol silný muž. Ale pod tou hrubou škrupinou sídlilo srdce empatického človeka. To dokáže žena dokonale vycítiť…

	„Pôjdeme ďaleko?” spýtal sa odrazu, asi tri metre pred ňou, zakríknutejším hlasom.

	„Ako to myslíš… ďaleko?”

	„Koľko kilometrov? Približne?”

	„Neviem. Jednoducho hľadajme, kým nebudeme mať dosť,” pozerala začudovane na jeho rozložitý chrbát.

	„Dobre,” stále sa neotáčal, no jeho pozornosť akoby zrazu zamestnalo čosi úplne iné. Začal načúvať pravej strane lesného chodníka, ktorým kráčali.

	Dostali sa už pekný kus za dedinu, takže ich z každej strany obkolesovala hustá vegetácia.

	„Počuješ?” šeptal.

	Aj keď si namáhala uši až k prasknutiu, nič nezachytila.

	„Čosi ťažké tu navôkol chodí!” zvýraznil intonáciu, no snažil sa ostať utajený. Čupol si a naznačil Romane, nech jeho úkon zopakuje. Tá bez reptania počúvla. Do beztak maličkej dušičky sa jej opäť zahryzli obavy.

	„Stále nepočuješ?” udivene na ňu vypliešťal okále.

	„Už áno,” prikyvovala, pretože skutočne zachytila praskot a lomoz, ktorý sa k nim čoraz viac približoval. Vyzeralo to na nejakú veľkú zver. Možno jeleň? Divá sviňa! Medveď? Jeden variant sa rysoval horší ako druhý.

	„Je to poriadne,” poznamenal profesorský, akoby komentoval opuch na zlomenej ruke.

	„Možno obrovské!” vypľula.

	A vtom sa pred nich vovalil pôvodca strašidelných lesných zvukov v celej svojej kráse.

	„Bože! Pes?” zaujúkala Romana naradostene, pretože očakávala čosi omnoho krvilačnejšie.

	Skutočne to bol zatúlaný pes, konkrétne druh vlčiaka.

	Keď si ho Marek zbežne prezrel, v nemom úžase sa postavil a opäť klesol na trasúce sa kolená. Pes naňho zatiaľ uprene hľadel. Nespúšťal ho z očí. Okolie akoby zahalil studený mrak líhajúcej si hmly a podivnej arómy zapáleného kadidla. Chlad sa nimi doslova prerezával. A ten pes… nebol nik iný, ako jeho nebohý Astor.

	Marek by ho spoznal aj v samotnom pekle. Aj na spodku tej najtmavšej jaskyne, bez iskierky svetla. Tie oči! Bože, tie verné a spoľahlivé kukadlá! I keď sa mu zdali akési černejšie a matné, boli to na sto percent Astorove bulVy.

	„Astor?” vyjavené si kľakol rovno k nemu a sánka sa mu pomaličky skláňala k zemi. Akoby ho opustila všetka sila. Jeho rozum sa znenazdajky dusil vo vlastnej mäsovej omáčke. Všetka ráznosť, chuť bojovať za každých okolností… vyšumela. Ostala tu iba mdlá telesná schránka s odtieňom duše. Úplne ochabol.

	„Astor? Si to ty?” spýtal sa plačlivo ešte raz. Chytil ho za temeno hlavy a poškrabkal poza uši. Astor vyplazil sinavý jazyk. Vyzeral šťastný. Zdal sa mu akýsi studený, no bol to naozaj on. To je podstatné! Astor je tu! Rovno pre ním! Živý!

	To ale nie je možné!

	„Prišla som ťa varovať, Mastalič!” zacvakal odrazu pes zubami, a popritom prehovoril čisto ženským hlasom.

	Marek okamžite uskočil dozadu a rukami sa zaprel o zem ako splašene lezúci hmyz. Vystrašene lapal po dychu, pričom nespúšťal oči z chlpáča.

	Čo už mu načisto drbe? Chytil dajaké psychotické preludy? Cítil sa akoby ho niekto poriadne požul a potom vypľul ako vylúhovanú žuvačku.

	Zahráva sa so mnou vlastný rozum…

	„Čo si to povedal?” vyjavené frkol pohľadom na Romanu, tá však stála ako prikovaná. Ani len nemihla prestrašenou tvárou. Teraz ho asi dokáže podporiť ťažko.

	„Povedala som, že som ťa prišla varovať! Dostavila som sa v podobe tvojho nebohého psa, aby si ma vypočul a prisúdil slovám vážnosť! Je jedno, kto som a kedy som skonala! Farár Mojmír nesmie na cintoríne ostať! Znesväcuje ho! Pomôž nám s tým! Ja odpočívam len pár dlhších krokov poniže toho bastarda, a tak som prišla za tebou! Daj si pozor! Slučka sa zauzľuje! Zuby zla sa trasú chtivosťou! Nikdy nevieš, kto ti v najbližších dňoch ublíži!”

	Astor sa odmlčal, vypol hruď a posadil sa na zadok. Zastrihal špicatými ušami a párkrát zatriasol hlavou, akoby sa chcel zbaviť nechcenej blchy. Vyčkával.

	„Čože?” lapal Marek po dychu. „Čože si? Duch niekoho mŕtveho z cintorína? Tu, predo mnou?”

	Astor pokyvkal hlavou a na dôvažok krátko zaštekal.

	„Kriste! Nesnívam? Nemarí sa mi to?” otočil sa bleskurýchle k Romane, a tá mu zvlhnutými mihalnicami iba klipla na znak toho, že nie.

	Na viac sa nezmohla.

	„Čo takého Mojmír urobil, že ho tam nechcete?” spýtal sa už praktickejšie, hoci ním kyvotal vír emócií. Nikdy neveril na nič duchovné, čarodejné, či nedajbože diabolské. Preňho to boli iba slaboduché taľafatky. Tak prečo teraz? A toto? Prečo, dopekla? Kto alebo čo sa s ním hrá?

	„Mojmír nie je ten, za koho ho máš! Viac ti nemôžem povedať. Svetu mŕtvych to neprislúcha! Naše spoločenstvo môže len poukazovať a naznačiť. Inak sme bezmocní! O živých ti nemôžem referovať ani slovko!” na konci predslova Astor zavrčal.

	„Takže máme Mojmíra vykopať? Prezrieť ho?” stále nedokázal uveriť tomu, že práve komunikuje so svojím mŕtvym psom, no v poslednej dobe spadol do akejsi paranormálnej priehlbiny, z ktorej sa nedokázal ani za svet vyštverať.

	„Áno! Presne tak! Bude pre teba pripravený! A následne zistíš silu pravdy! Cintorín nemôže byť znesväcovaný lžou! Patrí nám! Musíš konať! Dokážeš to! Nakoniec pôjdeš ďalej! Pravda sa bude odkrývať ako krajina pod rannými lúčmi…”

	Pes odrazu stíchol, vyplašené štekol a uskočil dozadu pred čímsi, čo ho trafilo do zadnej časti chrbta.

	„Choď preč! Neexistuješ! Páľ do pekla, beštia!” ako blesk z jasnej oblohy začala Romana hystericky vyvádzať, pričom zvierala v ruke pár pozbieraných okruhliakov, ktoré teraz ozlomkrky hádzala do splašeného zvieraťa.

	Astor náhlivo zaspätkoval a kňučal… Radšej však venoval Marekovi posledný pohľad, o sekundu na to trikrát štekol, a uskočil do vedľajšej húštiny, načo zmizol ako hmlistý opar.

	Je preč! Uvedomil si šokovane Marek.

	Ako duch!

	Okamžite priskočil k Romane, strhol jej ruku s ďalším kameňom k zemi, a ostatné vytriasol tiež. Civela naňho zaslzenými očami. Mala ich také veľké, že chvíľku naozaj uvažoval, či jej normálne nevyliezli z lebky, no ako ju pevne zvieral, začala sa upokojovať. Slzy jej však tiekli po lícach v neuveriteľných prúdoch. Triasla sa na celom tele, akoby jej ktosi neviditeľný pridával zozadu systematické elektrošoky.

	„Bože, zlato, čo to do teba vošlo?” šeptal mierne nazlostené, pokiaľ si ju privinul na hruda ona vypúšťala z útrob chvíľkové šialenstvo. „Ja… ja,” vzlykala. „Ja som sa tak… bála!”

	„A to si ho musela akurát ukameňovať?”

	„Veď to bol duch! Démon!” rumázgala ostošesť.

	„Ja viem,” chlácholil ju a vlastne aj sám seba. „To, čo sa tu deje, si s rozumom ruky nepodáva. A ak to bol duch, bol dosť hmotný! Musíme asi pochopiť, že na strane mŕtvych naozaj čosi existuje a chce nám to dačo povedať! Ktovie? Možno aj tie postavy. Možno nápisy na chladničke! Všetko to je práca záhrobia!”

	„Super! Teraz… si ma upokojil!” reptala smutne. „A čo chceš vlastne robiť?” zdvihla hlavu a ukázala mu brunátnu tvár.

	„To, čo mi nakázal Astor! Pozrieme sa na Mojmíra,” preglgol. „A uvidíme. Ozaj, chceš ešte ďalej hľadať Hrboša?”

	Romana sa naňho nechápavo zahľadela. Akoby práve čosi predniesol ázijskej prisťahovalkyni, a tá v duchu prekladá jeho slová. Premeriavala si ho modrými očami, poškuľovala, na moment ich pridvihla, o chvíľku opäť nesebavedomo sklopila.

	„Ja musím ísť!” šepla ku koncu strašidelných grimás. „Ak nechceš, tak sa vráť. Ale ja fakt musím. Aj keď sa bojím ako nikdy. Proste pôjdem!”

	Marek pokrútil hlavou.

	„Bože, veď to nie je tvoj brat a verím, že si s ním ani nikdy nič nemala! Prečo sa tak strašne snažíš?” nerozumel jej iniciatíve.

	„Jasné, že som s ním nikdy nič nemala! To bola pekne idiotská poznámka, aby si vedel!” nahnevane vyprskla. „On je pre mňa jednoducho čistá duša, chápeš? Niekto, kto ešte nie je poškvrnený. Kúsok panenskej bytosti!”

	„Dobre, dobre. Chápem ťa. Nemusíme o ňom ešte skladať básne!” zahundral nervózne.

	„Chcel si to vysvetliť, tak to máš,” odvrkla.

	„Tak teda pôjdem s tebou. Ešte sa ti náhodou čosi stane a potom čo? Ale nebudeme dlho, áno?”

	„Posnažíme sa,” dumala po chvíľke diplomaticky. „Ale ak naozaj nemáš chuť, zvládnem to sama,” zaklamala.

	Veľmi verila, že Marek ju bude nasledovať. Sama v lese sa bála. Ako každá žena. V podstate samotu neznášala. Ani jej hocaké variácie… Samota vždy zaváňala nešťastím.

	„Bože, veď už poď! “ usmial sa a zavrtel pritom hlavou. Okamžite ju oblapil za rameno a postrčil dopredu. „Slečna je dnes trucovitá, že?”

	„Prežili sme si hrozné veci. Kto by nebol!” zakňučala a takisto sa snažila zatváriť optimistickejšie.

	Pohli sa vpred.

	Predierali sa už omnoho zarastenejším lesným chodníkom a onedlho začali zvolávať Hrbošovo pravé meno, takisto jeho slávnejšiu prezývku. Les im však odpovedal iba tichom. Schovával ho za priehrštia a rozdával ako vianočné almužny bezdomovcom. Marek sa ešte stále otriasal z toho, že opäť hľadel na Astora, aj keď sa im akiste zjavila iba jeho podivná fatamorgána.

	Neskutočná podobizeň. Premýšľal, ako to všetko vníma Romana. Okrem jej plaču a hystérie sa musela zaoberať aj hlbšími úvahami. Teraz sa jej však pýtať nemienil. Aj keď absolútne neveril, že Hrboša zbadajú, snažil sa. Kráčal pred ňou a ziapal na celú horu, až mu blčali pľúca.

	„Takže je to márne!” namrzene zvolal to, čo mu kvárilo dušu. Predierali sa veľko-fatranskými húštinami poriadnu dobu, vykrikovali všetko možné, no opakovanou odpoveďou im bol iba šelest zelene alebo nedefinovateľné zvuky okolitej fauny.

	Obaja sa cítili utrmácane.

	Aj Romana vyzerala, že už melie z posledného, avšak zuby držala stále zaťaté a sánka jej pri rýchlejších pohyboch výrazne vystupovala spod hladkej kože. Zdala sa mu čudná. Akoby sa stratila v akejsi snovej realite, akoby nechcela vziať na vedomie fakt, že dnes v lese nič nenájdu a čas sa neúprosne kráti.

	A možno si čosi nájde ich…

	Už pochopil to, že má Hrboša svojsky rada, no toto systematické a sebadeštruktívne plahočenie, pomedzi všemožné kriaky rozbujneného lesa, ho napĺňalo zúfalstvom. Nechcel kliať, hoci na jazyk mu nešlo nič iné.

	„Nie je to márne, ale šťastie nám nepraje,” zdalo sa, že konečne pochopila situáciu. Odfúkol si.

	„To nie. Nadnes to musíme odložiť. Ani sme si nevzali nič zajesť. Voda tu síce je, ale to nestačí.”

	Unavene sa zaprela o kolená a pozerala do zeme.

	„Máš pravdu, vráťme sa. Ešte sa nám čosi stane. Je to beznádejné.”

	To teda mám, moja milá! To teda mám! chcel nazlostené podotknúť, no radšej udržal slová za zubami a dumal nad tým, prečo za sebou počuje podozrivý škrabot, ktorý mu liezol po celý čas na nervy. Vždy keď sa na danú stranu otočil, však nič nezbadal. Romane o tom radšej nepovedal.

	Mal pocit, že blúzni. Poriadne sa spotil a tvár mal horúcu ako kameň rozpálený od slnka. Už dávno nebol na poriadnej túre (ak nerátal šliapačku k jaskyni), telo si odvyklo a vyšlo z formy.

	A poobede sa rapídne oteplilo. Aj tu, pod konármi briez a smrekov, sa stupne kumulovali ako vo fínskej saune.

	„Doma si oddýchneme a poriadne to prediskutujeme. Vymyslíme nejaký plán,” chlácholil ju, keď sa obrátili a nasmerovali kroky k Blatnici.

	Romana neodpovedala. Začala zasnene kráčať a on iba sám pre seba pokrútil hlavou. Už nech sa konečne rozvalí v chladnej spálni na posteli! Osprchovaný a dosýta najedený. Bože, a čo by dal zajedno pivo! Aj obe ruky a slezinu!

	Vyrazil za Romanou…

	Katarína sa udivene dívala na pochmúrne ladený dom Mareka Mastaliča, pričom sa tvárila všemožne, len nie optimisticky. Následne si premerala dvor a opäť sa zamerala na jeho starobylejšiu chalupu.

	„Myslela som si, že je bohatší. Ten dom má po rodičoch, ale veľa práce na ňom neodrobil,” odfrkla si skormútene.

	„A čo si akože čakala?” neveriacky krútil hlavou Števo. Mastné zlepence vlasov mu popritom zliezali poza uši. „Egyptského princa zo slonoviny aj s palácom?”

	„Myslíš, že je to vtipné?” tvárila sa pohŕdavo. „Kedy dospeješ, synak?”

	„Keď ty dostaneš aspoň kvapku rozumu. Takže asi nikdy,” odsekol jej naprogramovane.

	Katarína radšej preglgla ďalšiu porciu štipľavých poznámok na adresu svojho brata a zaprela ruky vbok ako gazdiná, ktorá práve ukončila náročné upratovanie, pričom si obzerá výsledok.

	„Čo je to… ten biely prach, ktorý je rozsypaný po dvore?”

	„Neviem. Myslím, že vápno. Asi potreboval zasypať nejaké nečistoty.”

	Katarína sa zamyslela.

	„A kde má vôbec sliepky? Vidím, že kurín je otvorený, ale tá háveď nikde!”

	„Čo ja viem? Možno si urobil slepačí švédsky stôl,” predniesol chytrácky.

	„Zasa si hrozne nad vecou, že? Náhodou, mňa to zaujíma. Dobre, že sme nevzali Janku s Májkou a ich brata. Aspoň nemusia počúvať tvoje svetácke drísty!”

	„Jasné! Hlavne, že teba si od šťastia nahrávajú na pásku, čo?” uškeril sa. „A možno ich zožral Astor.”

	„Somár! Vieš dobre, že je mŕtvy. Šušká si o tom celá dedina. Len asi málokto vie, ako pošiel.”

	„To je predsa jedno. Prešlo ho auto? Zožral medveď? Proste je mŕtvy!” mykol znudene ramenami.

	„Ja viem, ja viem,” mávla bielou rukou. „Tak čo, zaklopeme ešte raz? Asi sme nemali preliezať plot. Ak tu nie je a vráti sa, bude mať zlosť.”

	„Možno iba spí. Skúsme ešte jedenkrát a poriadne. Hádam nás nezaškrtí za to, že sme mu skočili na trávnik poďobaný nejakým vápnom!” rozhorčil sa.

	„Dobre! Ja búcham. Zakry si uši! Toto bude hlučné!” obrátila sa k vchodovým dverám Katarína.

	Zaťala drobnú pästičku a párkrát mocne tresla. Až ju od úsilia zabolela hánka, no pozitívnej odozvy sa nedočkala. Dom bol neustále akoby v kóme, nikde ani len nepatrný zvuk či pukot.

	Hoci ju to mrzelo, musela uznať fakt, že Marek akiste nie je doma a kdesi sa túla s tou hlupaňou Romanou.

	Ony dve si nikdy spolu nesadli a viedli iba nezáväznú komunikáciu s nulovým obsahom. No odvtedy, čo si začala s jej platonickou láskou, Marekom Mastaličom, ju skutočne znenávidela. Až jej krv zovrela v žilách, keď o nej musela premýšľať.

	No čo už? Možnože teraz si ju Mastalič všimne lepšie a na Romanu zanevrie, dumala ďalej nad svojimi dievčenskými polosnami.

	Náhle však ona, aj Števo, začuli blížiace sa hlasy a rýchlu smršť krokov. Prichádzali z hory, čo ich naplnilo predstavivosťou podkúrenými obavami, no keď sa popri plote vynorili postavy z jej myšlienok, Marek a úlisná Romana, skoro vykríkla.

	Ihneď sa však chystala na moment, kedy ich zbadajú, a príde čas na vysvetľovanie.

	„To čo tu robíte?!” okríkol ich okamžite Marek, pričom sa mu obrvy ohli takým spôsobom, až sa bála, že sa zaseknú a už nijako nevrátia do predošlej podoby. Rukou zahatil Romanu v ďalšej chôdzi a premeriaval si cez plot Katarínu aj Števa, akoby analyzoval, koho má strestať skôr.

	„Čo tu, dofrasa, robíte? Hm?!” opäť zaburácal a cvakol pritom sánkou.

	Katarína sa vyplašila. Čo je mu? Veď nič strašné nevyviedli! Chcú sa len poradiť, preboha!

	„Iba sme sa chceli s tebou porozprávať,” zakoktala. „Potrebujeme sa ťa na niečo povypytovať a počuť tvoj názor. Nič viac!”

	„A to ste akože museli vkročiť na môj pozemok, aj keď je zavretá bránka?” stále prskal.

	Katarína sa zapýrila a sklopila súmerne vykrojené viečka.

	„Prepáč,” hlesla. Ale viac než to, že on zúri, ju štval fakt, že v takomto rozpoložení ju vidí Romana. „Mohli sme sa ohlásiť, no búchali sme a akurát sme boli na odchode, pretože nikto neotváral.”

	„Kriste! Mali ste prísť inokedy! V poslednej dobre nemám náladu na nečakané návštevy, vieš?”

	Obaja s Romanou sa už dostavili k bránke, on ju otvoril, a vstúpili na trávnik.

	„Katarína a Štefan Sudor! Známa dvojka! A čože ste mi to teda chceli oznámiť? Som už dosť unavený, takže počúvam,” postavil sa priamo pred nich ako kárajúci profesor a Katarínino vnútro horelo vatrou nespravodlivosti.

	Takto si ho určite nikdy nezískaš! reptal vnútri jej optimizmus.

	„Možno by sme mali ísť dnu,” navrhla Romana, ktorá bola doteraz zdvorilo ticho. „Tam sa posadíme a podiskutujeme.”

	Marek sa zadíval na svoj dom, následne na Romanu, či to myslí vážne, avšak napokon chmáry z jeho tváre zmizli a on zabručal: „Dobre. Poďte dnu! Akiste ste nemali za lubom niečo nekalé, tak nám môžete prezradiť, čo také akútne sa stalo, že ste mi tu napochodovali ako dvaja jehovisti.”

	„Aj tak nám nebudeš veriť,” tváril sa otrávene Števo, keď vchádzali do sídla Mastaličovcov.

	„Možno to nepochopíš, ale ja už v poslednej dobe verím takým veciam, že si ma môže vziať do liečby najdrahší cvokár,” vysvetľoval mu vážne Marek.

	Pozval ich do kuchyne a obozretne pozrel na chladničku, no žiadny nový oznam sa tam preňho nerysoval.

	Chvalabohu a možno bohužiaľ? Netušil…

	Usadili sa, pričom sa Romana spýtala, či si dajú niečo na pitie. Sebe aj Marekovi naložila poriadnu porciu hovädzej polievky, ktorú nechala zohriať. Obaja sa výdatne napili chladnej vody, na čo na nich Katarína so Števom udivene gánili a občas na seba nechápavo žmurkli.

	Vyzerali, akoby mali od smädu skolabovať.

	„Boli sme na menšej túre,” vysvetľoval im Marek, keď si všimol udivené pohľady, no o sekundu na to zvážnel. „Tak mi teda predneste svoj hrozný problém, počúvam!” zamrmlal a popritom neustále uvažoval, či tí dvaja môžu mať niečo spoločné so strašlivými udalosťami, ktoré sa v jeho okolí dejú. Či tieto adolescentné tváričky neskrývajú nejaké diabolské tajomstvo alebo zákernosť.

	Katarína sa nahla ponad stôl a zaodŕhala.

	„Stala sa vec, ktorá určite visí medzi nebom a zemou,” načala príbeh opatrne.

	„Medzi nebom a zemou hovoríš?” zopakoval Marek znechutene. „Okej, pokračuj!” lepšie sa usadil.

	„Jednoducho sa niečo ráno prihodilo Števovi,” ukázala bojazlivo na svojho neprítomné hľadiaceho brata. „Stalo sa mu čosi, čo možno nikdy nepochopím, ale videla som to na vlastné oči, takže tomu verím. Skoro ráno ho totižto navštívil duch mŕtveho z cintorína!”

	„Duch z cintorína?” zopakoval zaujato Marek a nahol sa bližšie k nim, akoby bol nahluchlý.

	„Áno,” opatrne odvetila Katarína, pričom musela konštatovať, že Marek Mastalič reagoval úplne protipólne, ako si v mysli vykonštruovala. Myslela, že bude skeptický, zatvári sa otrávene a vysmeje sa im, aj keď zo začiatku… pri cintoríne, sa na stretnutie tešila.

	No keď sa zvítali a videla, aký je nadurdený, jej jasot klesal súvisle nadol.

	A teraz toto? Už si nebola istá v ničom.

	„A čo vám akože ten duch povedal alebo spravil?” preskakoval otvorenými očami raz na ňu a raz na Števa.

	„Bol hnusný!” vykríkol Števo, keďže videl, že debata sa bude uberať faktickým smerom. „Napchal mi do huby nejakú hlinu, rozprával cezo mňa a dusil ma! Ale napokon všetko zmizlo.”

	„Takže ti ublížil? A čo takého vravel?” spýtala sa tentoraz Romana, nevšimnúc si zlostný pohľad Kataríny.

	„Hovoril, že ho tam nemôžeme nechať ostať ležať! Že tam jednoducho nemôže byť! Vtedy sme ešte nevedeli, o koho ide, ani o aké miesto! Ten démon, alebo čo to vlastne bolo, nás naviedol na cintorín k jednému hrobu. Tam sme vlastne zistili, kto to bol. Pri tom všetkom sa k nám ešte priplietli sestry Hečkové a ich brat! Takisto sa im stalo čosi divné… Ich brata posadol iný démon a tiež ho priviedol na náš cintorín. Viem, že to znie ako rozprávka, no boli to duchovia mŕtvych a pochovaných,” zasekla sa zrazu uprostred vety, „vedľa hrobu, o ktorý vlastne obom išlo!”

	Katarína zosmutnela a udivene zistila, že má slzy opäť na krajíčku.

	„To je strašné!” priškripnutým hlasom zahvízdal Marek. „Veď čosi podobné sa dnes stalo aj nám. Preboha, čo to posadlo celú dedinu? Nejaký mor?”

	Keď fľochol pohľadom na Romanu, tá iba neurčito pokrútila hlavou. No i tak si stihol všimnúť, že sa jej strach cudzopasnícky zavŕtal do zreníc.

	„Chceš vedieť, kto bol pochovaný v tom hrobe?” opýtala sa ešte Katarína. „A čo podobného sa vám teda stalo, keď už to spomínate?”

	„Myslím, že to viem!” celkom vážne predniesol Mastalič. „A takisto sa nám došiel sťažovať jeden mŕtvy človiečik. Na pána, ktorého viditeľne na cintoríne veľmi nemusia!” uchechtol sa nad absurditou celej vety.

	„No a ten milý muž nie je nik iný, ako náš bývalý farár Mojmír!”

	„Wau! Takže je to on! To je mi ale pekná skladačka!” pustil si ústa na špacír Števo. Aby potvrdil, že je aj skutočne užasnutý, poriadne ich pootvoril a ukázal im horný rad zubov, štrbavejší než roh starej budovy.

	„To teda je,” prízvukoval Marek, no on sa užasnuto netváril. Naopak, pochytil ho nepokoj, ktorý sa mu zahryzol do žalúdka ako červ do jablčnej dužiny.

	„Čo teda vlastne ideme robiť? To by ma zaujímalo!”

	Katarína najprv úskočné pozrela na mlčiacu Romanu, až potom prehovorila.

	„Tak… my sme vlastne za tebou prišli s prosbou, či by si nám nepomohol Mojmíra vykopať. Zdal si sa nám najrozumnejší. Nevieme, čo robiť. Či zavolať starostke, či niekomu inému… Alebo aj policajtom? Sama netuším,” bezradne spustila ramená.

	„Podľa mňa by volať starostke nepomohlo. Nikdy nebola extra schopná a sú aj iné dôvody. No a policajti, tí nás ešte vysmejú, že nám všetkým do jedného preskakuje a pošlú do laborky preskúmať vzorky, či u nás nekoluje drogová zmes! Nie,” zavrtel hlavou, akoby sa hádal sám so sebou. „To nie!”

	„Ostáva teda jediná možnosť,” odpila si Romana z pohára vlažnej vody. „Nás totižto požiadal akýsi duch mŕtveho… je jedno v akej podobe… presne o to isté! Takže si to zhrňme. Mŕtvi na cintoríne sa nám kadejakými spôsobmi zjavujú len kvôli tomu, že nestrpia Mojmíra medzi sebou, áno?”

	„Áno, tak to je,” súhlasne bručal Števo a obzeral si Romanine pekné nohy. Jednou sa podopierala o druhú, takže pripomínala odpočívajúcu volavku.

	„Prečo by sme potom nemohli spraviť to, o čo nás žiadajú, hm?” spýtavo pridvihol Marek tón hlasu, keď jej skočil do monológu.

	„Vykopme ho!”

	Náhle sa postavil a prstami poklepkal po vrchu stola.

	„Ktovie koľkým sa ešte podobné šialenstvá zdajú? A ktovie, či všetci nepotrebujeme psychiatra? Ale keďže je nás viac, trochu sa to vylučuje. Niečo na tom musí byť. Skúsme to!” rázne zavelil a popritom dumal, či tým dvom povedať, čo všetko ešte objavili a čo sa im stalo, no po krátkej úvahe sa rozhodol, že teraz bude najlepšie mlčať.

	Vlastne tak, ako vždy…

	„Takže idete do toho?” rozžiarila Katarína nalíčenú tvár.

	„Myslím, že ideme,” pokúsil sa na ňu usmiať Marek. „Neviem, či si z nás niekto robí kruté žarty, no zdá sa, že v Blatnici v poslednej dobe nie je v poriadku nič.”

	„Keďže je farárko Mojmír mŕtvy, tak asi ťažko,” zaškeril sa Števo nad vlastnou poznámkou.

	Marek sa kašľavo zasmial.

	„To si vystihol. Nechápem, komu čo urobil, keď má na onom svete takéto problémy… Už mohol v pokoji oddychovať. V tom jeho nebi!”

	„Takže veríš, že to môžu byť duchovia?” spýtala sa Katarína.

	„Čo iného mi ostáva? Ak by som tomu neveril, budem sa cítiť ako ešte väčší blázon.”

	„Dobre… Ak sme sa teda rozhodli, že vypočujeme hlasy v našom susedstve a Mojmíra vykopeme, mali by sme zvážiť fakt, že už môže byť v rozklade.”

	„Fuj, odporné, len keď na to pomyslím, a nie to ešte vidieť,” zatvárila sa zhnusené Katarína a ani len nepomyslela na to, že tézu práve vyjadrila jej sokyňa.

	„Nad tým som veru neuvažoval,” konštatoval Marek.

	„Ale ktovie, možno bude čosi ležať vedľa neho v truhle,” Romana opäť nahlas zapolemizovala.

	„Počkať!” odrazu skoro vykríkol. „Veď sme dostali echo, že sa tam úplne pokojne špárať môžeme! Ten duch, teda duša mŕtvej ženy, ktorá k nám prehovorila v lese, mi jasne naznačila, že telo je pripravené!”

	„To si teda vôbec nepamätám,” nechávala Romana bradu nedámsky ovisnutú.

	„Ale ja áno! Naozaj to tvrdila! Podľa mňa tam môžeme úplne pokojne ísť a pozrieť sa na miesto Mojmírovho odpočinku.”

	„Kedy tak urobíme?” dožadoval sa činov nepokojný Števo. Toto nikam nevedúce vykecávanie ho napĺňalo iba nervozitou.

	Romana mrkla na Mareka. Očnému kontaktu s Katarínou sa vyhla. Už si dobre všimla, že mladá pasie po jej chlapovi, no neprikladala poznatku bohvieakú dôležitosť.

	Aspoň zatiaľ.

	„Ja by som to riskol aj dnes večer. Čo vy na to?” opýtal sa vodca zoskupenia.

	Na chvíľku sa rozhostilo ticho.

	Števo sa pozrel na svoju sestru, tá civela na Mareka, a Romanin zrak spočinul striedavo na každom. Nikto sa nevedel rozhodnúť.

	„To myslíš akože večer? Za tmy?” opýtal sa napokon Števo a zo všetkých síl sa snažil, aby v jeho hlase nezaznel závan strachu, ktorý ním prudko otriasol.

	„Presne tak, za tmy! Hádam by si nechcel vykopávať hrob za svetla, nech nás každý vidí, hm?” uškieral sa Marek nad jeho uvažovaním.

	Števo sa poškriabal za ľavým uchom, až mu tam ostala červená šmuha.

	„Máš pravdu. Treba ísť za tmy. Len som si chcel overiť fakty, nič viac,” ledabolo pokrčil plecia, no z očú mu šľahali plamene obáv.

	„Súhlasíte teda všetci?” rozhliadol sa Marek.

	„Môže byť,” ostýchala sa trochu Romana. „Je to asi jediná alternatíva, ak chceme takú vec vykonať.”

	„Ja takisto,” pritakala Katarína. „To by sme si mali teda aj pohnúť, hm? Keďže do zotmenia až toľko času neostáva.”

	„Vy len choďte domov a okolo pol jedenástej v noci sa zastavíme. Dokážete sa vytratiť z domu tak, aby o vás rodičia nevedeli?”

	Števo víťazoslávne zažmúril na sestru.

	„To nie je žiaden problém. Dokážeme aj ťažšie akcie.”

	„Tak je, tak je,” usmievala sa Katarína nad ich pravdou.

	„Takže dohodnuté! Náradie vezmem ja. Hádam sa tam nebude obšmietať niekto cudzí.”

	„Na cintorín vidíme, azda by sme čosi vymysleli,” poznamenal Štefan.

	„Výborne… A my si pôjdeme na chvíľu ľahnúť a oddýchnuť,” zadívala sa Romana na svoju polovičku a ešte stihla postrehnúť Katarínin bodavý pohľad. Jej vnútro sa vyplnilo akýmsi hrejivým zadosťučinením.

	 

	Prekvapenie

	 

	Večer v Blatnici bol neobvykle studený a veterný.

	Pokiaľ sa predošlé noci vyznačovali svojou teplotnou nadpriemernosťou, tentoraz akoby počasie chcelo všetko vykompenzovať. Mesiac na oblohe nesvietil a hviezdy sa ukrývali v roztečenej tme. Všetok jas na oblohe prekryli kolosálne mračná, ktoré sa ako nepriateľské vojská vovalili do Turca. Marek bol nevravný a zahĺbený kdesi v nepreniknuteľnej priepasti svojho vnútra, čo Romanu škrelo, no teraz ho nechcela vyrušovať. Držali sa za ruky a jeho prsty sa jej zdali neduživé a skrehnuté, akoby z neho postupne vytekal všetok život…

	Konečne sa dostavili k domu mladých súrodencov a hneď ich zbadali krepčiť na okraji cintorína, ako neúnavne vyzerajú svojich „záchrancov”. Marek pri každom kroku jemne zaštrngal rýľom a krompáčom, ktoré zvieral v rukách, takže ich mladí mohli začuť.

	„Už sme mysleli, že nedôjdete! Meškáte!” zahundral Števo.

	Z domu sa vyparil, aj so sestrou, úplne bez problémov, no nechcel, aby ich tu niekto zbadal, tak blízko hrobov.

	„Meškáme len pár minút,” ohradil sa Marek a hneď sa aj zaprel o rúčku krompáča.

	„Takže máte všetko?” Katarína sa už snažila potichu otvárať bránku.

	„Čo by si viac potrebovala? S týmto dokážeš vykopať, čo len chceš!” ozvala sa tentoraz prísnejšie Romana, až to mladú sokyňu zarazilo a na moment ostala mlčať.

	„Jasné. Nemôžem sa len spýtať?” zamrnčala nakoniec, no ďalšej várky spätných slov sa nedočkala.

	Všetci sa vovalili na cintorínsku pôdu a s nimi sa v tesnom závese niesli ich trudné pochybnosti, zlosť, obavy, či hĺbanie nad zmyslom akcie.

	Zdalo sa, že medzi ospalými hrobmi sa nikto neponeviera a domy navôkol už zhasli. Vyzeralo to, že im zatiaľ osud hrá do karát.

	Prikradli sa až k hrobu, na ktorý všetci skleslo mysleli a Marek sa ešte raz poriadne poobzeral, či ich niekto nepozoruje. Všetko však obaľovalo len sympatické ticho.

	„Ja si myslím, že môžem okamžite začať, čo vy na to?” už šeptal a Romana, ktorá mala tú česť držať baterku, zasvietila všetkým do tváre.

	Nastalo prikyvovanie.

	Marek sa teda obrátil, schytil krompáč, a poriadne zaťal do pomerne čerstvého hrobu. Najprv však musel odpratať nabok vence a kvetiny, ktoré zdobili ponuré miesto.

	„Zatiaľ dávajte pozor naokolo! Musí to prebehnúť v úplnej tichosti,” zahundral otočený chrbtom a ponáhľal sa dolovať ďalej.

	Hlina už bola upadnutá, ale po chvíli sa dostal do pracovného tranzu a jama sa rýchlo prehlbovala. Ešteže si vzal rukavice, pretože krvavé mozole by ho iste neminuli. Najprv premýšľal nad tým, že istú časť práce prenechá aj neduživému Štefanovi, ale keďže jeho telesná schránka nebola práve atleticky stavaná, doprial lopotu iba svojim rukám. Pracovať predsa vedel, a keď chcel, tak aj tvrdo!

	Katarína mu po polhodinke rýľovania a krompáčovania podala fľašku čistej vody, ktorú predvídavo priniesla, za čo si od neho vyslúžila ďakovný pohľad a unavený úsmev. To ju vyplnilo bezbrehou pýchou.

	Romana sa radšej nevyjadrovala a ďalej sledovala odstraňovanie hliny, ktorá skoro „navždy” schovala pred žijúcimi telo nebohého.

	Nakoniec prišlo to, na čo všetci túžobne čakali. Tupé buchnutie.

	Nástroj narazil na veko rakvy.

	„Konečne!” utrel si lakťom dopotené čelo Marek, vystrel sa a po– prehyboval uťahané kríže.

	„Takže sme tam, kde sme chceli byť!” utrúsil Števo.

	„Sleduješ situáciu? Nikto nablízku nie je?” brzdil jeho entuziazmus pracant.

	„Áno, sledujem okolie! A nikto, šéfe!” ironicky zaintonoval.

	„Dobre, teraz sa pokúsim otvoriť rakvu. Určite to nepôjde ľahko, takže dávajte pozor! Možno bude treba pomôcť!”

	Nahol sa nad truhlu, ktorú ešte musel starostlivo a pedantne očistiť od všetkej zeminy. Potom sa opäť povystieral a následne sa zaprel o kraj veka. Bolo ťažké, čo okamžite zistili končeky jeho prstov a unavené telesné údy, no predsa sa o centimeter nadvihlo.

	Nebezpečne zavŕzgalo, a keď už-už chcel s vypätím všetkých síl zavolať na pomoc ostatných, so zafučaním rakvu otvoril a veko s buchnutím dopadlo na protiľahlý nános zeme.

	Nastalo všeobecné ticho, ktoré odnepamäti prináleží práve cintorínom. Všetkých osem očí zízalo do pekelnej diery, na spodku ktorej spalo telo ich nedávneho Božieho služobníka.

	Ticho presakovalo do všetkých sfér, vnikalo pod kožu, do útrob tela, duše, či malátneho zmýšľania.

	„Vyzerá strašne zachovalo!” prehovoril napokon s bázňou Štefan, akoby sa ostatní hanbili vysloviť pravdu.

	Marek skočil dole a dlho sa pozeral do tváre umrlca. Prišlo mu, že sa díva na lebku potiahnutú kožou na zoschnutom svalstve, no pekne naaranžovanú a sviežejšej farby, akoby inak čakal. V podstate by mohol byť veľmi chudou, ale aj živou bytosťou.

	„Vyzerá ako balzamovaný alebo mumifikovaný!” čupla si nad hrob Romana a Marek jej musel dať za pravdu.

	„Presne tak sa mi to videlo, len som nevedel nájsť vhodné slová.”

	Vrchný cirkevný odev sa už rozpadával, ale štóla, ktorá skĺzla do kúta ako had skrývajúci sa pred nebezpečenstvom, vyzerala zachovalo.

	„Nikde žiaden červík či nejaká háveď… A ani len smrad,” udivene konštatoval zdola objaviteľ. „Skôr by som povedal, že tu cítim akýsi olej. Niečo také voňavé a…” vtom sa náhle zasekol a ostal zarazene civieť na hruď mŕtveho. Uvoľnené šatstvo mu odhalilo kus spodnej časti pŕs a Marek zbadal čosi, čo ho dokonale vyviedlo z rovnováhy.

	Naozaj sa mu to nezdá?

	Nemá iba málo prekrvený mozog alebo čosi podobné?

	Srdce sa mu prudko rozbúchalo a žalúdok stiahol do veľkosti tenisovej loptičky.

	Zohol sa ešte viac, opatrne poodhalil rozpadávajúci sa odev, a vtom sa vyľakane vztýčil. Jeho desivý výkrik vystrašil aj ostatných.

	„Krista!” zaklial. „Veď tá mŕtvola má ženské prsia! Je to žena, doriti! Je to žena!”

	Ostatní nechápavo pozerali najskôr na seba a potom na spodok vyhrabaného hrobu, kde sa vyplašené týčil Marek Mastalič. Celú jeho myseľ preplnila panenská hrôza, delikátne zmixovaná s prekvapením.

	„Čože?” vyblafla napokon Katarína, pretože si sprvoti myslela, že Marekovi zle rozumela, no keďže slovo žena ešte raz zopakoval, určite to sluchový klam nebol.

	„Áno, dobre si počula,” povedal skoro posvätné. „Nie je to muž!”

	Prudko sa nadýchol a z uvoľnených pľúc vypustil dávku vzduchu. Kľakol si a prstami mocne šklbol za zvyšok oblečenia, visiaci na vitálne vyzerajúcom nebožtíkovi. Romana okamžite posvietila baterkou a všetkým sa naskytol pohľad na vysušené, mierne spľasnuté, no určite ženské prsia.

	„Bože, to je hrozné!” zvolala tlmene. „Keby sa v tvári tak nápadne nepodobala Mojmírovi, myslela by som si, že ju niekto naaranžoval.”

	„Istotne je to on… alebo ona,” pokrútil hlavou Marek, ktorý sa nachádzal pri mŕtvole najbližšie.

	„Tá podobnosť je stopercentná! Nezamenili ho! Mne sa vždy zdalo, že má akési dámske pohyby, len som si myslel, že je to u duchovných bežné!”

	„Veď aj je,” pritakala Romana.

	„Prečo by sa, preboha, prezliekala za chlapa?” Kataríne sa zasa z ničoho nič tlačili do kútikov očí slzy. Ani nerozumela prečo.

	„Možno potrebovala byť farárom! Za nejakým účelom! Ako vieme, rímskokatolíci nemôžu mať za kňaza ženu, nie?”

	„To je jasné, že nemôžu!” ozval sa Števo iba preto, aby si dodal za kalíštek smelosti. Všetko navôkol mu teraz pripomínalo bizarné divadelné predstavenie, ktoré sa ho vôbec netýka a on sa naň díva iba z diaľky, z vyhriatej lóže. „Ale toto je žena, aj keď má prsia ako nejaké sušené hrozienka.”

	„To bolo fakt vtipné! Zasa si sa ukázal!” zahriakla ho zamračene sestra.

	„Mám pozrieť ešte inde? Aby sme zistili, či nás nešiali zrak?” Marek sa otočil k rakve a v kužeľovitom svetle baterky vyzeral, že práve konverzuje priamo s mŕtvolou.

	„To vôbec nemusíš, aj tak je to vidno,” opatrne poznamenala Romana.

	No Marek už nelenil, zvedavosť bola silnejšia než jeho zhnusenie a človečenský odpor, a tak rýchlo nazrel tam, kde malo byť Mojmírovo najintímnejšie tajomstvo spečatené…

	Prudko sa vystrel a pretrel si čelo. Chvíľku mlčal, no napokon sa obrátil k obecenstvu.

	„Áno, dosvedčujem. Náš farár bol celkom určite tajomnou dámou!”

	„Super! Takže to máme odborne potvrdené!” spľasla Romana dlane a nezabudla pritom vystrúhať grimasu, prezrádzajúcu jej odpor k objaviteľskému Markovmu aktu.

	„Prepáč, ale musel som,” ospravedlňujúco sklopil zrak a v danom momente si všimol, že povedľa vyziabnutých rebier mŕtvoly sa váľa akási soška.

	Okamžite ju zhrabol, podržal pri umelom svetle a zamračene skúmal totožnosť tvora, ktorého mala predstavovať.

	„Čo to je?” zhíkla Katarína, nahýnajúc sa dole, div divúci, že nespadla.

	„Akási stará baba! V tvári vyzerá ako smrtka obtiahnutá kožou, možno trochu ako teraz farár… Cerí zuby, má dlhé riedke vlasy, ktoré vyzerajú ako pravé. V jednej ruke zviera čosi ako kosák a v tej druhej zasa riadnu kosu. Ale je to fakt pekne spravené! Precízna prácička! Čo ale robí v hrobe farára? Aj keď sme už asi objavili jeho väčšie tajomstvo,” s úškrnom sa obrátil a podal Romane predmet.

	Tá najprv poťažkala materiál v dlani, následne ofúkla všetku prebytočnú špinu, a poriadne si naň posvietila.

	„Vyzerá ako zubatá!” vyriekla po minútke nezaujato. „A ja asi aj viem o koho ide!”

	„To naozaj?” divil sa Števo, bojazlivo hľadiac na realisticky pôsobiacu podobizeň nejakej starej baby, ktorá vyzerá na to, že chce pokosiť všetko živé, čo jej naivne vbehne do cesty.

	„Naozaj!” potvrdila Romana. „ Asi ešte nikto z vás nepočul o staroslovanskej bohyni smrti alebo podsvetia Nyji, však?” opýtala sa tónom, akoby išlo o tú najkonvenčnejšiu tému.

	„To teda ťažko,” nedôverčivo krútila hlavou Katarína. „Takže to má byť ona? Odkiaľ vieš také veci?”

	Romana mykla plecami.

	„Občas aj čosi čítam. A podobné záležitosti ma zaujímajú. To je asi všetko.”

	„To je asi všetko? Si dosť zbehlá!” vytrčil z tmy nos Štefan a za– blýskal pritom zorničkami. Pozeral na Romanu štýlom loviaceho donchuana. Cítil sa ako chlap, dvoriaci sa práve tej najzaujímavejšej bytosti. Naplnilo ho teplo a na jazyk mu nabiehalo mnoho pestrofarebných slov.

	„Mňa história zaujíma všeobecne a tá naša slovenská dupľom,” pyšne žmurkala oslovená a neustále si obzerala strašidelnú postavičku, vytesanú do čohosi šedého.

	„Vyzerá byť kostená. Akoby patrila do dávnej histórie, no podľa mňa nebola vyrobená dávno,” analyzovala ďalej.

	„Myslíš?” zahúdol si popod nos Marek.

	„Asi hej. Vyzerá fakt zachovalo.”

	„Aj tak toho vieš akosi priveľa. Sa vzdelávaš po nociach, keď máš robiť čosi iné?” podpichol drzo Štefan a frajersky sa zaceril.

	„Ty sa radšej pozeraj naokolo, či nás niekto nevidí! Nevšimla som si, že by si si išiel oči od námahy vytlačiť,” zahriakla ho Romana.

	Marek ešte skúsil prešacovať mŕtvolu, poobzeral sa po celej ploche truhly, no už nič nenašiel.

	Sklamane sa teda vztýčil a konštatoval, že ide Mojmíra vrátiť naspäť zemi a môže to chvíľku trvať.

	„Jasné. Ak chceš, pomôžeme ti!” navrhla Katarína družne.

	„Nie! Zvládnem to,” Marek najprv opatrne privrel ťažké veko rakvy, ale ešte predtým naposledy pozrel na osobu na jej dne, mrkol na vráskavý prsník, a znechutene zatriasol krkom.

	„Ženská bláznivá!” zafrflal do slabého vánku, s tlmeným hrmotom úplne zavrel poklop, a už aj chytil rýľ, aby začal zhadzovať hlinu na predošlé miesto. Musel sa však najprv vyštverať hore k ostatným.

	„Možno raz pochopíme, prečo to urobila! A možno až teraz budú mať ostatní mŕtvi pokoj! Asi len potrebovali, aby toto divné tajomstvo niekto vedel!” hundral si.

	„Ja ti neviem. Skôr si myslím, že Mojmír mal tých tajomstiev viac. Možno zlých a poriadne vyšinutých,” rapotala Katarína, čo jej prišlo na rozum a ostatní mlčali, čo považovala za potvrdenie toho, že má zasa čistú pravdu.

	Marek sa napokon chytil nástrojov a ťažká zemina začala tupo dopadať na povrch rakvy. O niekoľko minút bolo už trištvrte hrobu zasypaného a on bez dlhšieho oddychu pokračoval. Šlo mu to od ruky. Predsa len, teraz vykonával omnoho ľahšiu prácu, ako keď sa snažil toto posmrtné miesto odkryť.

	Ostatní si niečo ševelili. Začul, že mladá Sudorová zahriakla svojho brata a následne ucítil jej pohľad na svojich spotených bedrách, no nedbal na to. Ani sa mu dajako nepáčila a ani vekovo k nemu nepasovala. Romana bola akurát. Úplne mu vyhovovala.

	Konečne navrstvil pôdu tak, aby vyzerala približne ako predtým, a ostatní mu pomohli vrátiť na miesto vence a kvety, ktoré pred robotou odložili. Poupratovali ešte neporiadok naokolo a Romanina baterka začala z ničoho nič žmurkať, čo mohol byť signál z neba, aby sa odtiaľ konečne pratali. Veď aj tak bol číry zázrak, že ich zatiaľ nikto nevysliedil či nezakričal spoza plota, že čo tam vystrájajú.

	Marek si pomädlil dlane a povystieral chrbát.

	„Tak si myslím, že sme to spratali ako sa patrí! Odkryli sme Mojmírovo tajomstvo, zasa ho zakryli, a teraz môžeme isť zaslúžene spať. Čo vy na to?”

	„Som úplne za,” zazíval Štefan, na čo si priložil ruku na ústa, aby dodal úkonu pôvab.

	„Áno, poďme! Nebude však na škodu veci, že sme farára zasa zakopali? Viem, že to hovorím asi dosť skoro, no nemohli sme ho predsa len ukázať policajtom? Alebo aspoň dakomu z cirkvi či starostke?” Katarína vypliešťala okále, tvárila sa okázalo a spýtavo zdvihla obočie.

	„Premýšľal som nad tým, ale neviem…” Marek sa náhle zastavil uprostred vety, nechal ústa pootvorené a z jeho hltanu už vyletel iba dlhý pásik teplého dychu.

	Spoza blízkych líp sa totižto znenazdajky vynorilo niekoľko postáv v čiernych plášťoch s kapucňami a bleskovo ich obstúpili zo všetkých strán.

	Marek nedokázal vyriecť ani jedno ďalšie slovko.

	Skamenel.

	Jedna z postáv priskočila k nemu a na nos a ústa mu prilepila látku so smradľavou chemikáliou, na čo sa mu okamžite zatmelo pred očami, farby sa začali splietať do dúhovej vianočky, zvuky mizli a svaly rýchlo ochabovali.

	Ešte stihol postrehnúť, že úplne identickú neprávosť vyviedol niekto z tejto bandy aj Števovi, Katarína kdesi v úzadí srdcervúco zapišťala, a následne ho už do seba vsala uhlová temnota…

	Viditeľný svet pozvoľne zmizol. Zvuky, vône, aj všetko ostatné… Stratil sa v hlbočiznej čierňave.

	 

	
Rozuzlenie

	 

	Tik. Tik. Tik.

	To, že sa skutočne prebral, si uvedomil až vtedy, keď zacítil intenzívny zápach výkalov a zistil, že systematický tikot nie je výsledkom jeho bludných a hrôzu naháňajúcich snov, ale skutočnej vody, ktorá stekala z rohu popukaného stropu a v presných intervaloch dopadala do hrdzavej nádoby.

	Sedel na zemi a ruky mal zviazané za chrbtom. Pálili ho, no aj nenormálne svrbeli. Tak strašne rád by sa poškriabal, ale nemal čím. Zažmurkal. Takisto nohy mal zviazané hrubým špagátom, ktorému už veľa nechýbalo k visačke s názvom lano. Všimol si, že členky má spuchnuté a modrasté, akiste sa mu pod motúzom končatiny dostatočne neprekrvovali.

	V ústach mal poriadnu púšť. Totálnu a vyprahnutú Saharu. Čo by len dal za to, aby si mohol hlavu podsunúť pod tie padajúce kropaje… Všetko, čo mu ešte v tejto beznádeji ostalo… A nebolo toho veľa.

	Nesmel ešte zabudnúť na treskúcu bolesť, ktorá ho štiepila na miliardy stonajúcich atómov.

	Kriste! Ako sa sem vôbec dostal? Čo všetko sa zomlelo na tom prekliatom cintoríne? Pred očami mal hmlu plnú spomienok, no tie sa približovali len pomaly.

	Predsa si však začínal čosi vybavovať.

	Vykopali Mojmíra a zistili, že je v skutočnosti ženou!

	Áno! Presne tak! Ženskou!

	Následne na to ho po všeobecnej diskusii opäť zahrnuli mokrou zeminou a poupravovali okolie. Rozpomínal si, že bol nervózny. Asi takisto ako všetci…

	Á, ešte by zabudol na tú sošku! Na prekliatu sošku, čo vyzerala ako smrtka z jeho detských môr!

	Romana ju dokonca identifikovala a on bol v tom momente na ňu, no aj na seba, ukrutánsky pyšný. Veď si našiel sakra inteligentnú babu!

	Spomínal si, že chcel o chvíľu čosi trefné podotknúť, že mu ešte z jazyka okrem slín viselo pár dôležitých slov, no odrazu sa zastavil, pretože sa zjavili čudesné postavy. Podobné už predtým zbadal na dvore.

	Vynorili sa ako krty z nôr, z ničoho nič pred nimi vyrástli v hustej tme, a následne ho ktosi z tej tlupy uspal akýmsi smradľavým svinstvom.

	Tak nejako to celé prebehlo! Už si čosi vybavoval!

	Momentálne sa nachádzal v miestnosti plnej strachu a smradu, pričom jediný šialený zvuk, ktorý ho tu v delíriu sprevádzal, bolo kvapkanie vody.

	Tik. Tik. Tik…

	Primitívne čľapotanie, ktoré ho účelne dovádzalo k šialenstvu. A to ho zatiaľ musel počúvať len nejakých päť minút.

	Bizarná večnosť.

	Fyzická bolesť v jadre jeho úvah. Nielen v meravých nohách a celých rukách. Aj tam. Na základni…

	Pootočil hlavu doľava a iba vtedy ho zočil. Kriste! Hádam sa mu nesníva? Alebo áno? Radšej áno! Bože, radšej áno!

	Zažmurkal a následne nechal ledva rozlepené oči vypliešťať na postavu, ktorá ležala v trpiteľskej polohe len dva metre od neho.

	Nehýbala sa.

	S hlavou sklonenou k zemi a reťazou pripútaná k akémusi železnému stĺpiku. Podobne skončil aj on, len si to uvedomil až teraz, keď pochopil, o čo sa vlastne opiera…

	Čo však bolo na tomto stroskotancovi, ktorý nehorázne smrdel a strapatou hlavou sa akoby „modlil” k chladnej zemi, podstatné a najúžasnejšie?

	Poznal ho.

	Áno! Veľmi dobre vedel, kto ten človek je!

	Spoznal by ho, aj keby mu na tvár nasadili hrubé jutové vrece. Prezradil ho hrb na chrbte, ktorý vystupoval spoza roztrhanej košele ako sopka uprostred nížiny.

	„Hrboš?! Si to ty?!” vycedil zo seba ťažko, akoby mal hrdlo spuchnuté od bodnutí stoviek žihadiel.

	Naozaj to bol on. Nepochybne! René, alias Hrboš, v celej svojej kráse! Alebo skôr úbohosti… Vyzeral pochudnutý a zdravotne na tom asi nebol najlepšie. Nohy mal bosé a špinavé, oblečené mal len zhúžvané rifle, ktoré vyzerali akoby ich nosili ešte praľudia v štvrtohorách.

	„Hrboš!” zachrčal ešte raz, napriek pichajúcej bolesti v ústnej dutine.

	Postava sa pohla. Hrb sa nadvihol, akoby sa pod kobercom predierala nadrozmerná krysa. Narovnal hlavu a ukázal zarastenú tvár. Vyzeral naozaj utrápené, koža akoby vybledla do smotanovej farby, vrásky okolo oči sa zmenili na hlbočizné ryhy, a zo zreníc sa vytratil lesk životaschopnosti, ktorý nahradil pohľad polomŕtvej bytosti.

	„Marek?” prehovorilo to čudo, ktoré predtým bývalo Hrbošom. Marekom v momente preletel závan človečenskej ľútosti.

	Čo za monštrá ho dokázali takto dokatovať?

	„Kto ti to, preboha, urobil?” udivene zašepotal.

	Hrboš sa na to iba smutne pousmial a jeho lícne kosti nebezpečne vystúpili spod kože.

	„Opravím ťa,” zakašľal. „Kto nám to urobil?”

	„Čože?” nechápal celkom Marek a v pozadí uvažovania hútal nad tým, akým strašným tónom teraz znie Reného piskľavý, predtým skoro detský, hlas. Akoby mu niekto rozrezal jazyk na polovice. V podstate mu ani nerozumel, každá hláska z neho vychádzala ťažko, ako posledná kvapka pasty z prázdnej tuby.

	„Myslíš…” odmlčal sa, aby nabral potrebný dych, „že ty si skončil lepšie?”

	Na jeho zmrzačenej tvári sa objavil záblesk kostnatého úsmevu.

	Marek sa poobzeral naokolo.

	Nachádzali sa v akomsi drevenom domci, aspoň tak nejako to zvnútra vypadalo. Bola to vlastne veľká miestnosť približne šesť krát päť metrov. Zem vyzerala byť kamenná a poriadne chladná. Naokolo sa váľala slama a hlina. Veď aj oni dvaja ležali na podobne komfortnej podstielke. Steny tvorili iba hrubé guľatinové brvná a strop bol takisto z drevených dosák a trámov. Okná tu nevidel, len postarší kozub, ktorý však práve teraz oddychoval, aj keď miestnosť vypĺňal dorážajúci chlad.

	Obaja sa stali väzňami tohto ponurého príbytku a ešte netušil koho ďalšieho. To bolo úplne jasné a Hrboš mu k danému objavu istotne nemusel vykladať ďalšie rozumy. Striaslo ho od hnusu a budiaceho sa strachu.

	Ale čo sa stalo s ostatnými? Preboha, hlavne Romana? Katarína? Števo?

	Tu v miestnosti nie sú a aj keď mu momentálne uprostred hlavy šumela krv, akoby padajúca v kaskádovitých vodopádoch, za stenami nezačul ani len náznak nejakého zvuku.

	„Kto nás teda väzní?” obrátil tvár k Hrbošovi a stále sa v duši čudoval, že žije, že sa opäť vidia, ale v úplne inom postavení, v akom azda čakali. Kútikom mysle stále veril, že Hrboš je negatívny hajzlík, no vyzeralo to tak, že nakoniec mala pravdu Romana. Mýlil sa. Tak, ako už mnohokrát predtým…

	„Neviem, čo ti teraz vlastne povedať? V podstate mi to zakázali. Že vraj ti to oznámia sami, keď bude vhodný čas,” vrtel obrovskými bielkami uprostred malej lebky obtiahnutej kožou a minimálnym množstvom mäsa.

	Marek sa na moment otočil, no potom opäť mrkol na spoluväzňa. Pohľad naňho bol strašný, takže sprvoti inštinktívne odvrátil zrak.

	„Ako to, prosím ťa, zistia? Budem sa robiť, že nič neviem! A čo je vlastne teda s Romanou? Vieš to? A s ostatnými?!”

	Hrboš sa s nadľudským úsilím zaškľabil.

	„S Romanou? S ostatnými? Nie,” zavrtel urputne hlavou a mastné vlasy sa mu pritom prilepili na líca a čelo. „Nemôžem ti už povedať nič! Oni sú všade! Majú tu svoje oči aj uši! Svoje hnusné ústa aj hnáty! Nechápeš?! Neutečieš im! Neskryješ sa! Ani tvoja myšlienka im neunikne!”

	„Vieš, čo je s Romanou? Čo je so všetkými? Videl si ich?” už naňho rozzúrene vrčal.

	Hrboš iba prikývol.

	„Viem. No vôbec nič ti nepoviem!”

	Marek netušil, čo má robiť. Zúrivosť ním lomcovala ako vlk s bezbranným kozliatkom. Triasol sa, zatínal päste i sánku. Trhal motúzovými popruhmi, ktoré ho držali v pozícii rovnakého väzňa, akým bol René.

	Zarezávali sa mu však do kože veľmi ľahko a takisto intenzívne boleli. Cítil, ako mu vlažná krv zamazala zápästia. Ak by však nemal ruky za chrbtom, a ešte okolo tejto idiotskej tyče, možno by to dajako zvládol. Ale takýmto spôsobom by si ich obidve iba vykĺbil v ramenách a isto aj v lakťoch. Nie. Nesmel sa nechať ovládnuť zlosťou a… duševným jedom.

	Upokojil sa a uvoľnene dýchal. Chvíľku to trvalo, avšak dostal sa do normálu.

	„Povedz mi aspoň nejakú indíciu, hm?” navrhol už prívetivejšie Renému, aj keď šiel predtým vnútorne explodovať. „Videl si ich úplne všetkých?”

	Hrboš naňho sprvoti skúmavo hľadel, vyzerajúc, že analyzuje, či myslí túto otázku vážne. Alebo či iba kamufluje a hrá sa na krotkého baránka, ktorého zrazu osvietil sedliacky rozum. Napokon sa jeho bezkrvné pery predsa pohli.

	„Videl som ich naozaj všetkých! Tých, ktorých si spomenul.”

	„A Romana? Ako bola na tom? Ako? Hovor!” šeptal Marek a vyplašené sa díval na všetky strany, akoby práve sedeli v kaviarni plnej ľudí, ktorí sú ich potenciálne nechcení poslucháči.

	„To by som ti povedať nemal,” namrzene zavrtel hlavou René. „Už som ti aj tak prezradil dosť. Môžem byť za to zbitý!”

	„Čože? Aj ťa bijú?” nechápavo pokrútil hlavou. V tejto hlúpej pozícii pripomínal sám sebe akéhosi podráždeného gunára.

	„Áno! Keď chcú a keď sa nudia. Bijú! Alebo nedajú jesť, niekedy ani piť!”

	„Takže ťa mučia?”

	„Dá sa tak povedať. Je to len pre zábavu. Nič zlé im nerobím!”

	„Ale veď to je strašné! Pre zábavu? Kurvy jedny!” zavrčal zúčastnené.

	„Sú to zlí ľudia. Viac ti nepoviem!”

	„Prečo?”

	„Nechcem, aby si priveľa trpel.”

	„Ja? Myslíš, že budú mučiť aj mňa?”

	„To netuším, ale trpieť budeš!”

	Marek pokrútil srdnato hlavou a na moment sklopil zrak.

	S Hrbošom bola vždy ťažká reč, avšak momentálne sa mu zdalo, že on rozpráva hebrejsky a René nejakým poddruhom swahilčiny. Vôbec mu nerozumel. Videl, že sa bojí. Ten akútny strach sálal z každého póru jeho zničeného tela a pochudnutej tváre. Ale on potreboval vedieť viac. Omnoho viac.

	Čo ak je Romana mŕtva? Preboha, tá myšlienka bola taká rúhačská, no zároveň taká reálna, až ním zatriaslo. Ako mokrým vtáčaťom.

	„Prečo by som mal trpieť? Nevidíš, že trpím už teraz? Skús mi aspoň čosi naznačiť!” nástojil.

	„Myslíš, že stav, ktorý zažívaš, je utrpenie? Počkaj si,” Hrboš frajersky odpľul pred seba čosi, čo malo byť slinou, no nedisponoval na taký úkon dostatkom tekutín.

	Na Mareka pôsobil inak. Akoby to duševne nebol on. Akoby nejako kúzelne dospel. Už nevyzeral tak infantilne a čudácky, aj keď sa teraz určite nachádzal v najbiednejšom stave, v akom ho zatiaľ videl.

	„Načo si mám, dofrasa, počkať?!” zvážnel. „Nevieš aspoň, kde ich umiestnili?”

	„Mladého Sudora k ostatným mužom, možno ho sem dovedú neskôr,” skonštatoval opýtaný.

	Marekom trhlo.

	„Čože? Chceš povedať, že je tu ešte viacej unesených?” vytreštil buľvy.

	„Áno,” prikývol pokojne René. „Potrebujú ich deväť. Chlapov! Myslím, že s vami dvoma sú už blízko, ak sa aj počet nenaplnil.”

	„Deväť? Prekrista, načo?” zhrozil sa Marek.

	René naňho udivene pozrel. Vlasy mu viseli ponad čelo ako zlepené špagátiky. A strnisko okolo úst a líc mu v prítmí dodávalo výraz kresťanského mučeníka…

	„Škoda, že si mi nikdy neveril, Marek. Možno by som bol vrúcnejší. Ale ľudia sa dajú ľahko oklamať. Tak ako ja alebo ty.”

	Marek zovrel pery.

	„To je jasné… Ja viem, ja viem, že som bol nevrlý. Ospravedlňujem sa ti za to! Cítil som sa strašne preľaknuto a naštvane, keď zabili Astora… Obviňoval som úplne všetkých, nesmieš mi to až tak vyčítať!”

	Hrboš súhlasne prikývol.

	„Už nevyčítam. Trochu to chápem. Len ma to zdržiava, to cháp zasa ty. Ale, aby si vedel… Potrebujú deväť mužov, aby naplnili starý rituál.”

	„To myslíš vážne? Fakt? Sme v rukách nejakej zasranej sekty? To je snáď zlý sen!” podrmal sa prudko na železnom stĺpe, no jediným výsledkom bola bodavá bolesť.

	„Áno,” pritakal mu René. „A možno budeš ešte prekvapenejší. Netušil som, že zlo je v Blatnici až tak zakorenené!”

	„Čosi počujem?” skôr sa spýtal, než konštatoval Marek, keď ho vystrašene prerušil, hoci chcel vedieť omnoho viac.

	„Už idú,” zadíval sa Hrboš na krivé dvere. Presvitali cez ne tenulinké lúče svetla, no aj tie osvetlili izbu dostatočne, aby sa navzájom videli. Obaja, ako na povel, stíchli a započúvali sa do blížiacich sa krokov viacerých osôb…

	Najprv čosi zapraskalo, akiste sa otváral zámok alebo starožitná závora. Hneď potom sa vráta s vrzgotom rozčapili a dnu sa vovalil kúdol svetla a čerstvého vzduchu. Akoby im obom niekto vrazil päsťou do tváre. No napokon sa nadýchli prívalu blahodarného kyslíka.

	Postavy boli znovu zaodeté v jednoduchých plášťoch s kapucňou, ktoré mali cez pás previazané motúzmi z identickej látky. Marekovi pripomínali vylepšené župany, možno prastaré mníšske habity.

	Sprvoti sa cítil oslepený a bezradný, ale napokon začali veci aj bytosti nadobúdať kontúry.

	Rozjasňovalo sa. Kontrast silnel. Uvedomil si, že prišli štyria a všetci sú telesne útlejší, vôbec nepôsobili hrozivo. Rozostúpili sa v polkruhu pred nimi, hlavy mali neustále sklonené. Miestnosť vyplnilo pulzujúce ticho. Jedna z postáv, mierne robustnejšia než ostatné, napokon podstúpila krok vpred a prudko si sňala kapucňu. Zbadal jej tvár, pričom zhíkol ako splašené dievča, ktoré prvýkrát zbadalo čosi neslušné.

	Tou postavou nebol nikto iný, ako miestna blatnická krčmárka Marta, a tú v dedine poznal každý – alkoholu verne slúžiaci chlap, prípadne žena.

	Uškerila sa a jej mäsitá brunátna tvár nadobudla divoký výraz. Vyzerala ako obrovské krvavočervené slnko, skláňajúce sa pred nastupujúcou temnotou. Oči mala zvýraznené uhlovou farbou v asi dvojcentimetrovom kruhu okolo nich. Pôsobili drsným dojmom. Takto nejako sa asi kedysi maľovali bojovníci pred trestnou výpravou, prišlo na um Marekovi.

	„Prekvapený, však?” zarehlila sa mužnejším barytónom, pričom sa jej pod látkou viditeľne zatriaslo vypuklé brucho.

	Marek okamžite vrhol zrak na Hrboša, no ten ostával verný svojej predošlej nemote. Očividne bol už s touto situáciou oboznámený. Veď aj musel!

	Mučia ho! Možno každý boží deň!

	„Asi… áno!” vykoktal napokon zo seba.

	„Nuž, nemal si sa toľko hrabať v záležitostiach, do ktorých ťa nič nie je! Keď sa prpleš v sršňom hniezde, tie prosto vyletia,” mykla plecami, akoby to bola najbežnejšia banalita, ktorú musia ovládať už hlúpučké dojčatá.

	„V čom som sa prplal? Zabili ste mi psa!” skoro žensky zapišťal a na krčmárkinej tvári sa objavil pohŕdavý úškľabok.

	„Zvieracie obete sme potrebovali iba ako oznam, že žatva onedlho začne! Na nič viac! Že to akurát schytal tvoj pes, vôbec neber osobne. Vládkyňa tak prikázala!” zodvihla ruky k povale, na čo ju okamžite nasledovali ďalšie tri osoby vnútri a všetci čosi zborovo zamrmlali.

	Marekom trhlo, no pokúsil sa na sebe nedať nič znať.

	„Myslíš, že sa to stalo iba tebe?!” pokračovala našponovane krčmárka a zrenice sa jej vyplnili leskom pomätenosti. „Halde ľudí sme takto popravili ich domácich miláčikov! Väčšina to vzala tak, ako prišlo. Niekto sa posťažoval u mňa v krčme, iný susedom, a bol pokoj! Ty si však musel kvôli sprostému psisku robiť taký humbug! Si normálny?!” zaťukala si na čelo a pristúpila bližšie, pričom sa nahla pórovitou tvárou nebezpečne blízko.

	Ucítil mäsitý zápach.

	„Bol ako člen mojej rodiny!” chcel zasipieť nenávistné, no vyznelo to skôr ako chabé zajačanie adolescenta.

	„To bolo každé zviera, ktoré sme zmrzačili!” odpľula si povedľa jeho krku a rozhodila rukami. „Si ako uvrešťaná baba, Mastalič! Ale aspoň si nám pomohol k nájdeniu posledných dvoch z deviatich! Za čo ti ešte musím poďakovať!” posmešne vystrúhala kráľovskú poklonu.

	„Čo s nami chcete urobiť?” opýtal sa ticho, hoci mu to bolo jasné, avšak nedokázal nad tou myšlienkou uvažovať, pretože sa strašne bál…

	Bola to myšlienka na smrť!

	Chcú ich zabiť! Nič logickejšie sa predsa z takejto situácie nedalo vyvodiť. Chcú ich zamordovať ako bľačiace ovce.

	„Čo s vami urobíme, ti už načrtne Najvyššia. Je ešte čerstvá, takže je plná entuziazmu a chuti do roboty. Mal by si byť poctený!” uškerila sa skoro nepríčetné, odrazu sa ale obrátila k ostatným postavám, znovu čosi nezrozumiteľne zvolala, na čo si Marek uvedomil, že to určite nebude jazyk, akým sa dnes komunikuje v okolí.

	Postavy ako na povel sňali svoje dlhé kapucne a jemu sa naskytol interesantný pohľad. No už sa tak nezľakol. Akoby čosi podobné čakal.

	Akoby už v rúšku temnoty zdusenej mysle tušil, že udalosti sa budú uberať podobným smerom.

	Ostatné tri bytosti boli totiž tiež ženy.

	A takisto ich všetky poznal. Hneď naľavo so svojou odmeranou tvárou stála starostka! Okolo očí mala takisto čerňou vyplnené kruhy, zízala naňho ako na hnusného zvíjajúceho sa červa v kaluži vody. Prišlo mu nevoľno.

	Vedľa nej bola úradníčka z obecného úradu – Helena Vyšná. Jej vysoká, doľava naklonená postava, akoby poskladaná z kostí desiatok rôznych ľudí, pôsobila ako vždy nesúmerne a krivo, no uvedomil si to až teraz, keď sa odhalila. Hneď po boku stála ako svieca jej nižšia sestra. Obe naňho čumeli s tupými, no vražednými rysmi. A napokon prekvapenie… Stará Grupáčová! Pričom si až v tejto milisekunde všimol, že sa opiera o pokrivenú palicu. Akoby bol doteraz úplne slepý. Ale nie je to tak vždy? Pokiaľ sa pravda sama neobnaží, človek by ju nevidel ani tisíc rokov.

	Grupáčová mala, tak ako všetky, oči zvýraznené hrubou vrstvou čierne. Gánila naňho, no akoby sa dívala skrz jeho telo kdesi na drevené brvná. Už to nevydržal.

	„Takže sú v tom namočené ženy z celej Blatnice? A kde sú muži? A vy?” očami fľochol na Grupáčku. „Veď vám takisto zabili mačku! Ukrižovali ju na stodole!” zavrčal.

	Grupáčka sa najprv ostýchavo pozrela na krčmárku Martu, no tá jej iba súhlasne prikývla. A tak zareagovala.

	„Hlúpy idiot!” začala zostra. „Urobila som jej to sama, pretože som musela! Veľa známych sa sťažovalo, že sa im dejú podobné veci. Potrebovala som zapadnúť, Mastalič! Nebuď ako sprostý sopliak a zabudni na mačku i psa. Pochop, čo sa deje! Prišla zmena! Prišlo vykúpenie!”

	„Takže ste to celý čas hrali?” skúšal zarezať do jej pokrytectva.

	„No a? Ale v zásluhe čohosi omnoho významnejšieho, čo si ty, naivný človiečik, nevieš predstaviť!”

	„Čo to je?”

	Grupáčová opäť fľochla pohľadom k nezištne sa tváriacej krčmárke, čím potvrdila jej interné vodcovstvo, a tá znovu pokyvkala.

	„Sme zoskupenie žien, podriadených Najvyššej, ktorá slúži Bohyni! Už bolo dosť usmrkaných mužov, ich bláznivého spôsobu života a egoistického kvázi vodcovstva. Začíname malým víťazstvom v srdci Európy a naše nadšenie preletí celým svetom!”

	Na moment sa zasekla a lepšie sa oprela o podopierajúcu palicu. Marek si všimol, že starecká brada sa jej rytmicky trasie. Asi od vzrušenia a od rečníckeho zápalu.

	Nikdy ju v podobnom rozpoložení nevidel, hoci ju poznal len zbežne. Ani by si nikdy nebol pomyslel, že dokáže takto sústredene rozprávať.

	„Áno, naša svätosť má svoje bunky po celom svete. Spia, ale sú pripravené k prebudeniu! Slúžime Plejáde! Slúžime jedinej Bohyni posmrtnosti! V každej civilizácii má svoje pomenovanie a svoje miesto. U nás je to Nyja!”

	Opäť sa odmlčala a nadýchla spŕšky vzduchu. Marek zatiaľ venoval bleskový pohľad Hrbošovi, no jeho oči ostávali sklopené a tvár ešte viac pretiahnutejšia a chorobnejšia, takže sa rýchlo obrátil. René to už akiste všetko počul a nakoniec vzdal!

	Bláznivé taľafatky tejto šialenej tlupy!

	Ak by mal po ruke nôž a voľnú ruku, porezal by si ním dlaň, či iba sníva, alebo je toto ten najkrutejší odtieň reality.

	„Nyja?” zopakoval, aby vôbec niečo vyslovil. Bolo mu čoraz horšie. Fyzicky aj mentálne.

	„Nyja,” usmievala sa panovačne Grupáčová. „Ochrankyňa žien a prijímateľka obety mužského plodu. Potrebujeme vás deviatich! Už onedlho. Toľko, koľko dostala Nyja pŕs a koľko je najjasnejších hviezd Plejády, kde jej duša sídli. Každého z vás si na jedno privinie a nakojí vás milosťou, zatiaľ čo ona bude chlípať sladkú krv,” dodala ku koncu s vážnou tvárou, na čo opäť venovala krátky pohľad vodkyni.

	Marek si zrazu spomenul, že Grupáčovej muž zomrel pred troma rokmi pri nehode v šope, kde nešťastnou náhodou spadol z vrchu senníka. A to takým spôsobom, že si na mieste zlomil väzy. Teraz pochopil, že tento chmúrny incident mal od nehody ďaleko.

	„Slúžite rozprávkovej bytosti?” pokúsil sa zosmiešniť jej zápal v blud, no tušil, že šance budú minimálne, ak situáciu ešte nezhorší.

	„Rozprávkovej bytosti?” zarehlila sa s chuťou Grupáčová a ostatné ženy ju vzápätí nasledovali. Zdalo sa, že ich pobavil.

	„Ty si ani nedovidíš na koniec nosa, blázon! Myslíš si, že duše mŕtvych, ktoré si videl, boli halucinácie z tvojej raňajšej kávy? Prekvapím ťa. Nie! Boli to skutočne mŕtvi zbabelci, ktorí budú na onom svete slúžiť Nyji ako tie najposlednejšie psy! Dokonca ani tvoj bastard nebude na tom tak biedne! Tak všemožne sa snažili, aby odhalili pravdu o ženskosti Najvyššej! Ale je to na smiech. Iba urýchlili nevyhnutné! Na strane mŕtvych platia iné pravidlá! Nyja tam vládne pevnou rukou, Mastalič!” ukázala naňho chudým, avšak poriadne dlhým prstom, až sa zľakol, aby mu nechtom neprepichla očnú guľu.

	„To verím!” prikývol zhnusené a celý tento chorý výtok slov mu prišiel absurdnejší než momentálne Grupáčová sama. Na Astora radšej ani nereagoval.

	Áno, skutočne asi komunikoval s dušou mŕtveho. Teda, ak im ktosi nenasypal niečo do spomínanej kávy alebo večerného čaju, čo mohlo byť aj reálne. Síce sa to zdalo byť nepochopiteľné, ale podobný výjav zažili aj Štefan s Katarínou. No a nakoniec, vedľa neho predsa stála Romana a jej zmysly vnímali to isté… To nemohla byť náhoda!

	„Nyja nás všetkých čaká a zničí, však?” spýtal sa so sarkastickým nádychom.

	„Ach, bože!” zavrtela Grupáčka neveriacky hlavou. „Keďže si jeden z veľkej obety, mala by som ti vysvetliť, o čo nám vlastne ide. Tak velí tradícia, či Najvyššia, a preto sa tak snažím. No ty si také tupé teliatko, Mastalič, že sa na to asi vykašlem a nechám ťa tápať!”

	„Prečo chce Nyja takú obetu?” zaujímal sa. Pochopil, že to môže byť preňho prospešnejšie.

	„Prečo? Pretože potrebuje cítiť lásku a sladkú krv mužskej egocentrickosti! Je to Bohyňa, ktorá už od nepamäti obetu vyžaduje, a tak bude aj naďalej, až do konca vekov. Niet čo vysvetľovať! Iba to, že veľká obeta sa chystá, keď Plejáda svieti najmocnejšie, čo bude onedlho. Na druhej strane rieky budeš v jej armáde nahých, ktorí mali od počiatku sveta dovolené stať sa obetnými baránkami. Bohužiaľ!” zaškerila sa ľútostivo a spľasla pri tom umrlčie dlane.

	Premýšľal, čo je vlastne Plejáda, pričom mu vyšlo, že to bude asi súhvezdie, no absolútne netušil ktoré, pretože sa podobnými záležitosťami nezaoberal a mal len všeobecný prehľad.

	„V armáde? To neznie zle,” pokrčil ramenami na znak toho, že už začul v živote hrôzostrašnejšie slová.

	Grupáčku to viditeľne zamrzelo. Jej suchá pórovitá tvár sa pretiahla ako karnevalová maska a starecké oči zablýskali vodnatou nenávisťou.

	Aj keď chcela čosi podotknúť, krčmárka ju odrazu predbehla, priskočila k nemu a uštedrila mu taký kopanec do brady, až mu hlava podskočila ako boxerská hruška. Ihneď sa mu pred zrakom vyjavilo milión hviezd – určite aj so zakomponovanou Plejádou. Bolesť mu okamžite zaliala sánku a stúpala ponad líca, koreň nosa, nadočnicové oblúky, až pohltila spánky a temeno. Celá hlava sa odrazu kúpala v jazere bôľu.

	Skoro zamdlel, no udržal sa pri vedomí, avšak pár sekúnd mu trvalo, kým zrak opäť našiel jasnosť vecí, najmä krčmárkinej okrúhlej tváre.

	„Čo si to dovoľuješ, ty retardovaný sopliak?!” zavanula ho svojou mäsitou arómou, prýštiacou hlboko z úst, ktoré sa teraz nachádzali tak blízko Marekovej tváre, že pripomínali vchod do vlhkej jaskyne.

	„Myslíš si, že môžeš beztrestne urážať všetko, v čo veríme? Ty úbohá, sprostá chamraď!” nenávistné naňho syčala.

	„Pozri sa na Reného! Keby mohol, ukáže ti všetky znaky, ktoré sme mu na jeho tele spravili! Ale aby som ťa teraz potešila. Súčasť Veľkej obety musí byť udržiavaná v sústavnej bolesti! Iba tak môže byť naozaj pripravená!” tento raz sa už hrozivo vztýčila a vystrúhala víťazoslávnu grimasu.

	Marek sa na Reného nepozrel. Nemal na to ani silu, ani vôľu. Myslel na Astora. Na jeho zvlnený vysmiaty pysk. Potom si odrazu spomenul na jaskyňu, pri ktorej práve Hrboša hľadali. Aj teraz sa mu zdala reálna a studená. Našli sošku. Takisto v hrobe Mojmíra našli sošku. Sošky… Sošky… Sošky…

	Postupne sa úplne preberal z letargie od prudkého kopanca a vresk ženy pred ním vnímal o to strastiplnejšie.

	Ako môže mať takú pekelnú silu?

	„Čo znamenajú tie sošky? Jedna pripomínala Mojmíra, druhá zasa akúsi zubatú strigu,” zahundral tichšie, pričom chcel dodať, že tá zubatá sa podobá práve na Grupáčku, ale uvedomil si, že ďalší kopanec by ho asi zložil. Potreboval zmeniť tému. Chcel sa zbaviť bolesti. Musel odbočiť.

	Krčmárka Marta naňho zízala svojimi čerňou obkolesenými okáľmi, akoby ešte nevstrebala položenú otázku. No následne sa nasilu upokojila a spustila.

	„Tá prvá je skutočne podobizeň Najvyššej, ktorá sa roky vydávala za kňaza, aby v pokoji mohla slúžiť Bohyni. Tá druhá predstavuje Nyju. A dávaj si pozor na svoj pysk a čo vravíš, človiečik!”

	Tie nadávky, ktorými ho tak šťavnato častovala, sa mu zdali skôr j vtipné, ale napadlo mu, že v rámci ich sekty možno nemajú povolené: poriadne a človečensky zahrešiť. V podstate bol tomu rád, no krčmárkina hrozivá tvár predbiehala aj tak všetky kliatby, ktorými by ho mohla častovať. Pretože tá tvár naozaj hrala šialenstvom, a to takým – hlbokým, že by bola schopná všetkého!

	rámci svojej viery by mu úplne pokojne vydlabala obe oči a potom ich bez ostychu zjedla.

	To by už vlastne nevidel, no aj tak mu z tej predstavy prebehli po chrbte tisíce zimomriavok.

	V jej zreniciach nezbadal žiaden záblesk svetla, či čohosi človečenského. Netušil, čím si tu navzájom vymývajú mozgy, no musel to byť silný a presne mierený výlev slovných zvratkov a sľubov, čo tieto ženy dokázal tak ovplyvniť a de facto zotročiť.

	„Prečo ste sošky nechávali len tak položené? A čo malo znamenať to teatro s mojím psom?” nútene preglgol hrudu nenávisti a pomstychtivosti, ktorá mu zrazu vykysla v hrdle.

	„Sošky a rituál s tvojím psom sú len naoko. Nechávajú sa ako posolstvo pre Neznalých, nič viac! Čo na tom nechápeš? Jednoducho predjedlo, akési indície pre pochabý ľud. Upovedomenie, že Veľká obeta sa blíži! A upozornenie, aby ostatní videli!” pokračovala už o niečo zmierlivejšie, keďže aj on sa snažil zo všetkých zostatkových síl hýbať rozumom. Donútil ho k tomu najmä brutálny kopanec. Ani by netušil, že ženská noha, obutá v akýchsi kožených krpcoch, dokáže vyvinúť podobnú silu.

	„Aký to má zmysel? Iba sa vystavujete nebezpečenstvu, že vás odhalia!” nechápal ich počínanie.

	„Zmysel! Zmysel! Musí mať všetko zmysel? Hlavne pre ovládajúce mužské plemeno, Mastalič?” zapozerala sa naňho ako babička na j hlúpeho vnuka, ktorý vyparatil mladícku nerozvážnosť. „V tomto prípade ide len o rokmi zaužívanú tradíciu. Ako keď pred svadbou rozpošleš hosťom pozvánky na hostinu. Ľudia sú posratí strachom a svojimi malichernými problémami! Aj keby som urobila oveľa horšiu vec, nakoniec zostanú ticho a stiahnu chvosty. A polícia nič nezmôže. Hlúpe zasa nie sme! A aj u nich sú sestry, Mastalič! Sväté spoločníčky sú všade a trpezlivo pre spoločnú vec pracujú,” pretiahla tvár, pričom naňho zagánila tak, aby pochopil, že tento výklad bol vyčerpávajúci, takže ďalšia otázka k téme bude iba provokujúca.

	„Je vás až toľko?” zapochyboval, nedbajúc na nemú výstrahu.

	„Je,” pritakala.

	„Tých mužov… na obetu… už máte všetkých?”

	„Máme,” znovu pokyvkala hlavou.

	Preglgol. V hlave mu ešte chvíľkami trešťalo, tentoraz si však nemohol byť istý, či je to vesmír vlastných myšlienok, alebo neustále pretrvávajúca bolesť, ktorú mu spôsobila táto sektárka.

	„Máte teda aj Števa a Katarínu? Niekde vedľa?”

	„Máme Štefana. Už bol oboznámený s pravdou.”

	„A Katarínu?”

	„Nie,” zavrtela nesúhlasne hlavou.

	„Akože nie? Kde je?”

	„Viac ti nemôžem povedať!”

	Zabili ju! Taký jednoduchý a logický výsledok.

	Asi nepatrila k nim! Možno ju podrezali na nejakej obrovskej mohyle zo žuly. Ona kričala, trepala nohami a rukami, zatiaľ čo ju pevne zvierali prsty žien, ktoré celú mladosť poznala. Devy z Blatnice!

	Krv sa vpíjala do zeme a Nyja bola spokojná. Mazala si s ňou svojich deväť pŕs, ženské pišťali slasťou a Katarína sa na to všetko dívala, až kým sa výhľad nezačal scvrkávať, matnel a chabol.

	Napokon zhasol…

	Marek sa zatriasol hrôzou. Predstava, ktorá ho zdrapila do pazúrov, bola až príliš živá.

	„Mojmír bol teda skutočne ženou? Ako to, že podobný fakt dokázal tak dlho skrývať?”

	„Áno, bola to nádherná žena, synak. V cirkvi jej pomohli istí ľudia a využila aj šikovnosť a zaslepenosť niektorých hodnostárov či služobníkov Falošného Boha. Nie je na tom nič zložité, aj keď sa to možno zdá. Veľa našich Najvyšších už takto, v prestrojení, slúžilo! No prináša to svoje ovocie! Hoci, na druhej strane, aj obetavosť.”

	„Prečo sa nepridala k evanjelikom? Tých je v Blatnici viac a tam mohol byť kňaz ženou,” jeho ľudská zvedavosť víťazila nad strachom.

	„Rímskokatolíci majú väčší dosah a význam. Cez nich sú naše sny uskutočniteľnejšie! To by si nepochopil človiečik, ale všetko, čo robila Najvyššia, malo účel a zmysel!”

	„Ako vlastne zomrela?” vyletelo mu z úst v tomto slovnom kvíze, ktorý však mohol trvať donekonečna, pretože mu pomáhal oddialiť bolestivú realitu.

	„Pri náročnom rituáli pozemského spájania sa s Nyjou. Musí ju absolvovať každá Najvyššia, a to cyklicky, keď dosiahne vek. Občas to nezvládne a Nyja si ju vezme k sebe. Do tepla a do mäkkého náručia.”

	„Zaujímavé! Najvyššia je teda nová?”

	„Je.”

	„Asi ju uvidím.”

	„Onedlho.”

	„Kde je Romana?”

	„Aj ju uvidíš,” blysla znudene očami.

	„Takže žije?” skoro od radosti zavýskal.

	„Viac ti nemôžem povedať. Náš rozhovor skončil. Teraz ťa načneme! Potom dostaneš jesť a piť! Začiatok nadišiel!”

	Marta sa prudko otočila, pričom jej dlhá pláštenka rozvírila zatuchnutý vzduch, ktorý mu jemne vkĺzol do nozdier. Akoby ho pohladila na rozlúčku, vŕkalo si jeho opantané ja.

	„Kde je?” trhol lanami, no bolesť ho rázne presvedčila, nech od toho upustí. „Tak kde je?” zaziapal, až mu z úst vyprskla spŕška slín.

	Nikto mu už neodpovedal. Pozrel na Reného, ale ten sa iba skláňal k zemi a padajúce zlepené vlasy mu dokonale zakrývali profil tváre. Odrazu sa navôkol rozhostilo tajomné, do všetkých častíc sa zarezávajúce ticho. Začínal sa cítiť stiesnenejšie. Žalúdok stisli rýchle prsty vládca strachu.

	Ženy si niečo zašeptali, naraz si všetky cvičene nasadili kapucne, a opäť sa mu naskytol pohľad na zatienené tváre a biele buľvy vykúkajúce z domaľovanej černe.

	Atmosféra hustla. Nadobudla konzistenciu nedýchateľného rôsolu. Zalapal po dychu.

	„Kde je Romana?” zakričal ešte, no jeho vôľa aj hlas každou sekundou slabli. „Tak kde, dopekla, je?” skúsil dôvetok, ale nikto v tejto miestnosti ho už nevnímal.

	Vzrastom vyššia starostka sa zrazu odpojila od kvarteta a akýmsi obradným krokom, akoby kráčala bosým chodidlom po sklených črepinách, sa priplichtila k nemu. Ostávala neustále zahalená, hlava sklonená k zemi. Marek čakal. Vlastne netušil na čo, no všetko, čo sa napokon vôkol neho dialo, kričalo, aby vyčkával. Inak to nešlo.

	Starostka si z ničoho nič sňala prikrývku hlavy a pozrela naňho pokojným, ale odhodlaným pohľadom stopercentného pomätenca.

	„Si obeta pre dobro sveta!” zašeptala.

	„Nyja!” ozvali sa zborovo jej družky.

	„Si obeta pre dobro posmrtnosti!” zvýšila tóninu.

	„Nyja!” odsúhlasili myšlienku jednohlasne ženy.

	„Si obeta pre našu matku! Si jedlo pre Nyju, muž!” skríkla ešte mocnejšie.

	„Nyja!” zahučala miestnosť a on si v okamihu prúdenia času uvedomil, že sa k tomuto démonickému háremu pridal aj jeho kolega Hrboš. Dokonale spoznal jeho tupý, no jednoznačne chlapský hlas. Zamrazilo ho.

	A vtom sa starostka nečakane prehla, vytiahla spoza látky vyzdobený nôž, a dlhú čepeľ mu vrazila do pravého stehna.

	Bolesť bola taká prekvapivá, že na moment ostal ako paralyzovaný elektrickým výbojom. No potom zaziapal takým hurónskym hlasom, že celá táto budova sa, napodiv, nezrútila na ich hlavy ako domček z karát.

	Ručal ďalej. Vypliešťal oči a vrieskal na celé ústa a celý podráždený hrtan. Jeho duša sa zmietala v ohni zúfalstva a telo v obrovskej vatre intenzívnej bolesti.

	Nedokázal to pochopiť. To, čo sa práve stalo!

	Zabodla mu nôž priamo do skurveného stehna! Vypliešťal okále a pozeral na rúčku, ktorá trčala z hrudy jeho vlastného mäsa, kože a svalov, ako ledabolo zapichnutý žabykláč v kuse chleba. Zatočila sa mu hlava. No bolesť nedovolila, aby zamdlel.

	S revom neskončil. Ziapal, klial a prskal na všetky svetové strany ako výkonný rozprašovač. Nikým to však nehlo. Hrboš ostával sklonený, akoby sa načisto zbláznil alebo od slabosti zamdlel, či dačo horšieho…

	Tie odporné pipky donekonečna omieľali jedno a to isté.

	Nyja, Nyja, Nyja, Nyja!

	S rukami rozprestretými k povale chajdy a s leskom šialenosti v centre očí. To slovo sa mu už zlievalo do konzistentnej vety. Blúznil od bolesti a zvierajúceho pocitu nemohúcnosti.

	Starostka naňho neustále civela, no neprehovorila. Akoby s chlipnou radosťou vstrebávala každučký prejav utrpenia a s neskrývaným údivom si do mozgu zapisovala poznatky.

	Šialená štetka!

	Úpel, ale bolesť neprestávala. Nemohla prestať. Ten nôž bol stále v jeho nohe! Roztrhal celú štruktúru neporušenej anatómie stehna. Telo kričalo nespravodlivosťou!

	A on takisto!

	„Buď už, preboha, ticho!” začul akoby z neadekvátnej diaľky. To práve zakrákala starostka Blatnice. V jej hlase postrehol pohŕdanie. Už zasa.

	„Si ako upišťaná baba! Trafila som sa presne! Tepna narušená nie je a nič vážnejšie sa nestalo. Prišla iba bolesť! Tá je potrebná! Nyja si ju vyžaduje. Len tak sa pripravíš k Veľkej obete, Mastalič!”

	„Ty sviňa!” zachrčal, pretože hlasivky už dostávali pekne zabrať.

	„Nechaj si nejaké kliatby napotom! Ešte sa spolu pobavíme. Mám zdravotnícky kurz, takže viem, kam bodnúť! Aspoň to by si mohol oceniť, idiot! Ale, aby som ťa potešila… Ak sa náhodou dobre netrafím alebo zle zarežem, medzi nami sú aj vyškolené lekárničky, takže ťa nažive udržíme,” podišla tesne k nemu. Palcom a ukazovákom mu silne zatriasla lícom ako dieťaťu, ktoré chce rozosmiať.

	„Netráp sa! My ťa len tak nepustíme, Mastalič!”

	Na to sa vztýčila a obrátila telo smerom k východu.

	„Teraz príde ošetrovateľka, tak sa snaž spolupracovať a nerevať. Potom sa stretneš s Najvyššou!”

	Všetky štyri sa naraz zhlukli do tmavého klbka. Všimol si, že sa o niečom urputne radia, no rozoznať jednotlivé slová by odtiaľto nedokázal ani najvýkonnejším mikrofónom.

	Bolesť mu i tak mútila zmysly. Predstavoval si, že sa nachádzajú v jednom obrovskom hrnci, uprostred ktorého sa spolu varia a naberajú na ostrosti, pričom ich dlhočiznou varechou mieša práve jedna z prítomných harpyí.

	Stále bedákal, ale už menej. Možno si telo začalo na pálčivý boľ zvykať, alebo sa vnútorné receptory v rámci ochranných opatrení otupili aspoň o polovicu. Kto vlastne vie, čo telo dokáže? Je to malá fabrika. A malý zázrak…

	Znenazdajky sa klbko pretrhlo, krčmárka a starostka sa rázne vybrali k Renému a on zaúpel, čo idú zbedačenému chudákovi spraviť.

	„Vy prašivé svine! Nechajte ho!” chrčal ako zmyslov zbavený a na tento malý moment, keď svoju pozornosť upriamil na kohosi iného, si uvedomil, že vlastnú bolesť až tak nevníma.

	Starostka vytiahla druhý nôž a on radšej zavrel oči. Zuby pritom zaťal do seba s takou silou, až ho zabolela sánka. Nechcel to vidieť! Ani počuť!

	Žiadny výkrik však nepostrehol. Otvoril svoje vstupy k viditeľnému priestoru a zbadal, že ženské tiahnu Hrboša (skoro ako mŕtvolu) k východu z chajdy. Tá bosorka mu prerezala putá!

	„Kam ho vediete?” zakričal a vlastný hlas mu znel komicky.

	„Kam s ním idete?” skúsil ešte.

	Nikto ho však nevnímal. Stal sa kôpkou bolesti a úbohosti na tejto špinavej kope slamy. Už nebol ničím.

	Von vyšli všetky štyri, vzali si aj Reného, a on hĺbal, kam ho môžu viesť? Či ho ihneď zamordujú alebo potrebujú len jeho bolesť? Nie, veľká obeta predsa vyžaduje deviatich. Zabiť ho nemôžu, aspoň momentálne by to bolo pre ne kontraproduktívne.

	Už sa aj vyznal…

	Ani ublížiť mu, by nebol rozumný nápad. Veď úplne chradol… Akoby mal každú chvíľku nadobro vypustiť dušu. Také hlúpe by nemali byť. Možno šli Hrboša len ošetriť tak ako jeho! Asi potreboval prezrieť. Marek by sa veru nečudoval…

	Zrazu sa dnu prekliesnila zhrbená žena, takisto odetá v plášti, no akéhosi slabšieho odtieňu, čo sa mu však pri všetkej trýzni mohlo len mariť.

	No nemarilo!

	Pristúpila bližšie a sňala si kapucňu. Staršia tetka, ktorú nepoznal. Škaredá a neprívetivá, tu však asi ťažko mohol čakať nejakú vysmiatu filantropku.

	„Pozriem to,” sykla a schytila rúčku noža. Kým pochopil, čo sa deje a mohol sa pokúsiť protestovať, vyšklbla zbraň z rany takou rýchlosťou, že sa musel sám seba spýtať, či ešte stále reálne vníma. Bolesť však bola vždy pánom presvedčivosti.

	Zaškriekal ako ranená zver… Reval a trhal sa, akoby ho zaživa žrali hladné krysy. Nohu mu vyplnilo tisícoraké bodanie.

	„Netrep sa!” rozkázala pokojne, no chladne. Počkala, pokiaľ sa prestane hádzať, a nôž zatiaľ zabalila do igelitového vrecúška (sťa vyšetrovateľ vraždy, ktorý uschováva dôkaz zločinu).

	Pod plášťom mala schovanú koženú kabelu, v ktorej hrkotalo náradie. Vybrala nejaké tampóny, pinzetu a ešte čosi. Nedokázal sa už na to dívať. Ani na svoje stehno. Ale cítil, ako ho neprestajne oblieva vlažná krv.

	Bolesť sa znovu obrodila a postupne vyplňovala celú nohu.

	Syčal a klial.

	„Ošetrím ti to, tak vydrž! Si chlap, nie? Neskuč mi tu! Tepna prerezaná nie je. Pichla to dobre, aj keď sa mi zdá, že už nemá taký cit ako kedysi,” zasmiala sa nahlas. „Možno ešte pár pokusov a niekoho tu zabije!”

	Ešte stále mal oči privreté. Rozhodol sa, že ich tak ponechá. Nemusí to vidieť. Nemusí sa pozerať na túto psychopatickú suku. Ďalšiu zo stáda!

	Nesmie…

	„Pár stehov a bude to. Predtým to prečistím, takže sa priprav na nejaké to štípanie. Ak sa nerozplačeš, možno dostaneš aj lízanku,” znovu sa chrchľavo zarehotala. Privrel viečka ešte tuhšie k sebe.

	„Pozerať sa nemusíš, asi by si mi tu omdlel. Teraz drž!”

	Vnímal, ako mu najprv rozdrapila nohavice a následne očistila ranu gázou. Potom mu čímsi kovovým roztvorila prebodnuté miesto a pani bolesť sa vrátila rovno s fanfárami!

	Bolo to ešte horšie ako predtým. Neskutočná páľava, pulz krvi, bodanie miliónov agresívnych mravcov… Akoby mu tam práve vyliala šálku vriaceho oleja. Zdalo sa mu, že blúzni. Reval, trhal sa. Dychčal ako starý bernardín tesne pred posledným zabrechaním. Nezvládal to.

	„Prestaň!” zahriakla ho. „Už to mám, ty blázon! Ešte to zaši– jem!

	Zaúpel. No zastavil sa, hoci nie na jej popud. Skutočne sa v ňom to čosi neviditeľné prestalo prplať, štipľavá tekutina už nemočila ranu a bolesť mierne ustúpila. Ale len o piaď. Oči mal stále privreté. Možno si tým chcel iba čosi dokázať. Aby nevidela v jeho zreniciach ukrutánsky strach?

	Asi…

	Ale kričal stále.

	Aj keď zašívala ranu a miestami ho častovala nadávkami. Kričal aj keď to znovu prečistila a tvrdila mu, že je posraté a hlúpe decko. Skončil až vtedy, keď sa svojimi smradľavými prstami prestala dotýkať

	jeho nohy a celá fáza trpiteľského zaceľovania, či udržovania ho pre ďalšie martýrium, bola u konca.

	Vtedy otvoril oči.

	Ženská si pokojne skladala náčinie do starobylej tašky, podobnú nosievali kedysi železničiari. Ani sa naňho nepozrela, zdalo sa mu, že prestala vnímať chod sveta.

	Čo ak by ju nejako omráčil? Žeby výkopom? Nohy mal síce zviazané, ale keby sa dobre zaprel, azda by sa dalo udrieť priamo do tváre. Ale zamdlela by? Ťažko. Asi by jej iba zlomil nos, možno lícnu kosť. Nič svetoborné. Hlavne nie v tejto otrockej pozícii.

	Nemusela by stratiť vedomie a potom by z neho spravila lekárskym spôsobom krvavú fašírku. Podľa jeho mienky na to rozhodne mala.

	Možno aj gule…

	Takže, keď vzal rozum do hrsti, vychádzalo mu to tak pol na pol. Skúsiť to a optimisticky čakať, že trafí správne a útok sa vydarí? Následne by mohol vziať nejaké náčinie z kapsy a prerezať si putá. Asi by to zvládol. Ak by mal dostatok času.

	Ale čo ak nie? Čo ak tu ktosi vbehne a roztrieska mu ksicht? Tieto štetky sú totálne vyšinuté. Bohvie, čo za sračky hneď za rána šnupú? Risk bol príliš veľký na to, aby ho prehliadal.

	Podobným útokom sa síce pri Božej pomoci, a ak sa Nyja na moment nebude dívať či venovať svojim prsiam, môže zachrániť. No na druhej strane si takisto môže zaobstarať smrť ešte skôr, než začne hlavné číslo programu.

	Veľká obeta!

	Dokázali by si hádam nájsť náhradu… A čo ak by…

	„Ani na to nemysli!” prerušila ho odrazu ošetrovateľka a zodvihla tvár. Vyzerala ešte staršia než pred piatimi minútami. Akoby sa zaživa rozkladala. Oči utopené v černi sa však leskli rozvahou.

	Práve mu pomohla s vyriešením tajničky.

	„Sed pekne na riti a neuvažuj nad žiadnymi sprostosťami! Viem, čo by si rád. Ale to sa nestane! Odpočívaj, chumaj!” zvýšila tóninu a neľútostne zaťala čeľuste.

	Sakra! Akoby mu čítala myšlienky. Tá vyšinutá suka! Možno však mala pravdu. Aj tak mal zranenú nohu. Kopnutím by nevyvinul dostatočnú silu a rýchlosť. Veď to stále pálilo ako samo peklo…

	„Nechcel som nič,” zakoktal.

	„Jasné. Ako každý chlap,” odsekla, konečne sa postavila, a následne bez slova zvrtla svoju zemitú postavu.

	„Príde za tebou Najvyššia. Priprav sa!” skríkla ešte, keď vychádzala.

	Jej silueta sa stratila v tme. Ani sa neostýchala úplne za sebou zatvoriť. Dnu sa votrel čerstvý chlad, a ten mu veru nepomáhal. Ale cítil, že bolesť pomaly ustupuje. Na vskutku nepostrehnuteľný okamih bol ježibabe, ktorá práve zdupkala, vďačný. Rýchlo sa však ovládol. Tu nemôže byť vďačný nikomu!

	Asi si zabudol, že ťa chcú obetovať! Veľkej Nyji!

	Nie, na to sa nedá zabudnúť nikdy.

	Odrazu spozornel…

	Striedali sa stráže. Zistil, že niekto sa blíži. Veď áno, striga predsa načrtla, že sa má objaviť Najvyššia! Preľakol sa. Ani netušil prečo. Možno práve kvôli bolestivému zážitku.

	Už si ho cvičili ako domáce zvieratko.

	Systematickou metódou bolesti a cukru sa predsa drezíruje najlepšie!

	Postava sa rozvážne dostala až k otvoreným dverám. Táto bola odetá inak. Jej plášť už nebol tmavý, ale smotanovo-biely, a na spodku aj pri rukávoch bol vyzdobený akýmisi pozlátenými obrazcami. Pod tým kusiskom látky sa schovávala, ako inak, žena. Usúdil tak z jej útlejšej postavy a kratších krokov. Pristúpila tesne k nemu, neustále zahalená.

	Zdalo sa mu to, alebo už šalie?

	Ucítil korenistú arómu. Páčila sa mu. Nebola to odpudzujúca vôňa, ale niečo svieže a sympatické. Najhorší na krátkom spoznaní bol však fakt, že tú arómu… poznal.

	Akoby sa k nemu odrazila so spomienkou, ktorá leží na dne mozgovej hmoty a chce sa vyštverať vyššie.

	„Ahoj,” jemne šepla prichodiaca a sňala si prikrývku hlavy.

	To, čo zbadal, ho doslova prišpendlilo k zemi. Od ohromného šoku sa skoro namieste pomočil. Rozďavil ústa, natiahol všetky údy, akoby sa chytil elektrinou preplneného drôtu, a preľaknuto pleštil oči. Bolesť sa víťazoslávne vrátila. Tentoraz však duševná.

	„Tak ahoj,” znovu sa mu milo prihovorila Romana a čupla si na úroveň jeho trasúcej sa tváre. Vyzerala tak pekne a vábivo, že by ju na mieste zjedol.

	„Čo… kriste… čo… sa deje?” ledva vyjachtal. Normálne sa dusil a neuveriteľný smútok mu pritom zaživa zožieral tepúce srdce. Naozaj to bola Romana.

	Jeho láska!

	Jeho najvernejší priateľ, o ktorého sa tak bytostne bál!

	No tentoraz v kapucni šialenej sekty.

	„Nič také sa nedeje!” chlácholivo mu darovala ďalší úsmev. Marek si to však pri všetkej skromnosti nemyslel. Mal pocit, že sa mu cez hltan prediera obrovský slizký chrobák, vďaka ktorému nedokáže nič povedať, ani len sa zhlboka nadýchnuť. V každej bunke svojho tela ucítil takú slabosť, že slovo paralýza bolo proti tomu iba slabý odvar. Chrčal nezrozumiteľné slabiky a vypliešťal krvou zaliate buľvy. Miešal sa v ňom šok, hanba, smútok a číra nenávisť – dokonalý koktail, aký by nedokázal namiešať ani najšikovnejší barman.

	Romana sa nahla bližšie a teplou dlaňou ho pohladila po líci. Striaslo ho. Chcel ju poslať kade ľahšie, ale zmohol sa iba na divné zamrnčanie.

	„Som tu pre teba,” prihovorila sa znovu a z jej rozžiarenej tváričky neschádzal úškľabok.

	„Viem, myslíš si, že som ťa zradila, ale tak to vôbec nie je. Ver mi! Dokážeš si vôbec uvedomiť fakt, že budeš súčasťou Veľkej obety pre Nyju? To je obrovské privilégium!” zasa ho mamičkovsky pohladkala.

	„Ne… nechaj ma!” zasipel ticho, no už zrozumiteľne.

	„Nemôžem ťa nechať, hlupáčik! Chcem ti pomôcť,” krútila nechápavo hlavou.

	„Prečo… si to… urobila?”

	„Čo konkrétne?” nadvihla jemné linky.

	„Zradila si ma!” zvolal s ukrytým hnevom, ktorý v ňom priam kypel.

	„Musela som pred tebou samým skryť vlastný stav, pretože by si zdupkal. Ale moje city k tebe sú skutočné! Preto som ťa aj vybrala ako obetu pre Nyju! Po smrti budeme po jej boku! Navždy!”

	Zdalo sa mu to, alebo mala skutočne v kútikoch slzy? Už to ani nechcel vedieť.

	„Žiadna Nyja neexistuje! A ty to vieš,” sám netušil, čo má vlastne povedať.

	„Somárik! Pravdaže existuje, aj ty sa to neskôr dozvieš! Budem sa o teba starať až do skonania. Vždy som sa o teba starala, milý môj.”

	„Vždy?” neveriacky vraštil ústa.

	„Pravdaže! Hádam si len nemyslíš, že sme sa začali stretávať náhodou? Mala som byť nasledovníčkou Mojmíra, alebo Najvyššej, preto som dostala za úlohu vybrať pár obetí. Ty si sa mi páčil! Dávala som ti náznaky… Zhody náhod, či osudové fakty, v skutočnosti náhodami neboli. Chápeš? Musela som udalosti pripraviť tak, aby si sa do mňa zamiloval!” zubila sa nevinne.

	„Takže si všetko narafičila? Celý náš poondený vzťah?”

	„Nie,” vrtela hlávkou. „Iba začiatky. Naozaj som sa do teba zaľúbila. Celou svojou dušou. Ver mi! Tak ako do Nyje!”

	„Zradila si ma!” ešte stále nedokázal vstrebať, že všetko, čo sa vôkol neho deje, je ozajstné.

	„Nezradila, ale to pochopíš neskôr. Postarám sa o teba, moje chlapčiatko,” rozstrapatila mu vlasy na temene.

	„Nemusíš! Si svinská herečka a páchneš zradou! Odporná mrcha!” primračil vystúpené obrvy a z celej mentálnej sily, ktorá v ňom ešte driemala, jej zasyčal pár nenávistných slov do tváre.

	Ostala nepohnute kvočať. Len privrela viečka.

	„Neboj sa! Zvládneme to!” povedala chladne. Aj jej celkový zjav zrazu nadobudol istý stupeň odmeranosti. V prižmúrených očiach si všimol akýsi seriózny odtieň. Len na moment, no zamrazilo ho z toho až na zátylku.

	„Zabili ste aj Števa a Katarínu?” spýtal sa skoro nehnute.

	„Števa nie. Bude po tvojom boku. No tú hlupaňu áno! Nechcela sa k nám pridať. Aj keď sme ju so všetkou vervou presviedčali. Možno s jej smrťou budú problémy. Čo už,” mykla nedbanlivo plecami.

	„Budú ich predsa hľadať!”

	„Uvidíme. Máme ľudí, ktorí by to mohli zariadiť. To už nech ťa netrápi. Nie si hladný?” opäť sa celá rozžiarila a do zreníc sa jej vrátil teplý lesk.

	Marek stále nedokázal prežrieť údaje, ktoré mu práve vnímanie prehrávalo.

	Toto je Romana? Akoby jej do duše vpichli abstraktnú dávku kyseliny, ktorá pomaličky rozožierala jej osobnosť a nahrádzala ju úplným protipólom. Hlas mala ako predtým. Viac-menej prívetivý, ale to, čo vylietalo z úst… Akoby v pozadí čítala rečnícky prejav úplného pomätenca. Skutočne sa mu zdalo, že ju tie drísty núti ktosi hovoriť.

	„Áno, som celkom hladný,” pokyvkal napokon hlavou, pretože mu už škŕkalo v žalúdku.

	„Len som ťa chcela vidieť. Vlastne, ako Najvyššia podľa stanov aj musím. Pošlem niekoho, nech ti dá najesť, dobre?” snažila sa byť vecná.

	„Čo sa stalo s Hrbošom? Kam ste ho odviedli?” nedalo mu nespýtať sa, aj keď sa sám cítil otrasený.

	„Iba k ostatným. Ako nováčika sme si ťa nechali samotného. No Hrboša vrátime. Musí ho prezrieť lekárka. Je na tom horšie, než sme čakali.”

	Znechutene zvraštil pery.

	„Myslel som si, že ho máš rada!”

	Romana udivene pokrčila malý noštek.

	„Veď aj mám, o čom to rozprávaš? Odovzdať svoju nehmotnú časť Nyji je najvyššia pocta, len ty to ešte nechápeš! Ani René to zo začiatku nechápal, ale podľa mňa už je osvietenej ši,” usmievala sa.

	„Ste vyšinuté štetky!” zaštekal zrazu nasrdene.

	„Nie, nie sme,” trpezlivo krútila krkom.

	„Takže jeho zmiznutie, všetko to hľadanie… Bolo to nahraté?”

	Romana sa rozkošne uškrnula.

	„Áno, ja viem… prepáč! Trošku som sa hrala. Ale len trochu! Obeť sa musí pripraviť aj mentálne. Strach býva dobrý pán a liečiteľ zemských, zväčša znudených, existencií. Preto musíme spraviť občasné divadielko. Aby sme vás načali. Celková obeta má svoj presný termín, ja som sa zatiaľ iba o teba starala. Ale všetko je to neškodné a veľmi potrebné!”

	„Neškodné?” vzopol sa. „To si myslíš len ty! Na čom tu, prosím ťa, frčíte?”

	Romana sa zamračila.

	„Toto znelo urážlivo, chrobáčik, ale nechám to tak! No ak chceš odpoveď… Na našej nezlomnej láske k Nyji! Poznám však mnoho starobylých odvarov, ak by si niečo potreboval. Napríklad taká mandragora, ktorú som ti občas prisypávala do čaju. Ale len v miniatúrnom množstve, tak sa nehnevaj!” lišiacky žmurkla.

	„Čože?”

	„Neboj sa. Iba som ju skúšala na nič netušiacej osobe. Učíme sa každým novým dňom. Musíme,” mykla ramenami.

	„A ja som ti naivne veril!” vzdychol si.

	„Dúfam, že budeš aj naďalej. Dúfam, že naša láska vydrží naveky! A je jedno, v ktorom z vesmírov!”

	„Po tomto, čo mi hovoríš?” neveriacky na ňu zízal.

	„Pozri, nič som nerobila kvôli tomu, aby som ti ublížila alebo ťa nejako ponížila. Všetko, čo som vykonala, malo svoj dôvod pre službu a lásku k Nyji. Je to však iná láska, akú cítim k tebe. Väčšia a posvätenejšia. No ako muž, a človek neznalý našich pomerov, tomu nemôžeš rozumieť a ja to chápem,” vysvetľovala mentorsky.

	„Takže všetko, čo si spôsobila… To, že ste dokatovali môjho psa aj iné zvery. Bolesť, ktorú privodzujete Renému… To, že si mi klamala, omamovala ma a nakoniec ma necháš zabiť… To je láska?!” užasnuto pootvoril ústa.

	„Áno,” odvetila pevne. „Robila som to kvôli Nyji a milosti k nej! A aj kvôli tomu, že milujem teba, ty hlupáčik! Budeme spolu ležať pri Bohyni! Tam nás čaká len blaženosť. Žiaden iný význam to nemá!”

	„Ty tomu skutočne veríš, však? Ubližuješ a myslíš si, že je to láska?”

	„Ja neubližujem! Niektoré prostriedky sú však pre vyššie dobro nevyhnutné,” kontrovala priateľsky.

	„A keď ti poviem, že si mi ublížila? A veľmi?” tváril sa neustále ako vážnosť sama a nútiť sa k tomu nemusel. Jeho láska k nej vyprchávala ako hélium z prepichnutého balónika. Bolo mu viac-menej na vracanie.

	Toto vôbec nebola Romana, akú poznal. Stala sa z nej akási vyšinutá príšera, oblečená do jej tela a elegantných dámskych pohybov. Inak si to nedokázal vysvetliť. To sa skutočne dokázala až tak dobre pretvarovať? Možno… Avšak, ak tomu všetkému naozaj verí, potom sa pretvarovať vlastne nemusí.

	To vysvetlenie mu znelo dôstojne.

	„Neublížila som ti. Tomu pevne verím! Ty si to však nemyslíš. Ale až pochopíš fakt, že budeme s Nyjou naveky spolu, dokonca aj s Astorom, tak sa ti myseľ zrazu osvetlí. Poznanie je ako rozžiarená svieca v tme. Pôjdeš iba za ním!”

	„Astora do toho neťahaj!” skoro zrúkol, lebo živá spomienka naňho ho odrazu zasiahla ako hrot šípu.

	„Ale áno! On bude s nami, aj keď je ti ľúto, že musel v rámci prípravy odísť,” hlesla neľudsky vyrovnane. „Ale to je jedno. Potrebuješ sa najesť, takže niekoho zavolám. Nemôžeš vstrebať všetko naraz. Je toho veľa!” dodala tichšie.

	„Choď!” zaprskal. „Nemôžem sa na teba pozerať! Stala sa z teba iba špinavá suka bez duše! A Astora ti nikdy… nikdy neodpustím!”

	Romana sa naňho iba udivene zapozerala.

	Jej svetlomodré oči so zelenkastým nádychom vyzerali v uhlovej černi ešte výraznejšie a lesklejšie. Ani sa nehla, iba slabý vánok, ktorý prefukoval cez škáry v stenách, jej občas nadvihol krátku šticu.

	„Verím, že si to tak nemyslel,” skonštatovala, venovala mu ešte jeden magnetizujúci pohľad a otočila sa smerom k východu.

	Lenže Marek to tak myslel.

	Každé slovo, každú posratú hlásku, ktorá mu akurátne vyletela z úst, myslel stopercentne vážne. Keby ho aj nejakými medovými rečičkami presvedčila o svojej pravde, tá bolesť, ktorá mu občas vystreľovala v mieste bodnutia, by ho ubezpečila o opaku. Nachádzal sa totižto na mieste páchnucom človečenskými výlučkami, slaným potom, a hlavne smrťou. Na to nesmie zabúdať.

	Najmä smrťou!

	„Niekto by tu mohol zakúriť! Je tu zima a krb vyzerá funkčný!” zamrmlal ešte, keď Romana otvárala dvere.

	„Rozumiem,” odvetila a vyšla von.

	Zbadal, že za múrmi chajdy už vládne úplná tma. Skoro nič tam nedokázal dešifrovať. Iba nejaké matné svetielka v diaľke. Možno ich provizórny tábor. To netušil.

	Ostal tu opäť sám, v temnote a s vírom rozrušených myšlienok. Cítil sa zlomený. Smutný a rozzúrený. Bez dôstojnosti, ktorej ešte včera mohol rozdávať za priehrštia.

	Ako sa dokáže život tak rýchlo zmeniť? Je to neuveriteľné. A Romana? Konečná! Z toho jemného anjelika sa zrodil psychopatický diabol! Aj keď sa mu miestami pri rozhovore zamarilo, že ju opäť vidí v predošlej podobe… Mohli to byť však posledné záchvevy sympatií. Zmenila sa. A chcela to. Vlastne nie, nezmenila. Ona tú dobrú osobnosť po celý čas hrala!

	Sviňa odporná!

	Pohrávala sa s ním ako s marionetou na povrázkoch.

	Potreboval by vyroniť aspoň slzu, ale z očí mu už netieklo nič. Iba ho hnusne štípali. Azda by sa mu trochu uľavilo. Tentoraz sa však telo rozhodlo inak. Ktovie, kto všetko je do tejto poondiatej dynastie zmagorených ženských zakomponovaný? Azda celá dedina, až na pár výnimiek, medzi ktoré patrila Katarína.

	Chudera! Aké hrôzy s ňou museli stvárať? Azda zomrela rýchlo a bezbolestne. Aj tak sa to musí všetko napokon dostať na verejnosť! Takúto masívnu akciu predsa nedokážu udržať v tajnosti! Toľko mŕtvych… A toľko humbugu! Sám však nebol o svojej téze presvedčený. Veď v posledných hodinách na vlastnej koži zažil, že možné je úplne všetko…

	A tak iba čakal.

	Na ďalšiu posolkyňu beznádeje. Mala mu doniesť čosi pod zub. Aby sa posilnil. Aby vydržal ďalšie mučenie na báze prvého bodnutia. Také neľudské a žensky rafinované! Poznamenalo to jeho paranoidnejšie ja. Neprotirečil. Ani nemohol. Opäť malo pravdu.

	Myseľ mal plnú Romany – na všetky možné varianty. Tá predošlá bola sladká ako kondenzované mlieko. Tá dnešná… horká a protivná ako blen.

	Mohol byť skutočne taký naivný a naletieť na jej hru? Doslova si z neho spravila cvičenú opičku!

	Nenávidel sa za to. Ako hlúpe chlapča. Bože!

	Povedala ti predsa, že ťa miluje!

	Áno, to hej, to naozaj povedala. Senzačné a ironické podotknutie. Miluje ho ako zvieratko. Rovnakou láskou, akou miluje svojho neduživého škrečka.

	Krista!

	Tá mrcha!

	Už mu naozaj vyhladlo. Brucho si bručalo svoju serenádu a uplakane vyvolávalo potrebnú dávku jedla. Nech sa deje, čo sa deje, najesť sa potrebuje. Ak sa chcel odtiaľto dostať, mal by sa nakŕmiť.

	To skutočne ešte premýšľaš nad záchranou? zaškriekalo jeho paranoidné ja.

	Naozaj nad tým hĺbal. Stále…

	Utiecť! Niekam preč a prísť si sem po horkú pomstu.

	Riadne krvavú!

	S kavalériou rozzúrených chlapov, s plnými rukami kalašnikovov, nábojov a zbraní najrôznejšieho druhu. A začať „ženokalypsu”!

	Paráda! Pedantne preriedia ich početné stavy.

	Naporciovaná a za horúca zjedená odplata!

	Sníval ďalej a popritom sa pokúšal dostať s povrazov. Bolelo to, veľmi bolelo, a tak s tým zaraz prestal.

	Musel vziať rozum do hrsti. Nič iné mu neostávalo!

	A kde je vôbec tá prekliata štetka so žrádlom?! Kde sa tak dlho moce?

	Akoby ju privolal… Dvere zavŕzgali a pootvorili sa. S plným žalúdkom sa mu bude premýšľať lepšie – nasal hneď za liter optimizmu. Musí sa pochlapiť, lebo skončí ako Hrboš. Z toho človeka sa stala napoly žijúca a zároveň napoly umierajúca troska.

	Hoci ho sprvoti viac-menej neznášal, momentálne mu ho prišlo ľúto.

	Naletel na takzvanú naivitu silnejšieho pohlavia. V podstate sa mu už stalo to isté, no ešte na tom nie je tak zle. Istotne sa dá čosi vymyslieť! Kdesi čítal, že v podobných situáciách (lepší výraz bol sračkách) človek nemôže podľahnúť zúfalstvu. Ide o to, aby ostal bdelý a hlavne premýšľal nad pozitívnym výsledkom. Takže žiadna beznádej! Zaťal stoličky. Musí ostať tvrdý! Ale zároveň rozumný! A to nebude ľahké.

	Žena, ktorá vošla dnu, bola staršia. Všimol si, že sa poriadne hrbí, akoby si so sebou na krku priniesla poltonové závažie. Takisto postrehol vytŕčajúce, modrými žilkami spestrené, zápästia. Koža vyzerala byť obsiata pigmentovými škvrnami.

	„Doniesla som ti čosi zajesť, Mastalič,” chrapľavo načala svojský pozdrav a on ju ihneď podľa hlasu spoznal.

	„Ale čo!” zvýraznil dôležito tón. „Veľavážená pani Liskajová si to ráčila napochodovať do tohto honosného príbytku?” uškrnul sa, ale ihneď aj zarazil, pretože posmešné poznámky na adresy väzniteľov asi nebudú korešpondovať s jeho snahou ostať rozumným.

	„Nerob blbé fóry, Mastalič! Nemusí sa ti to vyplatiť!” sňala si kapucňu. Skutočne to bola tá stará líška, ktorá sa ešte nedávno obšmietala okolo Mojmíra. Zaujímavé, že stále nedokázal o farárovi uvažovať ako o žene. Akoby to jeho rozum nechcel prijať.

	„Nejako si ostarla! Nestarajú sa tu o teba?” vyhŕklo z neho.

	Začudovane sa naňho zahľadela a misku s akousi zmesou fazule, zemiakov, ale aj údeného (ktoré výrazne zacítil), položila blízko jeho nôh.

	Oči, obostreté starou známou čerňou, sa vyplnili akousi starosťou o jeho duševný chod. Skutočne to tak videl. Tá slizká bytosť si asi myslí, že sa nadobro zbláznil!

	„Vážne chceš takto pokračovať, Mastalič?” opýtala sa úplne seriózne a neustále naňho začudovane pozerala.

	Bože, z tej príkrej vône jedla sa išiel pomiasť na rozume. Akoby dostal do mozgu poriadnu dávku halucinogénnej látky. Nedokázal ani len premýšľať. Žalúdok sa besnejúc nadvihoval a zvíjal v šklbnutiach neukojiteľného hladu. Prečo sa vlastne cítil taký prázdny? Veď tu nemôže byť dlho.

	Alebo áno?

	„Koľko tu už vlastne trčím?” opýtal sa namiesto toho, aby ju potešil odpoveďou.

	„Myslím, že niečo cez dva dni. Prečo?” zachrapčala, zatiaľ čo v zákutiach akéhosi kabátca, natiahnutého pod plášťom, hľadala inventár.

	„Pretože sa cítim až príliš zoslabnutý a hladný. Máš aj vodu?”

	Chvíľku neodpovedala.

	Kostnatými prstami nakoniec vytiahla plastovú fľaštičku s priezračnou tekutinou. V duchu nerozvážne zajasal, avšak navonok nedal nič znať. Dumal, prečo vlastne necítil výraznejší smäd?

	Možno mu dávali napiť, keď o sebe nevedel? To netušil, ani si nedokázal predstaviť, ako by to prebiehalo. Aplikovaním infúzií?

	Stará baba vytiahla aj hliníkovú ohnutú lyžicu a ponorila ju do misky so zmesou, ktorú ešte nedokázal identifikovať a zaradiť medzi gastronomický poddruh. Polievka? Guláš? Soté?

	Fľašku položila tesne vedľa.

	„Máš všetko, Mastalič. Tvoj slávnostný chod sa môže načať!” sarkasticky podotkla.

	„Ďakujem, vyzerá to exkluzívne!” nedal sa zahanbiť. „Čo sa stane, ak budem potrebovať na záchod?” položil, teraz najmä sebe, zaujímavú otázku.

	„Stane sa, že to budeš musieť vyriešiť na mieste,” prižmúrila oči.

	„Akože na mieste? To ma tu necháte dosrať?” skoro vybuchol.

	„Čo myslíš?”

	„To ale nemôžete! Veď sa to bude bridiť aj vám!” tentoraz už hnevlivo kričal.

	„Stíš sa! Necítil si Hrboša?” uškerila sa.

	„Čosi som cítil,” pritakal. „Ale…”

	„Takisto sa budeš cítiť aj sám! Občas príde Babica a prebalí ťa. Ale neboj sa, nebude to trvať dlho,” chlácholila ho.

	Marek privrel oči.

	„Vyšinuté suky!” zasyčal jedovato a naplo ho na vracanie.

	V tom momente mu Liskajová uštedrila také zaucho, až mu zatriaslo hlavou a ihneď začudovane otvoril viečka.

	„Budeš sa správať slušne, inak nedostaneš žrať!” hrozivo sa vztýčila starena. Marek sa pokúsil preglgnúť všetky kliatby a nemravné poznámky, ktoré sa mu súkali na konček jazyka. Ovládol sa a nechal ich zliezť dole krkom, kdesi do tmavých útrob.

	„Dobre,” zašeptal, pretože chcel konečne jesť. V tom, že tu už nebude dlho, mala pravdu. Jednoznačne sa musí pokúsiť nejako zdrhnúť.

	„Takže si sa upokojil?” vztýčila ukazovák.

	„Tu sa asi neupokojím nikdy, všakže, ale som pripravený čosi zjesť,” oponoval.

	„Tá tvoja drzosť je až do neba volajúca!” zavrčala nenávistné.

	„A ty nebodaj veríš v nebo? V kostole si sa síce obšmietala stále, no to bolo hlavne kvôli Mojmírovi, nie?”

	„Kvôli Najvyššej! A nebo je pre nás dokonalé splynutie s Nyjou, to ti tu ale nemienim vysvetľovať, truhlík!”

	„Môže sa k tej vašej Nyji dostať aj obyčajný chlap?” prejavil záujem, čo ju takmer vyviedlo z rovnováhy.

	„Pravdaže,” odvetila po chvíľke. „Ale len ako dokonalá obeta. Ty to koniec koncov spoznáš. Už sa isto tešíš?!” podpichla ho.

	„Tešiť sa na smrť? To je pekná sprostosť!” pretiahol skyslene tvár.

	„Možno pre teba, lebo si ešte neznajúci hlupák! Dobre, dám ti teraz jesť! Tento rozhovor ma unavuje!”

	Marek jej chcel rýchlo kontrovať a čosi inteligentné podotknúť, no ovládol sa a zahryzol si do jazyka. Skutočne potreboval čímsi vyplniť žalúdok, pretože ten už každou sekundou vyhrával precítenejšie než štátna filharmónia.

	Noha ho popritom neustále bolela, avšak menej a menej, za čo jej oduševnene ďakoval. Blahosklonnosť vlastného tela bola asi jediným, čo mu pripomenulo, aké je to pocítiť jemný závan optimizmu.

	„A ako sa najem?” poukazoval očami na zviazané ruky, takisto nohy.

	„Nakŕmim ťa, idiot!” pokrútila hlavou, akoby tresol najstupídnejší nonsens.

	Bol to iba jeho dojem alebo ho táto harpyja skoro pri každej vete častovala nejakou ľubozvučnou nadávkou? Musel sa nad tým všetkým povzniesť a sústrediť sa na posilnenie.

	„To sa nemôžem najesť sám? Myslíš, že by som v takomto stave dokázal čosi vymyslieť?” snažil sa pochybovačné zaškeriť. „Nebudeš ma hádam kŕmiť ako nejakého dengľavca?”

	„Ak nechceš, nemusím vôbec, hoci Romana tak prikázala!” odula nervózne gamby.

	Možno mohol ešte komentovať samotnú Romanu alebo vypichnúť pár ironických a trefných poznámok, avšak rozhodol sa, že tentoraz účel svätí prostriedky. Predklonil teda hlavu bližšie k babe a otvoril ústa.

	„Dobre. Vykŕm ma!”

	V rámci ich slovnej hry očakával, že Liskajová takisto trefne zakontruje, avšak tá ostala ticho. Priblížila sa k jeho tvári s hliníkovou lyžicou hustej masy a on zacítil údeninu takým spôsobom, že keď sa po nej vrhol, skoro odhryzol koniec príboru. Popremieľal po ďasnách krémovú hmotu a nakoniec preglgol. Bol strašne hladný. Ešte v živote neokúsil, aký je to pocit.

	Prepadne celé telo aj samotnú myseľ. Hlad zožiera človeka zaživa. Možno preto, že ho neutíšil. Musí sa nasýtiť sám. Sebou.

	Už asi blúznil. Vykašľal sa na choromyseľné myšlienky a radšej sa rozhodol konverzovať s Liskajovou.

	„Trochu presolené a studenšie, ale inak sa dá,” uznanlivo kyvkal hlavou.

	„Ty si nedáš pokoja!” namosúrené sa odtiahla a prevracala očami, čo vyznievalo skôr komicky než popudlivo.

	„Čo som zasa povedal?” ohradil sa. „Veď som to v podstate pochválil! To nemáš ani kúska zmyslu pre humor?” zahral si v biednej chajde divadlo.

	„Mám, ale nie pre infantilný humor posraného sopliaka,” žmurkla.

	„Čo sa vlastne stalo s Matyášovou? Tá mala trochu veselšiu povahu, ako tu pani nedotklivá! Je medzi vami tiež?” odrazu si spomenul a Liskajová mu hneď na to vrazila plnú lyžičku medzi ďasná. Už-už sa aj začínal dusiť, ale nakoniec pokrm prehltol.

	„Boli ste nerozlučné dvojičky, ochrankyne Mojmíra, nie?” bľabotal s poloplnými ústami.

	„Ochrankyne Najvyššej! Teda iba ja! Matyášová sprvoti o ničom nevedela, a keď sme ju chceli zasvätiť, jej dutá hlavička nič nepochopila a vzpierala sa. Nakoniec sme jej už nemohli veriť, takže bola predvčerom umlčaná! Kiežby bola rozumnejšia… Ako stará Babálka, ktorá zmyslu spoločenstva verila!” vysvetlila mu situáciu.

	„Umlčaná?” nechápavo zopakoval, i keď možných výsledkov pravdepodobne nebolo veľa. K Babálovej sa nechcel vyjadrovať. Podľa neho už sama nedokázala uvažovať rozumne. Zbláznila sa.

	„Vyrezali sme jej jazyk, no po obrade Nyji nám Ona dala znamenie, že ju chce k sebe.”

	„Takže ste ju zabili!” vyprskol.

	„Spojili sme ju s Nyjou, ty naivný! Vedz, že keby Najvyššia neodporučila, aby sme ti odpovedali na všetko, čo potrebuješ, odo mňa by si sa nedozvedel ani mäkké ň!”

	„Romana, čo? Tá ma asi fakt miluje!” zasmial sa neľudsky. „Ale to, čo si ty dovolila, aby spravili Matyášovej, je beštiálne a odporné! Len aby si vedela.”

	„Pehe!” Liskajová zvraštila tvár. „Bola to len úbohá schránka bez štipky rozumu. Aj tak som ju nikdy nemala rada!”

	„To nevadí. No poznali ste sa roky!”

	„A?”

	„Aspoň kúsok ste sa museli zblížiť.”

	„Hrali sme iba divadielko. Ale nie si žena, tomu na zúbok neprídeš.”

	„Začínam ľutovať, že mám gule!” preglgol poslednú lyžičku polievky a cítil, ako sa mu potrava hojdá na spodku poloprázdneho žalúdka.

	„Mastalič! Tu sa chová slušne!” chytila ho v momente za ucho a tak prudko ním potiahla, že mu tam na skutku praskla koža, možno ešte dačo horšie, pretože okrem pálivej bolesti pocítil aj jarček krvi, ktorý mu ihneď stiekol po krku.

	„Bože! Si normálna? Krista! Nič také strašné som nepovedal!” zrúkol, pretože takúto vyšinutú reakciu nečakal.

	„Keby tu nebola Najvyššia, bez milosti ťa zabijem! Ale chráni si ťa! Aj keď si drzý a vtieravý ako smrad z hnoja!” nahla sa až tesne k nemu a on ucítil jej nesympatickú arómu, ktorá mu pripomínala nahnité kapustné listy.

	„Máš to ťažké, čo? Poslúchať stále Najvyššiu!” zasyčal nevraživo.

	„Vybrala si ju Nyja! Každá ju musí rešpektovať,” opäť sa nadvihla a Marek si všimol, že jej zrazu na zem vypadla hliníková lyžička. Práve vtedy, keď mu išla podať fľašku s vodou. Zaúpel, či si tento nešťastný počin všimne, avšak zdalo sa, že jej oči už tak neslúžia, a tak pokračovala v činnosti.

	„Dopi ešte tú vodu, potom odchádzam! Viac ťa nestrpím, imbecil!” odzátkovala fľaštičku a vrazila mu ju medzi zuby. Otočila ju prudko kolmo hore, pričom mu ústnu dutinu vyplnila vlažná tekutina. Logal hltavo, lebo pri takomto štýle aj tak polovička tekutiny stiekla po jeho brade. Ale i tak si kvalitne zalial žalúdok a v tomto ohľade ho naplnila spokojnosť. Starena si vôbec nevšimla, že si zviazanými nohami prisunul lyžicu k sebe, rovno popod ne, takže ju kryl.

	Na niečo sa mu zíde.

	Fľaška ostala prázdna, Liskajová sa nadvihla, vzala misku a otočila sa.

	Veľmi ostro vnímal, že je rozzúrená. Nevedela sa ovládať, ako tie ostatné? Vlastne, bohvie, aké unikátne bytosti by tu ešte stretol? A aké by to bolo s ich ovládaním… Aj keď ju vyprovokoval.

	„Tak sa teda maj!” šepol.

	Neodpovedala, iba tresla dverami a on opäť ostal vo svojej nore.

	Sám.

	S tmou, s neblahým osudom a jednou hliníkovou lyžicou.

	Vlastne mu prišlo clivo. Nie za touto bosorkou, ktorá mu skoro oddelila ucho od hlavy, ani za Romanou a jej psychopatickou verziou lásky. Veď to všetko sa ako neutíchajúci vír ešte stále točilo vôkol neho.

	Obkolesil ho smútok za Astorom, za peknými chvíľami, ktoré prežil, a teraz si uvedomil, že ich nebolo tak málo. Za obyčajným východom slnka, keď pri raňajšom výstupe zažil magické brieždenie na vrchu Tlstá. Za obyčajným dobrým jedlom a vodou z horskej riavy. Za pozorovaním nočnej oblohy, obsypanej miliardou viditeľných i neviditeľných hviezd… Za dobrým filmom, knihou…

	Je toľko vecí, udalostí a dokonca aj ľudí, kvôli ktorým sa oplatí svojej duši pripomenúť, že je stále fajn žiť.

	Spomenul si na svoju bývalú, spomenul si takisto na tragickú smrť rodičov. Na ťažký život so striedaním niekoľkých prác a uvedomil si, že i to ho zocelilo a že v momentálnom bode bytia necíti takú nenávisť.

	„A aj preto sa z tejto smradľavej diery musím dostať!” zavrčal len tak, do ticha, presiaknutého očakávaním čohosi nedobrého, zlodejský sa zakrádajúceho okolo jeho zúboženého tela.

	Spamätal sa zo splínu a trhol povrazmi. Zabolelo to. To mu ešte viac pomohlo precitnúť do reality.

	Musím!

	Bude hrdinsky bojovať. Ako zviera chytené do klepca, ktoré si v smrteľnej agónii dokáže odhryznúť zakvačenú nohu, len aby sa dostalo na slobodu. Z týchto sračiek sa vyhrabe, aj keby to bolo to posledné, čo v živote spravil!

	Trhol ešte raz a bolesť postupovala ďalej, do celého predlaktia. Takisto si kliesnila cestičku v stehne. V tom okamihu si spomenul na lyžičku.

	Odkryl ju, keď posunul nohy nabok.

	Keďže mal ruky zviazané za chrbtom a v nohe stále čerstvú ranu, skoro každý mocnejší pohyb, trhnutie, ho pichlo. Zízal na to hliníkové čudo a hĺbal, čo by s ním zmohol. Do rúk ho nijako nedostane. To je nemožné. Keby to bolo aspoň ostré! Možno by nejako prerezal hrubizný povraz, ktorým boli previazané členky tesne na začiatku holennej kosti. Ale hliníková lyžica ostrá nebola.

	No čo ak tá stvora zistí, že jej vypadla? Tak sa vráti a vezme si ju!

	Nevadí! Aj tak si s ňou nijako nepomôže.

	Ale načo potom vypadla? Nie je všetko riadené formou osudu? Náhoda neexistuje. Všetko má skrytý dôvod.

	Tak prečo, kurva, vypadla?

	Začínal ho obopínať amok.

	Zúrivosť na druhú.

	Trhol povrazmi. Následne ešte viac. Ostrá bolesť v zápästí mu napla zmysly na maximum. Zúril. Lomcoval celým telom ako šialený a nedbal na fakt, že motúzy sa mu ešte hladnejšie zahryzujú do mäsa. Zaryčal ako zver.

	Tá skurvená lyžica mi je nanič! Úplne nanič!

	Pravdivosť uvedeného faktu bola taká jasná, až ho celého zaplavilo zúfalstvo. Opäť klesol na duchu. No bolesť akoby ho navzdory chcela držať pri zmysloch. Pretekala mu zápästím, meniac sa na jedovatú tekutinu. Alebo to nebola bolesť?

	Odrazu si uvedomil, že mu po ruke skutočne čosi tečie. Krv! Teplá ako odstáty čaj, dolovala si cestičku vedúcu zemskou gravitáciou, aby sa vpila do slamy. Už cítil, že povrazy sú od nej zmáčané.

	„Niééé!” zaryčal zasa a šklbal svojím uboleným telom ďalej. Mohol tu pokojne vykrvácať, no odrazu mu prišlo všetko jedno. Už sa skutočne opustil? Klesol na dno nádoby s optimizmom?

	Je to možné! Vlastne je to jediné východisko v tejto situácii… Zhebnúť a nič neriešiť!

	Mykol sa a znenazdajky zamrzol.

	Aj cez ostrý bôľ čosi postrehol. Pri šklbnutí rukami (div, že si obe nevykĺbil v ramenách) zistil, že hrubo obmotané povrazy sa kúsok pohli. Veľmi nepatrne, ale stalo sa.

	Možno mu nakoniec rubínová tekutina pomôže?

	Krv, prýštiaca z útrob, môže premočiť motúzy takým spôsobom, že dokážu skĺznuť z kože? Nie… To bolo určite nemožné, ale istotne napomôže, aby sa trochu uvoľnili. Veď to už teraz cítil!

	Alebo?

	Zaťal zuby a trhol znovu. Príliv nenormálnej bolesti a teplá krv…

	Áno, už mu to bolo jasné. Skutočne sa začali nad kožou a mäsom (keďže už musel mať pod povrazmi otvorenú ranu) šmýkať zhora nadol. Asi o centimeter, ale predsa.

	A začiatok je, sakra, dôležitý!

	Musel pokračovať, kým bol ešte pri zmysloch a vládal. Trhal a metal sa, popritom ručal ako býk na porážke. Telo si postupne na bolesť zvyklo, aj keď ju stále cítil ako tisícku žeravých diablov.

	Možno sa len nejako odbremenil. Mozog sa postupne odtŕhal od citlivých nervov. Asi. Sústredil sa však na svoj účel.

	Zápästie sa kĺzalo čoraz viac, krv svedomito zalievala obnažené lakte.

	No šlo to!

	Už si ani neuvedomoval, koľko vlastne trvalo toto martýrium.

	Ale podľa jeho mienky dlho.

	A napokon sa ľavá ruka vykĺzla zo zovretia tuhých povrazov! Von! Na slobodu! Syčal a škrípal zubami od neskutočnej haldy pálivých impulzov, ktoré mu trhali celou hornou časťou tela. Úplne prekryli zranené stehno. Doslova horel… Vytiahol aj druhú ruku a od utrpenia mu do kútikov očí vyhŕkli slzy.

	„Bože!” syčal, víťazoslávne sa uškieral, a pozeral na oba červené kýpte.

	Ja som sa dostal z prekliateho zajatia!

	Bolo to skutočne tak, alebo sa mu všetko iba marilo a on sa nechal unášať riavou realisticky plynúceho či dokonca páchnuceho polosna?

	Zápästia mal skutočne dokatované!

	Cez pravé mu dokonca k zemi ovísal kus červenkastej kože. Akoby ktosi natrhol riadnu časť plagátu.

	Nie! Nemohol snívať. V sne by určite necítil takú explóziu bolesti.

	Tie ukrutné erupcie, ktoré mu šľahali do predlaktí aj vyššie. Dolné konce rúk akoby ostali ponorené v plamenných jazykoch.

	„Krista!” zaklial a vytreštenými okáľmi civel na dielo, ktoré práve vykonal. Krv čurčala hlavne z ľavého zápästia, no keď naň prizrel, vedel, že tepna alebo hrubšia žila by poškodené byť nemali.

	„Ja som to dokázal!” šepol potichu, akoby si chcel naliať deciliter triezvosti alebo počuť svoj hlas, uistiac sa, že neblúzni.

	Áno, už to bolo isté.

	Naozaj sa dostal z motúzov, teda iba rukami, ale polovica jeho tela ostala slobodná, a to bolo čosi!

	„Ako zastavím krvácanie?” znovu komentoval nahlas, pridávalo mu to na chuti konať.

	Musí ho nejako previazať.

	Odtrhnúť kusisko látky z polokošele, ktorú mal na sebe a poriadne stiahnuť. Úbytok krvi by dokázal zastaviť, no je možné, že ho úplne nezahatí. Potom by mohol pri úteku vykrvácať.

	Kedysi dávnejšie mu ktosi spomínal, že na zastavenie tečúcej krvi je spoľahlivá pavučina.

	Možno mu to medzi rečou prehodil niektorý z poľovníkov? Už si to nedokázal vybaviť presne…

	Takže pavučina by mohla pomôcť?

	Poobzeral sa navôkol. Áno, nachádzalo sa jej tu fakt veľa. Po zrakovej analýze musel byť spokojný. Ešte že sú tie osemnohé stvory také činorodé.

	No najprv potreboval oslobodiť nohy, čo bude prplačka, keďže každý pohyb rukou iba pridával na diabolskej akupunktúre.

	Všetkými údmi mu zrazu prebehla studená triaška, až zadrkotal zubami. Možno prišla s úbytkom drahocenného moku a možno to bola iba správna triaška odhodlania.

	Netušil, no vybral si druhú možnosť.

	Zaťal sa a začal uvoľňovať motúzy svedomito obtočené povyše členkov. Okamžitý bôľ ho prinútil nesúvisle chrčať a drsne kliať.

	Druhá časť sebatrýznenia práve načala svoj priebeh.

	Musel sa zatínať nechtami… trpezlivo a systematicky. Prplavá robota.

	Pri každom pevnejšom zovretí končekmi prstov mu zo zápästí ešte mocnejšie vyvrela krv. Hrozne to pálilo, ale neprestával. Potreboval zatnúť nie len skutočné, ale aj pomyselné zuby na ubolenej duši, aby všetku trýzeň ustál.

	Konečne pohol prvým kúskom povrazu, čo ho nakoplo. Vedel, že stačí iba načať, nakoniec uzle povolia. Trvalo to ale strašne dlho.

	Aspoň jemu slimačie tempo také prišlo.

	Čo ak ktosi príde? So zviazanými nohami nemá šancu, môže si iba tak pískať. A rovno pohrebnú!

	Snažil sa ešte horlivejšie, zatínal nechty, viac-menej nevnímal rastúci bôľ, ktorého rozmery a intenzita už boli neznesiteľné.

	Nakoniec, azda po polhodinovej piplavej robote, konečne odmotal niekoľkokrát obvinutý povrazisko z nôh a okamžite ucítil v chodidlách mravčenie. Krv sa vracala nazad, do všetkých opustených pórov. Musel chvíľku počkať, kým bude mať spodné končatiny funkčné, a potom sa vyteperil do stojatej polohy. Všetky úkony trvali dlho a jeho myseľ zaplnila ako rakovina myšlienka na votrelkyne, ktoré sa mohli každou chvíľkou vrátiť.

	Liskajová zistí, že nemá lyžicu! Príde si po ňu!

	So sebazaprením, ale predsa, konečne stál!

	Keď sa však vztýčil, musel vyčkať, pretože sa mu okamžite zakrútila hlava a stehno s čerstvou ranou zaprotestovalo.

	Následne na to začal všade navôkol hľadať čo najhustejšie pavučiny.

	Slabé prítmie mu dovoľovalo celkom dobre sa zorientovať v priestore.

	V tomto prípade mal šťastie. Pavúky boli v interiéri svedomité, takže po chvíľke zberačky mal ruky plné hebkých sietí.

	Rýchlo si ich poprikladal na zápästia, až skoro úplne prekryl krv, a ešte predtým odtrhol z polokošele dva rovnomerné kusy látky, ktorými napokon naturálnu gázu previazal.

	Hoci mu údy na zranenom mieste trhalo od utrpenia, postupne si uvedomoval, že si skutočne pomohol a konečne mu po lakťoch netečú ďalšie mililitre.

	A vzápätí by mal spraviť to najdôležitejšie – opustiť túto kuticu!

	Na zemi sa ešte váľala hliníková lyžica, ktorou skoro pohrdol.

	Možno sa mu naozaj na čosi zíde? Zohol sa po ňu a v tom krátkom preblesknutí si uvedomil, že nebyť jej, nikdy by sa asi nedostal do podobného zúrivého amoku, pomocou ktorého prekonal zviazanie.

	Nebyť tej sprostej lyžice, asi by tu ešte stále sedel a horekoval nad strašným osudom. Poťažkal ju.

	Cesty Pána sú nevyspytateľné!

	Podišiel tesne k dverám a zistil hroznú skutočnosť. Osadili sem iba obyčajné staré vráta fungujúce na závoru. Najhoršie však bolo to, že tá poondená závora bola nainštalovaná zvonku… A zavretá. Skoro sa od rany nešťastia vyvalil dole a rozrumázgal.

	Vôbec si to nevšimol! Ani to, ako ju Liskajová pri odchode zapáčila.

	Akoby bol slepý či zdrogovaný. Bez zmyslov.

	A ktovie, čo všetko z toho mohla byť pravda?

	Zúfalo sa oprel o studené drevo a závora zaprašťala.

	Vtedy si všimol, že medzi vrátami a zárubňou je dostatočná škára, aby ňou skúsil s niečím tenkým, azda s kusom dreva, pohnúť. S pomocou Božou bude osadená voľne, vzhľadom na jeho zviazanie sa predsa nemuseli čarodejnice báť.

	Opäť sa mu vrátila potrebná dávka optimizmu. Vydal sa hľadať čosi tenké a tvrdé, no keď sa obrátil, zamrzol, a vyjavené pozrel na lyžicu, ktorú ešte stále pevne zvieral v ruke.

	To by mohlo vyjsť!

	Žeby bola nakoniec osudová?

	Skúsil ju opačným koncom vopchať do škáry a napodiv prešla. Ešte počúval, či na druhej strane zatmeného sveta nikto nie je, no jeho sluch registroval iba tepot ticha.

	Zatisol lyžicu a závora sa jemne pohla. Pritlačil… ale nič.

	Skúsil ešte raz, trpezlivejšie, a závora sa opäť posunula, tentoraz o dobrý kusisko. Znovu sa zaprel, na čo sa kus dreva úplne stratil z dohľadu v štrbine… A dvere sa ticho rozškľabili.

	Otvorené! Môžeme ujsť, pane!

	Víťazoslávne sa zaškeril a nedbal pri tom ani na bolesť, ktorá mu pri zlodejskom kumšte okamžite vrazila do paží.

	Vopchal si lyžicu do vrecka na nohaviciach a v duchu sa jej ospravedlňoval, ako ju predtým idiotsky podcenil.

	Zdalo sa, že sudičky sú mu naklonené. A to bol v tomto momente skvelý pocit.

	Okamžite, ako pootvoril vráta, prepchal hlavu von a párkrát zažmurkal.

	Ovanul ho horský vzduch. Poriadne sa nadýchal, rozlepujúc obe oči. Nachádzal sa na lesnej čistinke, obkolesenej vysokánskymi stromami a jedným uhaseným pahrebiskom, kde, dúfal, negrilujú obete pre vymyslenú Nyju.

	Absolútne netušil, kde sa ocitol, no to mu teraz nemohlo vadiť. Zdalo sa, že nablízku nikto nie je, aspoň nič neregistroval.

	Prepchal sa teda úplne na pochmúrnu tmu, prikrčil sa, a opäť jatril očami.

	Skutočne sa zdalo, že okolie je bez človiečika.

	Ktovie, kde vlastne sú? Asi neďaleko, no nepočuť ich. Teraz mu to ale mohlo byť jedno. Musí nejako zdrhnúť a potom privolať pomoc! Hoci aj políciu! Dotrepú sa nazad a tie svine do jednej vystrieľajú! Možno ešte aj kohosi zachránia! Viac urobiť nemohol.

	Vráta znovu privrel, aby vyzerali presne ako predtým, ak by nejaká z nich náhodou len tak prešla okolo. Ešte raz kukol na starú chajdu, ktorá zvonku pôsobila dojmom, že sa každou sekundou prekotí nabok.

	Hlavne, že som z nej konečne vonku!

	Pomaličky, pretože nohy mal stále stuhnuté a stehno pulzovalo, akoby v ňom nosil zabodnutý drôt, odkráčal smerom k lesu.

	Ešte si všimol, že neďaleko sa črtá zráz, musel sa teda nachádzať na nejakom kopčeku. Obloha sa vyjasnila, takže mu svit hviezd a mesiaca ponúkali slušné svetlo.

	Vnoril sa do smrekového porastu a ihličie ho ihneď zakrylo. Stratil sa v hôrnej temnote. Inokedy by sa jej vyhýbal, ako by sa dalo, no momentálne pôsobila ako teplá materinská náruč. Ona jediná mu mohla dať nádej, že ho nenájdu…

	Konáriky mu síce škrabali tvár a kde-tu sa buchol plecom do tvrdého kmeňa, ale po pár minútach lozenia si začínal na šero zvykať a obrysy lesa nadobúdali kontúry.

	Nemôžem si dovoliť zraniť sa! Opatrne, ale rýchlo! huckal sa, no rýchlejšie ísť nedokázal.

	Zrazu pochopil, aký je slabý a nemohúci. Stratil priveľa krvi. Ktovie, či dokáže zostupovať, až kým nenájde pomoc. Možno kdesi odkväcne a do rána si na ňom pochutnajú zvery. Visel tu aj ťaživý chlad. Noci v lese sú vždy chladné. Studené ako pohľad umrlca.

	Svah začínal byť strmší a stehno pri každom riskantnejšom kroku zabolelo. Ale držalo.

	Nevzdával sa. Je predsa na slobode! A možno ju prinesie aj pre ostatných! Števa, Hrboša… a ďalších! A zaslúženú spravodlivosť pre tie slizké zmije!

	Zrazu zastal a započúval sa.

	Ozval sa praskot. Alebo už blúznil?

	Nie, bolo to jasné prelomenie vetvičky na zemi. Ostal teda ticho a vyčkával. Môže tu byť nejaký medveď, možno vlk, či rys?

	Stretnutie s nimi by nemuselo dopadnúť dobre. Istotne zavoňali krv! Tú predsa zviera ucíti na kilometre!

	Opäť puknutie. Tentoraz bližšie. Zovrel lyžicu v prstoch, prichystaný na najhoršie. Teraz má možnosť pomôcť mu ešte raz!

	Z porastu pred ním zrazu zablikalo svetlo. Bože, blúzni! Naozaj! Svetlo! Približovalo sa a ostalo visieť vo vzduchu, asi desať metrov od neho. Ale už zbadal aj jeho nositeľa! Tá žiara prýštila z ľudskej postavy. Konkrétne zo ženskej, ktorú okamžite spoznal. Skoro si prelomil ohryzok od ľaku a nahromadeného detinského vzrušenia.

	„Mama?” zaskučal ako šteňa, ktoré si práve popálilo pysk.

	„Si to ty?” dodal ohúrene.

	No výhľad na svoju matku, odetú v akomsi belavom habite, mu prekryl ďalší človek. Rovno pred neho sa totižto z ničoho nič postavila… Romana!

	V ruke zvierala baterku a celkom nenútene sa uškŕňala.

	„To som ja miláčik! Neboj sa! Budeme spolu! Navždy… len spolu!” kvokla si k nemu a on si všimol, že navôkol sa začalo z tmy vynárať niekoľko desiatok ďalších svetielok, akoby sa ocitol uprostred kolosálneho lunaparku.

	Vyjavené civel na bývalú priateľku, na tancujúci roj svitu, a chcel aj na postavu vlastnej matky, tam vzadu, len pár dlhých skokov od neho! No nemohol na ňu dovidieť kvôli tejto fúrii! Do riti! Nemohol!

	Nedokázal!

	„Mama! Si tu?” slabikoval ako nadrogovaný a pokúšal sa cez Romaninu postavu nahliadnuť za jej chrbát.

	„Som tuja, miláčik!” pohladila ho dievčina studenými prstami po líci a on sa zatiaľ snažil zachytiť závan kadidla, ktoré by mu napovedalo, že zbadal ducha nebohého rodiča.

	No neucítil nič. Len známu arómu zradcovskej suky, krčiacej sa blízko neho. A všetky možné vône lesa. Ten špeciálny omamujúci guláš.

	Dostali ho! Znovu je v ich moci! Bože!

	„Koho zaujímaš ty?” odsekol najnenávistnejšie, ako vedel. Už sedel vyvalený na zadku, v tráve, pretože ten nával protichodných emócií ho úplne zbavil stability. Ani si neuvedomoval, kedy sa tak stalo.

	„Hlavné, že sa zaujímam ja o teba. Bolo veľmi nerozumné pokúsiť sa ujsť!” pokarhala ho jemne a potočila pritom hlavou.

	„Prečo som videl svoju matku?” položil otázku namiesto toho, aby zareagoval.

	„To sa opýtaj sám seba,” udivene nadvihla obočie. „Som tu pred tebou ja, mal by si sa baviť so mnou a nie fantazírovať, zlato,” stále sa k nemu správala láskavo a vľúdne, akoby sa prihovárala roztomilému šteniatku.

	„S tebou sa baviť nechcem! O čom?” sykol, keď pochopil, že ho opäť nejakým spôsobom dostali a skaza je neodvratná.

	„O čom?” znovu sa zadivila. „Toľko vecí ešte nevieš a ani nepotrebuješ vysvetlenie? Napríklad… Prečo som odmietala náš spoločný sex?” ukázala drobné zúbky.

	V umelom svetle baterky vyzerala ako strašidelná karikatúra svojej reálnej podoby.

	„Nechcem to vedieť!” zaklamal.

	„Ale ja ti to rada poviem, miláčik! Jednoducho, ako Najvyššia na to nemám právo, aj keď som bola zatiaľ iba adeptom. Najvyššia totiž musí ostať pannou! Áno, som ňou stále! Neuveriteľné, a zároveň aké jednoduché, však? Ale aj keď ťa milujem, nejako extra si ma nepriťahoval. To ti musím nerada priznať.”

	„Super! Ďakujem za vysvetlenie, ty vyšinutá hlupaňa!” prskol jej zúrivo do tváre.

	„Toto by si si mohol odpustiť! Musela som sa snažiť kvôli Nyji! Nyja tak chce a nepopustí! Dokonca som si pri smrti Najvyššej vymyslela tú stupídnu maškarádu so znamienkom v tvare 666, hoci tam nič nebolo! Potenciálnu obeť je potrebné pripraviť hlavne mentálne. Slúži k tomu aj opiát z mandragory a rôzne psychologické úlohy. A nie je to vôbec jednoduché! Aby si si zasa nemyslel! Mala som s tebou robotu, no už je všetko aspoň ako-tak dobré!” pôvabne sa zacerila.

	„Som na teba fakt pyšný!” ironicky pokyvkal hlavou. „ Chceš povedať, že to isté ste robili aj ostatným? Chceš povedať, že zjavenia Astora, duchov, všetko je to bluf alebo pôsobenie nejakej drbnutej drogy?”

	„Nie, to rozhodne nie! Duchovia naozaj jestvujú a občas s nami skúšajú bojovať. Sú to ale len slabučkí trkvasi, nič viac. Nechápu, že Nyja je omnoho mocnejšia, ako si dokážu predstaviť! A jej sila pôsobí na oboch brehoch života. Aj smrti.”

	„Fúrie bláznivé!” neveriacky civel do trávy. „Všetko si musela hrať! Divadielko pri Liskajovej, s ktorou sme prezerali farára! Pri vykopaní Mojmíra, keď sme zistili, že je ženou! Vtedy, keď sa stratil Hrboš! Všetko!”

	„Áno,” pritakala pokojne. „To ale nemení nič na tom, že ťa neskonalé milujem!”

	„Tebe samotnej sa zdá, že si normálna?” už skoro besnel, pretože si opäť privolal ťažobu spomienok na jej zradu a to, ako sa s ním bezcitne pohrávala. Akoby bol neinteligentnou vykastrovanou opičkou.

	„Neboj sa,” pohladila ho po vlasoch. „Ja som normálna až príliš. To je však v tvojej polohe a celkovom rozpoložení ťažko prijateľné.”

	„Prečo som videl svoju matku?” zasa soptil, pretože mu to neustále liezlo na mozog.

	Žeby zbadal jej ducha?

	Je to možné!

	Ide mi na pomoc! Môže ma z tejto šlamastiky dostať?

	Ale ako?

	„To fakt neviem, zlatko. Namiesto toho, aby si sa venoval mne, furt táraš nejaké nezmysly!” napaprčené zvýšila hlas. „Teraz už aj trochu ľutujem, že som ťa k nám neodviedla skôr! V lese, keď sme hľadali strateného Reného. Vtedy bola vhodná príležitosť!”

	„Aha! Takže preto si sa tak strašne snažila, aby sme ho našli, hoci ste ho dávno držali v zajatí! Svine!”

	„Áno, chcela som ťa mať tu, pri sebe, aby si spoznal, kto presne som. Čo je na tom také zlé? No ten prekliaty duch v podobe tvojho smradľavého psiska mi všetko prekazil! Radšej som počkala!”

	„Takto už o Astorovi nikdy nevrav!” zahrmel a skoro sa na ňu hodil, no cítil sa byť strašne slabý, takže od zámeru ihneď popustil.

	Radšej počkám, čo vymyslí duch matky! Počkám si na jej reakciu!

	„Dobre,” uznanlivo vyhrnula vrchnú peru. „Máš pravdu. Milujem ťa a nechcem ťa ešte viac dráždiť. No kvôli tomu, že si utiekol, hoci si mal ešte pár dní znášať bolesť, aby si sa pripravil a úplne sa nám oddal, musíme proces urýchliť. Teraz nie je čas na odklady! Narušil si svätú prípravu, chápeš?” chytila ho za bradu a hoci sa stále usmievala, on badal iba úzke hadie štrbinky. Nebol v nich ani zamak lásky.

	Iba jej šialená, neuchopiteľná verzia…

	„Nechápem,” odvetil tvrdo a opäť mu prišiel na um útek či nejaký chvat, ktorým by zložil túto suku, avšak všimol si, že okolité svetielka sa k nim priblížili a všetky ich odrazu držia reálne postavy žien s kapucňami. No tentoraz mali odeté iné… úplne biele plášte. Akoby boli obsypané januárovým snehom.

	Zhrozil sa. Je obkľúčený! Načisto v zajatí tejto retardovanej čeliadky! Znovu. A tak naivne!

	„Možno to pochopíš až vtedy, keď sa spojíme vedľa všemocnej Nyje!” stále naňho uhrančivo civela.

	„Vedľa Nyje!” ozvalo sa zborovo navôkol. Až ním trhlo. Príšerná ženská ozvena zložená z desiatok zvonivých, ale krutých hlasov. Krk mu obsypali zimomriavky.

	„To nikdy neurobíme!” zachechtal sa nepríčetné.

	„Uvidíme, miláčik!” nadvihla líca a z ničoho nič mu uštedrila opačnou stranou baterky takú ranu do hlavy, že určite zbadal všetkých svätých a možno aj samotnú Nyju. Bolesť mu zaplavila celú lebku, pred očami mu zmútnelo, obrysy sa rozplynuli ako pod rozčerenou hladinou, a ruky mu bezvládne ovisli pozdĺž tela. No nezamdlel.

	Krv z rozbitého obočia a lícnej kosti mu stekala dole bradou až na plytko sa nadvihujúcu hruď.

	„Vravela som ti, nemal si ujsť! Teraz musím bolestný proces urýchliť! Ale neboj sa, budem presná!” hučal jej hlas kdesi z diaľavy. Zrazu bol neprimerane hrubý a intonačné mu skôr pripomínal akéhosi starca.

	Chcel čosi odpovedať, no jazyk sa mu nalepil na podnebie a nedokázal s ním ani hnúť. Akoby bol čímsi prišpendlený.

	Romana, alebo Najvyššia, sa zahnala vzápätí opäť, jej ruka s baterkou presvišťala vzduchom a tentoraz zasadila tvrdý úder na koreň nosa.

	Celkom jasne začul, ako povolil a zaprašťal.

	Zlomil sa ako vetchá halúzka, vytryskla z neho hustá krv a neuveriteľná riava ďalšej bolesti. Vedel, že okolie koreňa začne okamžite opúchať. Ešte stále napoly sedel či kvočal a hoci sa už ledva držal, nedokázal spadnúť. Romanu už poriadne nevidel. Tma vkĺzla do svetla, svetlo zasa do tmy.

	Všetko sa zlievalo v jeden obrovský miš-maš. Bôľ mu úplne obalil lebku, pulzoval, bodal, pálil a neľútostivo pichal. Cítil sa, akoby mal namiesto hlavy obrovské sršnie hniezdo, plné smrtiacich žihadiel.

	Okolie vyplnil šialený hukot a stupňujúce sa šumenie.

	„Miláčik, prečo si vlastne ušiel? Teraz to musím všetko napraviť! Inak to nepôjde!” začul opäť z neznáma jej dutý, do strán sa ťahajúci hlas. Znelo to, akoby mu niekto prehrával pohúžvanú pásku. Pomaly strácal vedomie, mozog sa dopracovával k stavu internej explózie. Za chvíľku istotne vypne! Aby už naďalej nemusel znášať tú kulminujúcu bolesť.

	Myslel však na matku. Je tu jej duch! Kdesi blízko! Dokáže mu ešte nejako pomôcť?

	Určite to skúsi!

	„Ma… tka!” zašepotal s ústami plnými hustej krvi.

	„Marek, teraz sa sústreď na mňa! Matka by sa s tebou aj tak nechcela baviť! Bola naša, ty naivný hlupáčik! Bola iba naša! Myslíš, že tvoj otec zomrel len tak? Celá autonehoda… celé to hlúpe divadielko, aj s pohrebom, sme pedantne narafičili! Mamka patrila k nám! Už odjakživa! Potrebovala sa len zbaviť muža, pretože príliš veľa snoril a nechcel prestať!”

	Marek zúrivo zahromžil, no pomedzi zuby mu vyšiel iba nesúvislý bľabot. Chcel sa na ňu vrhnúť a prstami jej roztrhať to prékliate hrdlo, z ktorého vychádzali rúhačské slová, avšak nezmohol sa zhola na nič. Iba jeden nepatrný pohyb, ktorý mu priniesol nový prídel utrpenia.

	Špinavá… klamárska suka!

	„Ty si asi skutočne neoblomný! Dobre teda, dostaneš odo mňa darček!” nahla sa kúsok nabok a jemu sa odokryl pohľad na neskutočnú krásu.

	Jeho samotná a nenapodobniteľná matka!

	Celá v bielom! Žiarila ako nejaký anjel, ktorý sa zniesol do svetskej tmy a vlasy jej hrali miliónmi poskakujúcich iskierok. Akoby sa do nich presťahovala celá galaxia! Skutočná nádhera, zaplavujúca nielen jeho zrak, ale i myseľ, telo, každú bunku…

	A tie oči… Veľké roztvorené oči mamy, z ktorých… Zarazil sa. Z ktorých sršal akýsi zvláštny chlad! Rýchlo zažmurkal. No nič sa nezmenilo. Toto nebolo hrejivé teplo rodiča, zbožňujúceho svoje dieťa. Dokonca v nich neihral ani len opatrný náznak obyčajného ľudského záujmu.

	Pozerali naňho zvláštne rybacie oči vyhorenej osoby, ktorú zrazu nepoznal.

	Zdesil sa.

	A navôkol ešte stále nezacítil štipľavú, no upokojujúcu arómu kadidla! Nie, neprichádzala…

	Romana mu z ničoho nič opäť zastrela obzor.

	„To by aj stačilo, milý môj! Áno, žije! To je ale asi tak všetko, čo by si mal vedieť. Teraz si podstatnejší ty!”

	Áno, žije…

	Vystrel ruku, aby ju prevalil do trávy. Aby znovu videl…

	Opäť sa pozeral na ženu, ktorá ho v pote a slzách zrodila, no Romany sa ani nedotkol. Nemal dostatok síl. Už zamdlieval.

	„Viem, že ty ku mne už toho veľa necítiš, no vedz, že celé moje bytie horí neskonalou láskou! K tebe, Marek! A samozrejme k Nyji! Už sa teším na chvíľky, keď sa budeme túliť popri jej mäkkom boku! Užiješ si to aj ty, toho sa neobávaj, chrobáčik!” hrozivo sa vzpriamila a v pravej ruke pevne zvierala vínovo sfarbený koniec baterky.

	„Vieš, čo je to najväčšia láska?”

	Áno, žije… Ona žije!

	„Taká, akou ťa zbožňujem ja! Najmocnejšou formou lásky je tá, keď niekoho miluješ až tak,” usmiala sa blažene, „že ho dokážeš zabiť!”

	Odrazu si opäť čupla rovno k nemu.

	„A tak ťa ja milujem!”

	Už si všimol iba zväčšujúci sa obrys baterky a zdalo sa mu, že v pozadí sa zaleskol slabý tieň jeho postávajúcej matky.

	No nebol si istý. Nebol si istý vlastne ničím. Tupý predmet dopadol na jeho spánok, lebku zaliala bolesť, krv, neistota.

	A napokon… strašná ničota.

	Stratil sa v tme – bez akéhokoľvek návratu. Nevedel, kam letí. Možno k mocnej Bohyni…

	A možno k svojmu nebohému otcovi. Do náručia tých, ktorí v éteri preplnenom vôňou kadidla trpia na druhej strane rieky, kde vládne smrť… či samotná Nyja.

	A nezmôžu sa už na nič.

	Vôbec, ale vôbec, na nič! 

